
PRVI PETAK — RAZMIŠLJANJE O 
SRCU ISUSOVU 


Posljednji prvi petak u našoj velikoj devetnici, 
koju smo započeli u ožujku, posvetit ćemo razmiš- 
ljanju o najdivnijem Srcu s jednom Božjom služ- 
benicom, utemeljiteljicom sestara uršulinki iz Pia- 
cenze, Brigitom Morello. Ta je odabrana duša, u 
redu zvana Brigita od Isusa, umrla u nedjelju 3. 
rujna 1679. Prigodom 300. obljetnice njezine smrti 
talijanski joj je Glasnik Srca Isusova posvetio ne- 
koliko stranica, u kojima se opisuje njezin stav 
prema Srcu Isusovu. 

Najprije ćemo se posve kratko upoznati sa ži- 
votom te Isusove odabranice, a onda se uživjeti u 
njezinu pobožnost i ljubav prema Srcu Isusovu. 


Brigita se rodila 17. lipnja 1610. u San Michele 
di Pagana kod Rapalla, u talijanskoj pokrajini Li- 
guriji. Bila je šesto od jedanaestero djece svojih 
vrijednih roditelja Nikole Morello i Lavinije, ro- 
đene Borzese. Obitelj Morello bijaše već godinama 
duboko ukorijenjena u najbolje kršćanske tradicije 
te je sama i u svojoj rodbini dala Crkvi brojna 
svećenička i redovnička zvanja. U obitelji su se s 
velikim pijetetom i ljubavlju naročito gajile u Li- 
guriji omiljele kršćanske pobožnosti prema raspe- 
tome Isusu i pobožnost svete krunice. 

Raspeti je Isus posve zahvatio srce i maštu još 
male četirigodišnje Brigite, kad je na Veliki petak 

slušala propovijed o Kristovoj muci. To će je pra- 
titi i cijeli život, o čemu svjedoči i ikonografija 
kroz tri stoljeća, koja je redovito prikazuje s ras- 
pelom u ruci. Još više od slika svjedoče njezinu 
ljubav prema raspetom Isusu njezini duhovni 
dnevnici. 

Posve je prirodno da se duša sva prožeta misti- 
kom Kristove muke često zaustavljala na rani na 
Isusovu boku, a onda i na mističnom razmatranju 
o Srcu Isusovu, iz kojeg je provrela Isusova sprem- 
nost na muku i trpljenje za čovjekovo spasenje. Is- 
punjena ljubavlju prema tome Srcu, Brigita ju je 
oko sebe širila, naviještala, u želji da bi svi ljudi 
ljubili, hvalili i blagoslivljali Kristovo Srce te se 
brižno čuvali svega onoga što bi ga moglo povrije- 
diti. 

U svojim pismima raznim osobama, velikim di- 
jelom redovnicima, često piše: 

»Pouzdaj se u Isusa i u ovo Božansko Srce! 

Moli veoma Isusa da tvoje srce učini slično svo- 
me presvetome Srcu!« 

Jednoj svojoj bivšoj gojenici ovako piše: »Sve 
— i tvoje šestero djece skupa s tobom — polažem 
u ranu Isusova boka, koja je nastala iz ljubavi 
te u kojoj se nalazi svaka milost.« 

U svojim molitvama ovako vapi: 

»Molim te, Isuse, da ovo moje kameno srce sje- 
diniš sa svojim žarkim Srcem, pa da bih tako uvi- 
jek mogla moliti skupa s tobom. 

Isuse, ljubavi moja, prikazujem ti ovu svoju 
dušu, koja je i tvoja, da bi s tobom bila jedno. Da- 
rivam ti ovo svoje srce. Više neću srce od mesa, 
već želim i hoću tvoje presveto Srce.« 

Brigita je često molila Isusa da njezine molitve 
sjedini s onim molitvama koje moljaše za zemalj- 
skoga života, a osobito u svojoj pregorkoj muci. 

No, jer se »ljubav ljubavlju plaća«, Brigita Mo- 
rello nije našla boljeg sredstva da sebe i svoje du- 
hovne kćeri pouči u pravoj ljubavi do križnoga pu- 
ta koji vodi na Kalvariju. Sebe je bodrila, a druge 
poticala na trajno razmatranje Kristove poslušno- 
sti, one poslušnosti kojoj je naš Spasitelj bio vje- 
ran sve do smrti, smrti na križu. A sve je to či- 
nila da tako na najbolji način ljubavi Isusova Srca 
uzvrati vjerodostojnom ljubavlju, koja će se oči- 
tovati više u djelu i u žrtvi nego u riječi i osje- 
ćaju. 

Svoju smo veliku devetnicu započeli u ožujku, 
mjesecu u kojem se zbog Korizme tako rado sje- 
ćamo Isusove muke, a završavamo je u studenom, 
mjesecu kad se na osobit način sjećamo svojih po- 
kojnika, pa i činjenice da ćemo jednom i sami um- 
rijeti. Najbolja je priprava na smrt misao na Isu- 
sovu muku, na njegov križ, na ljubav njegova Sr- 
ca. Ako s Isusom budemo suobličeni u njegovoj 
muci, bit ćemo isto tako i u njegovu uskrsnuću, 
uzašašću i slavi. Velika devetnica spasa želi nas 
poučavati i odgajati baš u toj logici, u toj dinamici 
spasenja. Isus je naš spas, zato na prvi petak pri- 
stupamo k njemu u Euharistiji, da se s njim, našim 
Spasiteljem, što tješnje sjedinimo, dakako priprav- 
ni da dijelimo u potpunosti udes njegova zemalj- 
skoga života, muke i smrti. Euharistija će nam 
ujedno biti snaga za ostvarenje našega posvemaš- 
njega poistovjećenja s Kristom. 


* * 
* 


Svoja razmišljanja o Srcu Isusovu zaključit će- 
mo onim što je Sveti Otac Ivan Pavao TI. u svom 
podnevnom nagovoru prije Gospina pozdravljenja 
24. lipnja 1979. rekao mnoštvu vjernika od preko 
30.000, sabranu na trgu sv. Petra. U tom je nago- 
voru Papa naglasio kako se osjeća naročito pove- 
zan s onima koji sve svoje pouzdanje stavljaju u 
Srce Isusovo. Spomenuvši kako brojne redovničke 
družbe, vjerske ustanove i zajednice crpe svoju 
životnu snagu iz Kristova Srca, dalje je doslovno 
nastavio: 

»Ta duhovna povezanost vodi neprestano do 
opipljivog rasta u apostolskoj revnosti. Tko štuje 
božansko Srce, u svojoj će savjesti biti budan i 
tankoćutan. I tko se u molitvi neprestano bude sje- 
dinjivao sa Srcem našega Gospodina i Učitelja, taj 
će u sebi osjetiti želju da pruža zadovoljštinu za 
grijehe svijeta, za hladnoću mnogih srdaca, jer se 
ne smije dopustiti da ljubavi Božanskoga Srca ne 
bude odgovoreno na isti način. Između tih budnih 
vjernika naročito su spomena vrijedni oni koji 
svoje patnje prikazuju u jedinstvu s Isusovim na 
križu probodenim Srcem. Ljudska patnja, što se na 
taj način pretvara u ljubav, postaje snažnim kvas- 
cem Kristova otkupiteljskog dijela u Crkvi.« 





S DUHOVNIM 
VELIKANIMA 


1. studenoga 
SVI SVETI 


Danas, Crkva na putu, u životnoj borbi, slavi 
onu koja se nalazi već u trijumfu, u konačnoj ne- 
beskoj slavi. Nemoguće da slavi svakog pojedinog 
u slavi, Crkva »jednom svetkovinom časti sve sve- 
te« — kako to lijepo izriče i molitva današnje svet- 
kovine. Njihovo je mnoštvo veliko, kako to svje- 
doči i sv. Ivan u svom Otkrivenju, kad kaže: »Vid- 
jeh: evo velikog mnoštva, što ga nitko ne mogaše 
izbrojiti, iz svakoga naroda gdje stoji pred prijesto- 
ljem.« U tom se mnoštvu nalaze i toliki sinovi i 
kćeri iz našega naroda, među njima, vjerujemo, i 
zagrebački pomoćni biskup, sluga Božji Dr. Josip 
Lang, koji je umro baš na današnji dan. Sve to 
silno, neprebrojivo mnoštvo u radosti stoji »pred 
licem Jaganjca«. 

Gospodin je u svome govoru na gori svečano 
obećao i zajamčio blaženstvo svima siromašnima u 
duhu koji nisu robovi prolaznih dobara, krotkima, 
onima koji gladuju i žeđaju za pravdom, milosrd- 
nima, onima koji su čista srca, tolikima u povije- 
sti progonjenima zbog pravde, tolikima potlačeni- 
ma, obespravljenima, oklevetanima. Svemoćno jav- 
no mnijenje koje ovdje čini tolike nepravde, s onu : 
stranu groba bit će osuđeno, raskrinkano, a njego- 
vim će žrtvama čast i sloboda zauvijek biti vraće- 
ne. Svi koji su vjerovali u Kristova blaženstva, bit 
će doista i blaženi. Svi koji su morali gledati kako 
zlo trijumfira nad dobrim, nepravda nad pravdom, 
ropstvo nad slobodom, klicat će zbog konačnog tri- 
jumfa dobra nad zlim. 

Podrijetlo svetkovine Sviju Svetih valja tražiti 
na Istoku već tamo u IV. stoljeću. Ondje se u Anti- 
ohiji slavio blagdan svih svetih mučenika na prvu 
nedjelju po Duhovima. U VI. je stoljeću isti blag- 
dan na isti dan uveden i u Rimu, a 100 godina kas- 
nije papa Bonifacije IV. stavio ga je na 13. svib- 
nja, dan u koji je poganski hram Pantheon, posve- 
ćen svima bogovima, pretvorio u crkvu na čast Bo- 
gorodici i svima svetim mučenicima. I tako je taj 
nekadašnji poganski spomenik dobio naslov: 
»Sancta Maria ad Martyres« — crkva svete Marije 
* i svetih mučenika. 


Kako je poznato Pantheon je vrlo originalna 
građevina s otvorenom kupolom, kroz koju ulazi 
svjetlo. Na svetkovinu Svih Svetih kroz taj je otvor 
padala u crkvu kiša rumeno žarkih ruža, lijep sim- 
bol svetih mučenika i njihove Kraljice. Bilo je to 
za vrijeme svečane svete mise. Papa Grgur IV. 
premjestio je god. 835. svetkovinu Sviju Svetih na 
1. studenoga. Vjerojatno zbog jednostavne priklad- 
nosti, kako to u XII. stoljeću svjedoči Ivan Beleth. 
Prikladnost se sastojala u tome što je nakon za- 
vršene žetve i berbe bilo lakše osigurati hranu i 
piće za veliko mnoštvo hodočasnika, koji bi tom 
zgodom nagrnuli u Rim. 


Glasoviti Alcuin, učitelj cara Karla Velikoga, 
bio je jedan od velikih širitelja svetkovanja blag- 
dana Sviju Svetih. On je bio rodom iz Yorka u 
Engleskoj, a Kelti su već u starini samtrali svetim 
prvi dan studenoga, koji je po njihovu sudu ozna- 
čavao početak zimskoga godišnjeg doba. Neki zbog 
toga misle da je blagdan Svih Svetih prebačen od 
13. svibnja na 1. studenoga pod anglosaskim i fra- 

načkim utjecajem, a ti su narodi baštinili opet neke 
religiozne običaje starih Kelta. 

Svetkovina je Sviju Svetih jednako popularna 
kako u istočnoj tako i u zapadnoj Crkvi. Njezinu 
ljepotu neka nam u svome Govoru za nedjelju Svi- 
ju Svetih posvjedoči u ime istočne Crkve njezin 
veliki srednjovjekovni teolog Gregorije Palamas. 
Njegov se utjecaj u istočnoj može usporediti s utje- 
cajem sv. Tome Akvinskoga u zapadnoj Crkvi. On 
je baš kao i Anđeoski naučitelj bio pravi mistik. 
Spomenimo da se Palamas rodio u Carigradu oko 
god. 1296., postao solunski nadbiskup oko god. 
1340. te umro u tom gradu god. 1359. Evo nekoliko 


. njegovih misli: 


»Kad prorok u psalmu kaže: 'Bog čini čudesne 
stvari u svojim svetima", onda dodaje: 'On će dati 
snagu i hrabrost svome narodu' (Ps 67, 36). Pro- 
matrajte umom snagu tih proročanskih riječi. Bog | 
će čitavom svom narodu dati snagu i odvažnost. 
a Bog nije pristran prema ikome. Pa ipak on čini 
čudesa samo svojim svetima. Sunce s visine jedna- 
kim (...) obiljem prosipa svoje zrake na sve; no 
ipak mogu ga vidjeti samo oni koji imaju oči i koji 
ih nisu zatvorili: i samo se tim čistim pogledom 
svojih očiju raduju čistoći svjetla... Tako i Bog 
S nebeskih visina daje bogatstva svoje milosti. On 
sam je izvor spasenja i svjetla, iz kojeg se vječno 
slijeva milosrđe i dobrota. Pa ipak ne koriste se 
svi ljudi bez razlike njegovom snagom i milošću 
da bi se savršeno vježbali u kreposti i ostvarivanju 
čudesa, već samo oni koji su svoje odluke proveli u 
djelo te koji su prokušani činima svoje pripadnosti 
Bogu i svojom vjerom; oni koji su se potpuno od- 

vratili od zla, prianjajući čvrsto uz Božje zapovi- 
jedi te upirući pogled svoga duha u Krista, Sunce 
pravde. 

Krist ne samo da nudi nebo onima koji se bore, 
već ih i bodri ovim evanđeoskim riječima: "Tko god 
mene prizna pred ljudima, priznat ću i ja njega 
pred svojim Ocem nebeskim' (Mt 10, 32). Vidite, 
nikad ne možemo očitovati svoju vjeru i javno se 
opredjeljivati za Krista, ako nismo od njega pri- 
mili pomoć i snagu. A s druge opet strane naš Gos- 
podin Isus Krist u budućem vijeku neće govoriti 
nama u prilog i neće nas predstaviti svome Ocu, 
ako u nama nije naišao na povod da bi nas tamo 
gore sjedinio s njime. 

Ukoliko je Božji sluga, svaki se između svetaca 
u svom prolaznom životu i pred smrtnicima izjaš- 
njava za Krista. On to čini u kratkom razmaku 
vremena i u prisutnosti maloga broja ljudi. A naš 
će se Gospodin Isus Krist, koji je Bog te gospodar 
neba i zemlje, izjasniti za nas u svijetu vječnosti, 
pred Bogom svojim Ocem, okružen anđelima i ar- 
kanđelima i svim nebeskim silama, u prisutnosti 
svih ljudi, poslije Adama sve do konca vjekova. 
Jer svi će uskrsnuti i pojaviti se pred Kristovim 
sudištem. Dakle, u prisutnosti sviju i pred pogle- 
dom sviju on će učiniti da njegovi budu prepozna- 
ti, on će proslaviti i okruniti one koji su mu do 
kraja pokazali svoju vjeru.« 

Palamasovo se razmišljanje potpuno poklapa s 
Ivanovim Otkrivenjem, u kojem stoji: »Pobjednik 
će tako biti obučen u bijelu haljinu; njegova imena 
sigurno neću 'izbrisati iz knjige života'; štoviše, 
njegovo ću ime priznati pred svojim Ocem i njego- 
vim anđelima« (3, 6). 

Kao građu za duhovno razmišljanje na današ- 
nju svetkovinu i sutrašnji spomendan vjernih mrt- 
vih navodim nekoliko misli i iz bogate ostavštine 
pokojnoga pape Pavla VI. On je u podnevnom na- 
govoru prije Anđeoskog pozdravljenja vjernicima, 
sakupljenima na trgu sv. Petra u Vatikanu, na da- 
našnji dan god. 1965. rekao: »Vi i danas želite Naš 
pozdrav i Naš blagoslov. Dat ćemo vam ih rado 
razmišljajući kako ova dva dana — blagdan Sve- 
tih i spomendan Pokojnih — praktički zaključuju 
ciklus liturgijskih blagdana godine te pružaju ve- 
oma spasonosne misli, koje naše razmišljanje pre- 
nose sa scene ovoga svijeta na onu budućega. 

Misao na Sve Svete potiče nas na razmišljanje 
kako naš život mora biti svet i dobar, shvaćen u 
funkciji budućega života te kako imamo odgovor- 
nost da ga postignemo. Spomen na mrtve ispunja 
nas potresenošću zbog tolikih uspomena i ozbiljnih 
razmišljanja koja su povezana s mišlju na smrt. 
Molimo za naše pokojne, ali i za njihovu duhovnu 
pomoć! 

Gospa, Kraljica neba, neka primi te naše mo- 
litve te od njih načini most između sadašnjega i 
onoga budućega života; neka nam bude Majka i 
u nebeskom životu!« 

U želji da za današnju svetkovinu imamo, za- 
ista, blagdanski obilan duhovni stol, navest ćemo 
nekoliko misli i iz knjige velikoga francuskog teo- 
loga, isusovca Henri De Lubaca. Te su misli uzete 
iz knjige »Paradoks i tajna Crkve«. One se odnose 
na svetost sutrašnjice. 

»Tko je mogao predviđati ono jedinstveno što 
će dati jedan Augustin, jedan Franjo Asiški, jedan 

Ignacije Lojolski? Isto tako nitko od nas ne može 
se danas ozbiljno uputiti u avanturu da opiše zna- 
čajne crte koje će obilježavati svece sutrašnjice... 


Budući pak da je naše doba izvrgnuto promje- 
nama više od svih drugih, te ga goni vrtoglavi vi- 
hor, predviđanja o tom predmetu čine mi se da- 
nas dvostruko nemoguća. To ne bi značilo samo 
računati bez Duha, koji je u svojim iznašašćima 
uvijek nepredvidiv; već to bi značilo spekulirati o 
značajkama i potrebama jednoga razdoblja, čija 
nam sutrašnja situacija izmiče... Valja se, dakle, 
već unaprijed uvjeriti da svetac što ga očekujemo 
nikako neće biti u skladu s našim pojmovima, na- 
šim prognozama ili našim željama. Kad on bude 
prisutan, možda će nas šokirati, iznenaditi. Ako ga 
Bog bude podigao u našoj sredini, možda ćemo biti 
u napasti da ga odbacimo... No on će imati svoju 
*osvetu'. 

Govorimo o budućnosti. No ono što želim reći, 
upravo je dio povijesti koji uvijek počinje iznova... 
Kako god svetac morao biti različan od svojih broj- 
nih prethodnika, on će ipak reproducirati njihove 
bitne crte. On će biti siromašan, ponizan. Posjedo- 
vat će duh Blaženstava. Neće proklinjati, a ni las- 
kati. On će jednostavno ljubiti. On će Evanđelje 
uzeti doslovno, tj. sa svom njegovom strogošću. 
Tvrda će ga askeza osloboditi od njega samoga. 
On će baštiniti svu vjeru Izraela, ali dozivajući si 
u svijest da je ona prošla kroz Isusa. On će uzeti 
na se križ svoga Spasitelja i truditi se da ga sli- 
jedi. ž 

Za naše osrednje čovječanstvo njegov život ne- 
će biti primjer i poticaj. Podvrgnut pogrešivosti 

kao svaki drugi čovjek, on poučljiv prema Duhu, 
imat će onaj dar duhovnog rasuđivanja, što je 
obećan Zaručnici — svetoj Crkvi — te se neće 
više plašiti ni najkorjenitijih obnova, no ne dajući 
se zavesti ni lažnim novotarijama. Kao i toliko 
njegovih prethodnika odgovarajući novim djelima, 
novim situacijama, on će biti branitelj i oslonac 
potlačenih. Možda će jednako tako biti vođa ljudi. 
Možda će biti doveden do toga da osnuje i ne hti- 
jući neki novi institut takvoga stila koji će nas u 
prvi mah začuditi. Možda će i u društvu igrati ulo- 
gu, pa će se na tisuće trubalja javnoga mišljenja 
baviti njime. Možda će, naprotiv, biti i izoliran; 
možda će živjeti od mase nezapažen, Možda će nje- 
gova okolina gledati na njega kao na anahronizam, 
na nešto što spada u prošlost. Možda će biti ne- 
shvaćen, izdan, ostavljen od svojih: a tako je uvi- 
jek i s jednostavnom ljudskom istinom Evanđelja. 
Pod oblicima i u prilikama koje ne možemo pred- 
vidjeti, on će se ukopati u tajnu patnje, u preda- 
nje, u onu intimnu osamljenost — u odvratnost 
prema grijehu. On će također biti drugi Krist: ne 
čovjek koji bi htio nadmašiti Krista, već naprotiv 
čovjek čiji će sav ideal, sav život biti da se Njemu 
suobliči. 

Dakle, po njemu će kao i po njegovu Učitelju 
te u potpunoj ovisnosti o Učitelju prosijevati Bož- 
je lice.. .« 


MOLITVA 
Svemogući vječni Bože, po Tvojoj dobroti jed- 
nom svetkovinom častimo sve Tvoje svete: udijeli 


nam po njihovu zagovoru obilje svoga milosrđa! 
Po Kristu Gospodinu našemu! Amen! 

BISKUP JOSIP LANG, SLUGA BOŽJI 


Na današnji dan god. 1924. umro je u Zagrebu 
jedan od odličnih predstavnika pobožne i svete, 
kršćanske Hrvatske, koji je svojom krepošću i sve- 
tošću udario svom razdoblju u našim stranama 
snažan i neizbrisiv pečat. Tijelo mu počiva čeka- 
jući uskrsnuće mrtvih u zagrebačkoj župskoj cr- 
kvi sv. Marije na Docu, gdje je Josip Lang kao 
svećenik niz godina razvijao veliku pastoralnu dje- 
latnost. Njegov je grob za Hrvata katolika također 
sveto i drago mjesto, meta pobožnoga hodočašća i 
molitve. Na hrvatskom jeziku imamo opširan Lan- 
gov životopis »Naš veliki Lang« — u kojem se na- 
lazi obilje podataka i informacija o tome duhov- 
nome velikanu. Tko se želi s njim dublje i teme- 
ljitije upoznati, neka posegne za tom knjigom, a 
mi ćemo se ovdje zbog kratkoće prostora zadovo- 
ljiti samo najosnovnijim podacima iz biskupova 
života. 

Josip Lang se rodio 25. siječnja 1857. u selu 
Lepšiću kraj Ivanić-Grada. Otac mu je po zanima- 
nju bio mlinarski zakupnik, Obitelj se kasnije pre- 
selila pa je Josip pučku školu polazio u Jastrebar- 
skom, a gimnaziju u Zagrebu. Nakon mature jav- 
lja se za bogosloviju, a njegov ga nadbiskup šalje 
na studij u Rim, gdje je bio pitomac zavoda Ger- 
manicum. Predavanja iz filozofije i teologije slu- 
šao je na Papinskom sveučilištu Gregoriani, gdje 
je i doktorirao. Za svećenika je zaređen u Za- 
grebu godine 1883. 


Prvo mu je mjesto u službovanju bilo u Zla- 
taru, gdje je bio kapelan. Langa je odmah od pr- 

vih dana svećeništva resila izvanredna pastoralna 
revnost za duše. Ona duboka duhovnost, što ju je 
u svom svećeničkom srcu nosio, tjerala ga je na 
rad. Lang je u Zlataru ostao doduše kratko vri- 
jeme, ali je iza sebe ostavio trajnu uspomenu u 
svih koji su ga poznavali ili se kod njega ispo- 
vijedali. 

Već god. 1885. Lang dolazi u Zagreb za duhov- 
nika Bolnice sestara milosrdnica, a zatim je pre- 
mješten u kuću maticu istih sestara u Frankopan- 
sku ulicu. Tamo je u samostanskoj crkvi sv. Vinka 
razvio veliku ispovjedničku i propovjedničku ak- 
tivnost. Bio je rado slušan i cijenjen propovjed- 
nik, koji iako tjelesno krhak, govoraše tako sna- 
žno i vatreno kao kakav prorok. Naročito se znao 
u propovijedi zagrijati kad bi govorio o Euharistiji 
i o Gospi. Jedno je vrijeme u sestarskom samo- 
stanu vršio i službu njihova duhovnika, a na žen- 
skoj Učiteljskoj školi sestara milosrdnica petna- 
est je godina predavao razne predmete. 


Svojim je neumornim radom i zalaganjem, a 
još više kreposnim životom, Lang postao u zagre- 
bačkoj nadbiskupiji veoma ugledna ličnost. Zbog 
toga su ga premjestili na još odgovornije mjesto 
u Bogoslovno sjemenište na Kaptol, gdje je Lang 
kao odgojitelj proboravio 8 godina vršeći službu 
duhovnika klerika te 4 godine službu rektora sje- 
meništa. Njegovo se razdoblje u sjemeništu kasnije 
s pravom nazivalo Langovim. On je mnogim bu- 
dućim svećenicima svojim radom ulio u srce lju- 
bav prema Isusu u Euharistiji, ljubav prema Go- 
spi, prema Crkvi i prema siromasima, one četiri 
ljubavi kojih je sam bio pun. Kao odgojitelj u sje- 

meništu bio je imenovan i kanonikom zagrebač- 
kog prvostolnog kaptola. 

S radnog mjesta u sjemeništu Lang je bio pre- 
mmješten za župnika katedralne župe sv. Marije 
na Docu. Sada je već bio snažno izgrađena duhov- 
na ličnost i to je davalo pečat svemu njegovu pa- 
storalnom i karitativnom radu. Usred života i za- 
uzetoga župničkog rada Lang je imenovan po- 
moćnim zagrebačkim biskupom i na taj se način 
popeo na vrhunac svoje crkvene karijere, ali ne 
promijenivši ništa od svoga pobožnoga, jednostav- 
noga siromašnoga života. On je i kao biskup želio 
jedino biti ponizan Kristov sluga, prijatelj vjer- 
nika, malih ljudi, a osobito siromaha, kojima je 
dijelio, tako reći, sve što je imao. Zbog svega je 
toga općenito bio smatran svecem, pa je njegova 
smrt na današnji blagdan god. 1924. pobudila ve- 
liku žalost. Za njim je naročito tugovala zagre- 
bačka sirotinja. 

Ako se sada pitamo u čemu je bila Langova 
veličina, onda možemo reći da je bila u njego- 
voj velikoj i nepatvorenoj svetosti. On je bio velik 
svjetionik, koji je svojim primjerom vjernoga i 
savršenoga nasljedovanja Isusa Krista obasjavao i 
grad Zagreb i čitavu veliku zagrebačku nadbi- 
skupiju, no i izvan njezinih međa. Lang je u ka- 
toličkom životu Hrvatske bio poznata ličnost. 

Langova je svetost veoma simpatična, a i danas 
vrlo suvremena. Posve odan molitvi, srcem nepre- 
kidno uz Boga, znao je savršeno, prema nauku 
Evanđelja, tu svoju žarku ljubav prema Bogu pro- 
tegnuti i prema bližnjemu, posebno prema siro- 
masima i patnicima. Za vrijeme cijeloga svoga sve- 

ćeničkog života rado je posjećivao bolesnike, ve- 
ćinom sirotinju, dijelio im utjehu vjere i obilnu 
materijalnu pomoć. Da pronađe bijednike, silazio 
je u vlažne podrumske prostorije i penjao se na 
tavane i potkrovlja. Svoju bi mjesečnu plaću već 
prvih dana razdijelio siromasima, a onda bi se, da 
bi im i dalje mogao pomagati, znao i zaduživati. 

Langa je uz sve to resio uvijek i neporočan ži- 
vot. On je živio dostojno svoga poziva. Zato su 
ljudi na ulicama prstom upirali na njega te go- 
vorili: »Ovaj je svetac. Kad bi svećenici i crkveni 
službenici bili svi takvi, nitko ne bi bio protiv 
vjere i Crkve.« I tadašnji najljući protivnici vjere 
u Zagrebu u svojim su izjavama i kritikama izu- 
zimali Langa, jer njemu se nije imalo što prigo- 
voriti. 

Za Langa je pokrenut i proces za proglašenje 
blaženim. Živa nam je želja da bude što prije 
uspješno završen. Njegova beatifikacija bit će po« 
tvrda njegove svetosti, a za našu mjesnu Crkvu 
nov poticaj da živi i radi kako je svojim životom 
i primjerom učio naš veliki Lang. Njoj su danas 
više nego ikada potrebni ostvareni svetački ideali. 

2. studenoga 


SPOMEN SVIH VJERNIH MRTVIH — 
DUŠNI DAN 


Sveta majka Crkva u svome bogoslužju svima 
koji preminuše »u znaku vjere« — kao vjernici 
— daje važno mjesto. U svakoj misi, u euharistij- 
skoj molitvi, ona se sjeća pokojnih i moli za njih. 
U svome časoslovu, u prošnjama, ona također moli 
za pokojne. Ona smrt vjernika okružuje opet svo- 
jim bogoslužjem, misama za pokojne, pogrebnim 
obredima i blagoslovima. No sve to nije joj još do- 
sta. U svojoj ljubavi prema pokojnicima ona svet- 
kuje i spomendan svih vjernih mrtvih, kad svim 
svojim svećenicima velikodušno omogućuje da za 
pokojnike služe tri mise: jednu za koga god žele 
namijeniti, drugu na nakanu Svetog Oca, a treću 
za sve vjerne mrtve. 

Spomendan vjernih mrtvih dugujemo inicija- 
tivi jednoga sveca, benediktinskog opata iz Clu- 
nya, svetog Odilona. Svršetkom I. tisućljeća već 
se na mnogim mjestima nakon blagdana Sviju Sve- 
tih slavio i spomendan mrtvih. No kad je taj spo- 
mendan god. 998. sv. Odilo službeno uveo u Clu- 
ny, o kojem je bilo “ovisno oko tisuću benediktin- 
skih samostana, onda je to značilo tu praksu uve- 
sti u velik dio Evrope, koja je tada bila pod stal- 
nim utjecajem Clunya. Službeni spomendan mrtvih 
god. 1311. potvrdio je i Rim. 


Španjolska je god. 1748. dobila povlasticu da 
njezini svećenici na Dušni dan mogu služiti tri 
mise. Tu je povlasticu u našem stoljeću papa Be- 

nedikt XV. god. 1915. proširio na cijelu Crkvu. 
Na taj je način bila opet bitno naglašena istina na- 
še vjere, koja ima svoj temelj u objavi, a ta je da 
osim Crkve, hodočasnice u vremenu i slavne u bla- 
ženoj vječnosti, postoji i čistilišna Crkva, neko sta- 
nje »u kojem se ljudski duh čisti te postaje dosto- 
jan da se uzdigne u nebo«, kako to pjesnički i sli- 
kovito pjeva veliki Dante. 


Sv. Pavao u II. poslanici Korinćanima služi se 
slikom zgrade u stanju izgradnje. Propovjednici su 
prema njemu radnici koji zidaju na temeljima, što 
su ih postavili prvi Kristovi poslanici, tj. apostoli. 
Među njima su oni koji obavljaju brižan posao i 
njihovo je djelo bez nedostataka, u neku ruku sa- 
vršeno. Drugi, naprotiv, u dobri građevinski ma- 
terijal miješaju i ono što je propadljivo: drvo i sla- 
mu, a to su tašta slava i nehat. No kako piše apo- 
stol: »Svačije će djelo izići na vidjelo. To će po- 
kazati onaj Dan, jer će se očitovati vatrom, a ta će 
vatra otkriti kakvo je čije djelo. Onaj kome ostane 
što je nadozidao, primit će nagradu, a onaj čije 
djelo izgori, štetovat će. On sam spasit će se, ali 
kao kroz vatru« (I Kor 3, 138—15). 


Tim dušama, koje kušnja ognja obvezuje na 
čišćenje u očekivanju pune nebeske radosti, Crkva 
danas posvećuje poseban spomen, potičući nas sve 
da za njih molimo. Ta praksa ima svoju prethod- 
nicu, već u Starom zavjetu, kad je Juda Makabe- 
jac »sabrao dvije tisuće srebrnih drahmi i poslao 
u Jeruzalem da se prinese žrtva okajnica za gri- 
jeh« (Mak 12, 43). Radi se o grijehu židovskih pa- 
lih vojnika, koji su se bili ogriješili o; Zakon. Sve- 
to Pismo ovako hvali Judinu inicijativu: »Učinio 

je to vrlo lijepo i plemenito djelo, jer je mislio na 
uskrsnuće. Jer da nije vjerovao da će pali vojnici 
uskrsnuti, bilo bi suvišno i ludo moliti za mrtve. 
K tome je imao pred ovima najljepšu nagradu koja 
čeka one koji usnu pobožno. Svakako, sveta i po- 
božna misao. Zato je za pokojne prinio žrtvu nak- 
nadnicu, da im se oproste grijesi« (II Mak 12, 43 
—45), 

Spomendan mrtvih, koji se na vanjski način 
već dan prije počinje slaviti, kad naša groblja oži- 
ve živim posjetnicima grobova, za kršćanina je 
prilika da za svoje pokojne učini ono najvrednije, 
da za njih moli, eventualno dade odslužiti svetu 
misu. Lijepo je da grobove svojih pokojnika dr- 
žimo u redu, da ih kitimo, da na njima palimo 
svijeće, no kudikamo je bolje za svoje pokojnike 
moliti. U tom nam majka Crkva sama daje naj- 
ljepši primjer, jer ona za vjerne mrtve ne prestaje 
moliti. Njezina će molitva za njih utihnuti tek na 
koncu vremena. 


MOLITVA 


Dobri Oče, usliši naše molitve: čvrsto vjeru- 
jemo u uskrsnuće Tvoga Sina. Oživi u nama nadu 
da pouzdano iščekujemo uskrsnuće svoje braće! Po 
Kristu Gospodinu našemu! Amen! 


SVETI JUSTO, MUČENIK 


Trst je grad s velikim prometom. Onamo se pu- 
tuje u trgovinu. No Trst je i grad s velikom kr- 
šćanskom prošlošću. Na njezinu početku stoji za- 

štitnik i mučenik Trsta, kome je u tom gradu po- 
svećena starodrevna slikovita katedrala. Ona se 
uzdiže na brežuljku između sjenovitih stabala sta- 
roga zamka kao čuvarica svoga grada i bisku- 
pije. 

Za vrijeme Dioklecijanova progonstva sveti Ju- 
sto je svezanih ruku i nogu okrutno bio bačen u 
morske valove. Kad je poginuo, more mu je uz- 
dignulo tijelo na površinu te prenijelo na morski 
žal. Odande su ga kršćani prenijeli na brežuljak 
poviše grada te pobožno sahranili. Kasnije nad nje- 
govim grobom bi podignuta starokršćanska bazi- 
.lika, današnja katedrala, kršćanski simbol grada 
Trsta i njegove povijesti. 

Ime Justo znači zapravo pravednik. To ime ima 
mistično značenje, pozivajući nas sve na izvršiva- 
nje evanđeoske zapovijedi: »Budite savršeni kao 
što je savršen Otac vaš nebeski!« (Mt 5, 48). Pra- 
vednik je jedan i od Isusovih atributa, štoviše 
Krist je pravednik u najodličnijem smislu. On se, 
pak, kao Pravednik prinio za žrtvu za nas nepra- 
vedne i grešne. 

Mučenici su oni koji su bili progonjeni zbog 
pravednosti, a zbog toga je i kraljevstvo nebesko 
njihovo. Sve nam to svojim imenom i svojim mu- 
čeništvom govori kršćanski mučenik sv. Justo. 

3. studenoga 


SVETI MARTIN DE PORRES, 
REDOVNIK 


Martin, iako sin jednoga španjolskoga plemi- 
ća i jedne crnkinje iz Paname, koja je bila pod- 
rijetlom iz Afrike, nije imao sretno djetinjstvo. 
Razlog bijaše boja kože njegova tijela, nije bio bi- 
jelac već mješanac, koji se rodio u Limi 9. pro- 
sinca 1579. Zbog toga ni vlastiti ga otac nije htio 
priznati za sina, a u matici je krštenih bio upisan 
kao »sin nepoznata oca«, Bila je to u svakom po- 
gledu neopravdana diskriminacija, no tadašnje do- 
ba nije još imalo tako razvijen pojam o pravima 
svakoga čovjeka, kao što to imamo mi danas, ba- 
rem u teoriji, u raznim dokumentima, povelja- 
ma i deklaracijama. 

Martin je do osme godine živio siromašno u 
društvu svoje majke i sestrice, koja se rodila dvije 
godine poslije njega. Valjda mu otac nije baš sa- 
sma izgubio savjest, jer ga je ipak za neko vrije- 
me uzeo k sebi u Ekvador, pa je dječak proživio 
ondje nešto vedrijih dana. No, to je bilo kratko, 
te je nakon toga bio opet prepušten samome sebi. 
Otac mu je doduše slao potreban novac da svrši 
školu, no inače nije baš pokazivao prema njemu 
neke naročite očinske ljubavi. Martin je osjećao 
veliku sklonost za medicinu, pa je kod dvojice su- 
sjeda stekao prva saznanja o lijekovima i o ono- 
me što bismo mi danas nazvali ambulantnim lije- 
čenjem. 

Kad je Martinu bilo 15 godina, pokucao je na 
vrata dominikanskoga samostana svete Krunice u 

Limi. Dominikanci su ga primili najprije kao svo- 
ga trećoredca te ga upotrebljavali za poniznije po- 
slove u svojoj zajednici. Brinuo se za čistoću kuće, 
često s metlom-i krpom u ruci. On se velikodušno 
prihvaćao i najtežih i najneugodnijih poslova u 
kući. 

Poglavari su napokon u Martinu otkrili divnu 
svetu dušu te su ga primili za pravoga člana. Pri- 
pustili su ga 2. lipnja 1603. i svečanim redovnič- 
kim zavjetima. On je i dalje kao brat pomoćnik 
radio sve moguće poslove u kući, a uz njih ne- 
prestano rastao i napredovao u svetosti, pa ga je 
Gospodin obasuo izvanrednim karizmatičkim da- 
rovima: proroštvima, zanosima, liječenjem bole- 
snika, pa čak i bilokacijama, da je nekoliko puta 
čudesno u isto vrijeme bio prisutan na dva raz- 
ličita mjesta. 

Iako se nikad nije udaljivao iz Lime, po čudu 
bilokacije bio je viđen u Africi, u Kini, u Japa- 
nu, gdje je u poteškoćama bodrio tamošnje misi- 
onare. Kako se glas o njemu kao svecu veoma pro- 
širio, posjećivali su ga i pitali za savjet biskupi, 
teolozi, nosioci građanske vlasti. Posjećivao ga je 
u ćeliji čak i sam španjolski potkralj. Ponizni je 
brat za vrijeme pošasti kuge neumorno dvorio bo- 
lesnike, subraću, a rieke je od njih čudesno ozdra- 
vio. Svi su ga zbog njegovih djela milosrđa nazi- 
vali »Martin od ljubavi«. 

Martin de Porres je bio velik prijatelj dvoje 
svojih svetih suvremenika: bili su to sv. Ruža Lim- 
ska i sv. Ivan Macias. Njegov je utjecaj u Limi bio 
velik pa je pripomogao da se u Limi osnovalo je- 
dno veliko sirotište. I tako je on, koji je dugo zbog 

rasnih predrasuda bio pogrdno nazivan »pas mu- 
lat«, po Božjoj milosti, s kojom je vjerno surađi- 
vao, postao opće poštovana svetačka ličnost. Nje- 
gova smrt 3. studenoga 1639. i njegov pogreb bija- 
hu pravi trijumf. Narod ga je prije službene be- 
atifikacije, koja je bila god. 1837. i kanonizacije 
god. 1962. štovao kao sveca. Štoviše, on je postao 
jedan od najpopularnijih svetaca Latinske Ame- 
rike. 

Papa Ivan XXIII. prigodom kanonizacije sv. 
Martina 6. svibnja 1962. izrekao je njemu u slavu 
ove divne pohvale: 


»Martin pokazuje svojim životnim primjerom 


da možemo postići spasenje i svetost onim putem 


što ga pokaza Krist Isus: ako naime najprije lju- 
bimo Boga iz sveg svog srca, svom svojom du- 
šom i svom svojom pameti; onda ako ljubimo svoje 
bližnje kao sebe same. 

Budući da je njemu bilo jasno da je Krist Isus 
za nas trpio i da je on naše grijehe ponio na drvo 
u svome tijelu, posebnom je ljubavlju ljubio ras- 
petoga. Kad je razmatrao njegove pregorke mu- 
ke, nije se mogao svladati da obilno ne plače. Isto 
je tako posebnom ljubavlju ljubio najuzvišenije 
Euharistijsko otajstvo kojemu se, ponajčešće skri- 
ven, mnoge sate klanjaše u hramskom svetištu. Že- 
lio je da se njime hrani što je najčešće mogao. 

Nadalje, sveti je Martin, veoma poslušan po- 
ticajima božanskog Učitelja, najvećom ljubavi, 
koja je izvirala iz neiskvarene vjere i ponizne du- 
še, ljubio braću. Ljude je ljubio jer ih je iskreno 
smatrao Božjim sinovina i svojom braćom. Čak ih 
je više volio nego samoga sebe, jer ih je sve držao, 

takve je bio poniznosti, pravednijima i boljima 
od sebe. 

Pogreške drugih ispričavaše. Najgorče nepravde 
opraštaše, jer je bio uvjeren da zbog počinjenih 
grijeha zaslužuje daleko ozbiljnije kazne. Svim se 
marom trudio da krivce privede dobru plodu. Uz 
bolesne bijaše dobrostiv; siromašnima pribavljaše 
hranu, odjeću, lijekove. Ratare i ljude rođene crne 
kože ili u mješovitoj obitelji, što je onda sma- 
trano za odbačeno i skoro ropsko, potpomagao je 
svakom pomoći i brigom, koliko je bilo u njegovoj 
moći. Zaslužio bi da ga pučki nazovemo "Martin od 
ljubavi'. 

Ovaj sveti muž koji je druge tako jako pri- 
vodio vjeri nagovaranjem, primjerom i svojom kre- 
pošću, sposoban je da i sada, na čudesan način, 
k nebeskome uzdigne naše pameti. Svi pak, na ža- 
lost, ta višnja dobra ne razumiju kako valja, ne 
cijene ih. Što više mnogi su skloni opakim nasla- 
dama te ona dobra potejenjuju ili drže za teret, 
odnosno naprosto zanemaruju. Kamo sreće da bi 
Martinov primjer spasonosno mnoge poučio kako 
je ugodno i blaženo poći stopama Isusa Krista i 
pokoravati se njegovim božanskim naredbama... .« 

Kako je sv. Martin de Porres bio izvrstan bri- 
jač i uspješno obavljao tu službu, papa Pavao VI. 
proglasio ga je god. 1966. »prvotnim zaštitnikom 
kod Boga svih brijača, onih koji izrađuju perike, 
frizera i njima sličnih, sa svim liturgijskim po- 
častima i povlasticama, koje su povezane s time.« 
Papa je sve te obrtnike pozvao neka imaju uvi- 
jek pred očima »primjere ljudskosti i ljubavi, što 
im je ostavio njihov zaštitnik, pa da tako, dok se 

brinu za pošten ures tijela, traže i ljepotu duha.« 
Crkva nas danas u svom Časoslovu poziva da »uz- 
veličamo Gospodina, koji svog poniznog slugu 
Martina uzvisi nebeskim darovima.« Odazovimo se 
tom pozivu, jer su se i na tome poniznome Kri- 
stovu sluzi ispunile u obilju riječi Gospina Mag- 
nificata: »Uzvisi neznatne« (Lk 1, 52). . 


MOLITVA 


Bože, svetog Martina putem poniznosti priveo 
si nebeskoj slavi. Daj i nama sada nasljedovati 
njegov slavni primjer da s njime zavrijedimo po- 
stići slavu nebesku! Po Kristu Gospodinu našemu! 
Amen! 


SVETI MALAHIJA, BISKUP 


Taj irski biskup ni izdaleka ne bi bio tako 
poznat i izvan granica svoje domovine, da mu se 
ne pripisuju tobožnja proroštva o papama do kon- 
ca svijeta. Ta proroštva po smrti jednoga, a prije 
izbora drugoga pape spominju novinari, učeni i 
neuki, svećenici i laici. No koliki su koji u tome 
svecu što ga Crkva danas slavi, znaju nešto više 
osim navodnih proroštava? — Sigurno ih je ve- 
oma malo. 


Originalno ime svetoga Malahije na irskome 
glasi Mael Maedos Ua Morgair. On se rodio na 
Zelenom otoku, u Irskoj, koja tada nije poznavala 
inače po Evropi proširenoga feudalnog sistema. 
Već je u mladosti stekao zamjernu naobrazbu, 
zatim postao redovnik stroga života te napokon ve- 

oma mudar i razborit biskup, koji se odlikovao 
velikom privrženošću Rimskoj Crkvi, glavi i maj- 
ci svih mjesnih Crkava, predstojnici velike kršćan- 
ske zajednice ljubavi. On je iz djela Svetih Ota- 
ca dobro poznavao i uvažavao ulogu Rimske Cr- 
kve i njezina biskupa Svetoga Oca Pape. Dao se je 
i na put u Rim, što tada iz Irske nije ni bilo baš 
tako jednostavno. 

Na putu u Rim Malahija se zaustavio u Clair- 
vauxu, gdje je tada još živio i djelovao jedan od 
najvećih ljudi tadašnje kršćanske Evrope, slavni 
sv. Bernard. Na tog je velikog sveca učinio tako 
snažan dojam da će Bernard o Malahiji izreći je- 
dnu od svojih veoma zanosnih pohvala. U njoj će 
izreći jedno od njegovih životnih načela: »Prezirati 
svijet, ali ne prezirati nikoga! Prezirati same sebe 
i ne hajati što ćemo i od drugih biti prezirani!« 

Malahiji nije bio baš tako lak život među nje- 
govim Ircima, jer su mnogi od njih bolovali od 
zavisti i od pretjerane autoritativnosti u vjerskim 
stvarima te bili silno ljubomorni na svoju neovi- 
snost. 

Na svome drugome putu u Rim Malahija se 
opet zaustavio u Clairvauxu, gdje se i razbolio. 
Redovnici sv. Bernarda okružili su ga brižnom pa- 
žnjom, pružajući mu sve što su mogli. On je samo 
mahao glavom na sve to i govorio: »Sve je to 
uzalud. No iz ljubavi pokoravam se vašoj njezi.« 
Predviđao je, naime, da mu se bliži kraj, u čem se 
nije prevario, jer je umro 2. studenoga 1148. Cr- 
kva ga je 42 godine nakon smrti proglasila sve- 
cem. 

A sada što je u stvari s njegovim glasovitim 
proroštvima o papama? — Ona su čisti falsifikat, 

jedna od tolikih neistina što su između XI. i XVII. 
stoljeća bile stavljene na papir te se širile kao to- 
božnje istine. Bilo je to u doba Paracelza i Nostra- 
damusa, kad su proroštva bila u naročitej modi, 
kad se gatalo, vračalo, odgonetalo. No ne čudim 
se tome, jer te biljke i danas rastu. Sjetimo se 
samo horoskopa. 


Ona je navodna proroštva i pridjevke o poje- 
dinim papama sastavio benediktinac Arnaldo Wion 
te ih uvrstio u jedno latinsko djelo. Zloupotrije- 
bio je slavu jednoga irskoga sveca — svetoga Ma- 
lahije — te ih njemu pripisao. Zašto je to učinio? 
Možda iz želje da budu uvjerljivija?ž — Ne zna- 
mo. Znamo samo činjenicu. 

Falsifikat ili varka može se odmah uočiti, ako 
se uoče pripisane značajke papa prije god. 1595. 
s onima nakon toga. Za one se prve vidi da su 
piscu jako dobro poznate, dok se to isto za drugo 
ne može reći. Pisac se je, da dođe do njih, na- 
dahnjivao ili na papinskim grbovima ili na njiho- 
vu obiteljskom imenu, mjestu rođenja ili na geslu 
koje su imali kao kardinali ili kao pape. I na taj 
se način pridjevci papa od Celestina II. do Ur- 
bana VII. veoma dobro i slažu s njihovim nosio- 
cima. Nakon toga su pridjevci mutni, neodređeni, 
višeznačni. 

Bog može i po krivim crtama pisati ravna slo- 
va, kaže jedna poslovica. On se mogao poslužiti 
i neautentičnim Malahijinim proroštvima o pa- 
pama, da našu pozornost na njih više obrati te da 
u njima kao u Kristovim namjesnicima upoznamo 
ono što ima trajnu vrijednost. Svakako irski sve- 
tac nije ništa kriv što su mu podmetnuta neka 

»proroštva«. On je i bez proroštava, kako smo vi- 
djeli, u Irskoj stajao na čelu svih koji su s Papom 
u Rimu željeli biti što tješnje povezani, on je u Rim 
Papi putovao, jer je vjerovao da je Papa vidljiv 
znak crkvenog jedinstva. 

4. studenoga 


SVETI KARLO BOROMEJSKI, BISKUP 


U plavetnim vodama jezera Lago Maggiore zr- 
cale se Boromejski otoci. Nekoć su bili gole sti- 
jene, a sad su na njima parkovi s gajevima palmi 
i naranči. Da bi na njima mogao nastati raj, mo- 
ralo se mučnim radom hladno kamenje nasuti i 
prekriti plodnom zemljom. Taj je posao izvršila 
obitelj Borromeo. 

Na južnoj obali jezera leži grad Arona. Tu se 
rodio god. 1538. Carlo Borromeo, najveći čovjek 
svoga roda. Kako još i danas nad svim onim kra- 
jem dominira njegov ogroman kip — zvan »San 
Carlone« — tako je i njegova ličnost po svom 
utjecaju nad svim crkvenim knezovima njegova 
vremena. Kultiviranje boromejskih otoka nije bilo 
njegovo djelo, već kasnijih pokoljenja. No on je iz- 
vršio daleko važniju kultivaciju. 

Njegova je zadaća bila da Crkvu sjeverne Ita- 
lije, koja je tada bila samo nešto malo više od ne- 
plodnoga stijenja, pretvori u cvatući raj. 

Karlo je od svojih roditelja, grofa Giberta II. i 
Margarete De Medici, baštinio nepokolebivost zna- 
čaja. Odgojen prema svome plemićkom staležu, za- 
rana je došao u dodir s ljepotom što ju je pružala 
umjetnost njegova stoljeća. No veoma rano suočio 
se i sa zlima i neugodnostima svoga vremena. Go- 
voriti o njegovu životu znači isto tako govoriti i 
o zloupotrebama, koje su se bile uvukle u Crkvu. 
No veoma je značajno za Karla Boromejskoga ka- 
ko se on u svemu tome držao. 

Tada su roditelji običavali određivati životni 

put svoje djece već u najranijoj dobi. Birali su 
im zvanje, stalež i bračnoga druga. Drukčije nije 
bilo ni kod BorromeA. I oni su kao i svaka druga 
značajnija obitelj raspolagali crkvenim  nadar- 
binama. Ako je koji sin htio uživati te nadarbine, 
morao je dokazati da želi pripadati kleričkom sta- 
ležu. Zbog toga ipak nije morao postati svećenik. 
Bilo je dosta primiti samo tonzuru. Budući da je 
Karlo imao dobivati prihode opatije u Aroni, nje- 
govi su roditelji dali privolu da mali primi ton- 
zuru već u sedmoj godini, pa je o tome sastav- 
ljen i službeni dokumenat. Kao klerik Karlo je 
bio obavezan nositi kleričko odijelo. No taj se cr- 
kveni propis uglavnom nije obdržavao. Mnogi kle- 
rici, koji su to bili samo zbog crkvenih dobara, no- 
sili su kleričko odijelo jedino u službenim prigoda- 
ma. Tako je i Karlo i dalje hodao u baršunu, zlatu 
te opasan malom sabljom, kako ga prikazuju i sli- 
ke toga doba. No pripovijeda se da je mali u Cr- 
kvi želio ne samo postići visoku karijeru, već i 
postati pravi Božji sluga. On je odredbu svoga oca 
ozbiljno shvatio, pa mu se domala i rodilo pravo 
svećeničko zvanje. 
. Postavši već s 12 godina opat-komendatar, do- 
hotke od te službe i časti nije uzimao za sebe, već 
ih je dao u korist siromaha. Ipak je preuzeo sve 
dužnosti, što onda baš nije bilo u običaju. Tako je 
pokazao smisao za savjesnost i odgovornost, nese- 
bičnost i socijalni osjećaj. 

Kad mu je bilo 16 godina, poslao ga je otac 
na studij prava u Paviju. I dok je tamo vladao 
pomalo lud i raskalašen djački život zajedno s 

djevojkama po gostionicama, dotle se mladi Borro- 
meo sav usredotočio na studij, a nikad nije zabo- 
ravio izmoliti propisani časoslov. Za zvanje se, da- 
kle, Karlo ozbiljno spremao već od malena: rev- 
nom molitvom i studijem, prema onoj: »Ora et 
labora!« — Moli i radi! 

Tri godine kasnije umro mu je otac, a kako naj- 
stariji sin Federico Borromeo nije bio sposoban 
razriješiti zapleteno pitanje baštine, učinio je to 
Karlo i to tako spretno da su se svi divili. Unatoč 
tim poslovima i prekidu studija, već je naredne 
godine sve nadoknadio te postao doktor obaju pra- 
va, i to »summa cum laude«. Što sve može postići 
i učiniti marljivost! Lijenčina nikad na ništa ne 
stigne. 

U to je doba Karlov ujak kardinal Giovani 
Medici bio izabran za papu te uzeo ime Pijo IV. 
Spomenimo ovdje kao zanimljivost da je on je- 
dno vrijeme bio i dubrovački nadbiskup te se rado 
nazivao »cardinalis ragusinus«. Dakako da kao 
nadbiskup nije stolovao u Dubrovniku; već je po 
tadašnjem običaju mjesto njega poslove nadbisku- 
pije vodio njegov vikar. 

Prigodom izbora Pija IV. sve se žurilo da če- 
stita i mladome Papinu nećaku. Kakva mu se sad 
sreća smiješi! Nepotizam će opet učiniti svoje. Na- 
suprot kurijalnim intrigama pape su se mislile 
osigurati pouzdanim ljudima iz vlastite rodbine. 
No ta je povjerljivost mnogo puta bila i zloupotre- 
bljavana. Na sva laskanja prijatelja Karlo je po- 
nosno odgovarao da se neće gurati naprijed. U 
Rim će ići samo onda, ako ga Papa bude pozvao. 
Nije bio karijerist. 

Papa ga je pozvao i obasuo častima i službama. 
Premda nije studirao teologiju niti primio svete 
redove, već u 21. godini postao je apostolski pro- 
tonotar, veliki penitencijar, šef uprave crkvene dr- 
žave, kancelar Crkve, kardinal, nadbiskup Milana, 
protektor raznih redova i država. On je bio i prvi 
kardinal državni tajnik u današnjem smislu, dru- 
ga po važnosti ličnost u Crkvi. On drži u rukama 
niti papine unutrašnje i vanjske politike. Kroz 
njegove ruke prolazi sva korespondencija s kra- 
ljevima i biskupima. 

Rezidencija kardinala državnog tajnika bila je 
u palači Colonna, a dvorska svita brojila mu je 150 
osoba. Iako je ispočetka živio raskošno kao i svi 
ostali tadašnji crkveni knezovi, ipak je sve to bilo 
nuzgredno, a u središtu njegova života stajao je 
rad. Svoje brojne službe gledao je ne samo kao 
nešto što donosi velike prihode, već kao veliku od- 
govornost, a to je nadasve pozitivno. Imao je ve- 
oma razvijen osjećaj odgovornosti. Prilike su u 
odnosu prema Papi, za vladavine Pavla IV., s vla- 
darima i rimskim pukom bile veoma napete i mla- 
di je kardinal pokazao mnogo diplomatske vještine, 
da sve dovede u normalnu kolotečinu. Uspio je 
besprimjerno. 

Neshvatljivo je kako je mogao obavljati toliko 
poslova. Bio je pravi fenomen radne sposobnosti, 
aito je neprocjenjiva prednost. Bio je čovjek iz- 
vanredno jake volje. Kad bi se ražestio, znao je 
mucati. No i to je svladao i postao jedan od naj- 
većih propovjednika svoga vremena. 

Spavao je samo pet sati. I tako je kraj svih 
svojih poslova pronalazio vremena za molitvu i 

studij. Kako je bio dobro potkovan u oba prava, 


tako o filozofiji i teologiji nije imao gotovo ni 
pojma. No jakom voljom i marljivošću popunio je 
i tu rupu studirajući skolastike i stoike. Uvečer bi 
u vatikanskim vrtovima skupljao oko sebe odlične 
duhove. Tako je nastala Akademija u kojoj su bili 
kao članovi i mnogi kardinali. U tim krugovima 
održavala su se predavanja i diskusije o raznim 
znanstvenim temama. Neka su od tih predavanja 
kasnije i tiskana pod naslovom »Vatikanske ve- 
čeri«. I tako su zajednički sastanci ušli u povijest 
duha. 

Smrt Karlova starijega brata tako ga je potre- 
sla da je odlučio postati posve drugi, još bolji: dao 
se stoga zarediti za svećenika i biskupa. Započeo 
je samotnički, strogi i isposnički život i nije se 
više predavao nikakvim ispraznostima. Otpustio je 
velik dio svoje dvorske pratnje. Velikim mu je 
prijateljem i savjetnikom postao sveti Filip Neri. 

Velika je zasluga sv. Karla da je nakon mno- 
gih pregovora uspio nadvladati mnogobrojne di- 
plomatske i organizacijske poteškoće da bi se mo- 
gao nastaviti i dovršiti obnoviteljski Tridentski sa- 
bor. I tako se sabor nakon dugog prekida opet sa- 
brao. Karlo Boromejski bit će jedan od najrev- 
nijih provoditelja u život svega onoga što je za- 
ključio Tridentski sabor. 

Milano nije 80 godina vidio svoga biskupa, već 
su ga zamjenjivali generalni vikari. Karlo je po- 
šao u Milano u svoje nadbiskupsko sjedište. Tamo 
je najprije sredio prilike u nadbiskupskom dvoru, 
a onda se dao na obilaženje svoje nadbiskupije. 
Putovao je pješke ili jašeći na konju. Sazivao je 

pokrajinske sinode, na koje su dolazili njegovi bi- 
skupi sufragani, a bilo ih je 15. Takvih je sinoda 
održao 6, a za vlastitu nadbiskupiju 11. U govoru 
što ga je izrekao na posljednjoj sinodi između osta- 
loga rekao je i ovo: 

»Svi smo doduše slabi, priznajem, ali nam je 
Gospodin Bog dao sredstva kojima se možemo, ako 
hoćemo, lako pomoći. Onaj bi svećenik zacijelo 
htio posjedovati neporočnost života za koju uviđa 
da se od njega traži, biti suzdržljiv i pokazivati, 
kako se dolikuje, anđeosko vladanje. Međutim, ne 
pomišlja da se za to prihvati sredstava: moliti, iz- 
bjegavati razgovore zlih kao štetne i opasne pri- 
snosti. 

Onaj se opet tuži da, kad uđe u kor, da moli 
psalme i kad ide slaviti misu, odmah mu dušu 
obuzme tisuću stvari koje ga odvlače od Boga. Ali 
što to čini prije nego stupi u kor ili k misi u sve- 
tištu, kako se spremio, koja je sredstva uzeo i upo- 
trijebio da očuva sabranost? 

Želiš li da te poučim kako ćeš napredovati iz 
kreposti u krepost i, ako si već u koru sabran, ka- 
ko ćeš drugi put biti još sabraniji i tvoj prinos Bo- 
gu još miliji? Slušaj što ću ti reći. Ako je u tebi 
već zapaljen neki žižak božanske ljubavi, nemoj 
ga smjesta izdati i-izložiti vjetru. Tiganj drži za- 
tvoren da ne ohladi i izgubi toplinu. Izbjegavaj — 
koliko možeš — rastresenost; ostani sabran s Bo- 
gom, izbjegavaj isprazne razgovore. 


Dužnost ti je propovijedati i poučavati? Trudi - 


se i prioni uz ono što je potrebno da tu dužnost 
valjano obaviš. U prvom redu sam čini, propovi- 
jedaj životom i vladanjem da ne bi oni koji vide 

da jedno govoriš, a drugo radiš, ismijali tvoje ri- 
ječi i vrijeli glavom. 

Jesi li ti dušobrižnik? Nemoj zbog toga zane- 
mariti brigu o sebi. Nemoj se tako izdašno drugima 
porazdijeliti da tebi od tebe ne bi ništa preostalo. 
Treba da se sjećaš duša kojima si na čelu, ali tako 
da sebe ne zaboraviš. 

Shvatite, braćo, ništa nije tako potrebno svima 
crkvenim ljudima koliko mislena molitva koja sve 
naše djelovanje prethodi, prati i slijedi. Molit ću 
psalme, veli Prorok, i razumjet ću. Obavljaš li 
sakramente, misli, brate, što činiš; ako proslavlju- 
ješ misu, razmatraj što prikazuješ; moliš li psal- 
me u koru, misli kome i što govoriš; ako duša- 
ma ravnaš, misli kojom su krvlju oprane. I tako 
nek se sve vaše obavlja u ljubavi. Tako ćemo lako 
moći nadvladati sve poteškoće koje, to je nužnost 
(u to smo naime postavljeni), danomice mnogo- 
brojne, doživljavamo. Tako ćemo imati snage da 
Krista rodimo u sebi i u drugima.« 

Sv. Karlo se marno brinuo za duhovnu obnovu 
biskupa, klera i puka. Tu su mu pomagali orato- 
rijanci sv. Filipa Nerija, isusovci, a i on je sam 
osnovao oblate sv. Ambrozija. Za puk se brinuo i 
preko katehista. Na njegov poziv javilo se 2.000 
muževa i žena spremni poučavati u vjeri. Te kate- 
histe organizirao je u »Bratovštini kršćanskoga na- 
uka« i napisao im priručnik, koji je »remek-djelo 
odgojne mudrosti« (D. Petry). 

Bio je čudo radinosti. Njegova korespondencija 
u Ambrozijanskoj biblioteci broji 268 folijanata, a 
sadrži 35.000 pisama. X 

Umro je god. 1584., relativno mlad, u dobi od 
46 godina, iscrpljen molitvom, pokorom, napornim 

radom, brojnim putovanjima, — stizavao je i u 
najudaljenije i najzabačenije predjele svoje nad- 
biskupije — a osobito nesebičnim zalaganjem i slu- 
ženjem svima za vrijeme velike pošasti kuge u Mi- 
lanu. Umro je, ali i mrtav još govori kao jedan od 
divova biskupskoga pastorala. 


MOLITVA 


Čuvaj, molimo, Gospodine, duh kojim si prožeo 
svetoga Karla Boromejskog, biskupa, i daj da se 
Crkva neprestano obnavlja, preobrazujući se u lik 
Kristov, i tako svijetu pokazuje Kristovo lice! Po 
istom Kristu Gospodinu našemu! Amen! 


PAPIN IMENDAN 


Imendan Karola Wojtyle — sadašnjega pape 


Ivana Pavla II., koji je već u prvoj godini svoga 


pontifikata pokazao i dokazao svoje velike pasto- 
ralne sposobnosti — u kojima je dostojan sljedbe- 
nik svoga velikoga zaštitnika sv. Karla Boromej- 
skoga — prilika je da se za čas zamislimo u nje- 
gove misli, što ih je 13. rujna 1979. iznio u svome 
prvome pastoralnom susretu s talijanskim radni- 
cima u industrijskome centru Pomezia, nedaleko 
Rima. Izabrali smo namjerno baš taj Papin go- 
vor u Pomeziji, jer je upravljen radnicima, koji ne 
samo ondje, nego i u svim velikim industrijskim 
centrima svijeta sačinjavaju glavninu pučanstva. 

Papa se radnicima, okupljenima oko njega u 
Pomeziji, predstavio kao prijatelj, kao kolega. A 
zatim je zapodjenuo s njima prisan dijalog. Da bi 

sve skupa bilo što neposrednije, Papa je na počet- 
ku ostavio po strani ono što je imao napisano te 
počeo pripovijedati o svome radničkom iskustvu i 
o svojoj bliskosti s radnicima. 

Nakon pozdrava djeci, mladima, muževima i 
ženama, bolesnicima, poduzetnicima, direktorima i 
organizatorima poduzeća, ocima oblatima, koji on- 
dje vode dvije župe, i biskupu, monsignoru Boni- 
celliju, Papa je svima prisutnima upravio ove zna- 
čajne riječi: 

»U ovoj audijenciji, u kojoj se po prvi put su- 
srećem u službenoj formi sa svijetom rada u Ita- 
liji, želim s vama povesti dijalog te vas upitati ka- 
kvo je vaše držanje prema Crkvi, koja prema va- 
ma njeti duboku zahvalnost i simpatiju za ono što 
jeste i za ono što radite. No koji put je u krugovi- 
ma rada rasprostranjeno baš oprečno mišljenje. 
Kaže se da se Crkva zanima za ćudoredne i religi- 
ozne vrijednosti, a ne zanimaju je ekonomske i 
vremenite vrijednosti, pa kao da onda i ne razu- 
mije stvarnost u kojoj se nalazi radnik. I tako se 
sumnja ili izriče nepovjerenje u dobrohotne riječi 
i geste Crkve. Neki se čak i pitaju što ima religija 
i što će činiti s industrijom, nisu li to raznovrsne 
stvarnosti? Ne miješa li se tako sveto s profanim? 

Predraga braćo i sestre — doviknuo je Ivan Pa- 
vao II. — odgovorit ću vam sa svom slobodom da 
ti prigovori nisu opravdani, kad se vaša djelatnost 
promatra kao dio jednog šireg djelovanja, a koje 
je upravo ono čovjekovo, to je moralno djelovanje, 
i kad se ima u vidu svrha do koje vaš rad želi doći, 
tj. do čovjekova života u njegovoj cjelini, u nje- 
govu dostojanstvu te u njegovu višem i besmrtnom 

preodređenju. Reći ću vam i to da bi ti prigovori 
mogli spriječiti ulaz duhovnim čimbenicima u vaš 
sektor. A kad njih nema, onda eto uzroka za toli- 
ke nedostatke, nerede, opasnosti i štete. Kršćanski 
elemenat umjesto da stvara nemire, pomaže da se 
oni mogu dobro nadvladati, jer u tvornicu unosi 
obilje mira, pravednosti i jedinstva. 


Zbog toga su u velikim socijalnim enciklika- 
ma ,Rerum novarum" Leona XIII., ,Quadragesimo 
anno' Pija XI., ,Mater et Magistra' i ,Pacem in ter- 
ris' Ivana XXIII. te ,Populorum progressio' Pavla 
"VI. pape neumorno tvrdile kako je nužan i religi- 
ozni koeficijent, da bi se došlo do boljih rješenja 
u ljudskim odnosima, a koji proizlaze iz industrij- 
ske organizacije; to pak nije zato da bi se religiozni 
elemenat upotrebljavao kao otuđenje, već naprotiv 
da se u njegovu svjetlu otkrije bitno pomanjkanje 
svakog sistema koji ide za tim da na mjestima ra- 
da ljudske odnose promatra samo kao čisto eko- 
nomske, te da mu sugerira kakvi ih drugi odnosi 
moraju upotpuniti, što više, prema kršćanskom po- 
gledu na život i preporoditi: najprije čovjek, zatim 
ostalo. 

Lijepo je uočiti kako kršćanska vjera progla- 
šava primat Boga nad svim stvarima, a zbog toga 
istoga stavlja u bivovanje, u vremenite stvari pri- 
mat čovjeka. Lijepo je također zapaziti kako taj 
primat sačinjava motiv koji potiče i opravdava 
onaj društveni dinamizam i onaj građanski napre- 
dak, kojemu industrijski fenomen utiskuje svoju 
neizbježnu pokretnu snagu. I upravo snagom pri- 
znavanja toga primata, koji upravo danas izlazi iz 
primitivnog stadija industrijske ere, kad se vje- 

rovalo da društveni sklad proizlazi jedino iz deter- 
minizma ekonomskih uvjeta u igri, dok je svima 
znano da su tolike nedaće bile prouzrokovane po- 
tragom za ljudskim blagostanjem, koje će se isklju- 
čivo i jedino temeljiti na ekonomskim dobrima te 
na materijalističkom stavu prema životu, koji pak 
čovjeku ne služi već ga zarobljuje. 

U tom smislu ne smije se zaboraviti da je rad 
za čovjeka, a ne čovjek za rad; kad tako ne bi bilo, 
čovjek bi opet postao rob. Ako je, dakle, čovjek 
prva vrednota, ne možemo ga umanjiti ni obezgla- 
viti, niječući mu njegovo bitno usmjerenje prema 
transcendenciji, tj. prema Bogu, koji je od čovjeka 
učinio suradnika, demiurga — stvaratelja stvore- 
nja —. U tom uzvišenijem gledanju rad, muka i 
ujedno nagrada ljudske aktivnosti, donosi jedan 
drugi odnos, onaj bitno religiozni, koji je sretno 
izrečen u benediktinskoj formuli: Moli i radi! Re- 
ligiozni čimbenik daje ljudskome radu jednu du- 
hovnost što oživljava i otkupljuje. Takvo srodstvo 
između rada i religije odražava onaj tajanstveni 
savez, no koji je stvaran te koji posreduje između 
čovjekove aktivnosti i one providencijalne Božje, 
Boga koji je prvi uzrok što upravlja i vlada stvo- 
renjem. 

Eto, predraga braćo, razloga zbog kojih Crkva, 
kako sam gore naglasio, ne može gledati na rad- 
nika bez iskrenog osjećaja simpatije; simpatije ko- 
ja označuje sudjelovanje u njegovoj patnji, razu- 
mijevanje i spremnost na poštovanje, na prijatelj- 
stvo i ljubav, a što znači još i priznavanje i progla- 
šavanje njegova dostojanstva kao čovjeka, brata, te | 
More osobe, na čijem je licu utisnuta Božja 
slika. 

Simpatija što izbija nadasve iz činjenice da je 
i Krist bio čovjek rada rukama, bio je u ovisnosti 
o sv. Josipu, bio je ,tesarov sin'. Krist je uvijek s 
vama, uvijek među vama, gdje se čovjek znoji, ra- 
di i trpi, On je prisutan. Mogu vam reći da sam 
ovamo došao tražiti ga među vama, koji ovdje ra- 
zasipate svoj mučni napor, kao i On jedno vrijeme 
u nazaretskoj radionici. Stoga vas u njegovo ime 
sve blagoslivljam i stišćem vam ruku u znak brat- 
ske dobrohotnosti.« 

Papin susret u Pomeziji bio je susret s radnici- 
ma nakon sličnih susreta već prije: onoga u Monte- 
rreyu, u Meksiku, sa seljacima u Nowom Targu, u 
Poljskoj, te onoga s radnicima u Čenstohovi i No- 
voj Huti, isto u Poljskoj. 

5. studenoga 


SVETI SRIJEMSKI MUČENICI 


Sigurno se zna da se kršćanstvo tijekom III. sto- 
ljeća počelo širiti i razvijati i po rimskoj pokrajini 
Panoniji. Širili su ga radnici, trgovci i vojnici, koji 
su uglavnom s Istoka dolazili u ove krajeve. Tako 
su već u to doba postojale biskupije u gradovima: 
Sisku, Vinkovcima i Osijeku. No naročito je bilo 
poznato biskupsko sjedište u Sirmiju, današnjoj 
Srijemskoj Mitrovici. 

Kako drugdje tako i u Panoniji imamo sigurni- 
jih podataka o kršćanstvu iz vremena krvavih pro- 
gona, osobito za cara Dioklecijana. Upravo u gradu 
Sirmiju i okolici povjedočilo je Kristovu vjeru više 
kršćanskih mučenika. Najpoznatiji su: sirmijski 
biskup sv. Irenej, poginuo 6. travnja, đakon Deme- 
trije, po kojem je grad Mitrovica dobio kasnije 
ime. Novija su istraživanja utvrdila da je on bio 
đakon biskupa Ireneja te da je poginuo tri dana 
poslije svoga biskupa, tj. 9. travnja. Osim toga mu- 
čeno je sedam kršćanskih djevica, tribun koplja- 
nik4 Urzicin, vrtlar Sinerot; u Sirmiju je poginuo 
kao mučenik singidunski svećenik Montan sa svo- 
jom ženom Maksimom i lektor Hermogen. 

Pet kipara koji su radili u fruškogorskim kame- 
nolomima: Klaudije, Kastorije, Simforijan, Niko- 
strat i Simplicije — kao kršćani nisu htjeli klesati 
kip boga Eskulapa i tako su odbili naredbu samoga 
cara Dioklecijana. Zbog toga su živi bili zatvoreni 
u olovne sanduke i bačeni u rijeku Dunav. 

No najslavnija je srijemska mučenica sv. Ana- 
stazija. Ona je na Božić 304. godine u Sirmiju spa- 

ljena na lomači. Kroz plamen ognja ušla je u vječ- 
nu božićnu radost neba. Nekoć se prije liturgijske 
obnove u drugoj božićnoj misi slavio njezin spo- 
men. Grad Zadar, kome je zaštitnica, a koji je po- 
hrvaćenim imenom zove Stošija, veoma je svečano 
slavi 15. siječnja. 





Za seobe naroda u VII. stoljeću tjelesa su sri- 
jemskih mučenika ponajviše prenesena u Italiju, 
gdje ih sahraniše po raznim crkvama. Tijelo sv. 

Anastazije dospjelo je u Carigrad, a tijelo sv. Her- 
magore u Akvileju. Tjelesa petorice fruškogorskih 
kipara prenesena su u Rim. 

U Đakovačkoj biskupiji slavi se danas zajed- 
nički blagdan svih srijemskih mučenika. Taj je 
blagdan kao i uopće štovanje srijemskih mučenika 
dobio na vrijednosti otkada je đakovački i srijem- 
ski biskup Ćiril Kos, nalazeći se 15. siječnja 1976. 
u Zadru na proslavi sv. Stošije, zamolio kod sveča- 
ne koncelebracije zadarskog nadbiskupa Marijana 
Oblaka da bi dao dio svetačkog praha sv. Anasta- 
zije Srijemskoj Mitrovici — i otkako je došlo do 
ispunjenja te molbe 24. listopada iste godine. 

U malom srebrnom relikvijaru u petak 22. li- 
stopada moći sv. Anastazije bile su najprije done- 
sene u Đakovo, gdje su kod večernje koncelebra- 
cije u katedrali pokazane svećenstvu i vjernicima. 
Tako je na putu u njezin rodni grad bilo omogu- 
ćeno Božjemu narodu biskupskoga grada Đakova 
da sv. Anastaziji, srijemskoj mučenici, iskaže svoju 
počast. U pozdravnoj besjedi biskup Kos zahvalio 
se nadbiskupu Oblaku, koji je predvodio koncele- 
braciju, te među ostalim istaknuo ovo: 

»Dok je biskup Strossmayer gradio svoju ka- 
tedralu, bio je providencijalan i velik. U tom je ka- 
menu i u tim natpisima napisao one događaje koji 
će se zbiti stotinu godina nakon njegove smrti. 
Podsjećam vas večeras na sliku u katedrali, na ko- 
joj Isusa skidaju s križa. Na toj slici uz biblijske 
osobe, koje su sudjelovale u tom sudbonosnom tre- 
nutku spasenja, nalaze se s lijeve strane sv. Ćiril 
i Metod, slavenski apostoli, a onda kraj njih dva 
Dalmatinca: sveti Kajo, papa, koji je umro god. 

296., dakle, samo osam godina prije smrti sv. Ana- 
stazije, i drugi Dalmatinac, poznati bibličar sv. Je- 
ronim, crkveni naučitelj, koji će se roditi 36 godina 
po smrti sv. Anastazije. Uz ta dva Dalmatinca stoje 
dva srijemska biskupa: sveti Andronik, učenik sv. 
Pavla i sveti Irenej, prvi povijesno utvrđeni bis- 
kup Srijemske biskupije, čiju su baziliku i nadgro- 
bnu ploču otkrili arheolozi 18. kolovoza ove go- 
dine. 

I tako je Strossmayer na ovoj slici znakovito 
pokazao dalmatinske i panonske mučenike i svece 
te tako na slikovit način označio vezu sjevera i ju-, 
ga, pa na neki način i predoznačio vezu Zadra i 
Solina s Đakovom i Mitrovicom. Svi su oni propo- 
vijedali Riječ, svi su oni životom svjedočili za Bož- 
ju Riječ i utjelovivši je u svoje živote, potvrdili 
je svojom mučeničkom smrću. 

Svetu Stošiju štuje Carigrad i Rim, štuje Istok 
i Zapad. Ona je svetica jedinstva crkava, ona tre- 
ba da bude svetica jedinstva i zajedništva naših 
biskupija. Posebno u ovoj svečanosti Zadra i Đa- 
kova, odnosno Zadarske i Đakovačko-srijemske bi- 
skupije ... .« 

Povodom prijenosa moći sv. Anastazije zadar- 
ski je nadbiskup Marijan Oblak 24. X. 1976. u Sri- 
jemskoj Mitrovici izrekao zanosnu propovijed, u 
kojoj ovako veliča svetu mučenicu: 

»Meni najmanjemu dana je ova milost da ovoj 
crkvi đakovačkoj i srijemskoj danas u ovu njezi- 
nu župu sv. Dimitrija, đakona i mučenika, donesem 
iz Zadra u Srijemsku Mitrovicu moći svete Ana- 
stazije, mučenice. Sv. Anastazija je Srijemkinja, 
Mitrovčanka, građanka slavnoga Sirmiuma, prije- 

stolnice rimskoga Ilirika, drevnoga kršćanskog sre- 
dišta Panonije. 

U Sirmiju je veoma rano, usred poganskoga 
svijeta, posijano sjeme Isusove radosne evanđeoske 
vijesti. Ono je izraslo i dozrelo u živu, svetu i 
svjedočku Crkvu. Potvrda su tome njezini sveci i 
mučenici. Kad je stari Sirmium bio razoren, na 
njegovim je ruševinama podignut novi grad, Mi- 
trovica, prozvan imenom svoga mučenika sv. Di- 
mitrija. 

U toj je Sirmijskoj crkvi, usred poganskoga 
društva, Anastazija, mi je u Zadru skraćenim i po- 
hrvaćenim imenom zovemo Stošija, vjeru u Isusa 
Krista upoznala, prihvatila, živjela i mučeništvom 
posvjedočila. Ona je na Božić 304. godine, za vrije- 
me progona cara Dioklecijana, ovdje u sadašnjoj 
Mitrovici spaljena na lomači. Kroz plamen ognja 
ušla je u vječnu božićnu radost Neba. Na dan Isu- 
sova porođenja ona je doživjela svoj nebeski ro- 
đendan i ostvarila u punini poziv svoga krsnog 
imena. Suobličena Isusu Kristu u mučeništvu po- 
stala je prava Vazmenka — Uskrsnica. I tako je 
svojim životom i mučeništvom na sebi združila 
Isusovo otajstvo utjelovljenja i rođenja s otajstvom 
njegova trpljenja, smrti i uskrsnuća. 

Anastazijina se slava i štovanje iz njezinoga 
Sirmiuma, gdje joj je bila podignuta prva crkva, 
prenose najprije u Carigrad, a odatle u Rim. U ti- 
ma dvama najvažnijim središtima onoga vremena 
mučenici Anastaziji podižu se prekrasne bazilike. 
Sam papa je dolazio na Božić u njoj slaviti zornicu, 
drugu božićnu misu na spomen Stošijina mučeni- 
štva. Anastazijino je ime, uz ime najpoznatijih ra- 

nokršćanskih mučenica, upisano u Rimski kanon 
i uneseno u Litanije Svih Svetih. Kršćani su pred 
provalom barbarskih naroda Huna i Avara moći 
mučenika prenijeli na sigurnije mjesto. Tako je 
mučenički prah sv. Anastazije donesen u Carigrad. 

Bizantski car Nicefor, u znak priznanja i na- 
grade biskupu zadarskome Donatu za postignuti 
mir između Karla Velikoga i Bizanta, poklanja mu 
810. godine moći svete mučenice Anastazije. 

Otada grad Zadar u svojoj katedrali, dotada po- 
svećenoj sv. Petru, apostolu, a od tada svojoj za- 
štitnici sv. Stošiji, s poštovanjem čuva sažgane 
ostatke svete mučenice i pobožno ih časti. 

Pred četiri dana, 20. listopada 1976. godine, ot- 
vorio sam uz dužno poštovanje, u prisutnosti svoga 
generalnog vikara, prepozita Stolnog kaptola, kan- 
celara nadbiskupije i župnika katedrale, olovnu 
kutiju, pohranjenu u kamenom sarkofagu što ga 
je dao načiniti sveti zadarski biskup Donat, dono- 
silac svete relikvije iz Carigrada u Zadar, i izvadio 
sam dio svetoga mučeničkoga praha sv. Anastazije 
da ga poklonim i donesem vama. 


Sv. Anastazija danas se u slavlju vraća u svoj 
Srijem i u svoju Mitrovicu. Vraća se kao milost 
velikih, ovogodišnjih naših jubileja, 1300. godiš- 
njeg spomena našega krštenja i 1000. obljetnice 
crkve Gospe od Otoka u Solinu, što je dade sagra- 
diti Zadranka, hrvatska kraljica Jelena. Vraća se 
da bude sveti luk što u jedno spaja našu kršćan- 
sku prošlost i sadašnjost, žubor jadranskih žala i 
šuštanja klasova srijemskih salaša. Vraća se kao 
dobra znanica svoga biskupa Ireneja, kome je na 
zajedničku radost u kolovozu ove godine ovdje u 

Mitrovici pronađen grob, vraća se da s njime i svi- 
ma mučenicima svoga vremena, posebice onima 
koji su svjedočkom krvi natopili ovo naše tlo ov- 
dje u Mitrovici i na obalama Jadrana, u Solinu, 
zasvjedoči da je krv mučenika sjeme kršćana. U 
ovo slavlje prenosa moćiju sv. Anastazije znakovito 
je uneseno ređenje novih đakona. Đakoni se posve- 
ćuju za službu oltara, za službu riječi i za službu 
ljubavi. Naši novi đakoni neće nikada zaboraviti 
da su svoju službu primili uz grob biskupa-muče- 
nika sv. Ireneja, u crkvi đakona-mučenika Dimi- 
trija, na dan prijenosa moći svete Anastazije, mu- 
čenice, koja se sva posvetila Bogu i služenju siro- 
masima, bolesnima i progonjenima. Sveta crkva 
naše prošlosti upire u vas oči da vi svetom službom 
oltara, revnim propovijedanjem riječi Božje i dje- 
lima kršćanske ljubavi gradite i posvećujete Crkvu 
Božju za ovo naše presudno danas i za ono neop- 
hodno sutra. 

Predraga moja braćo i sestre, neka ovaj povra- 
tak svete Anastazije u svoj Srijem i svoju Mitro- 
vicu bude njezinoj biskupiji i župi blagoslov i mo- 
litva, poticaj i hrabrost na kršćanski život, zago- 
Vor, pomoć i milost!« 

Ovaj mozaički prikaz srijemskih mučenika za- 
vršit ćemo himnom, kojim Zadrani slave svoju za- 
štitnicu srijemsku mučenicu svetu Anastaziju, po 
zadarski Stošiju. 


Popjevkom veselom blagdan objavite, Stošiju bla- 
ženu, Zadrani, častite! 

Ona je obrana Zadra nam rodnoga, Dalmacije ures 
uzvišen. 

Romulskih knezova, svjetao izdanak, zarana nauči 


prezirat slavičnost,: 


Raskošje, bogatstvo, zamamne radosti: Kristu se 
posvemu posveti. 

Prijetnja se muževih okrutnih ne boji, tamnice od- 
vratne u njegovim dvorima, 


Ni gladi goleme, ni žeđi stnahotne, ni zlo kađa bi- 
jesan sprema njoj. 

Snagom đa duševnom trpljenje nadjača, ustrajno 
moli se, pomoć zadobiva, 

A silno bogatstvo po smrti muževoj odmah dijeli 
siromasima. 

Vjerni puk kršćanski gleda zaštititi, utješit nevolj- 
ne uze što tište ih, 

I svakog uza to na slavnu nastoji mučeničku borbu 
potaknut. 


Žudeć junakinja s Bogom se združiti, strašnome 
pristupa ognju, smrt prezire, 

Vesela napušta tijelo propadljivo, dnđeoskom zbo- 
ru pristupa. 

Slava je Gospodu što svime upnavlja, Sinu što ne- 
voljni rod ljudski otkupi, 

I u sve vijeke čast, po svijetu čitavom Duhu štono 
ognjem grije nas. Amen! 


Štovanje svete Anastazije veoma je živo i u 
Samoboru, gdje joj je posvećena župska crkva. Na- 
ročito je lijepo vidjeti Samoborce i Samoborke 
obučene u krasne narodne nošnje početkom kolo- 
voza na župskome hodočašću u Mariji Bistrici. Ta- 
da oni obilazeći oko bistričke crkve zanosno pje- 
vaju: 

Nas je otpravila, 

Tebe je pozdravila, 
Majko Božja Bistrička, . 
Sveta Anastazija! 


Sve to navodimo da se sjetimo kako kršćanstvo 
kod nas nije od jučer, već je prisutno gotovo 2.000 
godina i kada nas ono po svecima i mučenicima 
prije dolaska Hrvata u ove naše krajeve još i da- 
nas međusobno duhovno povezuje i ujedinjuje: i 
Srijem i Zadar i Samobor i Mariju Bistricu, Za- 
darsku i Zagrebačku nadbiskupiju te Đakovačku i 
Srijemsku biskupiju. 


SVI SVECI I BLAŽENICI 
IZ DRUŽBE ISUSOVE 


Družba Isusova u svom vlastitom kalendaru sla- 
vi danas jednim blagdanom sve svoje svece i bla- 
ženike, da bi se na taj način jasnije shvatilo i dub- 
lje doživjelo jedinstvo čitavoga reda. 

Slično s prastarom predajom Crkve, po kojoj se 
na svetkovinu Svih Svetih sjećalo svih onih koji 
su s Kristom u slavi, današnjom proslavom Družba 
se sjeća ne samo svoje braće, koja su zadobila čast 
oltara, već i svih onih brojnih, koji su skupa s 
Kristom kao isusovci radili oko spasenja ljudi, koji 
su ga slijedili najprije u patnji, da ga onda slijede 


vježbi njihov utemeljitelj sveti Ignacije. 
Blagdan Svih Svetih ili svetih pojedinog reda, 


kraja ili naroda pomaže nam veoma da bolje shva- 

timo i doživljavamo svoj odnos s onom našom bra- 
ćom u slavi, koja u nebu žive s uskrslim Kristom, 
koja su po njemu, s njime i u njemu povezana i 
sa svakim od nas na jedan stvaran, živ i životvoran 
način. 

Značajno je da je baš naša moderna teologija, 
produbljujući pojam Božjega naroda i dajući nam 
potpuniju spoznaju stvarnosti Kristova otajstve- 
nog tijela, osjetno pridonijela i življem shvaćanju 
zajedničarske dimenzije Crkve te spona i veza što 
postoje između njezinih udova kao i eshatološke 
naravi Crkve, hodočasnice i putnice prema vječ- 
nosti. No tim je samim jasnije osvijetljeno i nje- 
zino intimno jedinstvo s onom slavnom Crkvom u 
nebu. Tko se s tim želi bolje upoznati, neka polako 
čita i razmatra VII. poglavlje dogmatske konstitu- 
cije II. vatikanskog sabora »Lumen gentium«. 

Kao što je jedinstvo između Crkve na putu i 
one na nebu jedna duhovna stvarnost, i to ne samo 
u redu stvari, već kudikamo više u redu životnih 
veza, tako je isto stvarnost povezanost Družbe Isu- 
sove u vremenu s onom Družbom u vječnosti. 

Otac Paolo Molinari o tome veoma lijepo piše: 
»Sv. Ignacije, sv. Franjo Ksaverski, svi naši sveci 
i blaženici ne samo da su živi u Kristu, već nastav- 
ljaju na još intenzivniji i uspješniji način nego pri- 
je svoje djelovanje u korist Crkve i Družbe, koju 
su već u ovom životu tako snažno ljubili: sjedinje- 
ni s Kristom, jedinim posrednikom, postojano po- 
sreduju za nas kod Oca. To isto vrijedi i za sve one 
naše koji su dospjeli do mete svoga zemaljskoga 
života i sada su u Gospodinovoj slavi, pa iako nisu 
te nikada neće ni biti službeno proglašeni svetima 

ili blaženima. Njihova nam imena i broj nisu po- 
znati: znamo ipak da su svi oni 'socii Jesu — Isu- 
sovi sudrugovi; da je njihov broj neobično velik; 
da su iz svakoga roda, naroda i puka, svakoga stup- 
nja i svake dobi te da su živjeli i radili u najrazli- 
čitijim okolnostima i apostolskim djelima Družbe. 

Tko od nas nije poznavao, poštivao, ljubio ko- 
jeg oca ili brata, iz čije osobe odsijevaše Božja pri- 
sutnost? Koliki su nam isusovci, sada već pokojni, 
na našem putu prema Gospodinu bili vodiči, sa- 
vjetnici u rasuđivanju našega zvanja, učitelji za 
vrijeme naše izgradnje, poglavari ili sudrugovi u 
apostolatu — još više istinska braća u zajedničkom 
životu. Kolike smo druge poznavali i ljubili dugi 
niz godina u više ili manje trajnim i intenzivnim 
kontaktima s njima za vrijeme raznih razdoblja 
našega života u Družbi.« 

Današnji blagdan prilika je da se svega toga 
opet sjetimo, da sve te drage veze opet oživimo u 
živoj vjeri i nadi, da ćemo jednog dana i mi doći 
onamo gdje se oni sada i za svu vječnost nalaze. 


SVETI IVAN OGILVIE 


Danas bih na blagdan Svetih i blaženih iz Dru- 
žbe Isusove želio još opisati sv. Ivana Ogilvia, koji 
je zasada po datumu kanonizacije najmlađi naš 
svetac. Proglasio ga je svetim 17. listopada 1976. 
papa Pavao VI. 

Ivan Ogilvie se rodio od kalvinskih roditelja 
god. 1579. kod Drum-na-Keith u Škotskoj. Još kao 
dječak poslan je na evropski kontinent da proširi 

svoje obrazovanje. Tu se uz pomoć glasovitog bi- 
blicista, oca Kornelija van den Steen, poznatijeg 
pod latiniziranim prezimenom a Lapide, obratio na 
katoličku vjeru. Jedno je vrijeme kao pitomac 
Škotskog kolegija u Louvain-u studirao na tamoš- 
njem sveučilištu. 

Dobivši od Gospodina milost redovničkoga zva- 
nja, stupio je u Družbu Isusovu i to kao član aus- 
trijske provincije. Bilo je to upravo na današnji 
dan god. 1599. Redovitu je isusovačku izgradnju 
primio na kolegijima u Beču i Olomoucu. Već je 
u prvim godinama svoga redovničkoga života bio 
veoma cijenjen zbog svoje iskrene i muževne po- 
božnosti, izvanredne sposobnosti za rad s mladima 
u Marijinim kongregacijama te duboke i djelotvor- 
ne ljubavi prema Bogu i bližnjemu. 

Ivan Ogilvie nikad nije zaboravio da je po na- 
rodnosti Škot i stoga je stalno u srcu gajio želju 
da se vrati u svoju domovinu te ondje radi za ka- 
toličku vjeru. Tu je želju nosio u srcu i u onom ča- 
su kad je god. 1610. u Parizu bio zaređen za sveće- 
nika. Zamolio je stoga poglavare da ga pošalju u 
Škotsku, no oni još nisu smatrali da je kucnuo čas 
za taj korak. Zato je otac Ogilvie prve godine svo- 
ga svećeništva proveo u radu u gradu i biskupiji 
Rouen, u Francuskoj. 

Tadašnji general reda, dalekovidni i energični 
otac Klaudije Acquaviva poslao ga je god. 1613. u 
Škotsku, da ondje svoje sunarodnjake utvrdi u ka- 
toličkoj vjeri, a one koji od nje otpadoše natrag k 
njoj vrate. Ogilvie se uspio potajno iskrcati u Škot- 
skoj te je odmah pošao u sjeverne njezine predjele. 
No naglo je nakon toga pošao u Francusku na jed- 

no pomalo misteriozno putovanje. Želio se s tamoš- 
njim poglavarima posavjetovati o svome radu. 
Vrativši se natrag, velikodušno je radio i žrtvovao 
se u Edinburgu, Glasgowu te u Renfreshiru. Ne- 
umorno je radio dan i:noć, oprezno doduše, no uvi- 
jek u opasnosti da bude otkriven i predan u smrt. 

Izdajnički je bio predan te 14. listopada 1614. 
u Glasgowu zatvoren u podrumima nadbiskupske 
palače. Već kod prvog preslušavanja bio je upitan 
iko je poglavar Crkve u Škotskoj: kralj ili papa? 
On je nedvojbeno izjavio da je duhovna glava Crk- 
ve u Škotskoj papa i za tu je istinu osuđen na smrt 
te 10. ožujka 1615. i pogubljen. Malo prije same 
smrti javno je priznao svoju građansku lojalnost 
prema kralju, koji ima vlast u vremenitim stvari- 
ma, no on u savjesti ne može priznati kralja gla- 
vom na duhovnom području. Za svoje katoličko 
uvjerenje i za papin primat pošao je hrabro u 
smrt, ali i vedro, opraštajući svojim progonitelji- 
ma, moleći se sve do posljednjega daha. 

Ivan Ogilvie može biti primjer jakosti svima 
koji trpe za Krista i zbog vjere u njega. Takvih da- 
nas ima mnogo. Zato je dobro što Crkva kanoniza- 
cijama i danas stavlja za uzor i nasljedovanje ju- 


nake prošlih dana. Družba Isusova slavi spomen- 


dan sv. Ivana Ogilvie 17. listopada, na dan njegove 
kanonizacije. 


SVETI EMERIK 


Danas se slavi i spomendan sv. Emerika, čije 
ime mi Hrvati nazivamo Mirko, a što ga i kod nas 
nose mnogi muškarci. Tome je mladom svecu u ži- 

vopisnim Šestinama kod Zagreba posvećena župska 
crkva, pred kojom se nalazi i grob velikana naše 
nacionalne povijesti, velikog Hrvata i borca za hr- 
vatsku državnost, dr. Ante Starčevića. Šareni krov 
župske crkve sv. Mirka u Šestinama, sama crkva 
sa svojim lijepim grobljem naročito ožive baš u 
ove prve dane studenoga, kad slavimo i ovoga sve- 
ca i kad su od Dušnoga dana još svi grobovi puni 
svježih i bujnih krizantema, toga najljepšega ka- 
snojesenskoga cvijeća. Jedna je takva krizantema 
bio i sv. Mirko, koji je umro mlad, u cvijetu mla- 
dosti. 

On je bio sin sv. Stjepana, prvog ugarskog kra- 
lja, u koga je otac stavljao velike nade. Godinu mu 
rođenja ne znamo točno, već samo približno. Rodio 
se između 1000. i 1007. godine. Odgajao ga je uz 
oca i sv. Gerard, koji će kasnije postati čanadskim 
biskupom. 

Spremajući ga za svoga nasljednika na prije- 
stolju, otac mu je isprosio za ženu jednu bizantsku 
princezu. Prema životopisu, koji je napisan gotovo 
100 godina poslije njegove smrti, Emerik je živio 
u braku u potpunoj čistoći. 

Emerikovo je ime naročito vezano uz jedan spis, 
što su ga u srednjem vijeku nazivali »Speculum re- 
gum« — Ogledalo kraljeva, a u kojem su opisane 
vladarske vrline. Izvorni je naslov toga spisa »De 
institutione morum ad Emericum ducem« — O 
odgoju u dobrim običajima, upravljeno i posvećeno 
knezu Emeriku. Spis se pripisuje baš njegovu ocu 
sv. Stjepanu, kome je bilo toliko stalo da u Emeri- 
ku ugarsko prijestolje dobije što primjerenijeg vla- 
dara, čovjeka koji će ne samo gospodovati, već vla- 

dati, obdržavajući sam kršćanske vrline, promičući 
opće dobro. I kršćanski bi vladar u neku ruku mo- 
rao biti pastir i otac svojih podanika. 

Emerik je imao odličnih vrlina te je mogao po- 
stati dobar kršćanski vladar, ali se Providnosti 
drukčije svidjelo. Nama, zaista, Božji putovi nisu 
shvatljivi, ali u duhu vjere valja ih prihvatiti, kao 
što ih je prihvatio i sv. Stjepan, kad mu je bilo 
javljeno da mu je sin Emerik, njegova nada i uz- 
danica naroda, u lovu nesretno poginuo. Tom ra- 
nom i nenadanom smrću stvorila se teška situacija 
u pitanju naslijeđa na ugarskome prijestolju, koje 
bijaše tim delikatnije što se radilo o mladom kra- 
ljevstvu, koje je prvi kralj sv. Stjepan nastojao 
utvrditi te duhovno i moralno uzdići. Kao godina 
smrti svetoga Emerika računa se 10831. 

Prema dvama ugarskim hagiografskim izvori- 
ma, sastavljenima između gog. 1095. i 1116., papa 
Grgur VII. je odredio jednom konstitucijom, koja 
se nije sačuvala, da se izvrši »elevatio corporis« — 
uzdignuće tijela — svih onih koji su Panoniju ob- 
ratili na kršćansku vjeru. Među tima ugarskim 
svecima njihova historiografija nabraja s kraljevi- 
ma Stjepanom i Ladislavom i s biskupom Gerar- 
dom i kneza Emerika. Ta je konstitucija bila povod 
da su u Ugarskoj procvali mnogi hagiografski za- 
Pisi, među kojima i »Vita b. Hemerici« — Životo- 
pis sv. Emerika. Ta je knjiga za tadašnje vjernike 
željela biti pobudno štivo. 

6. studenoga 
SVETI LEONARD, PUSTINJAK 


Sveti Leonard je jedan od veoma popularnih 
svetaca u srednjoj Evropi, odakle je njegovo što- 
vanje došlo i u hrvatske krajeve, osobito u Među- 
murje te samoborski kraj. Jedan učenjak kaže da 


je njemu u čast podignuto ništa manje nego 600 


crkava i kapela, u koje valja ubrojiti i crkve i ka- 
pele u našim krajevima, od kojih je, svakako, naj- 
ljepša ona u Kotarima kod Samobora, što se ubraja 
među najvrednije barokne kulturne spomenike 
Hrvatske. Sv. Leonard je prisutan i u toponoma- 
stici, po njemu se, naime, nazivaju neka mjesta, 
ali isto tako i u folkloru, narodnim običajima. X 
Sv. Leonard si je iskupio naročito veliko pošto- 
vanje i slavu za vrijeme križarskih vojna, kad je 
po njegovu zagovoru bio oslobođen iz sužanjstva 
slavni križar Boemund od Antiohije. On je upao 
u ropstvo muslimanima g. 1100., a iz njega je oslo- 
bođen po svečevu zagovoru dvije godine kasnije. 
Vrativši se u Evropu, darovao je svetištu Saint- 
-Lćonard-de-Noblac srebrne verige, slične onima 
što ih je kao zarobljenik nosio. Kako se onda mno- 
go govorilo i pisalo o slavnim vitezovima i križa- 
rima, jasno je da je pobožnost jednoga Boemunda 
prema sv. Leonardu djelovala na pučku maštu, pa 
i na srce, te su ga u toj pobožnosti mnogi naslje- 
dovali šireći tako posvuda svečevo štovanje. Sveti 
Leonard iz Noblaca ili Limogesa u Francuskoj bio 
je, zapravo, svetac otkriven tek početkom XI. sto- 
ljeća, otkad potječu i prvi njegovi životopisi, koji 
su prilično legendarni. I oni su širili svečevu sla- 

vu i štovanje. Navodim sve te povijesne činjenice 
da nam bude jasno odakle je došlo do tako velike 
gopularnosti sv. Leonarda. 

Leonard se rodio u Galiji za vrijeme cara Ana- 
stazija, koji je vladao između 491. i 518. godine. 
Rodio se u krilu plemićke obitelji, a njegovi su ro- 
ditelji bili intimni prijatelji velikoga franačkoga 
kralja Klodviga, koji je malome Leonardu bio krs- 
ai kum. Znamo iz povijesti da se Klodvig kao Prvi 
franački knez pokrstio, a za njim i njegovi Franci, 
pa je to krštenje bilo presudno i za budućnost Ev- 
čope, jer će Franci kasnije stvoriti na Zapadu naj- 
jaču državu. 

Kad je Leonard odrastao, nije se — kako su to 
:nače činili plemićki sinovi — posvetio vojničkom 
staležu, već se radije stavio u službu sv. Remigija, 
koji je postao nadbiskup u Reimsu. Znamo da je 
žaj svetac krstio Klodviga. Kako je sv. Remigije 
bio prijatelj s kraljem Klodvigom, imao je povla- 
sticu da vrati slobodu svima zarobljenicima, na 
koje bude naišao; istu je povlasticu zatražio i Leo- 
nard, dobio je i njome se u korist zarobljeniku više 
puta poslužio. Ne zaboravimo da je to bilo u doba 
seobe naroda, u jednom burnom razdoblju, kad je 
bilo toliko nevinih zarobljenika. 

Kralj je ponudio Leonardu i časti, pa i biskup- 
Sko dostojanstvo, no svecu nije bilo stalo do ljud- 
ske slave, moći i ugleda, jer je želio živjeti prema 
Evanđelju. Zato se povukao u samoću najprije kod 
sv. Maksimina u Micyu, a zatim u obližnju okolicu 
Limogesa, usred šume koja se zvala Pavum. Tamo 
je provodio pustinjački život molitve i pokore. 

Jednoga je dana Leonardovu samoću prekinuo 
kralj Klodvig, koji se s velikom pratnjom nalazio 

u lovu. S kraljem je bila i kraljica, koju su baš 
tada spopali nenadano porođajni bolovi. Molitva i 
briga sv. Leonarda osiguraše kraljici sretan porod. 
Kralj je u zahvalu dao Leonardu jedno zemljište 
kraj izvora i sredstva da ondje sagradi samostan i 
crkvicu u čast Majke Božje. Pokraj toga samostana 
razvilo se kasnije i naselje, što je na početku pokr- 
štavanja evropskih naroda manje-više svagdje bila 
praksa. Godina smrti sv. Leonarda nije nam po- 
znata, no zato nam je poznata njegova slava u krš- 
ćanskome puku, koja je samo odsjev one slave što 
je uživa u blaženome gledanju Boga. 


HRVOJE KRSTIĆ, UZOR-MLADIĆ 


O Hrvoju je god. 1966. već pisao »Glas konci- 
la« u tadašnjoj svojoj rubrici »Da ih ne pokrije 
zaborav«. S istom namjerom, da ga ne pokrije za- 
borav, pišem o njemu danas na njegov smrtni dan. 
Pišem također pod dahom naših kršćanskih jubi- 
leja, što smo ih mi Hrvati katolici slavili prošlih 
godina vraćajući se u svoju daleku prošlost, a že- 
leći povezati u jednu cjelinu cijelu našu povijest, 
sve ono vrijedno i herojsko što se u njoj dogodilo, 
povijest svete Hrvatske, koja je u svakom svom 
razdoblju imala tako divnih duša. Te duše i živa 
uspomena na njih mogu nama biti poticaj, trajno 
nadahnuće, da u životu idemo za istinskim ideali- 
ma, da se ne izgubimo u srednjosti, u glupostima, 
u trci za užicima i standardom, da ostanemo do- 
sljedni onome boljemu i u nama samima i u našoj 
13 stoljetnoj kršćanskoj povijesti. 

Hrvoje se rodio tamo između dva rata kao de- 
veto i posljednje dijete u majke. Majka mu se, dok 
ga je nosila pod srcem, nalazila u veoma teškom 
zdravstvenom stanju, pa se bilo ozbiljno bojati da 
bi je taj porod mogao dokrajčiti. No dijete se na 
začuđenje liječnika sretno rodilo, i liječnici su se 
pitali kako se uopće mogao roditi i kako mu je 
majka u tom porodu mogla ostati živa. Jedan je 
stari iskusni liječnik rekao da je to nečuveno. 

Kad Hrvoju nije bilo još ni 7 godina, umro mu 
je otac od neke srčane bolesti. Mali još nije shva- 
ćao svu težinu toga događaja, jer je svojoj dvije 
godine starijoj sestrici prostodušno rekao: »Slavka, 
sreća da nam je pape onu priču svršio, jer sad ne 
bismo znali kako je svršila.« Po tome se vidi da je 
obitelj Krstić bila iz Dalmacije, iako je stanovala 
u Zagrebu. No vidi se i da je Hrvoje imao barem 
malo trenutaka sretnoga i bezbrižnoga djetinjstva. 
Kažem malo, jer se već kao dijete od godine i pol 
teško ozlijedio, a kad mu je bilo 9 godina doživio 
je još veću nedaću. Jednom se tada s djecom igrao 
na nekoj terasi, kad im pristupi neki čovjek i poče 
ih tući. Hrvoje bježeći od batina, padne u jarak te 
ostane u njemu ležati. Uto je došao drugi čovjek, 
izvukao ga iz jarka i pustio da ode. No on se sam 
uputio na kliniku lijevom rukom držeći desnu, ko- 
ja je na dva mjesta bila slomljena. Lom je bio tako 
jak da mu je kost probila zimski kaput. 

Djeca su u međuvremenu pošla Hrvojevoj ma- 
mi reći joj što mu se dogodilo. Mama je odmah od- 
jurila na kliniku, gdje ga je našla kako ga vode 
na rentgen. Hrvoje joj je mirno rekao: »Mama ni- 
sam kriv!« Na klinici se pokazao pravim junakom, 
tako da je liječnik mogao reći mami: »Dok smo 

mu naravnavali kost, nije ni trepavicom trepnuo.« 
No morao joj je reći i drugo daleko teže: da će 
mali ostati bogalj za cijeli život, jer će mu vjero- 
jatno morati amputirati ruku. Na sreću to se ipak 
nije dogodilo, jer nije došlo do otrovanja, čega su 
se liječnici ozbiljno bojali. Hrvojevu su ruku — po 
pričanju njegove majke — liječnici učvrstili »kao 
na trokut«. Kad je otpušten iz bolnice, brižna je 
majka tu ruku kupala i masirala te se ona malo- 
-pomalo ispravila. 

Obitelj je Krstić stanovala na četvrtom katu. 
Kad bi majka dolazila s tržnice s teškim košarama 
za svoju brojnu obitelj, pozvonila bi s uličnih vra- 
ta i Hrvoje bi odmah doletio, uzeo košare te ih no- 
sio gore, da se mama ne mora toliko mučiti uza 
stube. Isto je tako vukao gore drva i ugljen, uvijek 
radostan što može pomoći. Kako je bio najmlađi, 
starija ga braća prilično iskorištavala za razne us- 
luge, šaljući ga svaki čas u dućan. A dobri bi i 
uslužni Hrvoje lupio malim petama, vojnički poz- 
dravio i rekao: »Na zapovijed!« Majka tvrdi za 
njega da nikad nije rekao »ne mogu, a kamoli 
neću«. 

Hrvoje kao dječak imadijaše plemenito srce. Za 
majčin dan uvijek bi nekim skromnim darom znao 
razveseliti majku. Ona se tome čudila, jer je 
znala da dečko nema džeparca; bili su i odviše si- 
romašni za takvo što. No Hrvoje bi za kojekakve 
usluge od dobrih gospođa znao dobiti po koji dinar 
za bombone, to uštedio samo da mamu razveseli. 
Čitavu je obitelj znao razveseliti pekući palačinke, 
jer je to spretno i umješno radio. 

Jedne večeri nije bilo Hrvoja kući sve do devet 
sati. Majka se prestrašila te rekla kćerci: »Jao, 

Slavka, devet je sati, a Hrvoja još nema kući. Ako 
ima da mi se pokvari, onda, Isuse, uzmi ga prije!« 
Hrvoje se nije skitario po Zagrebu, već bio na sas- 
tanku Katoličke Akcije, kojoj je bio revan i akti- 
van član. 


Kad je Hrvoju bilo 17 godina, pošao se skijati. 
Bilo je to treće ratne zime. Vraćajući se kući, pre- 
hladio se i dobio tešku vrućicu i legao u krevet. I 
tada se dogodilo nešto čudno. Brat mu je bio liječ- 
nik te govorio da je to samo gripa i da će proći. 
I bratić liječnik dolazi do iste olake dijagnoze. Pre- 
gledao ga je još jedan rođak liječnik, ali isti za- 
ključak. No Hrvoju nije bilo baš tako lako. Brat 
liječnik, koji je radio na dispanzeru, obećao je ta- 
mo ga pregledati. Hrvoje je pošao na dispanzer 
lako odjeven, jer nije imao zimskoga kaputa. Kad 
je došao, rekli su mu da se svuče do pojasa. On je 
poslušao i poslušno čekao da zadnji dođe na red. 
Vratio se kući s temperaturom od 40 stupnjeva. 
Drugi liječnik pregleda Hrvoja te ustanovi upalu 
pluća. Hrvoje mora u bolnicu. Majka prekorava 
sina liječnika što je brata tako dugo pustio gola 
do pojasa čekati u hladnoj sobi, a on joj odgovara: 
»Učinio sam to da mi drugi pacijenti ne bi prigo- 
vorili kako brata priman preko reda.« S jedne stra- 
ne lijepo, a s druge tragično. Eto, to je vrzino kolo 
oko mladog Hrvoja. 


is ves 


Hrvoja nekako u bolnici zaliječiše te vratiše ku- 
ći na kućnu njegu. Majka je preko kćeri liječnice 
u Klenovniku uredila da Hrvoje pođe onamo na 
liječenje. Bio je tamo u ratnom vihoru odvezen u 
otvorenu kamionu, a padala je hladna kiša. Došao 
je u sanatorij opet s 40 stupnjeva temperature. 

Organizam mu je teško oslabio. Nakon oporavka 
vratio se kući opet u otvorenu kamionu »sav spr- 
žen od žege sunca« — kako priča njegova majka. 
Prije nego je legao u krevet, mama ga je zamolila 
da joj nešto odsvira, jer je slutila da joj više neće 
svirati. On je sjeo za klavir te odsvirao Schubertov 
»Ave Maria«. 


Hrvojevo se stanje stalno pogoršavalo. Posje- 
ćivali su ga njegov ispovjednik i prijatelji. Sve ih 
je radosno primao, tako da nitko nije mogao opa- 
ziti koliko je trpio, zabilježio je o njemu ispovjed- 
nik. Kad je jednoga dana mama sjedila kraj nje- 
gova bolesničkoga kreveta, otkrio joj je svoju sve- 
tu mladenačku tajnu: »Mama, ja ću ti otkriti jednu 
tajnu. Ako ozdravim, kad svršim maturu, otići ću 
u redovnike, samo još nisam odlučio u koji samo- 
stan. Ja sam to zvanje osjetio kad sam jednom 
na Ksaveru prisustvovao prvoj misi jednoga re- 
dovnika.« 


Nije ozdravio. Štoviše, bolest se stalno pogorša- 
vala i dečko je mnogo trpio. Gledajući ga na po- 
stelji boli, majka mu je jednom rekla: »Hrvoje 
moj, ti trpiš kao Isus na križu.« A on će njoj: »Ne, 
mama, On je trpio više!« Raspeti je Isus dopustio 
da mu se njegov odabranik Hrvoje u muci suobliči 
što više. Zato je pripustio da i on osjeti onu stra- 
hovitu ostavljenost od sviju. Hrvoje je jednom pri- 
znao majci: »Svi kao da su me ostavili. Ja bih htio 
da me i ti ostaviš, da trpim sam. Posve sam.« Tr- 
pio je, ali mu nije bilo lako, baš kao i Isusu na 
križu. Jednoga je dana u mukama uzdahnuo: »Jao, 
dokle će tako?« No odmah je pogledao na Kristov 
lik na križu te dodao: »Ipak ne moja nego Tvoja 

volja!« Otac ispovjednik fra Ljudevit često je Hr- 
voju donosio Isusa u svetoj Pričesti, da lakše s 
njim zajedno trpi. Majčinom nespretnošću, zašto 
se ona kasnije ljuto prekoravala, Hrvoje nije pri- 
mio pričest zadnji dan svoga života. I to bijaše pri- 
puštenje što ga je mirno, svetački podnio. 

Kad se napunila čaša patnje do vrha, Hrvoje 
u Gospodinu preminuo. Bilo je to 6. studenoga 
1944. Nalazeći se u zadnjim napadajima bolesti, 
odvratio je majci: »Istina, mama, ovako još nisam 
trpio, ali poslije ovoga napadaja dolazi veliki mir.« 
I došao je. Mir u Isusovu zagrljaju, na Isusovu Sr- 
cu. Hrvojev sprovod vodio je zagrebački župnik 
župe sv. Marije, dobri, plemeniti i sveti svećenik 
Dr. Milan Beluhan, duhovnik mladih članova Ka- 
toličke Akcije. Taj je kreposni svećenik poslije sa- 
hrane pristupio Hrvojevoj majci te rekao: »Sretan 
sam što sam mogao voditi sprovod ovoga sveca.« 

Neka uspomena na dobrog i plemenitog Hrvoja 
bude živa kod sviju, koji budu čitali ove redke, 
Mladi je Hrvoje dokazao da se i u gradu i u našem 
Zagrebu može biti dobar, može živjeti kršćanski, 
može ljubiti Isusa i Gospu, može biti uslužan, spre- 
man pomoći, može u srcu nositi visoke ideale. A 
mi sa svećenikom pjesnikom, isusovcem Milanom 
Pavelićem, molimo: »Gospode, sij nam takav soj 
po hrvatskom polju!« — Takvih nam mladih da- 
nas više nego ikada prije treba. I ako ih bude, i 
ako ih od Gospoda izmolimo, živjet će ova sveta, 
trinaestovjekovna Hrvatska, uvijek vjerna Bogu, 
Kristu, Gospi, Crkvi, vjeri pradjedova i sama sebi. 

Promatrajući Hrvojevu fotografiju, lijepog mla- 
dića, bujne brižno počešljane kose, što se 

nekako zagledao u daljinu, možemo nazreti i na 
vani barem nešto od onoga duhovnoga sjaja što ga 
je taj neobični mladić nosio u svome srcu. Takav 
sjaj nevinih mladenačkih očiju nosi u sebi nešto 
od one ljepote vječne mladosti, ali koja je moguća 
jedino u najvećem prijatelju mladih, u Isusu Kri- 
stu. 


70 


= 


7. studenoga 


SVETI BRCKO, BISKUP 


Pišem o tom biskupu iz nama vremenski dale- 
kog IV. stoljeća, jer se po njemu u blizini Zagreba 
naziva župa Brckovljani, kojoj je on i zaštitnik. 
Kad o njemu pišemo, moramo odmah postaviti pi- 
tanje, kako to da je jedan čovjek, koga složno i 
povjesničari i legende opisuju kao osobu veoma te- 
ška značaja, malo preporučljivu, mogao ipak doći 
do milosti nedvojbene svetosti? 

Povijesna je, naime, činjenica da je Brcko bio 
učenik osobe izuzetne svetosti, svetog Martina, 
slavnog turonskog biskupa, čiji se blagdan 11. stu- 
denoga vrlo svečano slavi, jer on se ubraja među 
najpopularnije svece. Isto je tako činjenica da je 
Brcko bio neposrednim nasljednikom sv. Martina 
na njegovoj biskupskoj stolici, kao i da mu je po- 
stao takmacem u natjecanju za svetost, barem u 
kasnijim godinama svoga života. 

Da bismo upoznali duh podnošljivosti i strplji- 
vosti sv. Martina prema njegovu prilično svoje- 
glavu i tvrdu učeniku Brcku, neka posluži ova nje- 
gova izreka: »Ako je Krist podnosio Judu, zašto 
ja ne bih podnosio Brcka?« Prije nego je Breko po- 
stao svetac, bio je, zaista, i nepodnošljiv, i uobra- 
žen, i razdražljiv, i sklon na klevetanje, dakle, pun 
mana. 

Brcko je bio najprije u Toursu đakon biskupa 
sv. Martina, pomalo mu zavidan zbog njegove sve- 
tosti. To je išlo tako daleko da bi onima koji su 
željeli vidjeti sv. Martina zbog njegove velike sve- 

tosti, govorio ovako: »Tražite toga bezumnika? Gle- 
dajte ga: eno ga tamo, kao i uvijek gleda u nebo 
kao luđak!« 

Za Brcka svečeva uzvišena viđenja ne bijahu 
drugo do smiješna praznovjerja, njegova strogost 
samo licemjerstvo, njegova mudrost ludost. On je 
bio tako umišljen, da je u turonskoj pa čak i u cije- 
loj Crkvi savršenim držao jedino samoga sebe. 

No u stvarnosti je Breko bio sam veoma ne- 
sređen i nezgodan redovnik, koga je sv. Martin 
često puta morao prekoravati. Na sreću je to uvi- 
jek činio razborito i g ljubavlju, što je bila uspješ- 
nija metoda odgajanja. Govorio mu je da je došao 
u samostan siromašan, a sada drži za sebe konju- 
šnice i sluge. No branio ga je, kad mu je netko iz 
svoje bolesne mašte prišivao da se on osim konja 
i slugu okružio i dražesnim sluškinjicama. 

Sv. Martin je bio dalekovidan čovjek pa je 
shvatio da i njegov još nesređeni đakon jednoga 
dana može ipak doći do duhovnog savršenstva. I 
zbog toga nije prestajao prema njemu biti krajnje 
strpljiv i očinski dobrohotan. Prorekao mu je da 
će ga čak i naslijediti na biskupskoj stolici, ali da 
će kao biskup imati poteškoća te morati mnogo 
trpjeti. Tako je i bilo. Sv. Martin je umro svršet- 
kom IV. stoljeća, a Brcko ga je naslijedio. Postavši 
biskup, bio je daleko od toga da odmah postane 
savršen. To je postao malo-pomalo, radeći na iz- 
gradnji svoga značaja te vlastitom duhovnom i ću- 
dorednom savršenstvu. Vremena je, hvala Bogu, 
imao, jer je bio biskup gotovo pola stoljeća. 

Kad je ostario, jedna ga je teška kleveta prisi- 
lila da napusti grad Turon i ode u Rim. Vratio se 

nakon 7 godina, kad je bio oslobođen svake sum- 
nje. Jedan za drugim poumirali su dvojica biskupa, 
koji su bili izabrani nakon njega, te je on opet 
mogao uzeti u svoje ruke upravu biskupije. Pos- 
ljednjih je godina naročito pokročio u svetosti te 
na taj način iskupio slabosti prijašnjega života. 
Uvidio je i veliku svetost svoga negdašnjeg učitelja 
sv. Martina te svoje nesmotrenosti prema njemu 
iskupio gradnjom prve bazilike na njegovu grobu. 
U istoj je bazilici pokopan i on, nakon što je pre- 
minuo u dubokoj starosti. Narod je i njega počeo 
častiti kao sveca. 

Život sv. Brcka uči nas da za svetost nikad nije 
kasno, uči nas da i po prirodi teški značajevi mogu 
uz Božju milost i rad na samome sebi postići krš- 
ćansko savršenstvo. Štoviše, onaj koji se morao 
boriti s više slabosti, svladati veće poteškoće, po- 
kazuje još zaslužniju svetost od onoga koji je ne- 
kako već po prirodi dobar. To nas može veoma 
ohrabriti da ne padamo u malodušnost zbog svojih 
slabosti, već da uvijek upiremo pogled prema Gos- 
podinu, koji i od kamenja može stvoriti djecu Ab- 
rahamovu i od tvrdih i oporih značajeva prave 
svece. 

8. studenoga 


IVAN DUNS SKOT, 
OŠTROUMNI NAUČITELJ 


Povodom 700. godišnjice rođenja Ivana Duns 
Skota bio je svojedobno održan u Oxfordu među- 
narodni kongres skolastike. Organizirao ga je pred- 
sjednik Skotističke komisije u Rimu o. Karlo Balić, 
hrvatski franjevac. Za tu godišnjicu izdao je i papa 
Pavao VI. 14. srpnja 1966. apostolsko pismo »Alma 
Mater«, u kojem među inim kaže: 

»... Uz veličanstvenu katedralu sv. Tome Ak- 
vinskog, među drugima diže se i ona, svake časti 
dostojna, — iako različita po obujmu i građi — 
koju je Ivan Duns Skot podigao visoko prema ne- 
bu svojim žarkim spekulativnim genijem, postavio 
je na čvrste temelje i ukrasio smionim tornjevi- 
ma. On je uglavnom slijedio platonsko-augustinski 
pravac, ali je znao približiti se i Aristotelu te ga 
ispraviti gdje je trebalo, i kao zadnji od preko 50 
franjevačkih učitelja, među kojima se nalaze sv. 
Antun Padovanski, Aleksandar Haleški, sv. Bona- 
ventura, Matej iz Akvasparte, Rikard iz Mediaville, 
Adam iz Marisca, Ruđer Bacon, Vilim iz Ware 
Duns Skot je sažeo i produbio njihova istraživanja, 
i tako postao najodlučniji vođa franjevačke škole. 

Duh i ideal sv. Franje Asiškog krije se i vrije 
u djelima Ivana Duns Skota, koji je, podređujući 
znanje dobrom življenju, postigao da u njegovim 
djelima živo diše serafski duh Asiškog Patrijarha. 
Dokazujući prednost ljubavi nad znanjem, ističući 
sveopće prvenstvo Krista, tog Božjeg remek-djela, 

proslavitelja Presvetog Trojstva, otkupitelja ljud- 
skoga roda, Kralja u naravnom i nadnaravnom re- 
du, kojem uz bok blista iskonska ljepota Bezgreš- 
ne Djevice, Kraljice svemira, Duns Skot divno os- 
vjetljuje vrhunce evanđeoske objave, kako su ih 
sv. Ivan i sv. Pavao vidjeli gdje veličanstveno leb- 
de u Božjim osnovama spasenja.. .« 

O značenju apostolskog pisma »Alma Mater« 
održao je u crkvi svete Marije u Oxfordu tadašnji 
apostolski delegat u Engleskoj monsignor Higino 
Cardinale veoma lijepo predavanje i time otvorio 
II. međunarodni kongres skolastike. To predavanje 
lijepo osvjetljuje lik jednoga od najvećih srednjo- 
vjekovnih mislilaca, pokazuje njegovu suvremenost 
i dokazuje da srednji vijek nije, nipošto, bio raz- 
doblje mraka i tame, već doba koje je rađalo pr- 
vake ljudske misli uopće. Donosimo ga u izvatku, 
kako ga je izdao otac Bonaventura Duda. 

1. Franjevci u Oxfordu: Franjina braća dođoše 
u Englesku god. 1224. Dok su se mnogi od njih, 
prema izvornom duhu svoga utemeljitelja, posve- 
tili tome da vjeru približe i učine utjecajnom u 
običnom puku, ovdje u Oxfordu — pod vodstvom 
i pokroviteljstvom Roberta Grossatesta, braća su 
fascinirala umove studenata iz cijele Evrope i uz- 
digli nauku svoga doba do nesumnjivih vrhunaca. 
Oxford u XIII. stoljeću hitro dosiže svjetski glas 
zahvaljujući dolasku braće franjevaca. Velika ime- 
na uživala su poštovanje cijeloga svijeta: Adam de 
Marisco — doctor mirabilis, čudo od profesora; 
Vilim de Ware — doctor fundatus, temeljit profe- 
sor; Rikard de Mediavilla — doctor solidus. Sve ih 
nadvisuje i sjaji kao najblistavija zvijezda toga 

zviježđa intuitivni genij: Ivan Duns Scotus — 
doctor subtilis, oštrouman, istančan profesor. 

2. Duns Skot kroz stoljeća: Što se tiče snage in- 
telekta, sa Skotom se ne može usporediti nijedan 
suvremenik. Bio je najsuptilniji mislilac, posljed- 
nja figura zlatnoga doba skolastike; par mu je sa- 
mo sv. Toma Akvinski — doctor communis, zajed- 
nički učitelj. Nadasve logičar i metafizičar, posje- 
dovao je veliku sklonost prema matematici i zna- 
nosti. Tu je ključ njegova misaonog sistema, kojim 
je tako obilno obogatio filozofsku i teološku bašti- 
nu svoga i svih vremena. 

Njegov buran život i rana smrt razlogom su da 
je ostavio svoja djela nedovršena. Velik je broj 
njegovih djela izgubljen, druga su do nas došla u 
patvorenom i podmetnutom obliku, zbog čega je 
Skot — čemu nema primjera u povijesti drugih 
velikih mislilaca — kroz stoljeća bio iskrivljen. 
Njegova je rehabilitacija počela god. 1610., kad je 
papa Pavao V. odredio da »sve ono što je sigurno 
Skotovo valja očuvati netaknuto i nepovrijeđeno«. 

Drugi Pavao, papa Pavao VI. izdao je 14. srpnja 
1966. divno apostolsko pismo »Alma Parens« — 
Plodna majka, koje sada želim bez pretenzija po- 
pratiti tumačenjem. To je, evo nakon tri i pol sto- 
ljeća, prvi službeni papinski dokument posvećen 
Skotovoj nauci. 

Taj Kongres, sa znatnim zakašnjenjem, pred- 
stavlja čin zadovoljštine iskrivljenoj uspomeni jed- 
nog od najvećih sinova Oxforda. Doista, upravo u 
ovaj je grad Thomas Cromwell bio iz Cambridge-a 
poslao svećenika Richarda Laytona, centralnu lič- 
nost kraljevske komisije iz god. 1535., da uništi sve 

dokumente i knjige koje su se odnosile na Skota, 
i da zabrani njegovu nauku, iako ona nije bila 
uvoz, već je procvala na plodnom tlu njegove do- 
movine. 

U mnogim i raznovrsnim Skotovim djelima na- 
laze se veoma mnogi elementi za plodne studije i 
razmatranja, koja će pozdraviti i naša suvreme- 
nost. U svom nesnalaženju sadašnja je generacija 
u potrazi za zbiljnostima života, te osjeća potrebu 
za novom misaonom sintezom, koja bi ponovno na- 
šla odgovore za pitanja što muče duhove. Prosvi- 
jetljeno razumijevanje Skotovih učenja bit će za 
mnoga područja suvremene misli od velikog inte- 
resa i neprocjenjive vrijednosti. 

Nadovezujući svoje učenje na pravac svojstven 
Oxfordskoj školi, Skot je u svom mišljenju posve- 
ćivao velik interes aktualnom, konkretnom, indi- 
vidualnom. Kao što je rekao Gerald Manley Hop- 
kins, on je bio »satkan od najtankoćutnijeg tkiva 
odgonetača stvarnosti«. Razlažući svoju nauku, on 
se veoma koristio pozitivnim dokazima, uvjeren da 
oni imaju posebnu vrijednost i kad se radi o tom 
da spekulacije čistog uma budu životne i plodne. 
Njegov misaoni sistem predstavlja najznačajniji 
pokušaj da se pronađe sklad koji postoji između 
prirodnog i natprirodnog i da se očuva i dalje raz- 
Vije kršćanska filozofska i teološka baština. 

3. Skot kao filozof: Želim da moje predavanje 
ostane usredotočeno na Skota više kao teologa nego 
kao filozofa. Ali, ne mogu odoljeti napasti da ga 
stavim u odnos prema čitavoj modernoj i suvreme- 
noj misli. 

Prije kraja XIX. i početkom XX. stoljeća po- 
stalo je običajem da se Doctor subtilis prikazuje 

kao preteča moderne filozofije. S jedne strane, 
zbog toga što je Skot naglašavao slobodu i razno- 
likost, na skotizam su se pozivali kao na oslobo- 
dilačku silu od hladne logike akademskog tomizma. 
S druge strane, protiv Skota su se oborile neosno- 
vane optužbe zbog panteizma, skepticizma, subjek- 
tivizma, modernizma. To je ponovno odjeknulo i iz 
krugova neupućenih, kad je štampa donijela vijest 
o ovom Kongresu. Kritično izdanje kompletnih 
Skotovih djela — koje je jedno od najvećih dos- 
tignuća našega stoljeća na polju tekstovne kritike, 
što možemo posebno zahvaliti ocu Karlu Baliću — 
omogućuje nam čitanje i pravu procjenu Skotovih 
vrijednosti. 


U Skotovu filozofskom sistemu individualno — 
zasebno ima prvenstvo, protivno općoj težnji nje- 
gova doba da se općemu poda mjesto, a zasebno 
uvrsti u područje raspadljivog. Srednjovjekovni je 
čovjek mislio i živio u okvirima duboke kolektivne 
svijesti: bio je zahvaćen snažnom društvenom 
strukturom u kojoj je lako gubio svijest o indivi- 
dualnoj i osobnoj odgovornosti. Reagirajući na tu 
težnju, sv. Franjo Asiški je u svom Pravilu nagla- 
sio važnost individualnog, prepuštajući mnogo na- 
dahnuću i vodstvu božanske milosti. Skot, koji je 
u metafizički jezik preveo »predivan ideal savr- 
šenstva i plamen serafskog duha sv. Franje« (Pa- 
vao VI), temelji integraciju na principu diferenci- 
jacije i individuacije. Njegova se razmatranja u 
tom ne ograničuju na metafizički red, na ono što 
nadilazi ljudska sjetila, on zapanjuje novim i up- 
ravo revolucionarnim zapažanjima u pravcu soci- 
jalnih teorija posljednjih triju stoljeća. U njegovim 

se spisima mogu zapaziti tragovi početka moderne 
političke i društvene nauke. 

4. Skot kao filozof-teolog: Bog je prvi bitak. Od 
njega dolazi i k njemu teži svako stvorenje, koje 
on u tančine poznaje, koje ljubi, za nj se brine, a 
da time ne prestaje zauzimati svoj uzvišeni — bo- 
žanski položaj. Čovjek pak obdaren dostojanstvom 
svoje individualne osobnosti, dok teži prema Tvor- 
cu i vrhovnoj svrsi, ne gubi svoju individualnost, 
slobodu, samoodređenje i spontanost volje. Između 
Boga i čovjeka stoji Isus Krist u svojoj vlastitoj 
individualnosti, kao Početak svega, izvor i osmiš- 
ljenje svake egzistencije, posljednji uzrok svega 
stvorenja i Suveren čitavoga svemira. 

Da bismo u potpunosti mogli ocijeniti vrijed- 
nost Skotove teorije osobnosti, valja razumjeti 
njegovu temeljnu nauku o prvenstvu ljubavi nad 
spoznajom. Skot promatra sve stvoreno kao djelo 
Božje ljubavi. Prvi iskonski Božji čin jest ljubav: 
Bog je u sebi bitno ljubav. Druga bića on je stvo- 
rio ne nužno već zato što je htio s njima podijeliti 
u najvišem stupnju svoju ljubav. To se moglo 
ostvariti samo sjedinjenjem stvorene naravi s bo- 
žanskom. Zato, prije svakog stvorenja i neovisno o 
bilo kojem otkupiteljskom planu — Bog je htio i 
Preodredio Krista u utjelovljenju. 


Bog dariva samog sebe čovjeku po milosti, a 
milost je bitno ljubav, kojoj je posljednji predmet 
— Bog. Taj se posljednji »objekt« ne može postići 
ako nije uključena i ljubav prema bližnjemu, jer 
istinska ljubav nije ekskluzivna i prema tome mo- 
ra obuhvatiti sve one koje Ljubljeni — Bog — lju- 
bi. Svaki je čovjek predmet Božje ljubavi, dakle, 

svakog čovjeka valja s Bogom i u Bogu ljubiti. 
Čovjekova ljubav prema Bogu postizava savršen- 
stvo time da čovjek osvaja druge da zajedno s nji- 
me ljube Boga. Tako kraljevstvo Božje ljubavi obu- 
hvaća sva stvorenja. Krist nam daje najviši pri- 
mjer ljubavi, jer ljubav svih anđela i ljudi preuzi- 
ma u svoj čin ljubavi prema Bogu. Sve je stvore- 
nje tako povezano u Kristu i po njemu s Bogom 
u predivnoj sintezi svemira. Tako je ljubav temelj- 
na intonacija svega. Nije li sve to jeka poruke sv. 
Pavla Korinćanima: »Sve je vaše... vi ste Kristo- 
vi. A Krist je Božji« (I Kor 3, 22-23). Ne čuje li se 
u tom žarki poziv za jedinstvo u Kristu, za što se 
sada svi kršćani dobre volje tako ozbiljno zalažu. 

Točnošću, što zapanjuje, Skot razvija genijalni 
filozofski dokaz za opstojnost i narav najvećega 
bića — Boga kao prvog počela. Njegovo dokaziva- 
nje počiva na nepostojanosti i promjenljivosti stvo- 
renog, što uključuje niz uzroka koji konačno re- 
zultiraju iz prvog uzroka, čija je narav neogra- 
ničena i savršena. Njegovi strogi zahtjevi o tome 
koja se svojstva traže da bi se dokazala neka tvrd- 
nja, njegovo dokazivanje čine još privlačnijim mo- 
dernom duhu. U tom smislu kaže papa Pavao VI. 
da je »uvjeren da se iz dragocjene teološke riznice 
Ivana Duns Skota mogu izvući svijetli dokazi da 
se pobije i raprši mrak i tamni oblak bezboštva 
što zamračuje naše doba.« 

Monsignor Cardinale raspravlja o Skotu još i 
kao teologu, a i kako su mnoge njegove misli došle 
do izražaja na II. vatikanskom saboru. Te su misli: 
odnos Svetog Pisma i usmene predaje, kristocen- 
trična koncepcija svemira, koja prožima sve doku- 

mente Sabora, narav, funkcija i vlast biskupa i 
napokon kolegijalnost biskupa i odnos s njihovom 
glavom, rimskim prvosvećenikom. Za Skota je pa- 
pa Kristov namjesnik po sasvim posebnoj, osobnoj 
i jedinstvenoj delegaciji, — onaj koji nastupa u svoj- 
stvu Kristove osobe. Papa na taj način uživa po- 
sebno prisustvo Duha Svetoga, koje je sam Krist 
obećao moleći za Petra; on predsjeda kolegiju bis- 
kupa s pravom, sveopćom jurisdikcijom, a ne sa- 
mo kao simbol jedinstva. 

Tome izlaganju monsignora Cardinale želim na- 
dodati lijepu izjavu velikog suvremenog pisca, sa- 
da već pokojnog, trapista Thomasa Mertona, o Sko- 
tovu dokazivanju Božje opstojnosti. On kaže: »Svi- 
ma koji barem malo poznaju filozofiju, savjetovao 
bih Duns Skotove dokaze za istinsko opstojanje 
bezgraničnoga bića — dokaze koji se nalaze u dru- 
gom dijelu I. knjige njegova »Oxfordskog djela«. 
Latinski mu je doduše dosta težak da te zaboli gla- 
va, ali je taj dio općenito priznat — pod vidom 
točnosti, dubine i objektivnosti — kao najsavrše- 
niji, najpotpuniji i najiserpljiviji dokaz za Božju 
opstojnost što ga je ikada napisao ljudski duh.« _ 

A što kaže crkvena povijest o Skotu? — Navest 
ću o tom mišljenje Hermana Tiichle, koji o svim 
Pitanjima crkvene povijesti piše trijezno, »sine ira 
et studio«, ne iznoseći nikad nesigurno kao sigur- 
no, tako da su njegovi sudovi veoma objektivni i 
pouzdani. 

»... Na svršetku velike epohe skolastike, kon- 
cem XIII. stoljeća, susrećemo jednog genijalnog 
franjevca, Ivana Duns Skota, koji je stekao brojne 
učenike i na taj način postao osnivač druge ili no- 

ve franjevačke škole, nazvane skotistička. On se 
rodio oko god. 1265., kao sin Niniana Dunsa od 
Littledeana, u južnoj Škotskoj; god. 1279. stupio 
je u franjevački red, studirao, zatim s velikim us- 
pjehom poučavao u Parizu, Oxfordu, Cambridge-u 
i konačno (od god. 1307.), ali za kratko vrijeme, na 
višoj školi svoga reda u Kčlnu, gdje je i umro 8. 
studenoga 1308. Franjevci ga štuju kao blaženika. 
Njegova je spisateljska djelatnost uza svu kratko- 
ću života bila neobično plodna. Glavna su mu dje- 
la: Opus oxoniense ili Ordinatio — komentar Sen- 
tencija Petra Lombarda — Reportatio Parisiensis, 
Quaestiones Quodlibetales, Quaestiones in Metha- 
physicam, itd. Ipak su njegova djela predana u 
pogrešnom obliku, pa im nije dostatno zajamčena 
autentičnost. 

Izvanredna prodornost duha koja karakterizira 
Duns Skota zaslužila mu je časni naslov »Doctor 
subtilis« — oštroumni naučitelj. Neki su posve kri- 
vo, slabo tumačeći njegovu tešku terminologiju, 
htjeli u njemu vidjeti skeptika i racionalista, koji 
je otvorio put duhovnoj tendenciji, veoma srodnoj 
kriticizmu i modernom idealizmu. U stvari je Skot 
autentično srednjovjekovni mislilac i pozitivni gra- 
ditelj ništa manje nego veliki učitelji visoke sko- 
lastike, njegovi prethodnici. I on, kao i oni, ispovi- 
jeda realizam (obojen augustinizmom). Ipak nagla- 
šava granice razumske spoznaje i podvrgava sistem 
sv. Tome općoj i dubokoj kritici,.. Za razliku od 
sv. Tome koji stavlja na vrh razum, on naučava 
primat volje (voluntarizam — protiv prvenstva in- 
telektualizma). Na tome principu počiva i njegovo 
poimanje Boga. Za njega je teologija praktična 
znanost, koja ima kao svrhu ljubav. U djelu oprav- 

danja daje mnogo više važnosti ljudskome faktoru 
nego tomisti, i dok ovi kao i neki stariji franjevci 
(Aleksandar Haleški, Bonaventura) dovode u sum- 
nju Marijino bezgrešno začeće, Duns Skot mu ob- 
javljuje temelje i pobjedonosno ga brani. Njegova 
nauka uživa u franjevačkom redu isto toliki ugled 
kao nauka sv. Tome kod dominikanaca. Od tada 
je skotistička škola bila u otvorenoj opoziciji i bor- 
bi s tomističkom. Njegov se utjecaj osjetio još u 
XVI. stoljeću i nanovo u sadašnjem razdoblju. . .« 

Iako Tiuchle ne spominje zasluge našega patra 
Balića za skotističku nauku, to ipak u bibliografiji 
navodi neke njegove studije. Te su ga studije, a 
osobito novo kritično izdanje Skotovih djela učinile 
najzaslužnijim učenjakom za skotističku nauku. 
Prijelomno djelo u povijesti suvremenoga skotizma 
izdao je otac Balić u svojoj 28. godini. Zapravo, to 
mu je djelo zbog tadašnjih znanstvenih rasprava 
oko Skota bezimeno izdala Louvain-ska »Revue 
d'histoire ecclesiastique« kao prvo djelo svog no- 
vog znanstvenog niza. Djelo ima naslov: »Les com- 
mentaires de Jean Duns Scot sur les quatre livres 
de sentences«, Louvain 1927. 

Godine 1933. izdaje o. Balić magistralno djelo: 
»Ioannis Duns Scoti Doctoris Mariani — Theolo- 
giae Marianae elementa«. To je, sigurno, — kako 
tvrdi o. Bonaventura Duda — kod nas u Hrvatskoj 
na visoko znanstvenom području teologije i tekstu- 
alne kritike jedno od najoriginalnijih djela. Balić 
je organizirao također prva dva slavenska skoti- 
stička kongresa: u Zagrebu god. 1935. i u Krakowu 
god. 1937. Daljnji su kongresi trebali biti u Slo- 
m pa opet u Zagrebu, ali ih je omeo ratni vi- 

Or. 

O. Balić je dobio god. 1938. mandat od general- 
ne uprave franjevačkog reda da sasvim na novoj 
osnovi postavi veliki pothvat za kritično izdanje 
svih djela Duns Skota. Pripravni je rad za to tra- 
jao 12 godina, dok konačno nije počelo izlaziti mo- 
numentalno djelo Joannis Duns Scoti, OFM, Doc- 
toris Subtilis et Mariani — OPERA OMNIA — 
studio et cura Commissionis Scotisticae ad fidem 
codicum edita praeside P. Carolo Balić, Civitas 
Vaticana 1950. i dalje. Godine 1966. to je vatikan- 
sko izdanje svih Skotovih djela obuhvaćalo 8 mo- 
numentalnih svezaka, što je možda samo jedna de- 
setina onoga što još valja izdati. Balić je tim 
izdanjem ušao u red najvećih istraživača skolastike 
i u red najvrsnijih učenjaka takozvane tekstualne 
kritike. S njim na tom djelu, uz druge, gotovo od 
početka surađivaše cijela ekipa hrvatskih franje- 
vaca. U okviru toga rada Balić je organizirao dva 
kongresa skolastike: prvi u Rimu, u svetoj jubi- 
larnoj godini 1950., a drugi u Oxfordu i Edinburgu 
prigodom "700. obljetnice od rođenja oštroumnog 
naučitelja. Na tom je kongresu sudjelovalo također 
13 učenjaka iz Hrvatske, među njima i Dr. Franić, 
nadbiskup. 

Zbog zanimljivosti donosim i nekoliko misli iz 
predavanja franjevća oca Allegre o Duns Scotu i 
Teilhard de Chardinu, jednom od najvećih učenja- 
ka naše epohe. 


»... Časni Ivan Duns Scot i Westscott postadoše 
zastupnici Kristova prvenstva u stvorenju ponaj- 
prije na temelju Svetoga Pisma, a drugi su postali 
osim na temelju Svetoga Pisma i na temelju teo- 
loških razloga te otačkih nauka zastupnici iste na- 

uke. O. Teilhard je pak došao do istih postavki na 
temelju prirodnih znanosti, tj. iz promatranja onog 
čudesnog i silnog jedinstva koje vlada u svemiru i 
u kozmičkim pojavama. To ga je prisililo da potra- 
ži os, oko koje se vrti cijeli svemir te o kojoj visi, 
os koja je središte, cilj — rekao bih strjelica što 
ljudskom rodu označuje viši cilj i k njemu ga do- 
vodi. Za oca Teilharda ta je os, to središte, taj cilj 
u Kristu, koji je Alfa i Omega, ili — kako je rado 
govorio — Krist — Pleroma : Punina. 

Teilhardovo učenje, ako se usporedi s učenjem 
Duns Skota, pokazuje i sličnosti i mimoilaženja. 
Njih se dvojica razlikuju u izvoru: Duns Skot po- 
lazi od objave, o. Theilard od znanosti i objave — 
točnije, od znanosti i nekih pavlovskih pojmova, 
što ih je, a da nije možda ni vidio, istrgnuo iz eje- 
line Pavlova gledanja. Slični su s obzirom na cilj: 
obojica teže k proslavi Kristovoj. Rekao bih da ča- 
sni Ivan Duns Skot i otac Theihard idu uspored- 
nim, ne istim putem; no dok staza kojom stupa 
Skotova spekulacija stalno ostaje pod osvjetljenjem 
nebeske objave, teilhardovsku stazu zasjenjuje ka- 
tkada oblak ograničenosti ljudskoga uma; istina, 
i on je bio velik i izvanredan um, ali uvijek samo 
ljudski .. .« 

Na koncu ovoga prikaza nek bude spomenuto 
da su naši hrvatski franjevci Zagrebačke provinci- 
je svojedobno u Zagrebu organizirali malu skoti- 
stičku proslavu i na taj način našu javnost opet 
upoznali sa svojim velikim i zaslužnim subratom. 
Tom su. zgodom učesnicima proslave podijelili pis- 
meni elaborat od dvadesetak stranica, kojim sam 
se ovdje obilno poslužio. 

9. studenoga 


OBLJETNICA POSVETE 
LATERANSKE BAZILIKE 


U sačuvanim spisima o mučeništvu sv. Justina 
i njegovih drugova čitamo kako ih je gradski pre- 
fekt Rustik upitao: »Gdje se sastajete?« Na pitanje 
je umni sv. Justin odgovorio ovako: »Gdje tko mo- 
že i kako si već odabere; ti misliš da se svi mi sa- 
kupljamo na jednom te istom mjestu, no nije tako, 
jer Bog je kršćana nevidljiv te ga ne može obu- 
hvatiti nijedan prostor; on ispunjava nebo i zemlju 
i njegovi ga vjernici štuju i slave posvuda.« Sveti 
mučenik je iskoristio progoniteljevo pitanje da ga 
pouči o Božjoj naravi. U svom jasnom i slobodnom 
odgovoru ponovio je pred sucem u biti ono isto 
što je Krist rekao ženi Samarijanki: »Vjeruj mi, 
ženo, dolazi čas kad se nećete klanjati Bogu ni na 
ovoj gori ni u Jeruzalemu. Vi ne znate čemu se 
klanjate; mi znamo čemu se klanjamo, jer spasenje 
dolazi od Židova. Ali dolazi čas — i već je tu — 
kad će se pravi klanjaoci klanjati Ocu u duhu i 
istini, jer Otac takve klanjaoce želi. Bog je Duh, i 
koji mu se klanjaju, moraju mu se klanjati u duhu 
i istini« (Iv 4, 21-24). 

Današnji blagdan obljetnice posvete bazilike 
presvetog Spasitelja ili sv. Ivana na Lateranu, pa- 
pine katedrale, »glave i majke« svih crkava u Ri- 
mu i katoličkom svijetu, sigurno nije u suprotnosti 
sa svjedočanstvom sv. Justina, a još manje s Kri- 
stovim riječima Samarijanki. Poštivajući načelo i 
slobodu molitve uvijek i posvuda, Crkva je ipak 

već tamo od apostolskih vremena osjećala stvarnu 
potrebu nekih mjesta, u kojima će se njezine zajed- 
nice okupljati na molitvu, na slušanje Božje riječi 
i na slavljenje Euharistije. Zato se i osjetila potre- 
ba za gradnjom crkava, koja traje kroz svu crkve- 
nu povijest sve do danas. Božjem su narodu po- 
trebni crkveni prostori, da u njima ostvaruje svoje 
zajedništvo u Kristu, jer je Crkva po svojoj biti 
zajednica koja se neprestano oko oltara okuplja 
slaveći uspomenu na Kristovu muku, smrt i uskrs- 
nuće, uprisutnjujući čak te tajne na svetim žrtveni- 
cima. 

U početku su se kršćani na svoje euharistijske 
sastanke okupljali u privatnim kućama. Bilo je to 
i zbog toga što Crkva u društvu još nije uživala 
slobodu i građansko pravo. Kad je Milanskim edik- 
tom god. 313. u Rimskome Carstvu zadobila slobo- 
du, počeše se posvuda graditi crkve, makar da ih 
je bilo sagrađeno nešto već prije toga ukaza, Sada 
je crkve mogla graditi slobodno i nesmetano i ta- 
ko započe i ono zlatno doba sakralne umjetnosti 
najprije gradnjom starokršćanskih bazilika, zatim 
romaničkih i gotičkih katedrala, pa onda veličan- 
stvenih renesansnih remek-djela te raskošnih i ras- 
pjevanih baroknih crkava sve do crkava od betona 
i željeza u najrazličitijim oblicima u naše dane. 
No kraj njih postoje i one ne velike umjetničke 
vrijednosti, ali nama zato ipak ne manje drage 
seoske crkve, crkvice i kapele, u koje smo se u 
svome djetinjstvu sakupljali na bogoslužje te koje 
u nama sve do u stare dane bude tolike nezabo- 
ravne uspomene. 

Lateransku je baziliku dao sagraditi papa Mel- 
hijad (811—314.) na zemljištu što mu je za tu svrhu 

kraj lateranske palače, do tada carske, a od tada 
papinske rezidencije, poklonio car Konstantin. I 
tako nastade majka svih crkava. Dakako da je i 
ona više puta doživjela sudbinu da je bila srušena 
pa onda opet ponovno sagrađena. U njoj je ili u 
susjednoj lateranskoj palači, gdje se danas nalazi 
Rimski vikarijat, održano pet općih sabora, zvanih 
lateranskih, god. 1123., god. 1139., god. 1179., god. 
1215. i god. 1512. Za nas ta crkva ima još posebno 
značenje, jer je u njezinu baptisteriju papa Ivan 
IV. podigao kapelu solinskim mučenicima, o čemu 
još i danas svjedoči krasan mozaik. 

Sve je to lijepo i kršćaninu drago, no dok sla- 
vimo obljetnice posvete crkava, ne smijemo zabo- 
raviti ni na ono što nas uči sv. Cezarije iz Arlesa: 
»Živi i pravi Božji hram moramo biti mi sami.« 


MOLITVA 


Bože, Ti nam daješ svake godine iznova slaviti 
dan posvećenja ovoga svetog hrama Tvoga. Usliši 
nam molitvu: da Ti ovdje uvijek iskazujemo čistu 
službu i postignemo potpuno otkupljenje! Po Kri- 
stu Gospodinu našemu! Amen! 


BLAŽENI GRACIJA IZ MULA, 
REDOVNIK 


Na današnji dan god. 1508. ugasio se život jed- 
noga našeg redovnika, koji je umro na glasu sve- 
tosti, a Crkva mu je kasnije i službeno priznala 
naslov blaženika. Bio je to b. Gracija iz Mula, u 
Boki Kotorskoj. Tijelo mu je god. 1810. bilo pre- 

neseno u rodni Muo, gdje se i danas časti. Posje- 
tioci njegova groba, koji malo znaju o njegovu ži- 
votu, zanimaju se tko je bio, kako je živio, zašto 
ga je Crkva uvrstila u broj blaženika? Na ta pi- 
tanja dat ćemo odgovor u ovom kratkom prikazu, 
a u želji da bi u našem narodu bilo živo štovanje i 
toga našega blaženika, a osobito nasljedovanje nje- 
govih vrlina. 


Gracija se rodio od siromašnih, ali časnih rodi- 
telja u Mulu god. 1438. Da su mu roditelji bili čas- 
ni ljudi, vidi se po tom što su svome sinu dali du- 
boko kršćanski odgoj. Na taj je odgoj spadala i 
ljubav prema radu, radom svojih ruku pošteno za- 
služivati svagdašnji kruh. Gracija se kao i njegov 
otac posvetio ribarskome poslu, što je ljudima uz 
more na škrtoj zemlji bilo redovito zanimanje. Mo- 
re im je davalo ribu, pa ako se još našlo nešto ma- 
slinova ulja i kruha u kući, ljudi su imali osigura- 
no ono najpotrebnije za život. Zato su u svojim 
molbenicama često i molili Gospodina: »Da plod 
zemlji i moru dati udostojiš se, molimo te usliši 
nas!« Sigurno je tako često molio i mladi ribar 
Gracija. No molio se da ga u opasnome ribarsko- 
me poslu Gospodin očuva, jer kad se ribar nenada- 
no nađe u oluji, itekako osjeća potrebu Božje po- 
moći i zaštite. Ne kaže uzalud narodna poslovica: 
»Tko ne zna moliti, neka pođe na more!« 


Gracija je kasnije kao pomorac došao u Mletke, 
tada na cijelom Jadranu najmoćniju pomorsku si- 
lu, grad bogatstva, raskoši i sjaja, u koji su dolazili 
pomorci i s naših jadranskih žala. Jednom je ondje 
kao tridesetogodišnjak, a bio je neoženjen, slušao 
propovijed augustinca blaženog Šimuna iz Came- 

rina. Ta ga je propovijed tako potresla da je od- 
lučio ostaviti svijet i posve se predati Gospodinu. 
Bl. Šimun ga je primio u ogranak augustinskoga 
reda, koji je sam osnovao, koji se zvao »di Monte 
Ortone« — po samostanu na brdu Ortone, nedaleko 
Padove. Gracija je stupio u taj red kao brat po- 
moćnik. Kasnije će njegov život u samostanu do- 
kazati kako je ozbiljno shvatio svoje redovničko 
zvanje, zavolio ga te nastojao živjeti u skladu s 
idealima redovničkoga života. 


Kao redovnik Gracija se odlikovao u oštroj po- 
kori, vršeći razna pokornička djela. Oštro je postio. 
Nosio je pokornički pojas, bičevao se. Bila su to 
tada uobičajena pokornička djela, danas pala u 
zaborav, iako ne baš posve. Sveci su ta pokornička 
djela smatrali uvijek i kao neku pojačanu molitvu 
Gospodinu, pa su ih kad se radilo o tome da od 
Gospodina isprose kakvu posebnu milost, još i pod- 
vostručili. Gracija je u duhu pokore nastojao i oko 
poniznosti, jer je vjerovao da Gospodin skrušeno 
i ponizno srce rado sluša i nikad ne odbacuje. U 
duhu pokore strogo je obdržavao tri redovnička 
zavjeta, nastojeći se što više suobličiti siromašnom, 
nevinom i poslušnom Isusu. Izbjegavao je svako 
besposličarenje i udoban život pa je svoje dane 
provodio u neumornom radu. 


I to nije sve. On je bio i pravi mistik. Mnogo je 
vremena posvetio molitvi, u kojoj je mnogo na- 
predovao, tako da njegovi životopisci govore o nje- 
govoj molitvi kao o nečem veoma duboku, što je 
zahvaćalo njegovo biće sve do u najintimnije sfe- 
re. Osobito je bio pobožan prema presvetoj Euha- 
ristiji. Tu je tajnu toliko štovao, o njoj razmišljao, 

da je jednom, dok je radio u vrtu, Gospodin učinio 
i čudo da nagradi njegovu euharistijsku pobožnost. 
Dok je u vrtu prekapao zemlju, Gospodin je uči- 
nio da su se rastvorili zidovi crkve, samo da bi on 
mogao i vizuelno pratiti čin pretvorbe i podizanja. 
Mnoge slike ovjekovječile su taj prizor. 

Možda je upravo Gracijanova euharistijska po- 
božnost ono specifično na što nam on svojim pri- 
mjerom naročito ukazuje, a što nam isto i Sveti 
Otac Ivan Pavao II. danas tako snažno naglašava 
i preporučuje. On je za vrijeme propovijedi u Phoe- 
nix parku, u Dublinu, u Irskoj, 29. rujna 1979. 
ondje prisutne, a i sve nas ostale potaknuo na što- 
vanje Euharistije, i to ne samo u misi nego i iz- 
van mise. Navest ćemo te riječi, a mi o njima raz- 
mišljajmo, imajući u duhu pred sobom lik našega 
blaženoga Gracija, koji kleči raširenih i uzdignutih 
ruku, nalazeći se u vrtu te promatrajući sveta 
Otajstva, što mu ih je Gospodin pokazao. Sve ono 
što Sveti Otac tako toplo preporučuje bilo je u sr- 
cu i u životu našega blaženoga Gracije, koji je bio 
čovjek Euharistije. 

Evo Papinih riječi: »Također vas bodrim i na 
druge vježbe pobožnosti, koje ste kroz stoljeća s 
ljubavlju čuvali, osobito one koje se odnose na 
Presveti Sakramenat. Ti čini pobožnosti časte Boga > 
i korisni su za naš kršćanski život; oni našim sr- 
cima pribavljaju radost te nam pomažu da više 
cijenimo liturgijski kult Crkve. 

Pohod presvetom sakramentu — koji je tako 
proširen u Irskoj, i sačinjava znatan udio u vašoj 
pobožnosti kao i u vašim hodočašćima u Knock — 
veliko je blago katoličke vjere; ono hrani socijalnu 

ljubav i pruža mogućnost klanjanja i zahvaljiva- 
nja, pružanja zadovoljštine i molitve. Euharistijski 
blagoslov, svete ure i euharistijske procesije isto su 
tako dragocjeni elementi vaše baštine — i u pot- 
punoj su suglasnosti s naukom II. vatikanskog sa- 
bora.« 

Čitajući te jasne i lijepe riječi Svetoga Oca, a 
nakon žalosnih iskustava zadnjih petnaestak go- 
dina, mogli bismo s najdubljom zahvalnošću reći: 
»Hvala ti, Sveti Oče, što si nam to opet tako sve- 
čano naglasio i potvrdio, jer od toga su živjele 
čitave generacije i našega pobožnoga kršćanskoga 
puka!« 

Sveti Otac je u homiliji u Dublinu »s radošću 
pred Irskom i čitavim svijetom ponovno utvrdio 
divnu nauku Katoličke Crkve s obzirom na utješnu 
Kristovu prisutnost u Presvetom Sakramentu... 
Euharistija u misi i izvan mise tijelo je i krv Isusa 
Krista te zaslužuje poklon koji se daje živome Bo- 
gu i njemu samome.« 

Blaženi Gracija je bio pobožan i prema Blaže- 
noj Djevici Mariji, što isto toliko u svojim govori- 
ma naglašava današnji Papa. Pobožnost prema 
Gospi sastavni je dio kršćanskog života i duhovno- 
sti. 

Blaženi Gracija kao i drugi sveci i blaženici bio 
je potpun kršćanin. Njegovo se kršćanstvo nije 
iscrplo samo u pobožnim i hvale vrijednim vježba- 
ma, pa ni u pokori, već je on svoju ljubav proširio 
i na bližnjega i tako je ispunio sav novozavjetni 
kršćanski zakon, koji se može svesti u dvije zapo- 
vijedi: u ljubav prema Bogu i prema bližnjemu. 

Ispunivši bogatim i vrijednim sadržajem sve 
dane svoga života, Gracija je na današnji dan bla- 

go usnuo u Gospodinu. Bio je pokopan najprije u 
zajednički grob braće, no već nakon malo vreme- 
na njegovo neraspadnuto tijelo, koje je oko sebe 
širilo ugodan miris, bi položeno u mramorni sarko- 
fag te vjernicima izloženo na štovanje. Po njegovu 
zagovoru dogodiše se brojna milosna i čudesna 
uslišanja. Narod ga je uvelike štovao, a to je što- 


. vanje papa Leon XIII. 6. lipnja 1889. službeno pot- 


vrdio. 


I za život blaženog Gracije možemo reći da je 
bio lijep. Bio je to, jer je u poniznom staležu re- 
dovničkoga brata augustinca ostvario veoma visok 
ideal, koji i nama danas Crkva preko Pape stalno 
stavlja pred oči. 


Gle slavno tijelo našeg Odvjetnika, 
Milosti Božje poklad dragocjeni, 
Kršćanska slava a bokeška dika, | 
Gracija vrli! 

U ovoj zemlji gdje kolijevku ima, 
Gdje pri krštenju primi očišćenje, 
Od majke gdje ču prvu popijevku, 

Prvo molenje, 
Tebi olfare sad potomci dižu, | 


Pred njima vrvi puk od svake strane: 
Pjesme ti poju, molitve uzdižu, 


I tamjan pale. 
O sretna mati koja te rodila! 


O sretna zemlja što te uzgojila! I 
O sretna ruka što je postavila 


Ovdje ti tijelo! 

Moli se za nas Bogu jedinome, 
Koji nas stvori i milošću spasi 
Nek vječna slava u nebu se ori 
Presvetom Trojstvu! Amen! 


(Himan jutarnje) 


MOLITVA 


Bože, koji si blaženoga Graciju uresio osobitom 
krepošću pokore, daj, molimo Te, da idući njego- 
vim stopama donesemo dostojne plodove pokore! 
Po Kristu Gospodinu našemu! Amen! 

10. studenoga 
SVETI LEON VELIKI, & 
PAPA I CRKVENI NAUČITELJ 


Leon je bio prvi papa kome je povijest dala 
naslov »Veliki«. Njegov život i djelo opravdavaju 
taj naslov, a mi se s njim upoznajmo pa ćemo se 
o toj opravdanosti i sami uvjeriti. 

Leon se rodio svršetkom IV. stoljeća u pokra- 
jini Toskani, staroj Etruriji, gdje je prije Rimljana 
živio narod Etrušćana, koji je iza sebe ostavio tra- 
gove visoko razvijene kulture. Po Leonovim se sa- 
čuvanim spisima vidi da je u djetinjstvu i mlado- 
sti primio izvanredan odgoj i stekao veliku naobra- 
zbu. Bio je odličan poznavalac rimske književnosti, 
govorništva, teologije, pa i drugih znanosti. 

Papom je postao god. 440. naslijedivši Siksta 
NI. u veoma teškom trenutku crkvene povijesti. 
Crkva je bila razdirana herezama iznutra, a na- 
valama barbara izvana. Bilo je to razdoblje seobe 
naroda. U profanoj je povijesti papa Leon postao 
velik po svom upravo čudesnom i dramatičnom su- 
sretu s Atilom, vođom Huna, kojega je uspio od- 
vratiti od Rima. Strašni Atila, zvan »bič Božji«, 
prešavši Alpe, utaborio se kod Mantove. Uz njega 
je strašna vojska s mnoštvom zarobljenika i ugrab- 
ljena plijena. Ognjem i mačem je opustošio gotovo 
polovinu Evrope, prešao Alpe s istom sigurnošću 
i spretnošću kao nekoć prije njega kartaški vojsko- 
vođa Hanibal. Spustivši se u Padsku nizinu, op- 
ljačkao je i velikim dijelom uništio gradove i na- 
selja, među kojima Milano i Paviju, a sada mu 
je, eto, otvoren put i prema Rimu, prijestolnici 

svijeta, za kojim su hlepili prije i poslije njega to- 
liki osvajači. 

Rim nije imao nitko braniti, jer je Bizant, gdje 
je bila prijestolnica carstva, bio daleko. Sve su na- 
de Rimljani stavili stoga u svoga biskupa, papu 
Leona, koji se goloruk u pratnji nekolicine prelata 
uputio ususret strašnome Atili. »Legenda Aurea« 
bilježi o tom najneobičnijem susretu ovo: »Kad se, 
dakle, Papa približio Atili, čim ga je taj spazio, si- 
šao je s konja i upitao ga što želi?« 

Papa je imao samo jednu želju, da Atila napusti 
Italiju, oslobodi zarobljenike i odrekne se pohoda 
na Rim. Činjenica da se jedan strašan vojskovođa, 
koji je iza sebe imao gotovo polmilijunsku vojsku, 
pokorio nenaoružanom i golorukom Papi, uzbuđi- 
vala je dugo maštu mnogih i tako nastadoše razna, 
pomalo i legendarna tumačenja toga susreta. 


»Legenda Aurea«, poznati srednjovjekovni ha- 
giografski spis, donosi ovo tumačenje: »Vojnici su 
prigovarali Atili što se on, pobjednik svijeta, dao 
pobijediti od jednoga svećenika. On im je na to 
odvratio da je imao proviđenje i o sebi i o njima; 
vidio je kako kraj Pape stoji strašan jahač s ma- 
čem u ruci, a koji mu je rekao da će i on i svi izgi- 
nuti ako ne poslušaju Papu.« Povjesničari danas 
tvrde da se praznovjerni ratnik Atila stvarno pre- 
strašio Božje srdžbe, s kojom mu se zaprijetio ča- 
sni starina papa Leon. Možda se sjetio tajanstve- 
nog završetka Alarihova, koji je nakon pljačke Ri- 
ma nenadano umro. Povijesna je čijnenica da se 
Atila sa svojim hordama povukao natrag preko 
Alpa i preko Dunava. Godinu dana kasnije smrt je 
i njega dokončala. 

Genzerika, vođu Vandala, god. 455. papa Leon 
nije ipak uspio odvratiti od pljačke Rima, ali je 
uspio barem poštediti od nasilnika ljudske živote 
te kuće od razaranja i paleža. 


Inače o životu sv. Leona nemamo baš mnogo 
podataka. On je bio čovjek koji nije volio govoriti 
o sebi ni o svojim spisima. Znamo ipak da je 
imao veoma visok pojam o svojoj papinskoj službi 
i odgovornosti te da je u sebi znao utjeloviti dosto- 
janstvo, vlast i brigu Petra, poglavice apostola. 
Unatoč svome strogom i ozbiljnom velikosvećenič- 
kom držanju znao je ipak sačuvati i ljudsku topli- 
nu, osjećajnost što zrači iz njegovih 96 govora te 
iz 173 sačuvana pisma. Naročito njegove homilije 
odaju pastira duša, koji je sav bio predan duhov- 
nome dobru povjerenog mu stada. On svojim ovca- 
ma govori pristupačnim jezikom i rječnikom, pre- 
noseći svoje misli u jasne, trijezne i prikladne iz- 
raze, koji će vjerniku pomoći da bolje živi pro- 
svjetljenim kršćanskim životom. 

Pisma mu pak odaju visoko kultiviran stil, a 
bila su vjerojatno upravljena ljudima više kulture. 
U povijest dogmi Leon je ušao svojom glasovitom 
Dogmatskom poslanicom Flavijanu, u kojoj iznosi 
jasnu nauku o hipostatskoj uniji. Kad se ta posla- 
nica god. 451. pročitala na Kalcedonskom saboru, 
saborski su oci s oduševljenjem izjavili da je na 
Leonova usta progovorio sam Petar. Taj su doku- 
Mmenat mnogi smatrali da je pisan pod nadnarav- 
nim nadahnućem. Papa Leon Veliki je umro nakon 
21 godine pontifikata 10. studenoga 461. godine. 

Za duhovno osvježenje navodimo isječak iz III. 
govora pape Leona na godišnjicu izbora: 

»Premda smo, predragi, nemoćni i nedostojni za 
izvršavanje naše službe, jer ako nešto pobožno i 
revno želimo činiti, osjećamo teret svoje slabosti; 
ipak prati nas silan zagovor vječnoga i svemogu- 
ćega Svećenika koji je nama sličan, Ocu jednak, 
koji je božanstvo čovještvu podvrgao, a ljudsko uz- 
digao do božanskoga, njegovoj se uredbi dolično i 
pobožno radujemo. On, premda je mnogim pasti- 
rima povjerio brigu za svoje ovce, sam ipak nije 
prestao čuvati ljubljeno stado. 

Od njegove vječne zaštite primismo silu apos- 
tolske službe. On je svojim djelom neprestano pra- 
ti. Čvrstoća temelja na koji se sazidava sva Crkva 
nije ugrožena teretom hrama koji na njoj leži. Jer, 
vječna je čvrstoća one vjere koju je on pohvalio u 
prvaku apostola. I kao što trajno ostaje što je Pe- 
tar u Kristu vjerovao, tako trajno ostaje i ono što 
je Krist u Petru ustanovio. Ostaje, dakle, uredba 
istine, i blaženi Petar ustrajući u primljenoj čvr- 
stoći stijene, ne napušta kormilo Crkve koje je 
primio. 

On je pred drugima istaknut: zove se stijenom, 
proglašuje se temeljem, postavljen je za vratara 
kraljevstva nebeskoga, postavlj.n je za suca koji 
svezuje i razriješuje, i njegove presuda vrijedi i na 
nebu. Iz svih tih otajstava spoznajemo kakvo je 
njegovo zajedništvo s Kristom. On sada potpunije 
i moćnije izvršava što mu je bilo povjereno, sve 
službe izvršuje i svu brižljivost očituje u Onome i 
s Onim po kome je proslavljen. 

Ako nešto pravilno činimo i ispravno prosuđu- 
jemo, ako nešto svagdašnjim molitvama postižemo 
od Božjega milosrđa, to je onda djelo i zasluga 

onoga čija moć živi na njegovoj stolici i čija vlast 
je iznad svake druge vlasti. To je, predragi, posti- 
gla ona ispovijest vjere, koju je Bog Otac nadah- 
nuo apostolskom srcu, a koja nadilazi sve nesigur- 
nosti ljudskih mišljenja te prima čvrstoću stijene 
koja se ne da slomiti nikakvim navalama. Jer, u 
svekolikoj Crkvi Petar svakodnevno govtori: "Ti si 
Krist Sin Boga života' i svaki se jezik koji Gospo- 
dina priznaje napaja učiteljstvom toga glasa.« 


MOLITVA 


Bože, Ti ne dopuštaš da vrata paklena ikad 
nadvladaju Tvoju Crkvu utemeljenu na čvrstoj sti- 
jeni apostolstva. Daj, molimo Te, da po zagovoru 
svetoga Leona, pape, Crkva ostane postojana u 
istini i čvrsta u trajnom miru! Po Kristu Gospodi- 
nu našemu! Amen! 


PAPA PAVAO VI. 


Nakon smrti pape Ivana XXIII., koja se zbila 
8. lipnja 1963., izabran je za papu 21. lipnja, baš 
na sam blagdan Srca Isusova, kardinal Giovanni 
Battista Montini, koji je uzeo ime Pavao VI. Kon- 
klave za izbor novoga pape bile su kratke. Trajale 
su dan i pol. 

Jedan od ondašnjih uglednih kardinala, miin- 
chenski nadbiskup Julius D&6pfner, pisao je tada o 
novome papi Pavlu VI.: »Njegovi visoki darovi du- 
ha, njegova iskrena pobožnost, bogato iskustvo na 
mjerodavnim položajima Rimske kurije te plodna 
djelatnosti u jednoj teškoj, velikoj dijecezi — bilo 

je to u Milanu — pružaju odlične pretpostavke za 
univerzalnu službu Petrova nasljednika... 

Na ugodno je odobravanje naišlo i ime novoga 
Pape. Ime apostola naroda u neizrečenim, ali u 
jasnim obrisima, već samo po sebi zvuči kao pro- 
gram: njegova žarka ljubav prema Kristu, njegov 





apostolat, što preskače uske granice njegova naro- 
da i širi se po svemu tadašnjem poznatom svijetu, 
odlučno odbijanje zabluda, što su prijetile preda- 
noj nauci, a ujedno hrabrost za prilagođivanje nuž- 
nostima onoga trenutka, briga za jedinstvo Crkve 
i ujedno za mnoštvo njezinih članova kao i za ži- 
votnost pojedinih zajednica, nije li sve to divan i 
sadržajan program?« 

Kardinal Dčpfner završio je uvodne riječi u 

bit će nam u borbi, koja traži mnogo smionosti i 

odgovornosti, siguran vođa u sili Duha Svetoga. 
Zbog toga se možemo u njega pouzdati, a za nje- 
ga se žarko moliti.« 

Kardinal D&pfner je umro nekoliko godina pri- 
je Pavla VI., a sada nakon smrti Pavla VI., koji je 
umro 6. kolovoza, na blagdan Gospodinova Pre- 
obraženja 1978., možemo mirne duše reći da su se 
njegove prognoze o novome Papi dobrim dijelom 
obistinile i ostvarile. 

Papa Pavao VI. bio je papa u jednom teškome, 
pa i sudbonosnome vremenu po Crkvu. Valjalo je 
nastaviti tek započeti II. vatikanski sabor i sretno 
ga privesti kraju. Valjalo je saborske odluke pro- 
voditi u djelo, valjalo je voditi Crkvu kroz jednu 
od najvećih kriza u povijesti. Nije potrebno govo- 
riti o znakovima te krize, koji su i onako dobro 
poznati. : 

Papa Pavao VI. trudio se sačuvati netaknutim 
poklad vjere. Njegovo »Vjerovanje Božjega naro- 
da«, što ga je sam sastavio, ući će u povijest velikih 
simbola — obrazaca kršćanskoga vjerovanja. 

Čuvajući vjerno Božju objavu, nastojao je oslu- 
škivati i znakove vremena, bilo svijeta u kojem ži- 
vimo, te pronaći odgovore na pitanja što ih suvreme- 
ni svijet pred Crkvu postavlja. Tako je veoma jas- 
no, glasno i stalno davao odgovore na probleme 
mira u svijetu počevši od njegova povijesnog go- 
vora u Ujedinjenim narodima pa preko njegovih 
tolikih poruka za svjetski dan mira 1. siječnja na 
Novu Godinu, koji je uveden na njegovu inicija- 
tivu. 

Na probleme glada i nerazvijenosti u svijetu, 
probleme Trećega svijeta odgovorio je svojom so- 
cijalnom enciklikom »Populorum progressio«. 

Odgovarao je i na druge teške probleme, tako, 
na primjer, na problem prenošenja ljudskoga živo- 
ta u enciklici »Humanae vitae«, ali je pri tom baš 
u tom slučaju nailazio i na kritiku i na otpor. No 
on je — iako je u duši mnogo trpio — znao biti 
namjesnik ne samo slavnoga Krista s gore Tabora, 
Krista Cvjetnice i Hosana, već i popljuvana, poni- 
žena, izbičevana, trnjem okrunjena, u skrletnu ha- 
ljinu zaodjevena i na križ razapetoga Krista. 

To je, eto, Pavao VI.! I zato, kad je on u večer- 
njim satima na Gospodinovo Preobraženje g. 1978. 
umro, toliki su se iskreno ražalostili, ali i u du- 
bokom poštovanju pred likom jednoga velikog čo- 
vjeka našega vremena poklonili, odavši mu tako 
dužno priznanje. 

I u niz naših Duhovnih velikana — a na želju 
i očekivanje mnogih — mi stavljamo papu Pavla 
VI. danas 10. studenoga. Izabrali smo baš taj dan, 
jer 10. studenoga 1963. svečanim preuzimanjem u 
posjed Lateranske bazilike, svoje katedrale, Pavao 
VI. je završio niz službenih svečanosti za početak 
svoga pontifikata. 

Njegov je životni tijek započeo 26. rujna 1897. 
u Concesiu kod Brescie, gdje se rodio kao sin dok- 
tora Giorgia Montini i Judite, rođene Alghisi. Kr- 
stio ga je u župskoj crkvi u Concesiu 30. rujna Don 
Dio Giovanni Fiorini, a kumovao mu je advokat 
Enrico de Manzoni. 

Prvu pričest primio je 6. lipnja 1907. u kapeli 
Male Gospe. Bila je to kapela časnih sestara. 

21. lipnja iste godine, a upravo na isti dan, u 
koji će biti izabran za papu primio je u kapeli isu- 
sovačkoga kolegija Cesare Arici u Bresci sakrame- 

nat svete potvrde. Taj mu je sakramenat kršćanske 
punine i zrelosti podijelio mjesni biskup, monsi- 
gnor Giacomo Pellegrini. 

Mladi je Giovanni maturirao god. 1916. na 1i- 
ceju »Arnaldo da Brescia«, u Bresci. Odlučio se 
nakon toga za studij teologije. Iz zdravstvenih raz- 
loga boravio je kod kuće i išao samo na predava- 
nja u bogosloviju. Tek je zadnjih nekoliko mjeseci 
teološkog studija proveo u bogoslovnome sjeme- 
ništu obukavši 21. studenoga 1919. kleričko odijelo 
i primivši nakon toga tonzuru. 

Na blagdan sv. Petra i Pavla 1920. nadbiskup- 
-biskup Brescie zaredio ga je u svojoj katedrali za 
svećenika. Mlada misa je bila u krugu obitelji, 
roditelja i dva brata, te brojnih rođaka, prijatelja 
i znanaca u Gospinoj crkvi Maria delle Grazie u 
Bresci. Iako se Giovanni Battista Montini rodio u 
Concesiu, gdje su njegovi roditelji imali vilu, on 
je s roditeljima proveo mladost u Bresci, gdje mu 
je otac bio veoma ugledan građanin i jedan od naj- 
zauzetijih katolika grada i biskupije. 

Kad se Papa Pavao VI. pišući svoju oporuku 
pomalo već opraštao od ovoga svijeta, s radošću 
se sjećao svoje mladosti, provedene u dragoj Bre- 
sci, sjećao se tolikih osoba, među kojima su bili 
i oci isusovci u kolegiju Cesare Arici. 

Biskup iz Brescie poslao je svoga mladog sve- 
ćenika Montinia u Rim, gdje je od 1920—1922. bio 
pitomac Lombardijskog sjemeništa polazeći preda- 
vanja na Gregoriani i na državnom rimskom Sve- 
učilištu. 

Već god. 1923. Montini stupa u neposrednu slu- 
žbu Svete Stolice. Bio je najprije poslan kao »adet- 
to« u Apostolsku nuncijaturu u Varšavu, gdje je 

tada bio nuncij Lorenzo Lauri. No nakon nekoliko 
mjeseci boravka u poljskoj prijestolnici već se u 
jesen iste godine vratio u Rim. Nije mu odgovarala 
poljska kontinentalna klima. Vrativši se u Rim, 
jedno je vrijeme studirao na Crkvenoj diplomat- 
skoj akademiji. U listopadu 1924. započinje svoju 
djelatnost u Vatikanskom državnom tajništvu. U 
isto je vrijeme bio duhovni savjetnik rimskoga 
Kružoka katoličkih sveučilištaraca. 

U Državnom tajništvu postao je god. 1925. mi- 
nutant, a u isto vrijeme nacionalni asistent Udru- 
ženja katoličkih studenata Italije — kratica FUCI. 
Godine 1931. postao je docent povijesti crkvene 
diplomacije na Crkvenoj diplomatskoj akademiji. 

Kako je u Državnom tajništvu bila uočena Mon- 
tinijeva savjesnost, izvanredna radna sposobnost, 
on je 11. rujna 1937. postao substitut za redovite 
crkvene poslove u istome Tajništvu, dakle, jedan 
od prvih suradnika kako kardinala državnoga taj- 
nika, koji je tada bio Eugen Pacelli, budući papa 
Pijo XII., tako i samoga Svetoga Oca Pija XI. 

Papa Pijo XII. htio je u svom drugom konzisto- 
riju Montinija imenovati kardinalom, na čemu se 
on iz motiva poniznosti zahvalio. Povijesna je, da- 
kle, netočnost, a koju smo toliko puta morali čitati 
u raznim člancima naših novina, da je Ivan XXIII. 
popravio nepravdu Montiniju, što mu je tobože bio 
nanio Pijo XII, pa ga je tek on u svom prvom 
konzistoriju god. 1958. imenovao kardinalom. Isti- 
na je samo ovo drugo, prvo je obična laž i zlona- 
mjerna podvala jednoga od novinara, koji se već 
desetljećima drvljem i kamenjem nedostojno naba- 
cuje na nama katolicima dragu i časnu osobu Pija 
XII. 

Kad već nije htio prihvatiti kardinalski šešir, 
imenovao je papa Pijo XII. god. 1952. Montinija 
skupa s Tardinijem državnim prosekretarima i ta- 
ko su njih dvojica na ispražnjenom mjestu kardi- 
nala državnog tajnika vodili poslove tog najvaž- 
nijeg papinskog ureda. 

Kako je nakon smrti kardinala Ildefonsa Schu- 
stera bila slobodna nadbiskupska stolica u Milanu, 
najvećem talijanskom gradu, a poslije Rima i naj- 
važnijem, Pijo XII. je na to mjesto postavio mon- 
signora Montinija. Sam ga je u znak ljubavi i po- 
štovanja želio posvetiti za biskupa, ali mu je to 
bolest spriječila, pa je ređenje obavio 12. prosinca 
1954. u vatikanskoj bazilici kardinal dekan Eugen 
Tisserant. Papa je preko radija iz Castel Gandolfa 
novome nadbiskupu upravio poruku punu očinske 
ljubavi. 

Od najvećih Montinijevih pastoralnih pothvata 
u Milanu valja spomenuti velike misije god. 1957., 
u kojima je sudjelovalo preko tisuću misionara, 
propovjednika, konferencijera. Duša je i koordi- 
nator svega toga golemoga posla bio sam revni 
nadbiskup Montini. 

Postavši kardinal, kasnije i papa, Giovanni Bat- 
tista Montini vodit će kao Pavao VI. opću Crkvu 
kroz punih 15 godina. U Papin je život i djelatnost 
unio toliko novina: odrekao se tijare, nakon što se 
njome kao zadnji papa u prisutnosti 94 posebne 
delegacije iz cijeloga svijeta i velikog mnoštva 
vjernika na trgu sv. Petra 30. lipnja 1963. svečano 
okrunio. Postao je papa — putnik, obišavši svih pet 
kontinenata. Postao je papa dijaloga s nesjedinje- 
nim kršćanima, s pripadnicima nekršćanskih reli- 

gija, pa čak i s ateistima i suvremenim svijetom. 
Proveo je u djelo liturgijsku obnovu, a s njome 
i narodne jezike uveo u liturgiju. Uveo je redovito 
održavanje Sinode biskupa, još više je internacio- 
nalizirao i proširio kardinalski kolegij i Rimsku 
kuriju. 

Mi Hrvati dugujemo mu zahvalnost za kanoni- 
zaciju prvoga hrvatskog sveca sv. Nikole Tavelića, 
za beatifikaciju Leopolda Mandića, što je zagre- 
bačkog nadbiskupa Franju Šepera imenovao kardi- 
nalom, a kasnije i pročelnikom Kongregacije za 
nauk vjere, što nam je dao metropoliju na Rijeci i 
u Splitu, što je sve hrvatske krajeve i crkveno uje- 
dinio s Crkvom u Hrvatskoj. Hvala mu za sve to! 
Objektivna će povijest u svoje vrijeme i o njemu 
nastojati izreći svoj sud. No najvažniji sud o njemu 
kao i o svakome drugome jest onaj što će ga izreći 
sam Gospodin. Mi vjerujemo da će taj sud biti po- 
zitivan, jer je Pavao VI. želio biti ponizan Gospo- 
dinov sluga, zato je i želio biti sahranjen u jedno- 
stavnu lijesu, u zemlju, bez nadgrobnog spome- 
nika. 

Za vrijeme Papinske kapele — to je svečana 
Papina misa — a na uspomenu prve obljetnice smrti 
Pavla VI., koja se služila u nedjelju 16. rujna 1979., 
u prigodnoj homiliji Ivan Pavao II. na temelju ne- 
djeljnih čitanja ovako je ocrtao lik pokojnog Pape 
Pavla VI.: 

»U današnjem Evanđelju sv. Marko nam opisu- 
je isti onaj događaj kod Cezareje Filipove, koji opi- 
suje i sv. Matej. Isus pita svoje učenike: 'Što ljudi 
kažu za njega?" — Nakon raznih odgovora uzima 
riječ Petar i kaže: 'Ti si Krist! — a što znači Me- 

sija — pomazanik. U Matejevu Evanđelju Petar 
odgovara: 'Ti si Krist, Sin Boga živoga? (Mt 16, 16). 
A zatim slijedi blagoslov, upravljen Petru zbog 
njegove vjere i obećanje koje započinje riječima: 
"Ti si Petar" (stijena, pećina). Uzvišen tekst koji svi 
znamo napamet. 

Kod Marka naprotiv, neposredno nakon Petro- 
ve ispovijesti: "Ti si Krist! — Isus prelazi na na- 
viještanje svoje muke. 'Sin čovječji mora mnogo 
trpjeti, zatim će biti ubijen i nakon tri dana će 
uskrsnuti'. I tada Petar, kako čitamo, "poče odvra- 
ćati Gospodina'. Prema Mateju to je glasilo ovako: 
"Bože sačuvaj! Tebi se takvo što ne smije dogoditi!" 

Petar ne želi da Isus govori o muci i smrti. On 
nije sposoban to prihvatiti svojim srcem koje ljubi 
na posve ljudski način. Tko ljubi, želi ljubljenu 
osobu očuvati od zla... Pa ipak će Krist Petra 
oštro prekoriti. Taj je ukor u Matejevu Evanđelju 
još značajniji po oprečnosti, jer je u suprotnosti s 
prethodnim riječima, kojima je Krist blagoslovio 
Petra i navijestio njegov primat u Crkvi. I upravo 
je primat ono što ne dopušta bježanje od tajne kri- 
ža, ne dopušta da se udaljuje od njega i njegove 
spasonosne stvarnosti niti za jedan jedini palac. 

Danas smo se sabrali u bazilici sv. Petra da se 
sjetimo prve obljetnice smrti Pavla VI. To smo 
učinili već na sam dan obljetnice: 6. kolovoza, na 
blagdan Gospodinova Preobraženja, u onoj kući 
u Castel Gandolfu, u kojoj je on prije godinu dana 
zaključio svoj zemaljski dan. Danas to činimo na 
svečan način u vatikanskoj bazilici, gdje već više 
od godine dana počivaju smrti ostaci velikoga Pa- 
pe. Njegova veličina nalazi svoj temelj u Kristovu 

križu. Kao Petrov nasljednik on je primio onaj 
blagoslov i sav sadržaj mesijanskog obećanja što 
bijaše proglašen u krajevima Cezareje Filipove, i 
primio je u svoj njegovoj punini misterij — tajnu 
— križa. Nosio je taj križ ne samo u svojim ruka- 
ma, stupajući svake godine tragom križnoga puta 
u rimskom Colosseumu. On ga je nosio u sebi, u 
svome srcu, u čitavoj svojoj misiji... 'A ja sam 
daleko od toga da se ičim ponosim, osim križem 
Gospodina našega Isusa Krista! (Gal 6, 14). Te ri- 
ječi apostola, čije je ime uzeo god. 1963. na početku 
svoga pontifikata, potvrdile su se u čitavom njego- 
vu životu. Pavao VI.: apostol Raspetoga, isto onako 
kao što je to bio i apostol Pavao. I tako, kao apo- 
stol Pavao, i on je mogao nadopunjati onu svoju 
ispovijest hvalenja u Kristovu križu, govoreći: 'Po 
kome je meni razapet svijet i ja svijetu! (Ib.) I 
možda takve riječi sačinjavaju bitni ključ za razu- 
mijevanje života Pavla VI., kao što su sačinjavale 
i za shvaćanje života i misije svetoga Pavla. 

Križ, kako to u današnjoj liturgiji govori pro- 
rok Izaija, a zatim 114. (115.) psalam, ima svoju 
unutrašnju dimenziju. Pavao VI. dobro je pozna- 
vao tu unutrašnju dimenziju križa. I njemu nisu 
bili tuđi 'napadaji' i 'pljuvanje' (Usp. Iz 50, 6), što 
ih je podnosio kao učitelj i sluga istine. Isto tako 
njegovoj duši nisu bile strane ona 'žalost i tjesko- 
ba? (Ps 114, 3), o kojima govori psalmist. Žalost i 
tjeskoba, što se rađaju iz osjećaja odgovornosti za 
najsvetije vrednote, za veliku stvar koju Bog po- 
vjerava čovjeku, mogu biti nadvladane samo u 
molitvi; može ih svladati samo snaga bezgranič- 
nog pouzdanja: "Dobar je i pravedan naš Gospodin, 
naš Bog je milosrdan. Gospodin štiti ponizne: bio 

sam bijedan i on me spasio' (Ps 114, 5-6). Pavao 
VI. je bio čovjek takve duboke, teške — te upravo 
zbog toga — i neslomive nade. I baš je zbog toga 
bio stijena, pećina, na kojoj se u ovom izuzetnom 
razdoblju velike promjene nakon II. vatikanskog 
sabora izgrađivala Crkva. 

Na unutrašnje i izvanjske kušnje odgovarao je 
onom neslomljivom vjerom, nadom i pouzdanjem, 
koje su od njega učinile Petra naših dana. Tu vje- 
ru i tu nadu pratile su velika mudrost i poniznost, 
koje su ih činile tako čvrstima i neslomljivima. 

On nas je učio riječju i djelima one spasiteljske 
vjere, o kojoj na tako uvjerljiv način u drugom 
čitanju govori danas sveti Jakov. 'Vjera je bez dje- 
la mrtva u samoj sebi (Jak 2, 17). Učio nas je, dak- 
le, Pavao VI. živu vjeru; učio je cijelu Crkvu život 
vjere prema mjeri našega razdoblja. Što su drugo, 
ako ne takvo poučavanje žive vjere povezane s 
djelima, njegove velike enciklike, napose 'Populo- 
rum progressio', te u jednoj drugoj dimenziji 'Hu- 
manae vitae'? Danas se to bolje razumije nego pri- 
je 10 godina. Povezanost između vjere i života mo- 
ra se očitovati iz svakog djela. Mora biti očevidna 
na svakom polju naše djelatnosti. 

Mučno bi bilo, kad u današnjoj prigodi ne bi 
odzvanjale i riječi samoga velikoga Pape, one ri- 
ječi tako pune vjere i ljubavi: 

"Pred smrću, potpunim i konačnim rastankom 
od sadašnjeg života, osjećam dužnost da slavim dar, 
sreću, ljepotu, udes samoga svoga prolaznoga ži- 
vota: Gospodine, hvala Ti što si me pozvao u život, 
a još više što si me učinio kršćaninom, što si me 
preporodio i odredio za puninu života. A sad kad je 

dan na zalazu i sve svršava i raspada se na ovoj 
čudesnoj i dramatičnoj vremenitoj zemaljskoj sce- 
ni, kako Ti želim još zahvaljivati, Gospodine, na- 
kon ovog naravnog života i na daru višega života 
vjere, milosti, na koje se konačno jedino oslanja 
ono u mome biću što je trajno. Zatvaram oči nad 
ovom tužnom zemljom, dramatičnom i veličanstve- 
nom, zazivajući na nju još jedanput Božju dobrotu? 
(Iz Testamenta Pavla VI). 

Slušajući ga danas, godinu dana nakon smrti, 
imamo još pred očima njegov odlazak. Ako je umo- 
ran otišao, ostavio je iza sebe veliku baštinu. Smrt 
ga je rastavila od problema ove zemlje, od službe 
ove Stolice. Čini se kao da govori, kao nekoć Pe- 
tar: "Gospodine, zapovjedi mi da dođem k Tebi! 
(Mt 14, 28). A Gospodin je to i dopustio. 

Svi mi koji sudjelujemo u ovoj euharistijskoj 
žrtvi, da preporučimo vječnom Ocu dušu Pavla VI, 
zahvaljujemo za sve što nam je učinio i za sve što 
je bio za Crkvu. 'Blago tebi, Šimune, sine Jonin! 
(Mt 16, 17).« 

Obnavljajući uspomene na duhovni profil Pav- 
la VI. njegov dugogodišnji osobni tajnik, monsi- 
gnor Macchi, otkrio je da je papa Pavao VI. na 
svom putu na Daleki Istok u onom atentatu u Ma- 
nili bio stvarno ranjen, »ranjen u prsa, na sreću ne 
smrtno«. Papa je iz te gužve izišao posve smiren, 
s blagim osmijehom. Kad se nakon toga očima su- 
sreo sa svojim tajnikom Macchijem, svojim mu je 
pogledom upravio prijekor što je atentatora onako 
nasilno udaljio. Zatim je nastavio prijekor sa smi- 
ješkom »kao netko koji je doživio nenadanu sre- 
ću. Koja je ljubav veća od one kad netko dade 
vlastit život i krv!?« 

Don Macchi je otkrio o Pavlu VI. i ovo: »Nitko, 
sigurno, nije mogao pomišljati da Papa, osim što 
trpi od artroze, ima oko pojasa i podljikav cilicij 
— lančić — što mu je prodirao u meso. Bilo je to 
sredstvo što je ljubomorno držao u tajnosti, a koje 
upotrebljavaše u zgodama koje su od većeg zna- 
čaja za Crkvu.« To se dogodilo u božićnoj noći god. 
1974., kad je Pavao VI. obavljao obred otvaranja 
Svetih vrata, a time i Svete jubilarne godine. Tada 
mu je bilo već 77 godina. U takvim i sličnim zgo- 
dama, a osobito za vrijeme Korizme, Pavao VI. je 
činio veće pokore. 

Sve je to Don Macchi pripovijedao u milanskoj 
katedrali u prisutnosti kardinala Colomba, sveće- 
nika i vjernika 23. rujna 1979. poslije podne za 
vrijeme svečanosti u počast prve obljetnice smr- 
ti Pavla VI. On je naglasio kako je Montinijev ži- 
vot sav bio u znaku askeze, u kojoj je neprestano 
rastao. »Pavao VI. je na stvaran i divan način ve- 
zao aktivni s kontemplativnim životom te svojim 
primjerom kršćaninu XX. stoljeća pokazao tip mo- 
derne duhovnosti, davši svoj duhovni i religiozni 
odgovor na tjeskobu modernog egzistencijalizma.« 

Don Macchi je pripovijedao i o posljednjim sa- 
tima života Pavla VI. »Liječnici i mi drugi, pri- 
sutni, bili smo zahvaćeni nemirom, a Papa je uro- 
nuo u molitvu ne brinući se mnogo za kuru, što su 
mu je najvećom brzinom davali. Očenaš je, sigurno, 
bio njegova posljednja riječ, molitva, oporuka i 
poruka u isto vrijeme. Vjerujem da je ta molitva 
prvi potreban ključ, da bismo shvatili dušu i duh 
Pavla VI.« 

Monsignor Macchi je ovako dalje nastavio svo- 
jim ocrtavanjem duhovnoga lika Pavla VI.: »Bio 

je to čovjek koji je mnogo razmatrao o Bogu. Iz 
toga se razmatranja znao uvijek s poštovanjem di- 
viti Božjim stvorenjima. Znanstvena su ga otkrića 
očaravala. Sjećam se s kakvim je zanosom pratio 
avanture prvoga čovjeka na mjesecu. Iz istog je 
izvora izvirala i njegova velika ljubav prema um- 
jetnosti, glazbi, pjesništvu. A sve se to pretakalo u 
zahvalnost prema Stvoritelju, no i prema ljudima.« 
Monsignor Macchi nam je otkrio o Pavlu VL i 
ovo: »Kad je kao milanski nadbiskup i kardinal 
polazio u konklave, bio je uvjeren da će se vratiti 
i duh mu je ostao vedar i gotovo bezbrižan sve do 
predvečerja ulaska u same konklave.« 


Pavla VI. resila je i duboka poniznost i jedno- 
stavnost, tako, na primjer, kad su mu iznosili pri- 
mjedbe pa i kritike prije nego je dao konačan ob- 
lik svojih pisanih govora. Poznato je da su ga na- 
zivali hamletskim, tj. neodlučnim tipom. On je to 
dobro znao. Sam je o tome 2. srpnja 1963., malo 
nakon izbora za papu, pisao: »Ima ih koji znadu 
donijeti odluke onako instinktivno ili koji se zado- 
voljavaju iskustvenim ispitivanjem okolnosti. Ja 
imam u sebi neku sposobnost umovanja, a koja ko- 
ji puta zaustavlja brzinu u donošenju odluka.« 


O istoj stvari Pavao VI. je napisao god. 1975. u 
jednom svom govoru — taj dio nije ipak izrekao 
— ovo: »Kakvo je stanje moje duše? Jesam li 
Hamlet, Don Kihot, ljevica ili desnica? Ne osjećam 
da sam odgonetnut. U meni prevladavaju dva osje- 
ćaja: pun sam utjehe, obasut radošću u svim našim 
kušnjama.« Dakle, Pavao VI. je bio itekako i čo- 
vjek sigurnosti i radosti, koje su se temeljile na 
Bogu i davale mu smionosti i hrabrosti za dono- 

šenje »odgovornih i hrabrih odluka«, kao što je, 
na primjer, ona kad je objavio encikliku »Huma- 
nae vitae«, o prenošenju ljudskog života. 

Mons.gnor Macchi je ocrtao i bezgraničnu lju- 
bav Pavla VI., pogotovo u veoma teškim situacija- 
ma. On kaže: »Pavao VI. je čak imao karizmu in- 
ventivnosti. Tako je njegovo pismo crvenim briga- 
dama možda najrječitiji primjer za to, iako ne i 
jedini.« Posljednjih mjeseci života Papa se mnogo 
bavio mislima kako bi iskazao ljubav onim osoba- 
ma koje su ga u životu uvrijedile, ogorčile, bilo je 
takvih uvreda i od pokojega čovjeka Crkve. 

Nakon svog izbora za papu Pavao VI. je pisao: 
»Jedinstven položaj! Valja reći da me stavlja u 
krajnju osamljenost. Ne moram se bojati, ne mo- 
ram tražiti vanjski oslonac, koji bi me odteretio 
moje dužnosti, kad valja odlučivati, preuzimati 
svaku odgovornost, voditi druge, pa iako to izgleda 
nelogično i možda apsurdno. I trpjeti moram sam. 
Povjerljive utjehe mogu biti samo rijetke i dis- 
kretne: dubina duha ostaje sa mnom. Ja i Bog.« 

Iz svega je toga proizlazila i svagdašnja muka 
Pavla VI,. njegov duh predanosti i žrtve. Ipak on 
nije nikad bio, kako se to često opisuje, »žalostan 
čovjek«, ustvrdio je odlučno Don Macchi. Naprotiv, 
on je u nutrini osjećao veliku milinu. »Njegovo je 
lice u javnosti često bilo strogo, nadasve kod cere- 
monija, jer mu je duh bio posve upravljen prema 
razgovoru s Bogom.« 

Taj razgovor s Bogom, pripovijeda Don Macchi, 
naročito je bio intenzivan na svršetku dana, »kad 
bi Papa kasno uvečer posve sam, u tami, klečao na 
podu u svojoj kapelici.« Iz njegove velike ljubavi 

prema Kristu proizlazila je isto tako velika ljubav 
i prema Crkvi. A njegova je najveća muka bila, 
kaže Don Macchi, »kad je čuo o otpadu onih nekoć 
dobrih, osobito svećenika i redovnika, te kad je 
morao potpisivati dekrete o laicizaciji svećenika. 
Tada bi ponavljao: "To je moj najteži križ!'« 

Kako je monsignor Pasquale Macchi kao Mon- 
tinijev tajnik, još dok je on bio nadbiskup u Mila- 
nu i kasnije za cijeloga njegova pontifikata u Va- 
tikanu, bio u njegovoj najvećoj svagdašnjoj blizini, 
to njegova svjedočanstva o Pavlu VI. imaju, doista, 
izuzetnu vrijednost. 


ll4 





l1. studenoga 
SVETI MARTIN, BISKUP 


Hagiografi smatraju svetoga Martina jednim od 
najvećih biskupa svih vremena. On je i prvi sve- 
tac koji nije bio mučenik, a ipak imao svoj litur- 
gijski blagdan. On je jedan od onih ljudi o kojem 
su govorile čitave generacije. Njegova gesta dobro- 
tvornosti prema siromahu, što se smrzavao pred 
vratima grada Amiensa, davši mu polovicu svoga 
plašta ispunjala je maštu mnogih, slikara i umjet- 
nika također. Francuska ga štuje kao svoga prvot- 
noga zaštitnika, a u poljoprivrednim i vinogradar- 
skim krajevima Francuske, Italije, pa i naših vino- 
rodnih predjela »novo se vino pije na blagdan sve- 
toga Martina«. 

Martin se rodio kao sin jednoga rimskog tribu- 
na u Sabariji, u Panoniji, današnji Szombately u 
Madžarskoj, oko god. 315. Djetinjstvo je proveo uz 
oca vojničkog tribuna u jednom vojnom garnizonu 
u Paviji. I njega su protiv volje mu unovačili u 
carsku gardu i tako je na silu postao vojnik. U to 
vrijeme valja staviti i onu zgodu iz njegova života, 
kad se usred ciče zime našao pred gradskim vrati- 
ma grada Amiensa u Galiji te ondje susreo siroma- 
ha prosjaka, koji je od njega zatražio milostinju. 
Ne imajući kod sebe novaca, a gledajući prosjaka 
kako se smrzava, odrezao je polovicu svoga voj- 
ničkoga plašta i dao mu da se zaogrne. Slijedeće je 
noći usnio san vidjevši samoga Gospodina zaogr- 
nuta u polovicu plašta, koji mu je govorio: »Ovim 
me je plaštom zaogrnuo Martin.« Bio je to veliki 

milosni čas njegova života. On se još više oduševio 
za kršćanske ideale, prema kojima je nastojao pro- 
voditi život. 

Neki životopisci spominju kako je Martin kao 
rimski vitez imao za poslužnika nekoga roba. No 
on je s njim postupao kao s bratom, čak mu je sam 
znao očistiti obuću. I takvo je ponašanje značajno 
isto tako kao i ono prema onom prosjaku, jer po- 
kazuje stav pravoga kršćanina prema bližnjemu. 

Završivši vojnu službu i oprostivši se zauvijek 
od nje, Martin je bio zaređen za egzorcista. Nakon 
toga se vratio kući u Panoniju, gdje mu je uspjelo 
pridobiti za kršćanstvo vlastitu majku. Od kuće je 
pošao u Milano, gdje se tada vodila žilava duhov- 
na borba protiv krivovjeraca arijanaca. I on se 
upustio u tu borbu, braneći svojski vjeru u Kristo- 
vo božanstvo, u njegovu istobitnost s Ocem. Zbog 
toga je bio prognan iz Milana te se sklonio u pokra- 
jinu Liguriju. No ni tu nije dugo ostao, već je po- 
šao u Poitiers, u Galiju, i tu se predao kontempla- 
tivnom životu u slavnome samostanu Liguge€. 

Kad je grad Turon — francuski Tours — ostao 
bez biskupa, pozvali su ga u taj grad da izliječi 
jednoga bolesnika. On je došao, ali mu tada saop- 
ćiše da je taj bolesnik obudovjela turonska bisku- 
pija bez svoga pastira, koja je potrebna njegove 
pomoći. I bio je izabran za biskupa Turona te po- 
svećen god. 370. O njemu se govorilo »da je bio 
vojnik na silu, biskup po dužnosti, a monah po iz- 
boru.« Monaški mu je život najviše odgovarao, no 
Gospodin je želio imati ga kao pastira jedne bi- 
skupije. 

Kao biskup Martin se dao i na veliko djelo 
evangelizacije među Galima, na dobrotvorne ak- 

cije, na smirivanje duhova unutar Crkve, na ot- 
por protiv uplitanja građanske vlasti u čisto cr- 
kvene poslove. Uvijek je bio bliz onima siromašni- 
ma, uz one progonjene. Zbog toga su ga takozvani 
viši krugovi znali prezirati, izrugivati, smatrati lu- 
dim. Imao je protivnika i u redovima klera. I tako 
je 27 godina biskupskoga života sv. Martina pro- 
šlo u suprotivštinama i progonstvima svake vrste. 

Njegov životopisac Sulpicije Sever ovako je 
opisao posljednje dane svečeva života: »Martin je 
davno prije znao svoj kraj. Rekao je braći da je 
blizu rastavljanje njegova tijela. Međutim, posto- 
jaše razlog da posjeti biskupiju Candes. Kler je, 
naime, te crkve bio u međusobnoj neslozi. Martin, 
želeći uspostaviti mir, makar i znajući kraj svojih 
dana, nije odbio da poradi takva slučaja krene na 
put. Držao je da će biti odličan završetak njegovih 
kreposti, ako povraćeni mir ostavi u Crkvi. 

Boraveći, dakle, neko vrijeme u selu ili u crkvi, 
kamo je otišao, uspostavivši mir u kleru, Martin je 
već pomišljao da se vrati u samostan. Odjednom ga 
stanu napuštati tjelesne sile i pozvavši braću, upo- 
zori da se već raspada. Nastane tuga, svi se raža- 
lostiše i u jedan glas jadikovahu: 'Zašto nas, oče, 
ostavljaš? Kome nas, rastužene, prepuštaš? Na- 
past će vuci grabežljivi tvoje stado; tko će nas, kad 
je pastir mrtav, braniti od njihovih ujeda? Istina, 
znamo da ti čezneš za Kristom, ali tvoje su nagra- 
de spasene pa odgođene neće biti umanjene; radije 
se smiluj nama koje ostavljaš. 


Ganut tim plačem, makar je sam uvijek srcem 
uranjao u Gospodina milosrđa, kaže se da je za- 
plakao. Obrativši se Bogu, Martin je onima koji su 

plakali ovom riječju govorio: "Gospodine, ako sam 
još nužan za tvoj narod, rad ne otklanjam; neka 
bude tvoja volja! 

O neizrecivog li muža! Rad ga ne nadjača niti 
ga smrt svlada. Nije se spremnije priklonio ni je- 
dnoj strani, niti se prestrašio smrti niti je otklo- 
nio živjeti! Očiju i ruku stalno usmjerenih u nebo, 
nesavladavi duh nije odmicao od molitve. Kad su 
ga prezbiteri, koji su tad k njemu došli, molili da 
promjenom boka olakša tijelu, rekao je: 'Pustite, 
braćo, pustite da radije gledam nebo nego zemlju, 
kako bi se duh već otputio svojim putem kojim 
mu je ići Gospodinu. Dok je to govorio, vidio je 
kako blizu stoji đavao. Reče: 'Zašto stojiš tu, krva- 
va životinjo? Ništa nećeš, krvniče, na meni naći; 
prima me krilo Abrahama. 

S tom riječi duh predade nebu. Martin je, ve- 
seo, primljen u krilo Abrahama; Martin, siroma- 
šan i skroman, bogat ulazi u nebo.« 


MOLITVI 


Bože, proslavio si se po životu i smrti svetoga 
Martina, biskupa. Obnovi u nama čudesa svoje 
milosti da nas ni smrt ni život nikad ne odijeli 
od Tvoje ljubavi! Po Kristu Gospodinu našemu! 
Amen! : 

12. studenoga 
X. SVETI JOZAFAT, BISKUP I MUČENIK 


U vatikanskoj bazilici sv. Petra podno jednog 
oltara nalazi se grob mučenika kršćanskog jedin- 
stva sv. Jozafata. Ondje se rado okupljaju hodo- 
časnici istočnoga obreda, koji su sjedinjeni s Ri- 
mom, osobito Ukrajinci. No i ostali Slaveni kato- 
lici gaje veliko poštovanje i pobožnost prema sv. 
Jozafatu, koji je odličan predstavnik svetosti među 
Slavenima. Jozafat je svečevo redovničko ime, a 
nosio ga je već u Starom Zavjetu jedan judejski 
kralj. Po njemu je prozvana i dolina podno Ma- 
slinske gore, gdje bi se prema proroku Joelu imao 
održati opći sud na koncu svijeta. »U one dane i 
u ono vrijeme kad okrenem udes Judeji i Jeruza- 
lemu, sakupit ću sve narode i povesti ih u dolinu 
Jošafat. Ondje ću im suditi... (Joel 4, 1—2). 

Jozafat Kuncewyez se rodio oko god. 1580. u 
Ukrajini od pravoslavnih roditelja. Na krštenju je 
dobio ime Ivan, a kad bude stupio u red bazilija- 
naca dobit će ime Jozafat. U taj je red stupio pri- 
hvativši katoličku vjeru, jedinstvo s Rimom, a sa- 
čuvavši kao i ostali sjedinjeni kršćani, takozvani 
unijati, istočni obred i običaje. Sad će postati ve- 
lik čuvar i pobornik kršćanskoga jedinstva. To će 
biti i uzrok njegove mučeničkče smrti. 

Obukavši redovničko odijelo, Jozafat je imao 
povlasticu da je bio prvi novak bazilijanskog sje- 
dinjenoga samostana Presv. Trojstva u Vilni. Bilo 
mu je tada 20 godina. On će u taj stari red s bo- 
gatom tradicijom i duhovnošću unijeti nov žar, 
nove ideje pod utjecajem isusovaca, koji su tada 

na teritoriju poljske države bili veoma aktivni. 
Učinio je to kad je u samostanu postao poglavar, 
a još više kad je postao nadbiskup u Polocku, u 
Ruteniji, koja je iz ruskih prešla u poljske ruke 
za vrijeme kralja Sigismunda III. 

Kao nadbiskup Jozafat je bio barbarski ubijen 
od dvanaestorice zlikovaca 12. studenoga 1623. u 
Vitebsku, u Bijeloj Rusiji, budući da je njegova 
pastoralna revnost i zaslužna djelatnost za jedin- 
stvo s rimskom Crkvom navukla na se mržnju pra- 
voslavaca, koji su odijeljeni od Rima. Jozafat je 
svojim protivnicima govorio: »Vi me smrtno mr- 
zite, dok vas ja sve nosim u srcu i bio bih rado- 
stan da umrem za vas.« Bile su to proročke riječi. 
Domogavši se građanske vlasti te iskoristivši mo- 
menat političkih razdora u Poljskoj, rulja je fa- 
natika, naoružana sabljama i puškama, nahrupila 
u Jozafatovo obitavalište te ga usmrtila. Golo ti- 
jelo bacili su mu u rijeku Dunu. No vjernici su 
čekali da dođu do njega i da ga časno sahrane. 
Njegova je smrt bila povodom mnogih obraćenja 
i učvršćenju unijatske Crkve. Jozafat je veoma br- 
zo proglašen blaženim. Papa Pijo IX. proglasio ga 
je god. 1867. kao prvog istočnjaka svetim. 

Prigodom 300. obljetnice mučeničke smrti sv. 
Jozafata papa Pijo XI. izdao je incikliku »Ecelesi- 
am Dei«, iz koje o svetom mučeniku donosimo ovaj 
izvadak: »Božja je Crkva tako divnim određenjem 
sastavljena da u punini vremena postane kao 
ogromna obitelj koja obuhvaća svekoliki ljudski 
rod. Znamo da je uz ostale odlične znake po bo- 
žanskoj volji označuje ekumensko jedinstvo. 

Krist Gospodin nije jedino apostolima povje- 
rio službu koju je sam primio od Oca kad kaza; 

Dana mi je sva vlast na nebu i na zemlji; idući, 
dakle, učite sve narode, već je također nadasve 
htio da zbor apostola bude jedan, dvostruko spo- 
jen najužom vezom. Iznutra je vez ona vjera i lju- 
bav koja je razlivena u našim srcima po Duhu 
Svetom, a izvana upravljanje jednoga svima, jer 
je prvenstvo apostola predao Petru. Ono je vječ- 
no počelo i vidljiv osnov jedinstva. Da bi pak ono 
jedinstvo i sloga ustrajali zauvijek, Bog koji sve 
predviđa posvetio je jedinstvo kao znakom isto- 
dobno svetošću i mučeništvom. 

Takva je čast zapala Jozafata, nadbiskupa Po- 
locka, slavenskog istočnog obreda. Njega s pra- 
vom priznajemo za odličnika, sjaj ili stup istočnih 
Slavena. Jedva da je netko drugi više osvjetlao 
njihovo ime ili bolje pridonio spasenju. On je nji- 
hov pastir i apostol; pogotovo što je svoju krv pro- 
lio za jedinstvo svete Crkve. Što više, osjećajući 
da ga pokreće neko nebesko nukanje, shvatio je 
da za ostvarenje svetoga općeg jedinstva najviše 
može pripomoći time ako zadrži u jedinstvu opće. 
Crkve istočni slavenski obred i bazilijansko ustroj- 
stvo samostanskog života. 

Međutim, nastojao je prije svega oko poveza- 
nosti svojih građana s Petrovom stolicom. Oda- 
svud je skupljao dokaze koji su bili vrijedni da 
promiču i potvrđuju tu povezanost. Posebno je raz- 
matrao liturgijske knjige kojima se služe Istočnjaci 
i sami odijeljeni prema odredbama svetih Otaca. 
Primijenivši, dakle, tako pomnu pripravu, zapo- 
čeo je djelo uspostave jedinstva. Takvom je isto- 
dobno snagom i ljupkošću i s takvim uspjehom 
radio da su ga sami neprijatelji nazvali 'otimač 
duša'.« 

Poznato je kako sadašnji Sveti Otac Ivan Pavao 
II. u svojim nastupima podržava vjernike istočno- 
ga obreda, koji su sjedinjeni s rimskom Crkvom. 
To je pokazao i na svome putu po Sjedinjenim 
Američkim Državama, kad je u Filadelfiji posjetio 
ukrajinsku katedralu Bezgrešnog Začeća. Taj je 
posjet bio daleko više od onoga što bi se moglo na- 
zvati kurtoazijom prema ukrajinskim katolicima 
istočnoga obreda. 

Monsignor Robert Moskal, kancelar ukrajinske 
nadbiskupije Filadelfije i katedralni župnik, uvje- 
ren je da će posjet Svetoga Oca poslužiti i odga- 
janju svih Ukrajinaca katolika u njihovu obredu, 
pa i onima koji žive tamo iza željezne zavjese čvr- 
sto odani i vjerni svojoj vjeri unatoč progon- 
stvima. 

Monsignor Moskal smatra da je posjet Ivana 
Pavla II. njihovoj katedrali sreća za sve Ukrajin- 
ce gdjegod živjeli. Publicitet, koji je prethodio tom 
posjetu, pomaže da se Ukrajinci odgajaju u svojim 
vjerskim tradicijama. To su i one što im je pre- 
nio i sv. Jozafat. Posjet pak sam njihovoj kate- 
drali naglašava činjenicu kako se i s različitosti- 
ma obreda i tradicija može živjeti u skladu i miru 
pa zvali se mi Ukrajinci, Bjelorusi, Poljaci, Špa- 
njolci, Nijemci ili bilo koji drugi narod. 

Obavezan spomendan sv. Jozafata, mučenika 
jedinstva, doziva nam sve to u pamet i zato se mo- 
že reći da njegova svetkovina ima ekumensko 
značenje: stvarnost jedinstva u poštivanju oprav- 
danih i zakonitih razlika. 

MOLITVA 


Pobudi, molimo, Gospodine, u Crkvi svojoj 
Duha Svetoga! Njime ispunjen sveti Jozafat dao 
je život za svoje ovce. Daj da i mi po njegovu za- 
govoru, prožeti istim duhom, budemo spremni po- 
ložiti svoj život za braću! Po Kristu Gospodinu 
našemu! Amen! 

13. studenoga 


SVETI STANISLAV KOSTKA, 
REDOVNIK 


Klečeći pred oltarom triju svetih mladića: 
Alojzija Gonzage, Stanislava Kostke i Ivana Berch- 
mansa, u sjemenišnoj crkvi Dječačkog sjemeništa 
u Zagrebu na Šalati, dok je u Sjemeništu bilo živo 
štovanje svetaca, mnogi su se mladići oduševlja- 
vali za ideale čistoće, svećeništva, redovništva. 
Utemeljitelji Sjemeništa vjerojatno su zato i po- 
stavili taj oltar. U Sjemeništu je djelovala i Ma- 
rijina kongregacija i to za nižeškolce: prva četiri 
razreda gimnazije, i višeškolce: viša šetiri razre- 
da. Prvoj je bio zaštitnik i uzor sv. Stanislav Ko- 
stka, a drugoj sv. Ivan Berchmans. Njihov se blag- 
dan i u Sjemeništu i u Kongregaciji svečano sla- 
vio. Kao duhovno štivo redovito su se čitali nji- 
hovi životopisi, pisani doduše starinski i pobožno, 
ali je činjenica da su i ti životopisi na one sjeme- 
ništarce koji su iskreno radili na izgradnji samih 
sebe, na ostvarenju duhovnog zvanja, djelovali, 
bili poticaj na ostvarenje Stanislavove životne lo- 
zinke: »Za više sam stvari rođen!« Plodovi svega 
toga nastojanja nisu izostali. Iz klupa Dječačkog 
sjemeništa na Šalati, od onih dječaka što su ne- 
koć klečali pred oltarom svetih triju mladića izi- 
đoše čitave generacije svećenika i redovnika, pa i 
nekoliko biskupa, koji danas u našoj mjesnoj Cr- 
kvi nose veliku odgovornost. 

Sjetivši se svega toga, upoznajmo se danas, na 
njegov spomendan, sa sv. Stanislavom Kostkom. 

On se rodio god. 1550. u krilu plemičke obitelji 
Kostka, u gradu Rostkowu. Bio je drugi sin boga- 
te, moćne i ponosne obitelji, ponosne poljskim po- 
nosom. Dječakova je majka željela da se njezinom 
drugom sinu dade ime svetoga krakovskog bisku- 
pa Stanislava, zaštitnika katoličke i uvijek vjerne 
Poljske. Stankova je majka bila duboko pobožna 
žena pa je i sina odgojila u religioznom duhu. Kod 
mlađega je više uspjela nego kod prvorođenca 
Pavla. 


Iako se obitelj Kostka osjećala katoličkom, ipak 
je u njoj vladao duh kao i u ostalim bogatim obi- 
teljima, koje su živjele u raskoši, obilju, gozbama, 
lovu i zabavama. Zahvaljujući majčinu odgoju, 
koji je prihvatio, Stanko je od malena išao svojim 
putem, »ad maiora« — prema nečemu višemu; da- 
vao je prvenstvo onome što nam danas Papa — 
Poljak Ivan Pavao II. naglašuje kao primat du- 
hovnih vrijednosti. Za Stanka su se te vrijednosti 
sastojale u revnosti života po vjeri, u čistoći srca, 
u žarkoj ljubavi prema Kristu i Gospi. 


Kad je Stanislavu bilo 14 godina, poslaše ga 
roditelji sa starijim mu bratom Pavlom i odgo- 
jiteljem u Beč na klasične nauke. Kako je upravo 
tada austrijski car započeo nizom nasilja prema 
isusovcima, oduzeo im je doskora i zgradu, koja 
je bila namijenjena za konvikt đacima što su iz- 
daleka dolazili u školu u njihov kolegij. I tako se 
i braća Kostka, pošto su jedno vrijeme probora- 
vili u isusovačkom konviktu, moradoše pobrinuti 
za stan u gradu, gdje su izvan škole bili izvan kon- 
trole, jer je njihov odgojitelj po značaju bio laka 
roba i sam povodljiv za laganim i udobnim ži- 

votom, pa nije bio sposoban svojim odgajanicima 
nametnuti stegu ozbiljnog mladenačkog i đačkog 
života. 

I sada se vidjelo tko je od njih trojice najzre- 
liji. Bio je to najmlađi: Stanislav. Dok su se Pa- 
vao i odgojitelj odali rasipnu životu, često u sum- 
njivu i lošem društvu, dotle je Stanko nastojao 
oko pobožnosti i marljivosti u studiju. On je svoje 
vrijeme iskupljivao bolje od one starije dvojice. 
Činio je to unatoč tome što mu se stariji brat Pa- 
vao izrugivao i stalno ga kao »pretjeranog pobož- 
njakovića« ismijavao. Stanko je bio potpun non- 
konformist, mislio je svojom glavom, držao se svo- 
jih stavova, nije bio povodljiv ni za kim tko nije 
bio dobar. U tome je njegova moralna veličina, u 
tome ostaje vječan uzor za nasljedovanje. Stan- 
ko nije bio rob potrošačkog mentaliteta. Njegovo 
»za više sam rođen« u potpunosti odgovara ono- 
me što sv. Pavao piše u Poslanici Rimljanima: 
»Hodimo pristojno kao po danu; ne u razuzdanim 
gozbama i pijankama, ne u bludnosti ni raspušte- 
nosti, ne u svađi i zavisti, nego se obucite u Go- 
spodina Isusa Krista i ne brinite se oko tjelesno- 
ga da ugađate požudama« (13, 13—14). 


Stanko se oblačio u Krista prisustvujući svaki 
dan svetoj misi, primajući često pričest, pohađa- 
jući često euharistijskog Isusa u crkvi. Kako se 
nalazio na stanu kod jednog protestanta, taj nije 
htio ni čuti da bi se bolesnom Stanku donijela pri- 
čest u kuću. Fanatizam je strašna stvarnost, ne- 
što bezobzirno, što gazi pravo i slobodu čovjeka. A 
Stanko je za vrijeme jedne svoje groznice tako 
žarko želio primiti Isusa u svetoj pričesti. Pobo- 

žan kao nevino dijete živom vjerom obratio se, da 
mu pomogne, svetoj djevici i mučenici Barbari, 
koju je štovao kao zaštitnicu dobre smrti. Kako je 
vjera ona što stvara čudesa, kako nas to uči sam 
Isus, Stankova je vjera bila nagrađena i Gospo- 
din je učinio čudo da se Stanko, ležeći bolestan, 
mogao čudesno pričestiti. U bolesti, u kojoj je bio 
prepušten sam sebi, bez njege i podvorbe, Stanko 
se u molitvi mnogo preporučivao i blaženoj Go- 
spi. Moleći joj se, osjetio je u srcu kako ga ona po- 
ziva da stupi u Družbu njezina Sina, u Družbu 
Isusovu. Ne čudimo se tome, jer je u toj Družbi 
tada gorio onaj žarki plamen prvotne revnosti, što 
ga je u svojim duhovnim sinovima zapalio Igna- 
cije — Vatroslav. Bila je to Družba Fabra, Ksa- 
vera, Kanizija, Borgije, sve po izbor svetaca iz 
prve isusovačke generacije. 

Stanislav je ozdravio i sad mu više do ničega 
nije bilo stalo doli do ostvarenja svoga zvanja, da 
izvrši ono što mu je preporučivala draga Gospa. Iz 
sačuvanih godišnjih izvještaja Bečkoga kolegija, a 
koji se brižno čuvaju u Rimskom arhivu Družbe 
Isusove, saznajemo o Stanku Kostki ovo: 

»Neki poljski mladić, odlična roda, a još od- 
ličniji u kreposti, pošto je kod naših, tj. isusova- 
ca, u Beču proveo dvije pune godine kao đak, nije 
ipak bez pristanka roditelja mogao biti pripušten u 
Družbu i to ne samo što je bio naš konviktorac (to 
je bilo kroz neko vrijeme dok car isusovcima nije 
oduzeo zgradu konvikta) i stalni đak naže gimna- 
zije, već je bilo i drugih razloga zbog kojih je 
trpio. Prije nekoliko dana (izvještaj je pisan u ruj- 
nu 1567.) izgubivši posve nadu da bi ovdje mogao 

stupiti u Družbu, otputovao je drugamo u nadi da 
će ipak moći ostvariti svoj. naum. Bio je on velik 
primjer postojanosti i pobožnosti, drag svima, do- 
sadan nikome, po dobi dječak, po razboritosti muž, 
tijelom malen, duhom velik i uzvišen. Svaki dan 
je slušao dvije mise, češće se od ostalih ispovije- 
dao te Kristovo tijelo primao, u molitvi dugo pro- 
boravio; ujedno je i suučenike, studirao je naime 
govorništvo, znanjem ne samo dostizavao, već i 
prestizavao, dok je malo prije bio iza njih. Danju 
i noću u srcu mu bijahu Isus i Družba; katkad je 
i plačući molio poglavare da ga prime; pisao je 
i Papinom poslaniku, da bi on naše na to prisilio. 
No sve je bilo uzalud. Stoga je odlučio protiv vo- 
lje roditelja, braće, rođaka, znanaca poći drugamo 
te pronaći vrata za ulazak u Družbu Isusovu. Ako 
pak ni drugdje ne uspije, onda je odlučio da će 
čitav život kao hodočasnik putovati te iz ljubavi 
prema Kristu provoditi najsiromašniji i najzaba- 
čeniji život. Pošto su naši saznali za njegove na- 
mjere, počeli su ga od toga odvraćati, te ga poticati 
da pođe s bratom koji se naskoro sprema u do- 
movinu. Možda će roditelji ipak, kad budu vidjeli 
tu postojanost, njegovoj časnoj molbi udovoljiti. 
On naprotiv ostavši u svome naumu nepokoleb- 
ljiv, držaše da se takvom nečemu od roditelja uza- 
lud nadati. On ih poznaje bolje od drugih. No što 
je Kristu obećao, to će svakako i izvršiti. I tako, 
kad ga od te odluke i nauma nisu mogli odvratiti 
ni odgojitelji ni ispovjednici, jednog je jutra, pri- 
mivši prije presveto Kristovo tijelo, bez znanja 
odgojitelja i brata, odrekavši se dosta bogate ba- 
štine, odložio odijelo kojim se služio kod kuće i u 
školi, obukao najsiromašniju odjeću, uzeo u ruku 

štap, te kao kakav siromašan seoski dječak otišao 
iz Beča. Što će još biti Bog zna. Ipak se nadamo 
da nije otišao i da se to nije dogodilo bez Božje 
volje. Tako je, naime, uvijek bio postojan te je iz- 
gledalo da nije bio pod utjecajem djetinjeg, već 
nebeskog nadahnuća.« 

Donijeli smo taj izvještaj, u izvorniku pisan 
latinskim jezikom i dugim rečenicama, koji ipak 
o Stanku tako mnogo kaže, osobito o njegovoj ja- 
koj volji da ostvari svoje redovničko zvanje. Iz 
njega se jasno vidi da Stanko nije bio neki sladu- 
njav razmažen plemić, već u mladenačkoj dobi 
pravi junak te zrelo profilirana ličnost. 


Kad je Stanko jednoga jutra potajno napustio 
Beč te pošao prema Augsburgu k njemačkom pro- 
vincijalu Petru Kaniziju, brat Pavao i odgojitelj 
dadoše se u potjeru za njim. No nisu ga uhvatili 
te su se vratili natrag neobavljena posla. Stanko 
je sretno stigao u Augsburg, no ne našavši ondje 
sv. Petra Kanizija, pošao je u Dillingen. U raz- 
govoru sa Stankom i Petar Kanizije se uvjerio da 
se kod njega radi, zaista, o pravom zvanju. Zato 
je odlučio poslati ga u Rim generalu reda Franji 
Borgiji. 

I tako se Stanko, noseći sa sobom preporučeno 
pismo njemačkog provincijala Petra Kanizija, upu- 
tio pješke put vječnoga grada. Njega u ostvarenju 
poziva nije mogla zaustaviti nikakva zapreka, pa 
ni vrletne Alpe preko kojih se valjalo probiti do 
Italije. U Kanizijevu pismu što ga je slao Borgiji 
piše ovo: »Onaj koji će pod Kristovim vodstvom 
donijeti ovo pismo, poslan je iz naše provincije, 
Stanislav, Poljak plemić, prokušan i vrijedan mla- 

dić, koga naši u Beču ne usudiše se primiti u no- 
vicijat, da time ne bi razjarili njegovu obitelj. Kad 
je došao k nama te-htio ispuniti davnu želju (jer 
se prije nekog vremena, još prije nego je bio pri- 
pušten, sav predao Družbi), jedno je vrijeme pro- 
boravio u Dillingenu u kolegiju konviktoraca. Je- 
dno je vrijeme bio na kušnji te se pokazao u poslu 
pouzdan, a u zvanju uvijek postojan. Međutim je 
zaželio da bude poslan u Rim, da bude što dalje 
od svojih, jer se bojao da će ga progoniti. No mi- 
slio je da će ondje još više uznapredovati u po- 
božnosti. Među našim novacima nije nikad živio, 
premda je i ovdje mogao obaviti novicijat.« I sa- 
da dolaze najljepše i upravo proročanske riječi: 
»Mi se od njega najodličnijemu nadamo.« Nade 
nisu bile uzaludne, bile su posve opravdane. 

Na Stankov je korak otac mu reagirao žešće 
nego što se bilo nadati, reagirao onako nasilno i 
bahato, kao što su to znali činiti tadašnji zemalj- 
ski moćnici. Zaprijetio se da će, ako se Stanislav 
ne vrati u obitelj, potjerati iz Poljske sve isusovce. 

Stanko je, međutim, sretno stigao u Rim te 
ondje u rimskom novicijatu sv. Andrije započeo 
svoj novicijat. Bio je u svakom pogledu uzoran no- 
vak: šutljiv, čedan, poslušan, ne odavajući na vani 
ipak ništa izvanredno. Gospodin mu nije namije- 
nio dug život, jer on je u malo vremena ispunio 
mnoge godine, naglo dozrio za nebo. Koncem li- 
stopada 1567. stigao je u Rim, a već je 15. kolo- 
voza 1568. umro. Dogorio je naglo u rimskoj vru- 


ćini kao svijeća. Bilo mu je tek 18 godina. Papa. 


Benedikt XIII. proglasio ga je god. 1726. svecem. 
Kao svoga zaštitnika štuju ga novaci Družbe 
Isusove. Danas ih Družba ima 1.000. Radost je zbog 

toga pred generalom Družbe Isusove te njegovim 
najvažnijim suradnicima u svom govoru od 21. ruj- 
na 1979. izrazio i Ivan Pavao II. On im je rekao: 
»S vama se radujem poradi broja vaših novaka, 
koji su utješni znak ponovnog buđenja zvanja. Ti 
su mladići Božji dar; no, baš zbog toga su i za vas 
velika odgovornost. Vi ćete im, sigurno, znati dati 
primjeran odgoj: duhovni odgoj prema hvale vri- 
jednoj ignacijanskoj ascetici, intelektualni odgoj 
solidnim filozofskim i teološkim naukama prema 
direktivama Crkve, te apostolski odgoj upravljen 
prema onim oblicima apostolata koji su vlastiti Dru- 
žbi, otvoreni svakako novim zahtjevima vremena, 
ali i vjerni onim tradicionalnim vrijednostima što 
imaju vječnu uspješnost. . .« 

Dobro je da je te lijepe i sadržajne misli re- 
kao najodgovornijima u Družbi baš Papa što po- 
tječe iz domovine svetoga Stanislava Kostke, za- 
štitnika i uzora Družbinih novaka. Njegovo »za 


. više sam stvari rođen«, u svjetlu Papinih riječi i 


danas je veoma suvremeno. To »za više« odnosi se 
na trostruku dimenziju: duhovni život, temeljit 
studij i apostolska sprema, koja je potrebna ne 
samo novacima Družbe Isusove, nego i svima mla- 
dima koji danas u Crkvi žele naći svoje mjesto. 
Kako je sv. Stanislav Kostka i jedan od zaštitni- 
ka mladeži, dobro je i danas proučavati njegov 
lik, njegov značaj, koji je tako rječit. Samo će oni 
mladići uspjeti u životu, uspjeti i u Crkvi naći svo- 
je pravo mjesto, koji poput Stanka budu uporno, 
Plivajući protiv struje, radili na ostvarenju svojih 
ideala, svoga životnoga poziva. Sadašnji je Papa 
već više puta rekao da su mladi njegova uzdanica, 
no jasno im je rekao, veoma rječito je to učinio u 

Irskoj, kakvi moraju biti. Njihov se život ne smije 
istrošiti i izgubiti u suvremenom potrošačkom men- 
talitetu, već u spremnosti na žrtvu i zalaganje za 
vječne i neprolazne ideale. 


MOLITVA 


Bože, koji si ljubio svetoga Stanislava poradi 
žara kojim je posvetio svoju mladost, dopusti da 
neprestano otkupljujući vrijeme hrlimo putem 
Tvojih zapovijedi! Po Kristu Gospodinu našemu! 
Amen! 

14. studenoga 


SVETI NIKOLA TAVELIC, 
PRVI HRVATSKI SVETAC 


Iako smo jedan od najstarijih kršćanskih na- 
roda Evrope — kršćansko ime nosimo već 13 sto- 
ljeća — to smo ipak dobili službeno proglašenog 
sveca tek god. 1970., kad je Pavao VI. u bazilici 
sv. Petra u prisutnosti 25.000 hrvatskih hodočas- 
nika proglasio svetim Nikolu Tavelića, mučenika 
za kršćansku vjeru. O razlozima zašto nemamo slu- 
žbeno proglašenih svetaca, iako smo u svojoj povi- 
jesti imali toliko svetih ljudi, mnogo se pisalo. Od- 
govornost leži na nama samima. Sami smo se pre- 
malo zanimali za svoje duhovne velikane, prema- 
lo radili, molili i nastojali da dođu do časti oltara. 
Ne možemo očekivati da drugi rade za proslavu 
naših svetih ljudi. To moramo mi sami učiniti. 
Kako je to težak i mučan posao, najbolje znaju 
oni koji su radili za kanonizaciju sv. Nikole Ta- 
velića. Pa ipak je upornost i ustrajnost u tom na- 
stojanju bila okrunjena uspjehom. Sada pak valja 
nastojati da svoga, jedino službeno proglašenoga 
sveca štujemo. Tome neka pridonese i ovaj prikaz 
njegova života. 

Nikola je ugledao svjetlo svijeta oko god. 1350. 
Potekao je od plemenite obitelji šibenskih Tave- 
lića, starohrvatskoga plemena Šubića, što doka- 
zuju i crveno-bijelo-plave kocke njegova obitelj- 
skoga grba. 

U mladosti je bio ponesen idealom sv. Franje 
pa je stupio u franjevački red. Želja za misionar- 


133 


skim radom dovela ga je god. 1379. u Bosnu, gdje 
je 12 godina u najvećim poteškoćama bogumilima- 
-paterenima propovijedao pravu kršćansku vjeru 
te ih veliko mnoštvo vratio natrag u krilo Kato- 
ličke Crkve. 


Kad su nakon nenadane smrti prvog bosanskog 
kralja Tvrtka, koji je umro 23. ožujka 1391., zbog 
nasljedstva na prijestolju, u Bosni nastali neredi 
koji su onemogućili svaki duhovni rad, Nikola Ta- 
* velić je s dvojicom svoje subraće franjevaca — 
Fra Adeodatom iz Ruticinija i Fra Petrom iz Nar- 
bone — kao misionar pošao u Svetu Zemlju. To 
će ga s dvojicom spomenutih i još s Fra Stjepa- 
nom iz Kunea dovesti do mučeničke smrti. I o 
tom se mučeništvu mnogo pisalo, raspravljalo, po- 
lemiziralo. Valja priznati da je sve ipak bilo teme- 
ljito proučeno, ispitano, odmjereno, jer inače ne bi 
nikad došlo do kanonizacije te četvorice mučenika. 

Mi ćemo sada navesti prikaz toga mučeništva 
iz apostolskog pisma pape Pavla VI., kojim se po- 
djeljuju svetačke počasti Nikoli Taveliću i njego- 
vim drugovima mučenicima. To je pismo god. 1971. 
bilo objavljeno u Acta Apostolicae Sedis, službe- 
nom glasilu Svete Stolice, a sažetak je svega ono- 
ga što je u tom slučaju najvažnije. Nadalje, to je 
pismo i plod svih onih proučavanja i raspravlja- 
nja što su po veoma strogim crkvenim propisima 
nužno prethodili samoj kanonizaciji, zato ono nosi 
i pečat najvažnijega službenog dokumenta o na- 
šemu prvom svecu. Evo toga teksta: 

»Slavno svjedočanstvo postojanosti dala su če- 
tvorica redovnika, kojima se ponosi ponajprije 
Franjevačka redovnička obitelj, a s njom i čitava 

Crkva. To su: Nikola Tavelić, rođen u Šibeniku 
iz plemenite hrvatske obitelji; Deodat iz Ruticini- 
ja u Akvitaniji; Petar iz Narbone u Francuskoj; 
Stjepan iz Cunea u Italiji — svećenici Reda manje 
braće, ljudi divnih vrlina duha, hrabri i postojani 
u podnošenju smrtnih muka. 


Po nauku i primjeru svoga oca i zakonoše sve- 
toga Franje, oni su posvetili život na korist vjer- 
nika, a i o tome da druge narode, osobito islam- 
ski svijet, privedu kršćanskoj vjeri i bogoštovlju. 

Oni su iz različitih zemalja došli u grad Jeru- 
zalem, vođeni velikom pobožnošću prema mjesti- 
ma Palestine kojima je hodao sam Otkupitelj lju- 
di. Nije se zatim bez Božje providnosti dogodilo da 
su se ondje složili ti Božji ljudi da one narode pri- 
vedu Kristovu nauku, slijedeći primjer svetog Ute- 
meljitelja, koji je radije ljude krepostima i sve- 
tim životom obraćao negoli naukom i riječima 
učio. Jasno i vjerodostojno svjedočanstvo, napi- 
sano od jednog očevica i svjedoka njihova muče- 
ništva, govori da su oni bili ljudi veoma velike po- 
božnosti, da su provodili veoma krepostan život. 
Pripovijeda se, osim toga, da su bili potpuno vjer- 
ni zakonima i odredbama svoga Reda, sa starje- 
šinama najspremnijom voljom sjedinjeni i od njih 
veoma mnogo cijenjeni. A njihova osobita vjera 
u Boga i postojanost duha zasjala je u onome času 
kad su odlučili otvoreno posvjedočiti za Krista, 
javno propovijedati i tumačiti njegovo Evanđelje, 
u kojemu se nalazi blago istine i put kojim ljudi 
mogu postići vječno spasenje. 

Vođeni takvom odlukom, tj. da služe dobru ne- 
vjernika, savjetovavši se prije dugo s razboritim i 

mudrim ljudima, da ne bi počinili nešto što se pro- 
tivi istini i dužnoj ljubavi prema svakome, pođu k 
najvećoj muslimanskoj, tzv. Omarovoj džamiji, a 
zatim do stana državnog službenika, pučki rečeno 
*kadije', koji je vršio vjersku upravu u gradu, da 
u djelo provedu stvorenu odluku. Bio je to dan 11. 
mjeseca studenoga god. 1391. Slavio se blagdan 
pučkim jezikom nazvan 'Qurban Bajram', uz ve- 
liko sudjelovanje svijeta. Ušavši u kuću državnoga 
službenika, sasvim slobodno i smjelo stanu govo- 
riti o uzvišenom i spasonosnom Kristovu nauku, 
kojem treba potpuno zapostaviti onaj koji je Mu- 
hamed uveo. Franjevce je u govoru jačala najbolja 
nada da će se slušatelji obasjani Božjim svjetlom, 
konačno prikloniti štovanju jednoga Boga i nje- 
gova Sina, Otkupitelja ljudi. Ujedno ih je vodio 
neki zanos i žar da za istinitost kršćanske vjere 
podnesu mučeništvo. I takvo ih očekivanje nije 
prevarilo. 

Čuvši napad na svoj zakon, prisutni se silno 
rasrde na propovjednike Evanđelja, osobito kadija, 
koji je odmah nastupio kao sudac i govorio Božjim 
ljudima da opozovu što su rekli, štoviše da odstupe 
od buntovne kršćanske sekte; ako to ne učine, mo- 
rat će umrijeti. Kad su braća ostala postojana u 
Kristovoj vjeri, sudac ih je osudio na smrt. Ne- 
vjernici odmah divljački navale na njih i stanu ih 
tući. Tri su dana Kristovi borci trpjeli različite 
najstrašnije muke. Zatim su odvedeni pred gra- 
đanski sud da, navodno, odgovaraju javno za zlo- 
činstva. Opet su izjavili da je Krist Sin Božji. Kad 
je bila izrečena smrtna osuda, mnoštvo, još žešće 
raspaljeno srdžbom i beskrajnom mržnjom, navali 

na njih mačevima, sasijeku ih, bace na lomaču, 
raznesu, da njihov pepeo kršćani ne bi možda sa- 
čuvali i štovali.« 

A sada još kratko navedimo povijest štovanja 
Nikole Tavelića i put do kanonizacije. Već prva pi- 
smena izvješća, pisana brzo nakon mučeništva, go- 
vore o Nikoli i njegovim drugovima kao o muče- 
nicima. Potaknuti izvještajem njihova mučeništva, 
franjevci ih počeše štovati u svom redu, no to se 
štovanje proširilo i izvan reda. 

Šibenski biskup, Antun Josip Fosco, postavši 
biskupom, pokrenuo je god. 1880. postupak da bi 
Sveta Stolica dopustila štovati Nikolu Tavelića kao 
blaženika. Ona je to učinila posebnim dekretom 
god. 1889. za šibensku biskupiju, a god. 1898. za 
cio franjevački red. Dvije godine kasnije štovanje 
je odobreno i za Svetu Zemlju. 

Jači pokret za štovanje bl. Nikole započet je 
zauzimanjem glavnog urednika Hrvatskog književ- 
nog društva sv. Jeronima, katoličkog laika, Dr. Jo- 
sipa Andrića god. 1935. Plod je toga pokreta bio 
da je Sveta Stolica god. 1937. protegla Nikolino 
štovanje na sve naše biskupije i tada je na hrvat- 
skom jezičnom području nastala prava poplava to- 
ga štovanja, o čemu svjedoče brojne slike i kipovi 
blaženika. Nabavile su je gotovo sve naše crkve. 
Naročito je bila raširena slika bl. Nikole Tave- 
lića što ju je izradio hrvatski akademski slikar 
Gabrijel Jurkić, 

Duhovni vođa hrvatskoga narodnog hodočašća 
u Svetu Zemlju, zagrebački nadbiskup-koadjutor, 
kasniji kardinal, Dr. ALOJZIJE STEPINAC sve- 
čano je posvetio 25. VII. 1937. u kapeli Apostolske 

delegature u Jeruzalemu oltar u čast jeruzalem- 
skom mučeniku bl. Nikoli Taveliću. Na sam blaže- 
nikov blagdan 14. studenoga 1939. papa Pijo XII. 
primio je u audijenciju članove hrvatskoga hodo- 
ćašća, koje su vodili naši biskupi s nadbiskupom 
Stepincem na čelu. Nadbiskup je tada zamolio Pija 
XII. da blaženoga Nikolu proglasi svetim. U Evro- 
pi je tada već harao ratni vihor, koji se nezaustav- 
ljivo dalje širio. Svršetak rata naša mjesna Crkva 
dočekala je u veoma teškoj situaciji. 


Kad su prilike postale povoljnije, rad za kano- 
nizaciju Nikole Tavelića opet je oživio. Rasplam- 
sao se kao nikad prije. Bilo je to djelo franjevca o. 
dr. Ante Crnice. On je razvio na tom području 
golemu aktivnost. Izdao je mnoštvo sličica i letaka 
o bl. Nikoli, napisao o njemu više brošura i knji- 
ga. Tavelićevo štovanje među narodom najviše je 
širio »Vjesnik bl. Nikole Tavelića«, koji je 0. Cr- 
nica izdavao i uređivao mnogo godina. Zahvalju- 
jući radu o. Crnice i zalaganju šibenskog biskupa 
Josipa Arnerića, došlo je do slavlja Tavelićeve ka- 
nonizacije. Možemo reći neviđenog slavlja i po bro- 
ju hodočasnika i po neopisivoj radosti susreta na- 
ših hodočasnika u Damazovu dvorištu s papom 
Pavlom VI. Sam Papa tim je susretom bio duboko 
ganut te izjavio da to dvorište nikad nije vidio ta- 
ko ispunjeno. Izrazio je i svoju zahvalnost za ra- 
dost koju su mu svojom prisutnošću naši hodočas- 
nici učinili. Slavlje se i nakon kanonizacije pono- 
vilo u Tavelićevu rodnome gradu. 


A sada je na nama da mi »pročelnika« naših 
svetaca, kako Nikolu Tavelića netko nazva, dalje 
štujemo, osobito slaveći svake godine što svečanije 

njegov blagdan i provodeći u djelo njegovu poru- 
ku. Ta je poruka živa vjera u istinitost Kristove 
poruke, kojoj valja da uz sve žrtve, pa i uz cijenu 
krvi, ostanemo uvijek vjerni. U tome nek se oči- 
tuje ona »uvijek vjerna Hrvatska«! 


MOLITVA 


Bože, Ti si svetoga Nikolu proslavio revnošću 
za širenje vjere i palmom mučeništva. Daj da po 
njegovu primjeru i zagovoru sve protivštine nad- 
vladamo i Tvojom moći stignemo k Tebi, koji si 
jedini život! Po Kristu Gospodinu našemu! Amen! 


SVETI JOSIP PIGNATELLI, SVEĆENIK 


Tko želi upoznati vjernost redovničkom pozivu, 
neka posegne za životopisom sv. Josipa Pignatellia, 
što ga napisa njegov redovnički subrat, otac March. 
Josip Pignatelli, potomak španjolske grane jedne 
napuljske obitelji, kojoj je pripadao i jedan papa- 
-reformator, Inocent XII., te kardinali, biskupi i 
glasoviti političari, — rodio se god. 1737. u Sara- 
gozzi, metropoli Aragonije. U Španjolskoj je svršio 
škole, postigao zamjernu izobrazbu i kulturu te 
već god. 1751., u cvijetu mladosti, stupio u Dru- 
žbu Isusovu. Nad Družbom su se tada posvuda po 
Evropi, u Španjolskoj na osobit način, već nadvi- 
jali tmasti oblaci, predznak oluje koja će dovesti 
do ukinuća reda. Pa ipak je Josip Pignatelli želio 
biti isusovac. 

Kad je Družba iz Španjolske bila protjerana, a 
on kao plemićki sin po vezama mogao izbjeći iz- 

gnanstvo, ali uz uvjet da napusti Družbu, pisao je 
8. srpnja 1767. svome bratu Joakimu Pignatelliu, 
grofu de Fuentes ovako: »Prošlo je više od 14 go- 
dina kako sam prigrlio ovaj redovnički život u 
Družbi Isusovoj: tada sam očitovao želju za indij- 
skim misijama, ali me poglavari, da se ne zamjere 
našoj obitelji, nisu htjeli uslišati. Sada me pak 
nikakav razlog neće pokrenuti da napustim ovu 
Družbu, u kojoj sam odlučio živjeti i umrijeti.« 

Vjernost Družbi za španjolskoga isusovca znači- 
la je tada biti lutalac i beskućnik, prognanik, zna- 
čila je odiseju, lutanje po moru i kopnu. Kako isu- 
sovci nakon izgona iz Španjolske nisu bili »poželj- 
ni« čak ni u samome Rimu, započelo je njihovo lu- 
tanje, kojega je dionik bio i Josip Pignatelli. On je 
sa subraćom jedno vrijeme proboravio na Korzici, 
zatim u Genovi, Parmi i Ferrari. U Ferrari je po- 
ložio i svečane zavjete, potvrdivši na svečan način 
one što ih je učinio na svršetku novicijata, defini- 
tivno i zauvijek uklopljen u tijelo Družbe, koja je 
tada proživljavala svoje najteže časove. Samo dvi- 
je godine kasnije, ustupivši pritisku Burbonaca, 
Klement XIV. je ukinuo Družbu. 

Otac Pignatelli, ostavši siroče bez majke Dru- 
žbe, postade skroman svjetovni svećenik, ali bez 
prava na pastoralni rad. Barem ga on nije mogao 
obavljati. Tada se nastanio u Bologni, vrijeme pro- 
vodio u molitvi i u studiju, postavši svima uzor 
svećeničke skromnosti i čednosti. 

Francuska revolucija, koja je buknula 16 godi- 
na nakon ukinuća Družbe, sa svim svojim ispa- 
dima, nasiljem i krvoprolićima, pokazala je cijeloj 
Evropi one zadnje posljedice filozofskog ilumini- 

zma i religioznog antiklerikalizma. Pokazalo se do 
kakvih sve gluposti može dovesti »božica razu- 
ma«. U to je vrijeme nekolicina isusovaca, uz pri- 
stanak Pija VI., tiho, u sjeni, oblikovala opet svoju 
redovničku isusovačku zajednicu u Parmi. Na čelu 
te zajednice kao rektor i učitelj novaka nalazio se 
otac Josip Pignatelli. 


Kad je pak god. 1804. Pijo VII., Napoleonov 
zatočenik, ponovno uspostavio Družbu Isusovu u 
kraljevstvu Dviju Sicilija, o. Pignatelli je postao 
provincijal, no zbog nereda u gradu morao je ve- 
oma brzo pobjeći iz Rima. Opet se vratio u Rim 
te bio zbog svoje ljubavi, poniznosti, uglađenosti 
i drugih vrlina obljubljen od sviju. Umro je tiho 
i nečujno u Rimu 15. studenoga 1811., spremajući 
prije toga malo-pomalo posvemašnje uskrsnuće 
Družbe, koje ipak sam nije doživio. No do njega 
je došlo samo 3 godine nakon njegove smrti, kad je 
Pijo VII. 7. kolovoza 1814. ponovno uspostavio 
Družbu Isusovu po cijelome svijetu. 

Papa Pijo XII. proglasio je Marijanske godine 
1954. Josipa Pignatellia svetim. Hrvatski isusovci 
proslavili su naročito svečano tu kanonizaciju u 
Zagrebu, a i po drugim svojim crkvama i kape- 
lama Provincije. Tijelo sv. Josipa Pignatellia po- 
čiva u crkvi Al Gesu u Rimu, gdje se nalazi i grob 
osnivača Družbe Isusove, svetog Ignacija. Taj je 
svetac, kako ga je nazvao Pijo XI., koji ga je pro- 
glasio blaženim, bio »glavna karika na lancu što 
je vezao Družbu koja je postojala s onom što je 
imala postojati.« 


O njemu je don Juan Andr€s, povjesničar opće 
književnosti, a koji je pod njegovim vodstvom i 

sam stupio u Družbu, ovako pisao: »Poniznost i 
ljubav glavne su Pignatellieve oznake, no mnogo 
bi toga bilo za reći i o njegovu pouzdanju u Boga.« 
Svojim je vrlinama sv. Josip Pignatelli bio jedan 
od najznačajnijih svetaca XVIII. stoljeća. I kad je 
živio zbog ukinuća Družbe kao svjetovni sveće- 
nik, svi koji su ga izbliza promatrali i dobro po- 
znavali, jednodušno tvrde da je unatoč vanjštini 
»sačuvao srce i duh isusovca«. Još i više: svi su 
bili duboko uvjereni da je prvi provincijal Napulja 
i Italije nove, barem djelomično iz groba uskrsle 
Družbe, bio pravi svetac. To je uvjerenje njegovom 
beatifikacijom i kanonizacijom Crkva najsvečanije 
potvrdila. Družba Isusova slavi njegov spomendan 
na današnji dan. 


MOLITVA 


Bože, koji si svetog Josipa Pignatellia u supro- 
tivštinama ojačao nepobjedivom jakošću, da bi 
svoju raspršenu braću mogao ujediniti, dopusti da 
i mi potpomognuti pomoću subraće, u svim nepri- 
likama ostanemo vjerni svome zvanju! Po Kristu 
Gospodinu našemu! Amen! 

15. studenoga 


SVETI ALBERT VELIKI, 
BISKUP I CRKVENI NAUCITELJ 


Malo ih je i u samome Parizu koji znaju da trg 
Maubert nosi ime današnjega sveca. Maubert do- 
lazi od Magnus Albert, što znači Albert Veliki. Taj 
je veliki, učeni srednjovjekovni mislilac, filozof, 
teolog, prirodoslovac bio pravi polihistor, svezna- 
dar, koji je poznavao sve znanje svoga vremena. 
Priliv studenata na njegova predavanja na paris- 
kom Sveučilištu bio je tolik da je bio prisiljen po- 
učavati vani na trgu, koji sve do dana današnjega 
nosi njegovo ime. 

Albert se rodio oko god. 1206. u Lauingenu, u 
pokrajini Švapskoj. Kad mu je bilo 16 godina, je- 
dan ga je rođak poveo u Padovu, da bi tamo dovr- 
šio sveučilišne nauke. Kao mladi student susreo se 
jednog dana u Padovi s generalnim magistrom do- 
minikanaca, blaženim Jordanom Saksoncem, koji 
mu je približio ideale redovničkoga života. Kako 
je Albert bio nevin mladić, njegovo se srce za njih 
odmah zagrijalo i on je god. 1229. obukao odijelo, 
bijeli habit, što ga nose dominikanci, postavši i 
sam dominikanac, no ne samo to, već i jednom od 
najsjajnijih zvijezda toga reda. 

Dominikanci su Alberta poslali u KćlIn, gdje je 
bila najvažnija škola njihova reda. Kako je Albert 
bio pravi genij, sposoban da postane živa enciklo- 
pedija, dao se svidm žarom i upravo strastvenošću, 
što je vlastita velikim učenjacima, na studij filozo- 
fije, teologije, prirodnih znanosti. No on nije bio 

samo učenjak. On je svoje veliko zanimanje za 
sveopću kulturu prema duhu svoga vremena, kad 
je skolastička filozofija doživljavala svoj najbujniji 
procvat, znao spojiti u skladnu cjelinu, ono što bi- 
smo danas rekli »integrirati« s asketskim nastoja- 
njem oko savršenosti. Znao je dobro da pusta zna- 
nost bez kreposti i duhovnoga života može postati 
napast, pa je ovako molio Gospodina: »Gospodine 
Isuse, zazivamo tvoju pomoć, da se ne bismo dali 
zavesti od ispraznih i napasničkih riječi o pleme- 
nitosti obitelji, o ugledu reda, o onome kako zna- 
nost ima u sebi privlačnosti.« 

Dominikanci su dobro iskoristili Albertove spo- 
sobnosti, pa su ga slali za profesora na mnoga uči- 
lišta. Tako je Albert poučavao u Hildesheimu, u 
Freiburgu, u Regensburgu, Strasbourgu, u Kolnu 
te napokon u Parizu, koji je tada bio centar zna- 
nosti. Njegov je najslavniji i najsposobniji učenik 
bio Toma Akvinski. On je odmah uočio njegove 
sposobnosti, njegovu oštroumnost te mu pomagao 
da se razvije u jednog od najvećih filozofa i teolo- 
ga kršćanstva. 

Albert je bio čudesan čovjek. Kad su ga braća 
izabrala za njemačkog provincijala, on je napustio 
parisku katedru, jer je želio biti stalno nazočan i 
bliz onim redovničkim zajednicama koje su sada 
bile povjerene njegovoj poglavarskoj brizi. Obila- 
zio ih je putujući pješice, a bila je to prostrana 
provincija od Sjevernog mora pa sve do naših 
krajeva; putem bi prosio hranu i molio za kakvo 
skromno konačište. Bio je pravi redovnik, po duhu 
i životu siromah. 

Jednog je dana bio pozvan u Rim, da mu ondje 
saopće imenovanje za biskupa u Regensburgu. I 

kao biskup želio je i dalje ostati samo siromašan 
redovnik. Postala je upravo poslovična njegova 
nenavezanost na vremenita dobra, koja mu je ta- 
dašnja biskupska služba mogla itekako namaknuti. 
Govorilo se, naime, da »u njegovim kasama nije 
bilo ni jedne škude, u bačvama ni kapi vina, a u 
hambaru ni pregršti žita.« 


Sveti Albert je upravljao biskupijom u Regens- 
burgu samo tri godine. Sam je zatražio da ga os- 
lobode tereta te službe, kojoj se zbog vremešne 
dobi osjećao nedoraslim. Molbi mu bi udovoljeno 
i on se vrati u zajednički redovnički život u domi- 
nikanskom samostanu u Wiirzburgu, a još je jedno 
vrijeme i poučavao u Kčlnu. Već star i umoran 
počeo se polako spremati na smrt. Dao si je pri- 
premiti grob, na koji je svaki dan dolazio moliti 
časoslov za pokojne. Umro je u Kčlnu na današnji 
dan god. 1280. Svecem ga je proglasio tek god. 
1931. papa Pijo XI. Za tu je prigodu hrvatski do- 
minikanac, otac Hijacint Bošković na hrvatskom 
napisao te izdao njegov životopis u dominikanskoj 
nakladnoj kući »Istina«. Papa Pijo XII, koji je 
i sam bio čovjek velike kulture, te u audijencijama 
znao tako učeno govoriti učenjacima našega vre- 
mena, proglasio je Alberta Velikog zaštitnikom 
znanstvenika koji se bave prirodnim znanostima. 
Povijest kulture dala je Albertu naslov »Veliki«, 
a među skolastičkim naučiteljima nosi naslov »doc- 
tor universalis« — sveopći učitelj. 

Alberat Veliki nije bio univerzalan samo u po- 
sjedovanju znanja, on se odlikovao isto tako i u 
mnogim vrlinama. Bio je jedna krasna ličnost, ot- 
mjena u držanju, fin u saobraćaju, a nadasve po- 

božan i produhovljen čovjek. Pripovijeda se da je 
jedan dominikanski propovjednik promatrajući ga 
još kao studenta rekao: »Kakva bi to bila šteta kad 
bi jedno onako lijepo tijelo i duša, tako dobro iz- 
građena, morali završiti u paklu!« 

Albert je nastojao iskoristiti misli starih filo- 
zofa, naročito Aristotela, da bi ih uokvirio u logi- 
čki snažan sustav kršćanske nauke. To će poći za 
rukom potpuno ostvariti njegovu najboljem uče- 
niku, Tomi Akvinskom, koga su studenti za vrije- 
me studija nazivali »nijemim  sicilskim volom«. 
Albert im je tada rekao: »Jednog će dana taj ni- 
jemi vol svojim rikanjem ispuniti svijet.« Nije se 
u svojoj prognozi prevario. Toma je stvorio je- 
dinstven sistem kršćanske filozofije i teologije te 
umro prije svog učitelja Alberta, koga je veoma 
cijenio i ljubio. Albert je plakao za njim kao za 
sinom, te branio njegovu nauku, kad su je na- 
padali. 

Kad je Albert ostario, ostavilo ga je pamćenje 
i zahvatila staračka skleroza. No nikad ga nije 
ostavila njegova pobožnost prema euharistijskom 
Kristu i prema Gospi. Evo nešto veoma pobožno iz 
njegova pera, da o tome razmišljamo te se i sami 
produbljujemo u pravoj pobožnosti. To je odlomak 
iz njegova Tumačenja Lukinog Evanđelja. 

»Ovo činite meni na spomen. U tome valja dvo- 
je zapaziti. Prvo, naredbu obavljanja tog otajstva. 
To naznačuje — Isus — kad kaže: Ovo činite. Dru- 
go, da je spomenčin Gospodina koji za nas odlazi 
u smrt. 

Dakle, veli: Ovo činite. Ništa korisnije, ništa 
ugodnije, ništa spasonosnije, ništa ljupkije, ništa 

sličnije vječnome životu nije bilo moguće nare- 
diti. To pokazuje pojedinačno. 

Ono, naime, što koristi oproštenju grijeha i pu- 
nini milosti u životu je najkorisnije. Ovaj, to jest 
Otac duhova, poučava nas za ono što je korisno 
u primanju njegova posvećenja. Njegovo je pak 
posvećenje u njegovu žrtvovanju, tj. kad se pri- 
kazao u otajstvu, i Ocu za nas, i nama se prinesao 
za uporabu. Za njih ću sebe posvetiti. Krist, koji je 
sebe po Duhu svetome Bogu neokaljanog prinio, 
očistit će našu dušu od mrtvih djela da služimo 
živome Bogu. 

Ništa ugodnije ne možemo činiti. Što je, na- 
ime, ugodnije od onoga u čemu Bog pokazuje svu 
svoju nježnost prema nama?... 

Ništa spasonosnije nije moglo biti naređeno. 
To je otajstvo plod Stabla života. Tko ga blaguje 
s pobožnošću iskrene vjere, za vječnost neće oku- 
siti smrt... Ništa ljupkije nije bilo moguće nare- 
diti. Ovo otajstvo tvori i ljubav i sjedinjenje... 
Ništa se sličnije vječnome životu nije dalo nare- 
diti. Nastavak je vječnoga života u tome što Bog 
svojom ljupkošću sebe ulijeva u one koji blaženo 
ZIlVEe.« 


MOLITVA 


Bože, Ti si svetoga Alberta, biskupa, učinio ve- 
likim u usklađivanju ljudske mudrosti s božan- 
skom vjerom. Daj nam prianjati uz njegovo nauča- 
vanje da napretkom znanosti Tebe dublje upozna- 
mo i savršenije ljubimo! Po Kristu Gospodinu na- 
šemu! Amen! 

16. studenoga 
SVETA MARGARETA ŠKOTSKA 


Pod aureolom svetosti nalaze se mnoge Mar- 
garete. Velik je dio njih cvjetao u kraljevskim 
vrtovima, pokazujući kako nije nemoguć spoj vre- 
menite kraljevske krune s krunom vječnoga kra- 
ljevstva. Spomenut ću ove: Margaretu, kćerku lo- 
taringijskog kralja, benediktinku iz XIII. stoljeća; 
Margaretu, kćerku ugarskoga kralja, dominikan- 
ku također iz XIII. stoljeća; Margaretu, kćerku ba- 
varskoga kralja, udovicu iz XIV. stoljeća; Marga- 
retu od Lorene, koja je bila odgojena kao kćerka 
kralja Renata Anžuvinca; njima bi se još mogle 
pridružiti Margareta vojvoda od Savoje i Marga- 
reta grofova Colonna. Među tolikim sveticama 
što nose ime Margareta, možda je najpovlaštenija 
Margareta Škotska, jer nije postigla svetost po ne- 
prohodnim putovima boli i poniženja, već u rado- 
sti i jednostavnosti. 

Na jednoj glasovitoj slici što prikazuje raj, ne- 
dostiživi je majstor Beato Angelico uz mnoge fra- 
tre postavio i jednoga kralja i kraljicu. Time je 
želio reći jezikom slike kako se s kraljevskom kru- 
nom može ujediniti i kruna svetosti. Dokaz je za 
to i svetica koju danas slavimo. Ona se rodila god. 
1046. kao kćerka engleskoga kralja Eduarda, ali 
u Ugarskoj, kamo su se sklonili roditelji pred Ka- 
nutom, otimačem engleskoga prijestolja. Njezina 
majka Agata bila je sestra ugarske kraljice, a po 
rodu je potjecala od prvoga ugarskoga kralja sve- 
toga Stjepana. 

Kad je umro nasilnik Kanut, Eduard se mogao 
vratiti u Englesku. Margareti tada nije bilo još 
ni 9 godina. Nakon nekog vremena engleska je 
kraljevska obitelj morala opet bježati, no ovaj put 
se sklonila u Škotskoj, gdje je kralj Malcolm III. 
zaprosio ruku Margarete, koja je tada imala 24 go- 
dine. I tako je Margareta postala škotska kraljica. 

Margareta je s Malcolmom živjela u sretnom 
braku te mu rodila šest sinova i dvije kćeri. Svu 
je tu djecu dobro odgojila, iskazujući im uvijek 
pravu majčinsku ljubav, a i djeca su majci ljubav 
uzvraćala, pa s njima nikad nije imala problema. 
I muž joj je bio veoma dobar, iako je bio čovjek 
bez obrazovanja te nije znao ni čitati ni pisati. U 
svojoj jednostavnosti ljubio je listove stranica mo- 
litvenih knjižica, iz kojih je njegova supruga mo- 
lila. On ju je veoma volio, cijenio te u mnogim pi- 
tanjima pitao za savjet. 

Kraljica, iako je svojim znanjem i kulturom 
nadilazila kralja, nije se nikad zbog toga ni uzno- 
sila ni oholila, već uvijek ostala skromna, jedno- 
stavna i čedna. Bila je i žena veoma dobra a sami- 
losna srca pa je zdušno, velikodušno i nesebično 
pomagala mnoge siromahe. Crkva u molitvi na da- 
našnji dan ističe kako se sveta Margareta »čude- 
sno odlikovala neobičnom ljubavlju prema siro- 
masima«. Za kraljevinu Škotsku nije bilo boljih 
godina od onih pod vladavinom Malcolma III. i 
žene mu Margarete, koju su — kako navode mnogi 
životopisci — dobrohotno gledali podanici, ljubio 
je muž, poštivali sinovi i kćeri, a ona se sva posve- 
ćivala svojoj duši i dobrobiti drugih. 

Ne imajući vlastitih boli ni nevolja, nastojala 
je svim silama ublažiti boli drugih. Ne imajući ni 

obiteljskih ni dinastijskih poteškoća, pritjecala je 
u pomoć svima koji su trpjeli i mučili se. Kad se 
nalazila već na samrtnoj postelji, sva Bogu oda- 
na, primila je vijest — tešku vijest — da su joj 
muž i sin poginuli u vojnom pohodu protiv Vili- 
ma Crvenoga. Taj je križ primila u duhu pokore za 
sve nedostatke i ljudske nesavršenosti svoga ži- 
vota, od kojih ni sveci nisu posve slobodni. U du- 
hu vjere bila je uvjerena da će se s mužem i si- 
nom opet sastati u vječnosti. 

Margareta je umrla 16. studenoga 1093. u Edim- 
burgu, a sahranjena je u Dunferlinu. Svetom je 
proglašena god. 1249. Crkva u svom Časoslovu na 
spomendan sv. Margarete Škotske svojim svećeni- 
cima, a i Božjem narodu, nudi za čitanje odsječak 
iz Pastoralne uredbe »Radost i nada« II. vatikan- 
skog sabora o Crkvi u suvremenom svijetu. U tom 
je tekstu riječ o svetosti braka i obitelji. Ako se 
u braku i obitelji održavaju ćudoredna načela, 
onda je takav brak i sretan, u njemu vlada ljubav, 
sloga i sklad između bračnih drugova te njihova 
potomstva. Dokaz je za to bračni i obiteljski život 
svete Margarete Škotske, 

Promatrajući bračni i obiteljski život sv. Mar- 
garete Škotske, dolaze mi na pamet riječi Stje- 
pana Radića, koji je rekao: »Vjera je temelj moral- 
noj kulturi. Vjera uopće, a kršćanski nauk napose 
temelj je poštenoga odgoja.« 

Isto tako promatrajući poštenje u braku i obi- 
telji svete Margarete Škotske, dolazi mi na pamet 
ono što je Antun Radić, brat Stjepanov, godine 
1902. pisao u »Domu« o hrvatskom poštenju: »Jest, 
ima još staroga hrvatskog poštenja, ne bojmo se! 
A kada budemo mogli tako kazati, onda će nam 


150 





odmah biti lakše na duši, jer bez svega Hrvatu 
kako-tako, ali bez poštenja — bome nikako!... Pa 
kakvo je onda to hrvatsko poštenje? — pitate. To 
vam je ono, kad se sastanu Hrvati, pa ti se čini kao 
da se je sastala jedna obitelj, jedna familija, kao 
da su sve to rođaci; to je ono, kad jedan drugoga 
ne bi u nevolji ostavio, a kamoli izdao — za živu 
glavu; to je ono, kad se jedan drugim diči, kao otac 
sinom, kad svi imadu jedno dobro srce, jednu milu 
dušu. Jednom riječju: Hrvatsko poštenje — to je 
hrvatsko bratinstvo. 

Ima li još toga poštenja, toga bratinstva? Nije 
li nas tuđin već tako raztočio, da će brat brata 
izdati za volju tuđinu?.. .« 

Na misli Antuna Radića nadodao bih samo da 
je hrvatsko i svako drugo poštenje jedino ono koje 
se temelji na ćudorednom zakonu, pogotovo kr- 
šćanskom. Kršćanski je ćudoredni zakon opleme- 
nio život, brak i obitelj ne samo sv. Margarete 
Škotske, već sviju onih, i pojedinaca i obitelji i 
naroda, koji su nastojali po tome zakonu živjeti. 
Ako je to tako, onda mirne duše možemo reći da će 
i u buduće biti hrvatskoga poštenja, ako hrvatske 
obitelji i ako hrvatski narod bude nastojao ži- 
vjeti prema Evanđelju, onako kako nas uči vrhovni 
učitelj čovječanstva Isus Krist. 


MOLITVA 


Bože, Tvojim darom sveta Margareta čudesno 
se odlikovala neobičnom ljubavlju prema siroma- 
sima. Daj nam njezinim zagovorom i primjerom 
ljudima očitovati sliku Tvoje dobrote! Po Kristu 
Gospodinu našemu! Amen! 

SVETA GERTRUDA, DJEVICA 


Sedam godina nakon kanonizacije sv. Margare- 
te Škotske, tj. god. 1256., rodila se u Eislebenu, u 
njemačkoj pokrajini Turingiji, djevojčica Gertru- 
da, kojoj će povijest dati naslov »velika«; velika 
je i bila po svojoj kulturi, a još više po svojoj lju- 
bavi prema presvetom Srcu našega Gospodina. 

Kad je bila u petoj godini života, roditelji su 
Gertrudu smjestili u samostan. Ne treba nas to ni- 
šta čuditi, jer su tada njemački ženski samostani 
bili i neke vrste internat za djevojčice, gdje su se 
one odgajale i izobražavale te postizavale kulturu, 
koja drugima nije bila pristupačna. Tada, naime, 
nije bilo osnovnih škola, otvorenih, čak i obvezat- 
nih za svu djecu. Pojam redovnice označavao je 
tada ne samo ženu u samostanu, koja se bavi du- 
hovnim životom, nego i ženu intelektualku, osobu 
s kulturom. 


Mala, za školu i nauku veoma nadarena Ger- 
truda, naročito je proučavala književnost ili kako 
se taj studij nazivao »gramatika«. Izučavala je is- 
pravno pisati i čitati na latinskom jeziku, koji je 
tada bio jezik izobraženih osoba. Naročito je vo- 
ljela pjesništvo. Kasnije si je i prigovarala zbog 
svoje velike sklonosti prema profanoj poeziji. Do 
svoje 25. godine, iako je već bila redovnica, bila je 
žena zaljubljenica literature. Njezina je redovni- 
čka ćelija bila više osvijetljena »intelektualnim 
svjetlom« — kako bi to rekao njezin veliki su- 
vremenik Dante — nego »svjetlom ljubavi«. 

Zahvaljujući jednom viđenju, njezino se inte- 
lektualno svjetlo pretvorilo u plamen ljubavi. 


152 





O tome ona sama pripovijeda ovako: »U mojoj 25. 
godini, u ponedjeljak, na blagdan Marijina očiš- 
ćenja — Svijećnica — u onaj željeni čas kad se 
moli Povečerje, u suton, Ti, Istino, moj Bože, ve- 
driji od svakog svjetla, tajanstveniji od svih taj- 
na, započeo si blago smirivati onaj nemir što si 
ga probudio u mom srcu.« 

Bio je to milosni trenutak kad se Gertrudin 
intelektualizam pretvorio u misticizam, čari ra- 
zumskih spoznaja u plamen ljubavi. I tada je re- 
dovnica, literarni stručnjak, počela pisati raspra- 
ve, pune nove poezije. Bila je to pjesma o božan- 
skoj ljubavi, pjesma što pršti najprofinjenijim sli- 
kama i usporedbama, pjesma puna intuicije, pje- 
sma zaljubljenice u Krista, koja ljubavlju dublje 
od razuma prodire u božanske tajne i ljepote 
najljepšega Bića. Okusimo barem malo od te po- 
ezije u prozi, iako u nesavršenom prijevodu: 


»Neka blagoslivlje duša moja, Gospodine Bože, 
stvoritelju moj, neka te blagoslivlje duša moja i 
neka te iz zadnjih mojih žilica slave tvoja milo- 
srđa kojima me bez ikakve moje zasluge obasula 
tvoja nesuzdržana ljubav! Zahvaljujem kako naj- 
bolje mogu tvome beskrajnom milosrđu, a s njime 
zajedno slavim tvoju veledušnu strpljivost kojom 
si pokrio sve godine moga djetinjstva i djevoja- 
štva koje sam, gotovo do kraja dvadeset i pete go- 
dine, provela u ludoj zaslijepljenosti. Mislima, ri- 
ječima i činima bez ikakva grizodušja počinjala 
sam, kako mi se danas čini, kad god bih mogla, sve 
što mi se svidjelo. I ti me u tom nisu spriječavao 
ni oduravanjem zla ni privlačivošću dobra što bi- 
jaše utisnuto u moju narav, ni vanjskom pokudom 

mojih bližnjih. Živjela sam kao poganka među 
poganima kao da nisam nikada shvatila da ti, o 
moj Bože, nagrađuješ dobro, a kažnjavaš zlo. A ipak 
si me ti od djetinjstva, to jest od moje pete godi- 
ne, odabrao da se s tvojim najodanijim prijatelji- 
ma krećem u kolijevci svete vjere. 

Stoga, da to ispravim, prikazujem ti, ljubljeni 
Oče, svaku patnju tvoga predragoga Sina: sve od 
onoga trenutka kad je u štali, položen na sijeno, 
zaplakao, pa sve što je dalje prepatio u nedaća- 
ma djetinje dobi, u suprotivštinama dječaštva i 
trpljenjima mladosti — od onoga časa kad je pri- 
klonio glavu i silnim glasom na križu predao duh. 
Isto tako, za nadoknadu svih mojih nemarnosti, 
prinosim tebi, ljubljeni Oče, sav onaj presveti ži- 
vot, tako savršen u svim mislima, riječima i čini- 
ma, od časa kada je tvoj Jedinorođenac, poslan s 
vrhunca prijestolja, ušao u naš kraj pa sve do 
onoga časa kad je tvome očinskome licu prikazao 
slavu pobjedničkog tijela. 

U znak zahvalnosti, sva zaronjena u bezdan 
svoje ništetnosti, zajedno s tvojim previsokim mi- 
losrđem slavim i klanjam se preslatkoj tvojoj do- 
brostivosti kojom si, milosrdni Oče, o meni, koja 
sam tako propalo živjela, mislio misli mira a ne 
ucviljenja, kako li ćeš me uzvisiti mnoštvom i ve- 
ličinom svojih dobročinstava. K tome si me poča- 
stio neprocjenjivom prisnošću svoga prijateljstva, 
pružajući mi na sve načine na uživanje sve bogat- 
stvo svoga božanskoga Srca, tog plemenitog kov- 
čega božanstva. 

K tome, privezao si uza me moju dušu naj- 
vjernijim obećanjima, kojim li sve dobročinstvi- 

ma želiš da me obaspeš u smrti i nakon smrti. Kad 
nikakvog drugog dobra od tebe ne bih imala, već 
bi me to samo trebalo ponukati da mi grce živom 
nadom čezne za tobom.« 

Zanimljiva je povijesna činjenica da su ti Ger- 
trudini duhovni tekstovi, puni žarkog misticizma, 
ti himni božanskoj ljubavi, dugo ostali skriveni 
kao što je bio skrovit i život njihove autorice. Ger- 
truda je u svom samostanu svojom kulturom na- 
stojala biti od koristi i drugim sestrama. Tako je 
za njih sastavila priručnike od najljepših teksto- 
va iz Biblije. U govornici je stajala na raspolaga- 
nju za duhovne razgovore i savjete hodočasnicima 
što su dolazili u samostan cistercitkinja u Heftu. 
Ipak za života nije bila baš poznata prevelikom 
krugu ljudi. Umrla je, dakle, prilično skrovito te 
pomalo pala u zaborav. Dan smrti bio joj je 17. 
studenoga 1301. 


Gertruda će postati slavna tek 200 godina na- 
kon smrti, kad budu izdana za javnost njezina pi- 
sana djela. Preko njih će se upoznati njezina du- 
hovna veličina, sve bogatstvo njezina srca. Ona 
će tada postati duhovna učiteljica gotovo svih sve- 
taca takozvane katoličke obnove u XVI. stoljeću. 
Službeno će biti uvrštena u popis svetaca tek go- 
dine 1738. Njezini su spisi naročito probudili i val 
pobožnosti prema Srcu Isusovu. Zato ona i u povi- 
jesti štovanja Srca Isusova imade veoma značaj- 
no mjesto. 


MOLITVA 


Bože, Ti si u srcu svete Gertrude, djevice, sebi 
pripravio ugodno prebivalište. Njezinim zagovo- 

rom rasprši tminu našega srca te radosno osjetimo 
Tvoju nazočnost i Tvoje djelovanje! Po Kristu Go- 
spodinu našemu! Amen! 


SVETI IVAN, TROGIRSKI BISKUP 


U drevnoj i umjetnički veoma vrijednoj trogir- 
skoj romaničkoj katedrali nalazi se grob trogirsko- 
ga biskupa, svetoga Ivana, koga njegov grad kao 
svoga zaštitnika danas slavi. 

Kad je papin poslanik (XI. stolj.) prolazio juž- 
nohrvatskim krajevima, zamolili su ga Trogirani 
da im postavi za biskupa svećenika Ivana, koji se 
nalazio u poslanikovoj pratnji, a bio je poznat kao 
svet i učen svećenik. Trogirska biskupska stolica 
bila je, naime, ispražnjena. Papin poslanik je nji- 
hovoj molbi udovoljio. Biskupsko posvećenje sve- 
ćeniku Ivanu podijelio je splitski nadbiskup Lovro. 

Ivan je kao biskup u Trogiru razvio živu pasto- 
ralnu djelatnost, uključivši se tako u veliku grgu- 
rovsku obnovu koja je išla za reformom Crkve, 
osobito njezina klera. Sv. Ivan Trogirski zastupao 
je hrvatsku orijentaciju dalmatinskih gradova, pa 
njegovo ime, uz ime splitskog nadbiskupa Lovre, 
nalazimo na ispravama kraljeva Krešimira, Zvo- 
nimira, Stjepana II. 

Iz Kamaldoljanskih (ogranak benediktinaca) 
ljetopisa vidi se da je sv. Ivan, prije nego je po- 
stao biskup, bio benediktinac u samostanu sv. Pe- 
tra u Osoru, na otoku Cresu. Iz istog samostana bio 
je i splitski nadbiskup Lovro. Baš zbog toga što je 
u Trogir došao iz Osora (Auserinus, Osorinus), ni- 

kla je kriva tvrdnja da je sv. Ivan potekao iz gla- 
sovite rimske obitelji Orsini. 

Veliku zaslugu za grad Trogir stekao je sv. 
Ivan time što je godine 1105. uspio odvratiti hr- 
vatsko-ugarskoga kralja Kolomana da ne razori 
Trogir, a čime se bio ozbiljno zaprijetio. 

Godinu smrti sv. Ivana Trogirskog ne znamo. 
Svakako je umro prije 1111., te bio pokopan u 
katedrali. Pripisivala su mu se velika čudesa, pa 
ga je narod u Trogiru i okolici veoma štovao. Štuju 
ga i danas. 


BLAŽENI ROK GONZALEZ, 
ALFONZ RODRIGUEZ, 
IVAN DEL CASTILLO, MUČENICI 


Prisutnost Družbe Isusove u Latinskoj Americi 
zasvjedočili su svojom krvlju trojica isusovaca, 
svećenika, koje danas slavimo. Oni su radili u gla- 
sovitim redukcijama, a svoj rad zapečatili muče- 
ništvom. Papa Pijo XI. proglasio ih je god. 1934. 
blaženima. 

Rok Gonzales od Svetoga Križa rodio se god. 
1576. u gradu Asuncićn, koji je tada bio prijestol- 
nica ogromnoga područja Rio de la Plata. Taj grad 
je danas metropola Paraguaja. Rok je već u dobi 
od 22 godine bio zaređen za svećenika. Kao bis- 
kupijski svećenik stupio je 10 godina kasnije u 
Družbu Isusovu. Fra Luis de Bolafios posvjedočio 
je o njemu da je nakon ulaska u Družbu Isusovu 
provodio svoj život »u potrazi za Indijancima, tru- 
deći se da ih dovede u redukcije — specijalna na- 

selja, pripravljena za njih — gdje ih je poučavao 
i smještao po selima. U svemu tome radu pretrpio 
je mnogo nevolja, bijede svake vrste, lišen i hrane 
i odijela.« 

Rok je naročito djelovao u redukciji sv. Igna- 
cija, gdje je bio graditelj i organizator cjelokupnog 
života. On sam je svoju aktivnost ovako opisao: 
»Bilo je potrebno to selo podići iz temelja. Da bi 
se otklonila uvriježena prigoda za grijeh, dao sam 
se na to da ga izgradim po uzoru španjolskih sela, 
da svatko ima svoju kuću s dobro određenim me- 
đama. Za našu se službu gradi stan i crkva. Mnogo 
smo radili da bismo sve to sredili, ipak s daleko 
većim zanosom i marom te upotrijebivši sve svoje 
sile, radili smo oko toga da bi Gospodinu našem 
Bogu sagradili hramove ne učinjene rukama, već 
duhovne, a to su duše ovih urođenika. Nedjeljama 
i blagdanima za vrijeme mise održava se propo- 
vijed, a svemu tome još prethodi tumačenje kate- 
kizma.« 

Otac Rok je krštavao i izgrađivao, propovijedao 
i društveno organizirao narod. Na taj se način po 
svim vidovima borio da ljude oslobodi posljedica 
grijeha, ropstva porocima, što više svega drugoga 
što zasužnjuje čovjeka i ponizuje njegovo ljudsko 
dostojanstvo. Borba za što potpunije oslobođenje 
čovjeka obvezivala ga je da se hrabro suoči te 
uhvati u koštac s još dvije vrste nasilnika, koji su 
išli za porobljavanjem Indijanaca. To su bili vra- 
čevi i takozvani »encomenderos« — tj. gospodari 
nad Indijancima na temelju kraljeve koncesije. 

Nije čudo da su »encomenderos« već tada išli 
za tim da isusovci budu protjerani iz misije među 
Indijancima Guarani. O tome Rok Gonzalez u jed- 


158 








nom pismu piše: »Nije od jučer, već dulje vremena 
da ta gospoda 'encomenderos' i vojnici dižu svoj 
glas protiv Družbe, jer ona brani Indijance i nji- 
hovo pravo da budu slobodni.« Danas, kad smo 
tako osjetljivi na poštivanje ljudskih prava i kad 
nas na to neumorno potiče papa Ivan Pavao II, 
možemo se diviti kad čitamo pisma kao što je pi- 
smo blaženoga Roka Gonzaleza. On u svom pismu 
dalje piše: »Nije daleko dan kad će nasilja, naro- 
čito ona učinjena siromasima, primiti zasluženu 
kaznu.« 

Iz redukcije sv. Ignacija otac Gonzalez proširio 
je svoj apostolski rad u pravcu Paran&. Okolnosti 
u kojima se taj rad odvijao bile su više nego teš- 
ke. U tim su krajevima osim gladi vladale i za- 
razne bolesti, a da zlo bude još veće, španjolski 
su vojnici činili prave lovačke hajke na Indijance. 
Otac Rok je osim toga trpio i od svojih unutrašnjih 
tjeskoba, o kojima u jednom pismu svom provin- 
cijalu piše ovako: »Živim ovdje umirući, no vi ras- 
polažite sa mnom kako će biti na veću slavu Bož- 
Ju.« 

Rezultat je takvog upravo herojskoga predanja 
bio čudesan. Mnogi su Indijanci primili sakrame- 
nat krštenja te počeli živjeti životom dostojnim 
čovjeka. Otac Rok je nastojao oko njihova sve- 
stranog uzdizanja. U posljednjem razdoblju svoga 
života otac Gonzalez je imao odlične suradnike u 
dvojici mladih isusovaca: Alfonzu Rodriguez i Iva- 
nu del Castillo. Obojica su bili Španjolci. Oni su 
iz svoje domovine došli najprije u Buenos Aires, 
a zatim u Cordobu god. 1617. Ondje su postigli 
akademske naslove iz filozofije i teologije. U istom 
su gradu služili i svoju mladu misu. 

Ivan del Castillo pošao je zatim u Concepcion, 
u Čile, gdje je ostao dvije godine. God. 1628. obo- 
jica su došla u pomoć ocu Roku, koji je s njima 
mogao proširiti još više svoje polje rada. Osnovali 
su još dva nova sela. U blizini jednoga od tih sela 
živio je vrač po imenu Nezu, koji je skovao smrtnu 
zavjeru protiv sve trojice misionara. 

Svanuo je dan 15. studenoga 1628. Otac Rok je 
tek završio misu te izišao van iz kapele, da bi po- 
stavio novo zvono na stup, koji je otac Alfonz Ro- 
driguez s grupicom Indijanaca dovukao s brda. 
Kad se otac Rok u poslu bio prignuo, jedan ga je 
od zavjerenika tako udario kamenom sjekirom, da 
je odmah ostao na mjestu mrtav. Navalili su i na 
oca Alfonza, koji se baš spremao na misu. Njemu 
su smrskali glavu, a tjelesa obojice sasjekli na ko- 
madđe te spalili. 

Otac Ivan del Castillo, koji se nalazio u obliž- 
njem selu, bio je uhvaćen dva dana kasnije, stra- 
hovito mučen i ubijen. Isusovac, otac Ib4fiez Pa- 
dilla piše o tim blaženim mučenicima da oni »tvore 
izraz svećeništva, stavljena u službu ljudi, u dubo- 
kom naviještanju Evanđelja, što je sa sobom nosilo 
novu društvenu organizaciju i vjerodostojno oslo- 
bođenje od svake vrste nasilja«. Njihova je pak 
osobna vjerodostojnost. u mučeništvu zadobila svoj 
vrhunac. 


MOLITVA 


Gospodine, neka Tvoja riječ raste u zemljama, 
u koje su tvoji blaženi mučenici Rok, Alfonz i Ivan 
otišli kao sijači, te donese stostruki plod pravedno- 
sti i mira! Po Kristu Gospodinu našemu! Amen! 

AUGUSTIN BEA, KARDINAL 


Mi živimo u jednom stoljeću koje sa sobom nosi 
tolika iznenađenja, tolike nevjerojatnosti, ono če- 
mu se gotovo nitko ne nada, što nitko ne očekuje. 
Sve se to osjeća i u životu Crkve, čemu su očevidni 
svjedoci i nedavni događaji. Jedno je od velikih 
iznenađenja u crkvenom životu našega stoljeća bio 
izbor za papu Angela Giuseppe Roncallia, kardi- 
nala u dobi od 77 godina, koji si je uzeo ime Ivan 
XXIII. On je u svom drugom tajnom konzisto- 
riju 14. prosinca 1959. uvrstio u broj kardinala 
isusovca Augustina Beu, koji je tada imao 78 go- 
dina, bio dakle po dobi starac kao i papa Ivan. Pa 
ipak su ta dva starca u duboko poodmakloj dobi, 
uvečer svoga života, učinila neobično mnogo, Ivan 
XXIII. sazvavši Il. vatikanski sabor, a kardinal 
Bea za jedinstvo kršćana. Može se bez pretjeriva- 
nja reći da je za zbližavanje kršćana od osnutka 
Tajništva za jedinstvo kršćana, koje u svom ob- 
noviteljskom radu god. 1960. osnova papa Ivan 
XXIII., stavivši mu na čelo kardinala Beu, učinje- 
no više u nekoliko godina nego prije u nekoliko 
stoljeća. Kad su se Angelo Giuseppe Roncalli i 
Augustin Bea nalazili tako reći već na zalazu živo- 
ta, dobili su svoju najveću životnu šansu, prihvatili 
je i u kratkom roku izvršili svoju, uistinu, povije- 
snu misiju pokrenuvši u povijesti Crkve jednu no- 
vu — ekumensku epohu. Danas na smrtni dan kar- 
dinala Bea upoznajmo se s njegovim životom i 
djelom. 


»Kardinal jedinstva« ili »ekumenski kardinal«, 
kako nazivaju Augustina Beu, potječe iz njemačke 

pokrajine Schwarzwald. Rodio se ondje 28. svibnja 
1881. u seocu Riedbčhringen. Otac mu je po zani- 
manju bio izučeni stolar, koji se poznatom njemač- 
kom upornošću samostalno razvio u pravoga gra- 
ditelja. Uz posao u zanatu vodio je i svoje malo 
poljsko gospodarstvo, u čemu ga je pomagala nje- 
gova vrijedna žena. Veoma nadareni Augustin bio 
im je jedino dijete. Na roditeljsku žalost on je po- 
kazivao malo smisla kako za očev zanat tako i za 
gospodarstvo. Više ga je zanimala knjiga, pa mu je 
seoski župnik davao privatne instrukcije. 

Kad je Augustinu bilo 11 godina, razbolio se na 
plućima. Liječnik je izjavio njegovoj majci da je 
mali praktički osuđen na smrt, preostaje mu još 
samo nekoliko mjeseci života. Neka mu to vrijeme 
nastoji učiniti što ugodnijim, neka mu ispuni svaku 
želju i priprema jela koja dečko voli. On je taj 
liječnički sud o sebi čuo kroz odškrinuta vrata — 
rekavši kasnije: »No kod te liječničke presude na 
smrt imao sam i ja reći svoju riječ.« Rekao ju je 
jedući s tekom svoja omiljena jela, a posljedica bi- 
jaše da je sretno prebrodio krizu. 

Nakon gimnazijskih nauka u Sasbachu, Kon- 
stanzu i Rastattu položio je god. 1900. briljantno 
ispit zrelosti. Rektor Nadbiskupskog gimnazijskog 
konvikta u Rastattu u: preporučenom pismu Nad- 
biskupskom ordinarijatu u Freiburgu kaže za Beu 
»da će jednom postati odličan svećenik«. U svom 
se sudu nije prevario. Mladi je abiturijent oprav- 
dao njegovu preporuku. On se već dulje vremena 
bavio mišlju da postane svećenik. Nakon duhovnih 
vježbi u isusovačkom kolegiju u Feldkirchu odlu- 
čio je postati redovnik i to u Družbi Isusovoj. To 

nije mogao odmah ostvariti, jer su u Njemačkoj 
još uvijek bili na snazi nepravedni zakoni protiv 
isusovaca, iz god. 1873., pa su njemački isusovci 
živjeli izvan granica svoje prema njima negostolju- 
bive domovine. 

Da ne gubi vrijeme, Bea je započeo studij teolo- 
gije u Freiburgu i. Br. U travnju 1902. napustio je 
domovinu te pošao u Holandiju i ondje stupio u 
isusovački novicijat u dvorcu Blyenbeek. Kako je 
Bea po naravi bio veoma solidan čovjek, on je i 
svoju prvu redovničku izgradnju temeljito obavio 
i tako položio čvrste temelje velebnoj zgradi osob- 
ne duhovnosti i aktivnosti, u kojima će provoditi 
sav svoj kasniji plodni život. On će raditi mnogo i 
uspješno, a snagu će za to crpsti iz svoga dubokoga 
duhovnoga života, oko kojega je nastojao sve do 
posljednjega daha, o čemu naročito svjedoči nje- 
gov Duhovni dnevnik. 

Svršivši sretno i uspješno novicijat, Bea je 17. 
travnja 1904. položio prve redovničke zavjete te 
u Valkenburgu kod Maastrichta nastavio studij fi- 
lozofije i teologije. Tamo je 25. kolovoza 1912. za- 
ređen za svećenika. Slijedeće je jutro u kućnoj 
kapelici posve tiho i pobožno služio svoju prvu mi- 
su, kod koje mu je ministrirao Otto Karrer. Kako 
su u njegovoj domovini još vladali protuisusovački 
zakoni, seoski je župnik iz Riedbčhringena pitao 
vlasti da li bi jedan isusovac u svojoj rodnoj župi 
mogao imati mladu misu? Dobio je pozitivan od- 
govor, ali uz uvjet da mu kod nje ne propovijeda 
nijedan drugi isusovac. Otac Bea je došao kući, 
služio mladu misu i kod nje sam propovijedao. To 
vlastima nije bilo baš drago, no nisu mogle ništa 

poduzeti, jer uvjet je bio »da ne propovijeda ni- 
jedan drugi isusovac«, što je Bea doslovno i ispu- 
nio. 

Mladi je svećenik proslijedio studijem najprije 
u Valkenburgu, gdje je god. 1913. promaknut za 
doktora teologije, a onda u Berlinu gdje je kraće 
vrijeme studirao jezike i pedagogiju. Treću je 
probaciju obavio u Exhatenu u Holandiji. Ondje s 
njim zajedno bijaše i član Hrvatske pokrajine 
Družbe Isusove o. Alojzije Lončar, koji se s njim 
sve do smrti dopisivao. Bea je u probaciji vršio 
službu bidela, pa je tako bio veza između instruk- 
tora i probacionera. Ta se služba povjeravala obi- 
čno najuzornijem ocu. Za vrijeme I. svjetskog rata 
pozvan je u vojsku u Koblenz, ali iz nje je brzo bio 
i otpušten. Poglavari mu tada povjeriše u dužnost 
da u Aachenu otvori kuću za isusovce, pozvane u 
vojsku, koji će ondje provoditi vrijeme dopusta. 
Zahvaljujući organizatorskoj sposobnosti oca Bea 
unatoč svim poteškoćama na njemačkom je tlu os- 
novana prva isusovačka kuća nakon izgona po 
Bismarcku. 

Još za vrijeme rata Bea je god. 1917. pozvan u 
Valkenburg da kao docent preuzme predavanja 
starozavjetne egzegeze. Dvije godine kasnije po- 
staje prefekt studija. Njegove su sposobnosti i vr- 
line iz godine u godinu dolazile sve više do izra- 
žaja pa mu general reda god. 1921. povjeri upravu 
novoosnovane Gornjonjemačke isusovačke provin- 
cije sa sjedištem u Miinchenu. Sin graditelja kao 
pravi pionir dao se svim žarom na unutrašnju i 
vanjsku izgradnju provincije. Najveće mu je djelo 
bila izgradnja kolegija u Pullachu, kojem je ka- 
men temeljac postavio u rujnu 1924, 

Brzo nakon toga odlukom poglavara o. Bea 
odlazi u Rim, gdje najprije preuzima katedru no- 
vozavjetne teologije na Papinskom sveučilištu Gre- 
goriani. Kasnije preuzima tešku službu rektora 
Papinskog biblijskog instituta, koju je veoma mu- 
dro i spretno obnašao punih 19 godina, od 2. rujna 
1930. pa sve do god. 1949., kad je na vlastitu molbu 
oslobođen te službe. Njegova je neprolazna zasluga 
bila da je Biblijskom institutu dao novi smjer, ne 
doduše liberalan, ali ipak otvoren. To mu je pri- 
bavilo poštovanje i kod protestantskih učenjaka. 
Zato nije čudo da su ga protestanti god. 1935. po- 
zvali na svoj Međunarodni biblijski kongres u Gčt- 
tingenu, na kojem se raspravljalo o pitanjima iz 
Staroga Zavjeta. Bea se uz izričitu Papinu privolu 
odazvao tom pozivu, bio u Gčttingenu od protesta- 
nata s poštovanjem primljen, pa čak su mu po- 
vjerili predsjedanje na zaključnoj kongresnoj sjed- 
nici. Bio je to tada ekumenski događaj prvoga 
reda. 

Za vrijeme II. svjetskog rata Bea je nesmetano 
djelovao u Rimu. U to teško doba padaju dva zna- 
čajna događaja, kod kojih je kao biblijski struč- 
njak sudjelovao i pater Bea. Prvi je događaj objav- 
ljivanje epohalne enciklike Pija XII. »Divino af- 
flante Spiritu«, koja je biblijskoj znanosti odobrila 
moderne metode i kriterije. Enciklika je dala sna- 
žan zamah razvoju biblijske znanosti u Katoličkoj 
Crkvi. Drugi je događaj novi prijevod latinskog 
psaltira. Po Papinu nalogu osnovana je komisija 
za novi prijevod psalama na latinski jezik, kojoj 
je stajao na čelu rektor Biblicuma o. Bea. Prijevod 
se izrađivao od 1941. do 1944. Kad je bio gotov te 

uveden u Časoslov, a pomalo i u nove misne tek- 
stove, ime oca Bea postade poznato po cijelome 
katoličkom svijetu. 

Bea je od god. 1945. pa sve do Papine smrti bio 
ispovjednik Pija XIL, a vršio je i službu stalnog 
savjetnika u nekoliko rimskih kongregacija, pa 
tako i u Svetom oficiju. Pola godine nakon što je 
kao konzultor ubrojen među članove te najvažnije 
Svete kongregacije, izišla je i glasovita Instrukcija 
iste Kongregacije o ekumenskom pokretu. 

Ivan XXIII. imenovao je Beu kardinalom, a 
zatim predsjednikom Tajništva za jedinstvo kršća- 
na. Kao predsjednik, u već poodmakloj dobi, razvio 
je nevjerojatnu aktivnost. Mnogo je putovao, držao 
predavanja, konferencije, sudjelovao u raznim 
ekumenskim susretima, u pripravnim radovima za 
II. vatikanski sabor, a pogotovo na samome Sabo- 
ru. On je u ekumenskim pitanjima bio najveći 
autoritet. Dva mjeseca prije svoje smrti papa Ivan 
XXIII. izjavio je: »Pomislite, koju mi je milost 
Bog iskazao da sam otkrio Beu!« 

Nakon jednog Beina predavanja bilo mu je po- 
stavljeno neočekivano pitanje, da li je s obzirom 
na ponovno jedinstvo kršćana optimist ili pesimist? 
Kardinal je dao svoj tipičan odgovor, u kojem je 
sažeta metoda i način njegova ekumenskoga rada. 
Odgovor glasi: »Niti sam optimist niti pesimist, već 
realist. Svaki onaj tko dobro poznaje položaj, zna 
samo dobro da se poteškoće protiv jedinstva nago- 
milavaju još i danas. — Bilo je to 21. siječnja 1962. 
— No on zna i to da uz Božju milost za izgrađi- 
vanje jedinstva i neumoran rad za jedinstvo, i s 
istom Božjom milošću mora ipak jednom doći do 
cilja.« 

Sam je kardinal za jedinstvo kršćana mnogo 
molio, dao služiti brojne svete mise, pozivao kon- 
templativne redovnike i redovnice na molitvu, da 
svi budu jedno, i sam se za to svojim radom do 
posljednjega daha zalagao. Da taj rad nije bio uza- 
ludan, pokazuju rezultati i ekumenski razvoj zad- 
njih deset godina nakon kardinalove smrti, koja se 
zbila 16. studenoga 1968. 

Veliki je pobornik kršćanskoga jedinstva, eku- 
menski kardinal, nakon relativno kratke bolesti u 
Gospodinu preminuo. Pokopan je kraj svojih ro- 
ditelja 21. studenoga 1968. u župskoj crkvi svoga 
rodnoga mjesta Riedb&hringena. 

' 17. studenoga 
SVETA ELIZABETA UGARSKA 


Kad čitamo hvalospjeh ljubavi sv. Pavla u pr- 
voj poslanici Korinćanima, 13. poglavlju, ostajemo 
zadivljeni nad tom himnom u prozi. Kad čitamo 
životopis sv. Elizabete Ugarske, odmah nam se na- 
meće misao da je ta svetica svojim životom napi- 
sala najljepšu himnu ljubavi. Njezin život i nije 
ništa drugo do Pavlov hvalospjev ljubavi u prozi. 
I za nju kao i za onu Tabitu u Jopi, o kojoj pišu 
Djela apostolska, možemo reći: »Njezin se život 
sastojao samo od djela ljubavi i djela milosrđa ko- 
ja je činila« (Dj ap 9, 36). Upoznajmo taj kratki, 
ali lijepi i kršćanskom ljubavlju bogati život. U 
njemu ćemo otkriti i svu ljepotu djela ljubavi, što 
je po primjeru te svetice i danas u Crkvi i u svi- 
jetu čine tolike Elizabete, redovnice što se žrtvuju 
po bolnicama, sirotištima, ubožnicama, staračkim 
domovima, osobe što rade u karitativnim ustano- 
vama, plemenite duše koje same na svoju ruku po- 
mažu siromasima, starcima, bolesnicima, osamlje- 
nima. O, hvala Bogu, i danas ima još Elizabeta, jer 
ima kršćanske ljubavi, jer ih ima koji su kao i sv. 
Elizabeta usvojili Kristove riječi, izrečene na 
zadnjoj večeri: »Ovo je zapovijed moja: ljubite je- 
dan drugoga kao što sam ja ljubio vas! Nitko ne- 
ma veće ljubavi od ove: položiti vlastiti život za 
svoje prijatelje. Vi ste moji prijatelji ako činite što 
vam zapovijedam« (Iv 15, 12-14). 

I danas ima Hlizabeta, »jer je ljubav Božja izli- 
vena u našim srcima po Duhu Svetomu koji nam 
je dan« (Rim 5, 5). Ta je ljubav bila naročito obilno 

izlivena u srcu sv. Elizabete te bila duša svih nje- 
zinih dobrotvornih djela i pothvata. 

Elizabeta je bila kćerka ugarsko-hrvatskoga 
kralja Andrije II. Rodila se god. 1207. u Ugarskoj. 
Kad su joj bile tek 4 godine, već su je zaručili za 
turingijskog grofa Ludovika. Vjenčanje s njim 
obavljeno je kad joj je bilo 14 godina, a njemu 20. 
Unatoč tome što su bili tako mladi, pa bi čovjek 
mogao reći i nespremni za brak, njihov je brak 


- bio ipak sretan. 


Sama je Elizabeta priznala svojoj vjernoj sluš- 
kinji Isentrudi: »Ako ja toliko ljubim jedno smrtno 
stvorenje, koliko više moram ljubiti Gospodina, 
koji je besmrtan i gospodar sviju!« 

I vjerna Isentruda pripovijeda o međusobnoj 
bračnoj ljubavi Ludovika i Elizabete ovako: »Lju- 
bili su se divnom ljubavlju te su jedno drugo bla- 
go poticali na hvalu i službu Bogu.« Elizabeta je 
nježno ljubila svoga muža, a i on nju zbog njezine 
ljepote, plemenitosti i dražesnosti. Iako je i na vani 
bila veoma lijepa, nipošto nije bila zavodljiva. Me- 
đu plemićkim napirlitanim damama Turingije gro- 
fica Elizabeta bijaše zbog svoje jednostavnosti u 
odijevanju te čednosti i skromnosti u životu gotovo 
prezirana. Ona se na dvorcu Wartburgu nije razli- 
kovala mnogo od sluškinja, jer je i sama nepresta- 
no radila, a malo ili ništa se zabavljala. Uostalom, 
ona je za zabave imala malo vremena, jer je već s 
15 godina postala majka, rodivši prvoga sina, u 17. 
godini rodila je kćerku, a u 20. godini još jednu 
kćerku. 

Slatki i pun ljubavi Elizabetin bračni život tra- 
jao je kratko. U ljetu god. 1227. Ludovik je pošao 

na križarsku vojnu. Elizabeta je tada pod srcem 
nosila i očekivala porod svoga trećeg djeteta. Tri 
mjeseca kasnije jedan joj je glasnik donio vijest da 
je grof Ludovik u Italiji umro. Elizabeta je tada 
zabugarila: »Umro! A s njim je umrlo i sve moje 
dobro na ovome svijetu.« 

Postavši udovica i nezaštićena, oboriše se na 
nju pohlepa i zavist svojte, koja je nikad nije pra- 
vo podnosila. Bila je potjerana s dvorca Wart- 
burga; oduzeli su joj i djecu, a ona se njima u pri- 
log odrekla baštine. Kao franjevačka trećoredica 
Prihvatila je u potpunosti evanđeosko siromaštvo. 
Umrla je 17. studenoga 1231. Samo 4 godine kas- 
nije papa Grgur IX. proglasio ju je svetom. 

U jednom pismu duhovni vođa svete Elizabete 
Konrad Marburški, koji ju je jako dobro poznavao, 
ovako opisuje njezin život: »Elizabeta je smjesta 
započela obilovati krepostima. Tijekom svega ži- 
vota tješila je siromahe. A onda je započela sasvim 
ishranjivati gladne, jer je zapovjedila da se sagradi 
gostinjac u koji je prihvatila veći broj bolesnika i 
nemoćnih. Svima koji bi ondje potražili milostinju, 
darežljivo je dijelila dobročinstvo ljubavi. To nije 
činila samo tu već po svim krajevima i dokle god 
dopiraše vlast njezina muža. Sve je svoje zalihe 
iz četiri kneževine svoga muža do te mjere po- 
trošila, da je naredila da se za potrebe siromaha 
proda svaki ukras i sva skupocjena odjeća. 

Imala je običaj da dva puta na dan, jutrom i 
navečer, osobno obiđe sve svoje bolesnike. Osobno 
se brinula za one koji bijahu među njima najod- 
vratniji. Neke je hranila, drugima prostirala, neke 
na svojim ramenima prenosila i obavljala mnoge 

druge čovječne usluge. U svemu tome volja njenog 
muža blage uspomene nije zatečena nezahvalnom. 
Potom je, nakon smrti svoga muža, krenula k naj- 
višem savršenstvu i od mene molila uz mnoge suze 
da joj dopustim da prosi od vrata do vrata. 

Na sam Sveti petak, kad su oltari bili razotkri- 
veni, stavila je ruke na oltar u jednoj crkvici svo- 
ga grada kamo je dovela malu braću. U prisutnosti 
nekih odrekla se svoje volje, svih odličja svijeta i 
onog što je Spasitelj savjetovao u Evanđelju da 
treba ostaviti. Kad je to obavila i videći da je može 
progutati buka svijeta i svjetska slava one zemlje 
u kojoj je za muževog života slavno živjela, iako 
sam bio protivan, otišla je u Marburg. Tu je u gra- 
du sagradila jedno ubožište. Okupljala je bolesne 
i slabe, a bijedne i najprezrenije postavljala za 
svoj stol. 

Osim tih djelotvornih djela, pred Bogom svje- 
dočim, rijetko sam kad sreo ženu koja bi više raz- 
matrala. Neke su žene i neki redovnici u nekoliko 
navrata vidjeli, kad je dolazila iz osame na molit- 
vu, kako njeno lice čudesno sjaji, dok joj iz očiju 
prosijavaju kao sunčane zrake. 

Ispovjedio sam je prije smrti. Pitah je što treba 
učiniti s njenim imanjem i pokućstvom. Rekla je 
da sve, za što se već odavno tek pričinjalo da po- 
sjeduje, pripadaše siromasima. Zamolila me da im 
sve porazdijelim osim jeftine tunike koju je sama 
nosila i u kojoj želi biti ukopana. Kad je to bilo 
gotovo, primila je Gospodinovo tijelo. Poslije toga 
sve do večernjeg časa često je govorila o najboljem 
što je čula u propovijedi. Potom je, najpobožnije, 
preporučivši Bogu sve koji su sjedili uza nju, iz- 
dahnula kao da je blago usnula.« 


171 


U svojoj knjizi »Putovi živoga Boga« poznati 
francuski teolog, dominikanac Yves Congar piše 
ovo: »Crkva ima za svoju misiju reproducirati i 
nastavljati Isusa Krista; to zvanje čitavog tijela 
Crkve također je zvanje svakoga od njezinih udo- 
va; no kako je Isus Krist jedini savršen, sveci ima- 
ju zvanje reproducirati, svaki od njih, naročito je- 
dan vid, nastavljati na osobit način jedno od nje- 
govih velebnih djela. Tu se nalazi ono žarište u 
svjetlu kojega valja ispitivati i shvaćati njihov. ži- 
vot... 

Specijalno je zvanje svete Elizabete bilo poka- 
zati svijetu kako kršćanska ljubav nije samo neko 
jednostavno čovjekoljublje, jednostavan pothvat 
dobrotvornosti, već kako ona mora nositi biljege 
Kristove ljubavi te se suobličavati bitnim uvjetima 
života s Kristom. A Kristova je ljubav — ljubav 
križa, ljubav koja vodi na križ: I nema veće lju- 
bavi nego dati svoj život za one koje ljubimo; Kri- 
stovo kraljevsko dostojanstvo zadobiva na križu 
svoj najveći uspjeh: ondje se on izjašnjuje kao 
kralj, tamo je proglašen kraljem, s križa on pri- 
vlači srca, da bi nad njima kraljevao. Krist na kri- 
žu, kad je bio gol i kad je umro, nas je obogatio i 
oživio. 

Tako se na temelju života u Kristu, kao i u ži- 
votu Krista samoga, nalazi neka vrsta protuslov- 
lja, onoga što sv. Pavao naziva baš ludošću križa. 
I to nije čudno, jer je život u Kristu mjesto gdje 
se susreće Bog i čovjek, i Božja se snaga ne može 
pokazati uspješnom, osim u siromaštini i osrednjo- 
sti ljudskih sredstava. 

Svako kršćansko djelovanje, sav život u Kristu, 
mora na neki način nositi na sebi taj Kristov bi- 

ljeg; no čini nam se da je Elizabetin život na oso- 
bit način bio ostvarivanje protuslovlja što je veza- 
no uz kršćanski život, neprestano napredovanje u 
onoj Pavlovoj: "Kada sam slab, onda sam jak', na- 
sljedovanje gologa Krista na križu, koje čovječan- 
stvo obogaćuje u samoj njegovoj golotinji. Hliza- 
beta je kao i Franjo toliko željela nositi Kristove 
rane: ona ih je nosila na svoj način u vršenju svo- 
je ljubavi. 

U času svoje smrti, u srcu nije imala drugo do 
plamena svoje ljubavi kojim je izgarala za svoga 
Boga i sebi slične: za savršenstvo ljubavi, koja je 
najveće blago, svega drugoga bila je lišena. Napo- 
kon je napustila svoje tijelo, u prve pijetlove, 17. 
studenoga 1231. kao u veoma smirenu snu. Malo 
prije toga je u svojoj maloj sobi čula preblagi pjev; 
nakon toga je rekla: "Gledajte, to je čas u koji je 
Djevica rodila Isusa! Nakon što je živjela potpu- 
no lišena svega, kao i Krist kad je umro na križu, 
umrla je u istom siromaštvu u kojem se On htio 
roditi. Ako živimo od Kristove smrti, njegova je 
smrt za nas počelo novog života, onoga za koji se 
valja nanovo roditi, da bismo postali Božja djeca.« 


Ivan Pavao II. primio je 27. listopada 1979. u 
audijenciju sudionike plenarne sjednice Papinskog 
vijeća »Cor Unum«. Kako je poznato, to je Vijeće 
osnovao papa Pavao VI. sa zadatkom da usklađuje 
svu karitativnu pomoć i djelatnost Crkve, kako bi 
je na taj način učinilo što uspješnijom. U svom 
nagovoru članovima Papinskog vijeća »Cor Unum« 
Ivan Pavao II. je naglasio kako Crkva vršeći djela 
ljubavi mora osjetiti i onu duhovnu ljubav, koja 
je duša tih djela, a plod Duha Svetoga. Svoj je 

nagovor zaključio željom da bi se preko svih kari- 
tativnih djela očitovala Gospodinova samilost pre- 
ma mnoštvu što trpi. 

Sveta Elizabeta Ugarska zaštitnica je kršćan- 
skoga Caritasa. I pravo je tako, jer je njezin život 
za sve kršćane pravi izazov — izazov na djela krš- 
ćanske ljubavi i milosrđa. 


MOLITVA 


Bože, Tvojom milošću, Elizabeta je u siromasi- 
ma gledala i častila Krista. Daj da i mi neumor- 
nom ljubavi služimo potrebnima i nevoljnima! Po 
Kristu Gospodinu našemu! Amen! 

18. studenoga 


OBLJETNICA POSVETE BAZILIKA 
SV. PETRA I SV. PAVLA 


Obljetnica posvete bazilika apostolskih prvaka 
sv. Petra i sv. Pavla u tijeku crkvene godine već 
je četvrta prilika da se sjetimo velebnih likova 
dvojice apostola, kojima Crkva toliko duguje i koje 
zbog toga naročito i poštuje. 

Došavši već do predvečerja svoga života »Ši- 
mun Petar i apostol Isusa Krista, onima koji su 
pravednošću našega Gospodina, Spasitelja Isusa 
Krista, primili istu dragocjenu vjeru kao i mi« (II 
Petr 1, 1) u svojoj drugoj poslanici pokušava opi- 
sati ono što je Gospodin učinio preko njega. Po- 
slanica je puna spasonosnih opomena. Iz nje kao 
naročito važno i današnjem spomendanu priklad- 
no navodimo ovo: 

»Smatram svojom dužnošću, dok sam god u 
ovom šatoru, da vas opomenama držim u budno- 
sti, jer sam svjestan da ću brzo ostaviti svoj ša- 
tor, kako mi i naš Gospodin kaza. Ali ću se pobri- 
nuti da se i poslije moje smrti u svakoj prilici mo- 
gnete sjećati ovoga. 

Uistinu, nismo vam navijestili moć i dolazak 
našega Gospodina Isusa Krista držeći se lukavo iz- 
mišljene bajke, nego jer smo bili očevici njegova 
(božanskog) veličanstva. On je, naime, primio čast 
i slavu od Boga Oca kad mu je od tako uzvišene 
Slave došao glas: "Ovo je Sin moj, Ljubljeni moj, 
koga sam odabrao, I taj glas koji je došao s ne- 
ba, mi smo čuli kad smo bili s njim na svetoj gori« 
(LI Petr 1, 13—18). 

Isv. Pavao opraštajući se pomalo od ovoga ze- 
maljskoga života svome najmilijem učeniku Ti- 
moteju povjerava ovo: »Dijeli sa mnom tegobe za 
Radosnu vijest, oslanjajući se na snagu Boga koji 
nas je spasio i pozvao svetim zvanjem ne po na- 
šim djelima, već po vlastitoj odluci i milosti koja 
nam je od vječnosti dana u Kristu Isusu, a koja se 
sada objavila dolaskom našega Spasitelja Krista 
Isusa. On uništi smrt i obznani život i besmrtnost 
Radosnom vijesti, za koju sam postavljen glasni- 
kom, apostolom i učiteljem. 

Zbog toga ovo i trpim, ali se ne stidim, jer 
znam komu sam vjerovao i siguran sam da on mo- 
že sačuvati povjereno mi blago do onoga Dana. Za 
uzor zdravog propovijedanja uzmi što si čuo od 
mene u vjeri i ljubavi koja je u Kristu Isusu! Ču- 
vaj dragocjeno povjereno blago uz pomoć Duha 
Svetoga koji prebiva u nama. 

Svi koji su u Aziji — to već znaš — ostaviše 
me. Među njima su Figel i Hermogen. Neka Go- 
spodin bude milostiv Oneziforovu domu jer me 
često utješio; nije se stidio mojih okova, već, na- 
protiv, kad je došao u Rim, brižno me potražio i 
našao — neka mu dadne Gospodin da nađe milo- 
srđe kod Gospodina u onaj Dan! — a koliko mi je 
usluga učinio u Efezu; ti to najbolje znaš« (II Tim 
1, 1—18). 

Vrline i zasluge apostolskih prvaka, njihov rad 
među Božjim narodom i napokon njihovo svjedo- 
čanstvo što ga dadoše, prolivši svoju krv za Go- 
spodina, privukoše štovanje vjernika odmah na- 
kon njihove smrti. Veličanstveni svjedoci toga kul- 
ta divne su bazilike nad njihovim grobovima. Na 

grobu sv. Petra podigao je baziliku sveti Silvestar 
(814—335.). Današnja Petrova bazilika u Vatikanu 
potječe iz XVI. stoljeća. Baziliku sv. Pavla podi- 
gao je papa Siricije (384—399.). 

Hodočašća u obje bazilike traju sve do dana 
današnjega. Naročito je živ gotovo svakidašnji 
priliv vjernika i hodočasnika u baziliku sv. Petra. 
Ona je, doista, centar kršćanstva. Za obje se bazi- 
like brinu i posebna upravna tijela: Reverenda 
Fabrica di S. Pietro i Pontificia Amministrazione 
della Patriarcale Basilica di S. Paolo. 


U nagovoru na generalnoj audijenciji srijede 24. 
studenoga 1965. papa Pavao VI. ovako je prisutne 
hodočasnike potaknuo na pobožnost prema sv. Pe- 
tru, apostolskom poglavici te apostolu koji nas uči 
o postojanosti božanskih istina te našoj trajnoj pri- 
vrženosti prema njima: »Vama, predragi sinovi, 
koji hodočastite k ovoj katedri katoličke istine, 
neka je draga pobožnost Petru, tj. svetom aposto- 
lu, koji nas naučava stalnosti božanskih istina te 
kao posljedicu toga i postojanost našeg pristaja- 
nja uz te istine. Petrovo ime na takav se način mo- 
ra priopćavati svakom kršćaninu; kao karizma, tj. 
dar što ga Gospodin ne uskraćuje onome koji je 
imao sreću primiti krštenje, i kao zalog, tj. dužnost 
što je svaki krštenik mora vršiti da bi bio dostojan 
uzvišene kvalitete vjernika. 

I zapamtite Kristovu riječ: "Svatko tko sluša 
ove moje riječi i izvršava ih može se usporediti s 
mudrim čovjekom koji svoju kuću sagradi na li- 
tici* (Mt 7, 24). 

Ovdje je litica, dragi sinovi; ovdje je Petar; i 
u njegovo ime mi vas blagoslivljamo.« 


177 


Isti papa Pavao VI. govoreći vjernicima u ge- 
neralnoj audijenciji srijede 3. studenoga 1965. re- 
kao je ovo: »Posjet grobu apostola-mučenika ne 
samo da ojačava već i potresa našu vjeru te čini 
da osjetimo ne samo radost vjere već i druge stva- 
ri. Čini da osjetimo kako je vjera veoma ozbiljna 
i zahtjevna stvar, kako ispovijedanje kršćanske 
vjere nije nešto površno i lako prilagodljivo svim 
okolnostima; vjera označuje, vjera zahtijeva vjer- 
nost; ona sa sobom povlači rizik i žrtvu, ona traži 
jak duh, pa ako je potrebno sve do heroizma, sve 
do najviše ljubavi... 

I vama, dragi hodočasnici i posjetnici groba sv. 
Petra, Kristova apostola i mučenika, prisutni po- 
nizni Ribarov nasljednik, koji je postao rimski bi- 
skup, upravlja riječi poticaja i ohrabrenja što od 
njega dolaze, da bi vaša katolička vjera po nje- 
govu primjeru i po njegovoj zasluzi imala onu pu- 
ninu i onu snagu koja joj pristaje.« 

Pavao VI. je želio, a to je u svom nagovoru 17. 
studenoga 1965. uoči obljetnice posvete bazilike 
sv. Petra i izrazio, »da posjet sv. Petru ne bude je- 
dnostavan turistički i umjetnički izlet, osvijetljen 
nekom povijesnom uspomenom i nekim osjećajem 
znatiželje i divljenja za razmjere i za jedinstve- 
nost značajnog spomenika, već da bude pravi čin 
kulta, s kojeg će svatko moći ponijeti onaj istinski 
duhovni dojam nad jednim katoličkim hramom, 
dojam koji baš ovdje zbog razmjera zgrade, nje- 
zine povijesti, njezine specijalne zadaće može po- 
stati veoma živ i značajan.« 

Dobro je da se danas svega toga sjetimo, a po- 
gotovo ako nam se jednoga dana pruži i prilika 

hodočašća u Rim na grobove sv. Petra i sv. Pavla 
te na grobove tolikih mučenika i svetaca u Vječ- 
nome gradu. 


MOLITVA 


Bože, blaženom si Petru, svome apostolu, pre- 
dao ključeve kraljevstva nebeskoga i dao prvosve- 
ćeničku vlast da veže i razrješuje. Daj nam po nje- 
govu zagovoru da se oslobodimo okova grijeha! 
Po Kristu Gospodinu našemu! Amen! 

Bože, u svojoj si dobroti pozvao Pavla, dok je 
još bio progonitelj, da bude posudom izabranom. 
Svidjelo Ti se da on bude apostol, navjestitelj i 
propovjednik evanđelja Kraljevstva. Molimo Te, 
usliši naše molitve i daj nam naučiti i shvatiti što 
sve za nas znači njegova služba! Po Kristu Gospo- 
dinu našemu! Amen! 

19. studenoga 


SVETA MATILDA VON HACKEBORN, 
DJEVICA 


Rodila se god. 1241. od plemenitih roditelja. Bi- 
la je mlađa sestra sv. Gertrude. Jednog je dana s 
majkom posjetila samostan Rodersdorf, u biskupiji 
Halberstadt, gdje je Gertruda bila već redovnica. 
Matilda, premda joj je bilo tek 7 godina, bila je 
tako zahvaćena svetim samostanskim mjestom, da 
se iz njega više nije htjela udaljiti. Dopustili su 
joj da ostane u samostanu. 

Gertruda je od god. 1251. pa sve do 1292. bila 
opatica zajednice, koja se god. 1258. preselila u 
Helftu, kod FEislebena. Kao marna poglavarica, ko- 
joj je bilo mnogo stalo do duhovnog odgoja sesta- 
ra, imala je u svojoj veoma sposobnoj sestri Ma- 
tildi veliku i mudru pomoćnicu. Matilda se od- 
likovala dubokom poniznošću, nevinošću, ljubaz- 
nošću, tako da su je susestre, ali i ljudi izvan sa- 
mostana rado tražili za savjetnicu. Dominikanci iz 
samostana Halle brinuli su se za duhovno vod- 
stvo samostana u Helfti, a osobito kreposni fra 
Henrik iz Halle. Oni su redovnicama, pa tako i 
Matildi, veoma pomogli u duhovnom uzdizanju. 

Zbog svojih darova uma i srca, smisla za umjet- 
nost, Matilda je vodila samostansku školu te bila 
imenovana za predvoditeljicu pjevanja. Njezin li- 
jepi glas te revnost u pjevanju zaslužiše joj ča- 
sni naziv »Kristov slavuj«. Za Matildu je, hvala 
Bogu, bila najprvotniji zadatak njezina života te 
najdublji i najuzvišeniji izražaj njezina bivovanja. 

Zbog toga je njezina duša u moljenju i pjevanju 
časoslova sva treptala od žarke pobožnosti. Često 
je pri tom upadala i u zanos. Sva njezina sabra- 
nost, pobožnost, bijaše upravljena prema bogo- 
služju, odakle je dobivala mnoga duhovna pro- 
svjetljenja i žar ljubavi prema Bogu. Da bude što 
sabranija, brižno je čuvala svoja osjetila, a činila 
je i oštre pokore. 

Unatoč tome što je visoko pokročila u duhu, 
znala se ipak optuživati zbog lijenosti i žalosti. 
Bog ju je tako zahvatio da joj je sve ono što je či- 
nila izgledalo daleko premalo. Mnogo je trpjela od 
glavobolje, koja je naročito bila teška zadnjih go- 
dina njezina života. Posljednje pomazanje primila 
je pobožno 18. listopada 1299., a umrla je »prika- 
zujući svoje srce Spasitelju i uranjajući ga u nje- 
govo«, na današnji dan iste godine. Iako nikad 
nije bila službeno kanonizirana, slavi se kao sve- 
tica u raznim samostanima što slijede pravilo sv. 
Benedikta. Blagdan joj spominje i Martirologij. 

U povijesti pobožnosti Srcu Isusovu Matilda 
ima značajnu ulogu. Ona ne samo da je bila ve- 
oma pobožna prema Srcu Isusovu, od koga je pri- 
mila naročite milosti, a o kojima govori i 
njezina knjiga »Liber specialis  gratiae«y — 
Knjiga posebne milosti, nego je bila i od 
Gospodina odabrano oruđe da njegovu Srcu pri- 
vuče i svoju sestru Gertrudu i ostale svoje suse- 
stre redovnice. I tako će se pobožnost Srcu Isu- 
sovu zaslugom Matilde i Gertrude očitovati prvi 
puta u punom svjetlu koncem XIII. stoljeća, da 
dođe do novog procvata u XVI. stoljeću. Iz pobo- 
žnosti Srcu Isusovu pobožne su duše po samosta- 

nima crpile onaj žar koji se s pravom može na- 
zvati mističnim. 

Duhovnost sv. Matilde stapa u sebi razne ele- 
mente: one što proizlaze iz benediktinskoga redov- 
ničkog pravila, dominikanske, jer su im domini- 
kanci bili duhovni vođe, te druge do kojih je do- 
šla čitajući spise sv. Bernarda i nekih franjevač- 
kih duhovnih pisaca. No nad svim tim elementima 
kao novina dominira pojam »mistika zaručnice«, 
kojega prije svete Matilde nema u duhovnoj lite- 
raturi. No kasnije će taj pojam biti prisutan u spi- 
sima sv. Terezije Avilske i tolikih drugih redov- 
nica mističarki. 

»Liber specialis gratiae« vjerojatno je u izvor- 
niku bio sastavljen latinskim jezikom, a odaje ve- 
oma visok stupanj literarne i teološke kulture re- 
dovnica u Helfti. Autograf se, na žalost, nije sa- 
čuvao. O tradiciji latinskog i holandskog teksta 
»Knjige posebne milosti« pomno raspravlja Brom- 
berg u svom djelu »Het boek der bijzondere ge- 
nade van Mechtild van Hackeborn« godine 1965. O 
duhovnosti svete Matilde, uz spomenutog Brom- 
berga, pisali su u novije doba još i ovi ugledni du- 
hovni pisci i teolozi: Karrer, Urs von Balthasar, 
Testore, Hamon i Vagaggini. Sve je to znak da se 
radi o izvanrednoj duši, koja je vrijedna da je 
upoznamo i štujemo. 

| 20. studenoga 
SVETI FELIKS DE VALOIS 


Suosnivač skupa sa svetim Ivanom de Maiha 
reda Presvetog Trojstva ili trinitaraca, rodio se 
god. 1127. u pokrajini Valois, sjeveroistočno od Pa- 
riza. Prema zavičaju je i njegovo prezime, a dvoj- 
beno je da li je bio u srodstvu s francuskom kra- 
ljevskom kućom de Valois. 


Šume i proplanci između Gaudelua i Montigny- 
-Lalliera, gdje se nalazilo i mjesto Cerfroid (Cer- 
vus frigidus), bijahu veoma prikladno mjesto za 
tadašnje pustinjake. Ondje je i Feliks u mladosti 
pa i kasnije provodio samotnički pustinjački ži- 
vot zapadnoga tipa, kakav je tada bio u cvatu po- 
svuda u Evropi, a naročito u Francuskoj. Takvim 
je životom želio postići evanđeosko savršenstvo, 
preporučeno od našega Gospodina, U njemu je us- 
trajao nekoliko desetljeća. S vremenom se oko 
njega okupila grupica učenika, koji su bili zahva- 
ćeni istim idealom kao i on. Njima je bio duhovni 
vođa i učitelj, iako su živjeli odijeljeno, svaki u 
svojoj zabiti i osami. 

Godine 1194. došao je u Cerfroid Ivan de Mat- 
ha, a bilo mu je tad 40 godina; prije nekoliko mje- 
seci bio je zaređen za svećenika. On se tada bavio 
mišlju o osnivanju reda Presv. Trojstva za otkup 
kršćanskih robova. Feliks de Valois i tri njegova 
sudruga oduševili su se za tu zamisao i stavili se 
na raspolaganje, kako bi došlo do njezina ostva- 
renja. Od tada je njegov život vezan uz postanak 
i razvitak novoga reda, koji je zadužio mnoge koji 

su bili tada žrtve gusarstva — svojevrsni »tero. 


rizam« i nasilje onoga vremena. 
Na početku života mnogih redova nalaze se 
sveci, pa je to tako bilo i kod reda trinitaraca. Nje- 


mu na početku stoji osnivač sv. Ivan de Matha, a * 


uz njega kao najrevniji suradnik, Božji svetac 
sveti Feliks de Valois. On je tome redu najviše pri- 
donio svojom svetošću. Umro je u Parizu 4. stu- 
denoga 1212., a sahranjen je u glavnom samostanu 
svoga reda u Cerfroid, sjeveroistočno od Pariza. 
Takozvanom ekvipolentnom kanonizacijom progla- 
šen je svetim. Blagdan mu se od god. 1694. slavi 
na današnji dan. 

U novije vrijeme neki su pokušali dovesti u pi- 
tanje i samo njegovo postojanje, što je bio poku- 
šaj pretjeranog i uskog gledanja na povijesne 
stvarnosti. Ima posve dostatnih povijesnih poda- 
taka, koji takve pretjerane stavove pobijaju kao 
neutemeljene. Ti su podaci navedeni i obrazloženi 
u enciklopedijskoj zbirci »Bibliotheca sanctorum«, 
kojoj se općenito priznaje znanstvena ozbiljnost i 
temeljitost. Ne smijemo na laku ruku otpisivati 
svece. Kako god je opravdano razlikovati legende 
od povijesne stvarnosti, tako je isto pošteno ne dr- 
žati dokazanim ono što nije dokazano. Nepostoja- 
nje sv. Feliksa de Valois nije dokazano, naprotiv 
o njegovu životu postoje podaci koji ga prilično 
osvjetljuju. 

Sv. Feliksa na slikama obično prikazuju s bije- 
lim jelenom, koji među rogovljem ima križ. Pri- 
kazuju ga isto tako obučena u bijeli škapular i 
plašt s crveno-plavim križem, kako se nose redov- 
nici trinitarci. Zatim ga prikazuju kako mu Pre- 

Kto Trojstvo pruža škapular s crveno-plavim kri- 
žem i napokon s raskidanim okovima u ruci, što 
označuju svrhu reda kojemu je bio suosnivač: 
oslobađanje zarobljenih kršćanskih robova. 

21. studenoga 


PRIKAZANJE BLAŽENE DJEVICE 
MARIJE — GOSPA OD ZDRAVLJA 


Današnji Gospin spomendan ima svoje znače- 
'nje, svoj smisao, ne samo zato što se pobožno sje- 
ćamo jedne tajne iz života One koju je sam Bog 
odabrao za Majku svoga Sina, a kao posljedicu to- 
ga i za Majku Crkve, tajne njezina potpunog pri- 
kazanja, darivanja, posvećenja Bogu, već i zato 
što je današnja proslava jedan konkretan ekumen- 
ski čin prema našoj subraći kršćanima Istoka. U 
uvodnoj bilješci Časoslova Božjega naroda čita- 
mo, naime, ovo: »Na današnji dan (god. 543.) po- 
svete crkve svete Marije Nove, podignute pokraj 
jeruzalemskoga hrama, zajedno s istočnim kršća- 
nima slavimo 'posvetu', kojom se od djetinjstva 
posvetila Bogu potaknuta od Duha Svetoga, čijom 
je milošću bila ispunjena u svome bezgrešnom za- 
čeću.« 

O Marijinu prikazanju ne govori nam nijedna 
knjiga Svetoga Pisma, no zato o njemu opširno pi- 
šu Apokrifi, oni tekstovi koje Crkva ne priznaje 
kao nadahnute, pa ih zato nije ni uvrstila u svoj 
službeni popis svetopisamskih knjiga. Kao zanim- 
ljivost navodimo kratko što Apokrifi pišu o Mari- 
jinu prikazanju. Prema njima taj je čin bio veoma 
svečan. Popratili su ga čudesni događaji. Mariju su 
roditelji obećali Bogu i doveli je u hram kad su 
joj bile tri godine. Bilo je to u pratnji velikog bro- 
ja hebrejskih djevojčica, koje su u ruci nosile za- 
paljene baklje. U svečanosti su sudjelovale hram- 

ske vlasti, pa i sami anđeli, koji su vršili službu 
pjevača. Od radosti su pjevali. 

Do ulaza u hram bilo je 15 stepenica, kojima se 
Marija sama uspela, premda je bila još tako male- 
na. Apokrifi govore još da se Marija u hramu hra- 

nila neobičnom hranom, koju su joj donosili sami 
anđeli te da nije stanovala s ostalim djevojčicama, 
već u samoj svetinji nad svetinjama. 

Sve su to samo pobožna i neutemeljena razmi- 
šljanja apokrifnih pisaca. Ipak kao neka književ- 
na vrsta mogu imati neko značenje. Ono bi bilo 
u tome što se želi na izvanjski, osjetan način, opi- 
sati, dočarati onu stvarnost koja je nevidljiva, 
stvarnost da je Marija od prvoga časa svoga posto- 
janja bila puna milosti, da je bila predodređena 
za dostojanstvo Bogomajke, kojim nadilazi i same 
anđele. 

Bog je svojom milošću pripravio Marijino ti- 
jelo da ono postane hramom Božjega Sina, sveti- 
njom nad svetinjama, u koju se spustio i nastanio 
Najsvetiji, Sin Božji. Ona je po svome odabranju 
prikazana, posvećena Bogu, određena za velike 
stvari, za ostvarenje Božjega plana o spasenju čo- 
vjeka. Kad čitamo one nadahnute tekstove Svetoga 
Pisma, koji govore o Mariji, onda nam i današnji 
spomendan postaje tako jasan, rječit. Radi se o ve- 
likoj tajni utjelovljenja, u koju je i Marija svim 
svojim bićem bila uvučena. Crkva joj stoga u svom 
Časoslovu danas sva radosna pjeva: 


Djevojčice ti bez ljage, 
Bjelokosni dome Božji, 
Šatore i kućo sveta, 
Duhom Svetim pozlaćena. 


Ljubavi si čudo pravo, 
Zrcalo si svega dobra) 

Zora Sunca presjajnoga, 
Sjemena božanskog škrinja. 

U našim južnim krajevima, osobito u Splitu na 
Dobrome, pa u Zadru, Dubrovniku i tolikim dru- 
gim dalmatinskim gradićima i selima danas se ve- 
oma svečano slavi blagdan Gospe od zdravlja. To 
posve odgovara zazivu Gospi u Lauretanskim lita- 
nijama: »Zdravlje bolesnih, moli za nas!« 


Blagdan Gospe od Zdravlja, kojoj su u kraje- 
vima negdašnje Mletačke Republike bile podignute 
brojne crkve, crkvice i kapele, vezan je s jednim 
događajem. Kad je god. 1630. na području Mleta- 
čke Republike harala strašna kuga, koja je u sa- 
moj Veneciji pokosila 80.000 života, mletački se 
Senat obratio Gospi za pomoć. Učinjen je zavjet baš 
na današnji dan god. 1631., da će Gospi, ako pre- 
stane kuga, podići crkvu. Kuga je prestala, a za- 
vjet je ispunjen. Podignuta je god. 1687. velebna 
crkva »Madonna della salute«, koju i danas svaki 
posjetnik Venecije može posjetiti. Pobožnost prema 
Gospi od zdravlja došla je iz Venecije i u naše ju- 
žne krajeve. 

Bolest nam je i danas čest gost i bit će do kon- 
ca svijeta. U bolesti čovjek trpi, na osobit način 
osjeća svoju ograničenost, nemoć, slabost i zato mu 
je potrebna moralna snaga. Nju će dobiti moleći, 
dobit će je i po Marijinu zagovoru, koji je moćan. 
Iz Svetoga Pisma znamo da ni jedna dobro obav- 
ljena molitva ne može biti uzaludna. Bog se ve- 
zao da će nas uslišati, a on je vjeran i ne može 
se iznevjeriti svome obećanju. No, to je uslišanje 
ne po našoj volji i našem shvaćanju, već po Bo- 
žjem, koji »onima što ga ljube sve upravlja na do- 
bro«, koji će nas uslišati u svemu što će nam biti 
na spasenje. 

Zato je opravdano moliti i za zdravlje i to po 
zagovoru Gospe od zdravlja, no s potpunim pre- 
danjem u Boga, onako kako je to molio Isus u Get- 
semaniju: »Oče; Ako hoćeš, otkloni ovaj kalež od 
mene! Ali neka ne bude moja, nego tvoja volja!« 
(Lk 22, 42). Lijepo je da se u našim južnim kraje- 
vima za blagdan Gospe od zdravlja mnogi ispovje- 
de i pričeste. Ti su sakramenti najbolji lijek protiv 
naših slabosti. Od njih dobivamo izvanrednu du- 
hovnu snagu. Blagdan Gospe od zdravlja, kad se 
vjernici u većem broju no obično okupljaju, valja 
pastoralno dobro iskoristiti, da ih se tom zgodom 
pouči o vrijednosti molitve, sakramenata, o Go- 
spinu zagovoru, koji nam je tako potreban. 

Sjećam se dobro, dok sam bio u Dubrovniku, 
kako se današnji Gospin blagdan u katedrali sla- 
vio. Takve veće ili manje proslave unosile su u 
našu sivu svagdašnjicu uvijek radosti, poleta, ne- 
kog svečanog raspoloženja, što je sve čovjeku po- 
trebno. No davale su nešto još daleko više: nutar- 
nju utjehu u vjeri da nam je Marija duhovna maj- 
ka i zagovornica, zvijezda u tamnoj noći, utočište 
u našoj grešnosti, zdravlje u bolesti. Zato smo nje- 
zine spomendane, blagdane i svetkovine tako rado 
i slavili te slaveći rasli u vjeri i nadi, koje ne va- 
raju. 


MOLITVA 


Častimo, Gospodine, slavni spomendan presve- 
te Djevice Marije; molimo, po njezinu zagovoru, 
da i mi zavrijedimo primiti od punine Tvoje milo- 
sti. Po Kristu Gospodinu našemu! Amen! 

SVETI MAVRO, POREČKI BISKUP 


Opstojnost jednog biskupa i mučenika u Po- 
reču po imenu Mavro izvan svake je sumnje. Za to 
jamči natpis pod velikim oltarom Eufrazijeve ba- 
zilike u Poreču, sagrađene u VI. stoljeću, koji gla- 
si: »Hoc cubile sanctum confessoris Mauri nibeum 
continet corpus; haec primitiva eius oratibus repa- 
rata est ecclesia; hic condigne translatus est, ubi 
episcopus et confessor est factus, ideo in honore 
duplicatus est locus«. 


Uhrvatskom prijevodu: »Ovo sveto počivali- 
šte sadrži tijelo ispovjedaoca Mavra; ovo je pr- 
votna njegovim zagovorom obnovljena crkva; ova- 
mo, gdje je postao biskup i ispovjedalac, bio je do- 
stojno prenesen; zbog toga je ovo mjesto dvostru- 
ko u časti.« Taj se latinski natpis nalazi na jednoj 
velikoj ploči iz grubog vapnenca. Delehaye i dru- 
gi odličniji učenjaci stavljaju taj natpis u razdo- 
blje između V. i VI. stoljeća, kao i stari epigraf 
iste vrste pronađen na ruševinama jednoga zida 
biskupske palače, a koji glasi: »Cuius victricia 
membra a nunc requiescunt intra muros huius civi- 
tatis Parent.« — »Čiji pobjednički udovi odsada 
počivaju unutar zidina ovoga grada Poreča« — a 
koji se također odnosi na biskupa Mavru. 

On je bio biskup u Poreču u IV. stoljeću i to 
kao »confessor« — a što ne isključuje i mučeni- 
štvo pod Dioklecijanom, jer su se tako nazivali 
mučenici u V. i VI. stoljeću, dakle, u doba iz kojeg 
potječu spomenuti natpisi u Poreču. Na prekras- 
nom mozaiku u apsidi Eufrazijeve bazilike sv. Ma- 
vro je prikazan s mučeničkom krunom u ruci. On 

je bio po tadašnjim rimskim zakonima pokopan na 
jednom groblju izvan grada, no dva stoljeća ka- 
snije biskup Eufrazije ga je zbog razloga sigur- 
nosti dao prenijeti u grad, u svoju baziliku. 

Papa Ivan IV. (640—642.), rodom Dalmatinac, 
poslao je opata Martina u Dalmaciju da otkupi 
kršćanske robove i prenese relikvije domaćih sve- 





taca-mučenika u Rim. Da bi im pružio dolično po- 
čivalište, pretvorio je oratorij sv. Stjepana, uz la- 
teransku krstionicu, u kapelu sv. Venancija. Papa 
je tamo dao izraditi i mozaike, što se čuvaju još 
i danas. Od osam osoba što su na njima prikazane, 

svi s knjigom u ruci, prvi je s lijeva biskup, odje- 
ven u tamnu planetu i palij, s imenom svetoga Ma- 
vra. : 

Delehaye misli da svečeve relikvije, prenesene 
jednom iz Poreča u Rim, više odande nisu micane. 
Drugi, naprotiv, misle da je onamo bila prenese- 
na samo neka relikvija; ili: kad je nestalo opasno- 
sti, da su sve relikvije vraćene u njihovu domovi- 
nu: »hic condigne translatus et« — ovamo dostoj- 
no prenesen — odnosilo bi se upravo na taj po- 
vratak. 

Sve tamo od X. stoljeća pa dalje u Poreču se 
nalaze svjedočanstva što govore da Poreč posje- 
duje relikvije svoga svetog zaštitnika. Jedna diplo- 
ma cara Otona II. od 7. lipnja 983. godine govori 
da u bazilici u Poreču počiva tijelo sv. Mavra. Je- 
dna kronika Ivana Đakona govori o posjetu što ga 
je god. 1.000. učinio dužd Pietro Orseolo II. ora- 
toriju sv. Mavra, što bi bilo svakako nevjero- 
jatno, da nije bio uvjeren da se ondje nalazi sveče- 
vo tijelo. Te su relikvije kasnije doživjele još ra- 
zne peripetije, pljačkane su, prenašane, vraćane 
djelomično i napokon god. 1934. konačno. Od tada 
počivaju unutar umjetnički izrađenog kovčežića iz 
srebra i zlata u porečkoj katedrali-bazilici. 

Sveti Mavro je zaštitnik grada i biskupije Po- 
reč, koja je danas ujedinjena s biskupijom Pule. 
U Poreču se veoma svečano slavi 21. studenoga. 


193 


22. studenoga 


SVETA CECILIJA, 
DJEVICA I MUČENICA 


Sveta Cecilija je jedna od najznačajnijih figu- 
ra ranoga kršćanstva. Srednjovjekovni pisac Ja- 
kov da Voragine u svom djelu »Flos sanctorum« u 
imenu Cecilije gleda nebeske ljiljane — Coeli li- 
lia. Pa ipak kritični povjesničari u vezi života sve- 
te Cecilije stavljaju mnoge poteškoće, dakako ne 
moralne prirode, već što je legenda, a što stvar- 
nost? Unatoč tome kod obnove kalendara spomen- 
dan je sv. Cecilije ostao i to kao obavezan. Hagio- 
grafi kažu da bi bez nje, koju glazbenici štuju kao 
svoju zaštitnicu, naš kalendar ostao siromašniji. 

Što se tiče sv. Cecilije, sigurne su i rječite ba- 
rem dvije činjenice: prva je naslov bazilike sv. 
Cecilije, koji je veoma star; datira sigurno iz vre- 
mena prije Milanskoga edikta, dakle, prije 313. go- 
dine. Blagdan se svetice slavio u njezinoj bazilici 
u Trastevere — rimskoj četvrti — već godine 545. 

Druga je činjenica također veoma značajna, a 
ta je da je bila pokopana u Kalistovim katakom- 
bama i to na počasnom mjestu, uz takozvanu »Kri- 
ptu papa«. Kasnije je njezino tijelo papa Paskal I., 
koji je bio veoma pobožan prema svetici, dao pre- 
nijeti u kriptu bazilike u Trastavere. 

Koncem XVI. stoljeća sarkofag je sv. Cecilije 
ponovno otvoren, a tijelo pronađeno u još dosta 
očuvanu stanju, obučeno u odjeću iz svile i zlata. 
Tada je slavni kipar Maderna isklesao poznati sve- 
tičin kip u mramoru, koji je vjerna reprodukcija 

— kako se pripovijeda — pogleda i položaja ti- 
jela svete mučenice. Kopija toga kipa nalazi se još 
i danas u Kalistovim katakombama, podsjećajući 
tako da je svetičino tijelo najprije ondje počivalo. 

U legendarnom opisu mučeništva sv. Cecilije, 
koji je nastao dosta kasno, ona se uzvisuje i slavi 
kao najsavršeniji uzor kršćanske žene, koja je iz 
ljubavi prema Kristu ispovijedala djevičanstvo i 
podnijela mučeništvo. 

Legenda kaže da je Cecilija bila plemenita ro- 
da, bogata, da je svaki dan išla na misu, koju je 
u katakombama pokraj Apijeve ceste služio papa 
Urban. Putem su je čekali brojni siromasi, prema 
kojima je uvijek bila milostiva i darežljiva srca. 
Kad su je dali za zaručnicu Valerijanu, na dan za- 
ruka, »dok su odzvanjali glazbeni instrumenti, ona 
je u srcu pjevala samo Gospodinu.« Odatle je do- 
šlo i do toga da su je kasnije glazbenici izabrali 
za zaštitnicu. Prije nje se slavio zaštitnik glazbe 
sv. Ivan Krstitelj, čiji je otac Zaharija kod njegova 
rođenja zapjevao svoj kantik »Benedictus«. 


Kad je Cecilija prema legendi postala Valerija- 
nova žena, rekla mu je prve noći: »Neka me ne 
dotakne nijedna profana ruka, jer mene štiti an- 
đeo. Ako me budeš poštivao, on će te ljubiti, kao 
što ljubi i mene.« Valerijan se tada pokorio Ce- 
cilijinu savjetu, dao poučiti u vjeri i krstiti od 
pape Urbana te je onda skupa s Cecilijom i svo- 
jim bratom Tiburcijem podnio mučeništvo. Iako 
baš u takvom obliku izvještaj je samo pobožna le- 
genda, to ipak postoje povijesne osobe i to muče- 
nici Valerijan i Tiburcije, koji su pokopani u Pre- 
testatovim katakombama. 

Prema legendarnom opisu muke Cecilija je bila 
osuđena na smrt i to tako da joj se odrubi glava. 
Krvniku to nije uspjelo učiniti ni s tri udarca. Ce- 
cilija je tada zamolila da prije smrti smije još vi- 
djeti papu Urbana. U očekivanju toga posjeta kroz 
tri dana je nastavila ispovijedanjem kršćanske 
vjere. Ne mogavši je više ispovijedati riječima, iz- 
razila je prstima svoju vjeru u jedinoga trojstve- 
noga Boga. I upravo ju je u tom položaju i ovje- 
kovječio slavni majstor Maderna. 

Eto, to bi bilo sve o svetoj Ceciliji, nešto iz po- 
vijesti njezina kulta, a nešto iz legende. 


MOLITVA 


Gospodine, pristani uz naše zazive i po zago- 
voru svete Cecilije usliši naše molitve! Po Kristu 
Gospodinu našemu! Amen! 


ANTIFONE 


Djevica Cecilija vazda je u svom srcu nosila 
Kristovo Evanđelje; ni danju ni noću nije presta- 


jala o Bogu govoriti i njemu se moliti. 


Kad je već svanulo, Cecilija usklikne i rekne: 
»O vojnici Kristovi, odbacite djela tame i obucite 
se oružjem svjetla!« 

23. studenoga 
SVETI KLEMENT I., PAPA I MUČENIK 


Da bismo bolje shvatili povijest Crkve, korisno 
je uočiti i fenomen »kontestacije« — osporavanja, 
koji je kao pojam nov, ali kao stvarnost u Crkvi 
prisutan sve tamo od njezina početka. Uvijek je u 
Crkvi bilo ljudi koji su smatrali da su po- 
zvani »rasuđivati«, pokazivati na onaj jedini »pra- 
vi« put, izvan kojega drugoga nema, koji su sve 
oko sebe smatrali zaprekom napretka u Crkvi, a 
na taj način u Crkvu unosili smutnje, razdore, 
stranke, svađe i ostale ljudske slabosti. Uvijek je 
bilo ljudi koji su smatrali da su za neke službe i 
odgovorna mjesta u Crkvi prikladni samo oni koji 
odgovaraju njihovim predodžbama, dok su druge, 
što su izlazili iz tih okvira, smatrali nepoželjnima 
i štetnima po opće dobro, pa su ih osporavali i na- 
stojali onemogućiti. Stoga bi se ljuto varao onaj 
koji bi mislio da povijest Crkve bijaše uvijek mir- 
no more. Ne, nije tako bilo, lađa Crkve često je 
plovila i plovi uzburkanim morem. 

Za jedan veoma bučan slučaj osporavanja u 
Crkvi znamo već u I. stoljeću, i to u Korintu. Taj 
je slučaj mogao imati preteške i nesagledive po- 
sljedice, da nije svojom mudrošću, ljubavlju, ali i 
odlučnošću, intervenirao svetac koga danas slavi- 
mo, sveti Klement, koji je kao treći Petrov naslje- 
dnik potkraj I. stoljeća upravljao Rimskom Cr- 
kvom. I, hvala Bogu da je taj svetac, koji je u ono 
doba nosio najveću odgovornost za Crkvu, odmah 
i intervenirao. Bio je budan i neustrašiv pastir, 
koji se nije bojao preuzeti na se odgovornost. 

Kako nag izvješćuje sv. Irenej, Klement je bio 
čevrti rimski biskup, nakon Petra, Lina i Ana- 
kleta. Bio je na čelu Rimske Crkve od god. 92. do 
101. Podrijetlom je bio Židov iz dijaspore, a po 
kulturi Helen. Nije nam poznato gdje je i kako 
došao u dodir s kršćanstvom. Sv. Pavao doduše u 
Poslanici Filipljanima piše o nekom Klementu kao 
o »svom suradniku«, no to je ipak i odviše malo, 
da bi toga Pavlova suradnika mogli poistovjeto- 
vati s kasnijim papom Klementom. Tradicija je 
starih kršćanskih pisaca složna u tome da je Kle- 
ment bio apostolski učenik, čak i u izravnim veza- 
ma sa svetim Petrom. 

O pontifikatu pape Klementa, osim onoga iz 
njegove Poslanice Korinćanima, nemamo nikakvih 
drugih podataka. Umro je vjerojatno na Istoku, na 
Kersonezu, kamo je bio prognan. 

Njegova ličnost i njegov veliki autoritet proiz- 
lazi iz Poslanice, što ju je između god. 96. i 98. 
upravio u Korint. Bilo je to baš malo nakon dru- 
gog progonstva kršćana pod carem Domicijanom. 
Od tog je progonstva mnogo pretrpjela i Rimska 
Crkva, koju je u tim teškim i kritičnim časovima 
podržavao njezin revni biskup Klement. I gle, kad 
se progonstvo smirilo, oborila se na Crkvu u Ko- 
rintu ne manja oluja,.no ovaj put iznutra. Takve 
su bure još neugodnije i opasnije. To dobro zna- 
mo iz vlastitog iskustva u našoj mjesnoj Crkvi. 

Predmet spora u Korintu sastojao se u tome 
što je šačica mladih bunila mjesnu kršćansku za- 
jednicu protiv zakonito postavljenih svećenika. 
Osporavatelji zakonite vlasti u Crkvi činili su svoj 
razorni posao vjerojatno iz zavisti, interesa ili ne- 
kih drugih nečasnih motiva. Žalosno je bilo to što 

su ti nepozvani glasnogovornici uspjeli zavesti je- 
dan broj vjernika na svoju stranu, što je dakako 
crkvenu zajednicu u Korintu dovelo do veoma te- 
škog stanja. To je išlo čak tako daleko da je pri- 
jetio i bio već na pomolu raskol. 

O svemu tome bio je u Rimu kao prvi autoritet 
Crkve obaviješten i papa Klement. On je smatrao 
svojom dužnošću da umiri duhove te ponovno us- 
postavi mir i red. Stoga je Crkvi u Korintu upu- 
tio svoju Poslanicu, koja je puna i dobrote i čvr- 
stoće. Poslanicu je uručio trojici pouzdanih ljudi: 
Klaudiju, Valeriju i Fortunatu, koji su se dali na 
ne baš lagan i kratak put iz Rima čak u Korint. 
Strepeći pomalo i za te pismonoše te nadajući se 
u sretan ishod njihova putovanja, Klement je ova- 
ko zaključio svoju Poslanicu: »Vratite ih natrag 
brzo s mirom kao glasnike radosti, da nam što pri- 
je jave o miru i slozi, što ih tako zazivamo i želi- 
mo, da bismo se mogli radovati i mi zbog uspo- 
stave reda među vama.« 

Klement se u pismu protiv uzročnika nereda u 
Korintu ne služi baš nekim baršunastim riječima, 
jer je i on dobro znao da na ljutu ranu valja sta- 
viti ljutu travu. On zato piše: »Ustadoše nečasni 
protiv časnih ljudi, neslavni protiv slavnih, bezum- 
ni protiv mudrih, mladi protiv starih. I zbog toga 
su tako daleko pravda i mir, jer je svak napustio 
strah Božji te je potamnila vjera u njega; nitko 
više ne koraca po normama njegovih zapovijedi, 
niti se ponaša na način dostojan Krista, već sva- 
tko ide za željama svog zloga srca, što je začelo 
onu opaku i bezbožnu zavist, zbog koje u svijet 
uđe smrt.« , 

Izrekavši te oštre i odlučne riječi, Klementova 
se ruka što piše ublažuje. Čini to jer se boji da 
njegove riječi ne bi još ljućom učinile ranu ospo- 
ravatelja. Zato sada nakon žigosanja bira drugi 
put, sada želi uvjeravati, pa stoga ovako piše: 

»Predragi, te vam stvari pišemo ne samo da vas 
opomenemo, već da ih dozovemo u svijest i sa- 
mima sebi, jer smo i sami na istoj areni i jer nas 
čeka isto natjecanje. 

Napustimo stoga isprazne i nekorisne pretjera- 
ne brige te uđimo u slavnu i časnu normu naše 
tradicije! 

Pogledajmo što je lijepo, ugodno u očima Ono- 
ga koji nas je stvorio! 

Uprimo pogled u Kristovu krv te spoznajmo 
kako je dragocjena za Boga, njegova Oca, jer je 
čitavom svijetu donijela milost pokajanja. 

Gajimo osjećaje poniznosti, odbacujući u stra- 
nu svaku nadutost i ludost i srdžbu, sjećajući se 
naročito riječi što ih je izrekao Gospodin Isus, da 
nas pouči u odmjerenosti i plemenitosti. Sjedinimo 
se s onima što slijede mir s pobožnošću, a ne s oni- 
ma što hoće mir s licemjernošću. 

Krist je svojina onih poniznih, a ne onih što 
se podižu na njegovo stado.« 

Kad čitamo te Klementove, nama vremenski 
tako daleko napisane riječi, možemo se ispuniti 
ponosom zbog naše tradicije, koja je tako stara, a 
ujedno tako živa i sadržajna, da nam i danas može 
služiti kao duhovna hrana, da nas može i danas 
odgajati u našemu kršćanskom životu. Ono što mi 
ispovijedamo danas, ispovijedao je i sv. Klement 
i toliki drugi već prije 1900 godina. Ono za što se 

oni boriše, oko čega su nastojali, to isto i mi danas 
činimo. Zato su duhovni i pastoralni spisi već pr- 
vih kršćanskih pisaca, tako zvanih apostolskih Ota- 
ca, odlično duhovno štivo i za nas danas. 

Uvjeravajući Korinćane o onome jedino isprav- 
nom, sveti Klement Rimski ukazuje na Kristovu 
poniznost, koja je najjači zov za svakoga. Ospo- 
ravatelje poziva na obraćenje poniznomu Kristu, 
a njemu se obratiti znači vladati se kao i on, koji 
je blag i ponizan srcem. 

No evo samih Klementovih riječi: »Častimo 
Gospodina Isusa Krista, čija je krv dana za nas; 
poštivajmo one koji nas vode, poštivajmo starije, 
odgajajmo mladež za stegu i strah Božji, upućujmo 
naše žene prema dobru! 

Nek one pokazuju ljubazne običaje čistoće, ne- 
ka daju dokaz svoje spremnosti na blagost, neka 
šutnjom objavljuju umjerenost svoga jezika, nek 
vrše djela ljubavi na jednak način prema svima 
što se boje Boga! 

Neka naši sinovi sudjeluju u poučavanju prema 
Kristu; neka nauče kakvu snagu ima kod Boga 
čista ljubav, kako je ljubav prema njemu lijepa i 
velika te kako spasava sve one što u njemu žive 
sveto, u čistoći misli.« 

Sve te opomene, sva ta pouka prema svečevu 
pisanju imaju svoj smisao u Kristu. Takav valja 
biti jer nas tako Krist uči i riječju i primjerom. 
Poučavati se po Kristu i prema Kristu znači biti 
onakav kršćanin kakvog nam je Krist sam ocrtao. 

Vrijednost je Klementove Poslanice. Korinća- 
nima i u tome što daje jasnu nauku o hijerarhiji u 
Crkvi. Samo tako će se Korinćani, ali ne samo oni, 


201 


već i mi danas vratiti k miru te izbjeći štetna os- 
poravanja koja toliko koče razvoj i napredak Cr- 
kve. 

Sv. Klement piše: »Apostoli su od našeg Gospo- 
dina Isusa Krista primili dobru vijest za nas; Isus 
Krist je bio poslan od Boga. 

Krist je, dakle, od Boga, a apostoli od Krista; 
prema tome jedan i drugi određeno dolaze od Bo- 
žje volje. 

Primivši naloge, postavši sigurni o uskrsnuću 
Gospodina našega Isusa Krista, pouzdavajući se u 
Božju riječ, potvrdom Duha Svetoga pođoše na- 
viještati radosnu vijest da se približava Božje kra- 
ljevstvo.« 

Za sv. Klementa, koji je bio daleko bliže apo- 
stolima, negoli mnogi današnji samozvani tumači 
obnove i koncilskog duha, hijerarhija bilo kojeg 
stupnja ne potječe od izaslanstva jedne zajednice, 
zato je nijedna zajednica vjernika i ne može mak- 
nuti. 

On piše: »Oni koji su bili postavljeni od apo- 
stola ili susljedno od drugih odličnih ljudi, s odo- 
brenjem cijele Crkve, i koji su na besprijekoran 
način služili Kristovu stadu s poniznošću, vedro i 
bez niskosti, postigavši dobro svjedočanstvo od 
sviju, u mnogim okolnostima, njih vjerujemo da 
nije pravo ukloniti s njihove službe.« 

Svoju misao o tom pitanju sv. Klement još jače 
naglašava govoreći ovako: »Dragi moji, sramotno 
je, veoma sramotno i nedostojno ćudorednog po- 
našanja, prema Kristu, čuti da se veoma solidna i 
stara crkva u Korintu, zbog jedne ili dvije osobe 
podigla protiv prezbitera — svećenika. 

I taj glas nije došao samo k nama, nego i k oni- 
ma koji su drukčije vjere od naše; i tako se s je- 
dne strane zbog vaše bezumnosti nanose pogrde 
Gospodinovu imenu, a s druge opet stvara se opa- 
snost po vas same.« 

Tako je ta neugodna afera urodila dvostrukom 
sablazni: unutar i izvan Crkve u Korintu. A tko 
daje sablazan, mora to i popraviti. Jedinstvo i mir 
nisu dobra koja bi se mogla olako i bez kazne pro- 
igrati. Zato i papa Klement u svojoj Poslanici iz- 
ričito traži da se krivcima naloži primjerena po- 
kora. 

»Vi, dakle, koji ste dali povod buni, podložite 
se svećenicima te kao pokoru primite od njih pri- 
jekor, sagibajući koljena svoga srca! 

Naučite se pokoravati, odlažući drsku i oholu 
okorjelost vašega jezika; bolje, je naime, za vas 
da budete maleni te u broju Kristova stada, nego 
li isključeni od njegove nade.« 

A sada se može pitati da li su tako jasne i 
odlučne riječi pape Klementa potigle željeni uči- 
nak? On sam se nadao da će njegov zahvat poslu- 
žiti dokrajčenju razdora, no kao čovjek realist, 
poznavajući dobro ljudsku tvrdoglavost, nije is- 
ključivao ni drugu protivnu mogućnost. To na- 
slućujemo iz završnih riječi njegove Poslanice, 
gdje kaže i ovo: »Ako tko ne posluša Božje riječi 
izrečene preko nas, neka zna da će na se navući 
krivnju i ne baš tako malu pogibao. A mi ćemo biti 
nevini od toga grijeha te tražiti da Stvoritelj sve- 
mira neokrnjenim sačuva broj svojih odabranika, 
koji se povećava svuda po svijetu posredstvom 


203 


njegova ljubljenoga Sina Isusa Krista, po kojem 
nas je pozvao iz tame u svjetlo, iz neznanja na spo- 
znaju slave njegova imena.« 


MOLITVA 


Svemogući vječni Bože, čudesnom svojom moći 
očituješ se u svim svojim svecima. Daj nam rado- 
sno proslaviti obljetnicu mučeništva svetog Kle- 
menta! On je bio svećenik i mučenik Tvoga Sina, 
i svjedočanstvom je svoga života potvrđivao što je 
otajstveno slavio, a primjerom pokazivao što je 
naučavao ustima. Po Kristu Gospodinu našemu! 
Amen! 


4 


SVETI KOLUMBAN, OPAT 


Zahvaljujući djelovanju apostola Irske sv. Pa- 
triciju te drugim irskim monasima, osobito sv. Ko- 
lumbi i svetoj Brigidi, Irska — zeleni otok — po- 
stade i otokom svetaca, kršćana veoma stroga ži- 
vota, apostola i misionara. Bilo je to providencijal- 
no za evropski kontinent, jer kad su Evropu za 
seobe naroda preplavili barbari, kad se među pre- 
ostalim kršćanima pojaviše i krive nauke, prava 
duhovna suša i zahirenost, s otoka svetaca dođoše 
nove, mlade, svježe duhovne sile, koje stari konti- 
nent zadahnuše novim životom. 

Irski su misionari pošli drugim smjerom nego 
njihov apostol sv. Patrik, koji im je došao iz Ve- 
like Britanije. Oni su pošli prema Engleskoj, Nor- 
mandiji, Franačkoj, Njemačkoj, Italiji. Pa premda 
su dolazili iz evropske zemlje, koja je prostorno 

najudaljenija od Rima te premda su imali razli- 
čite religiozne tradicije i obrede, irski su monasi 
u Evropi bili najposlušniji Papi. 

Nitko im to u povijesti nije priznao kao papa 
Ivan Pavao II. u svojoj homiliji, u srcu Dublina, u 
Phoenix parku, 29. rujna 1979. Papa im je tom 
zgodom rekao: »Kao sveti Patrik i ja sam čuo 
'glas Irske*, koji me zvao i došao sam vam, svima 
vama u Irsku. Od najprvih početaka svoje vjere 
lrska je bila povezana s Apostolskom stolicom u 
Rimu. Stare uspomene svjedoče da je vašeg prvog 
biskupa Paladija poslao u Irsku papa Celestin i da 
je sv. Patrika, Paladijeva nasljednika, 'u vjeri 
učvrstio' papa Leon Veliki. 


Od izreka što se pripisuju Patriku glasovita je 
ona upravljena 'crkvi Iraca, štoviše Rimljana', 
označujući im kako će moliti da budu 'kršćani kao 
što su to Rimljani'. To jedinstvo ljubavi između 
Irske i svete Rimske Crkve ostalo je nepovredivo 
i neslomivo kroz vjekove. Vi irski katolici prihva- 
tili ste i ljubili jedinstvo i mir Katoličke Crkve, 
cijeneći ga iznad svakog drugog blaga ove zemlje. 
Vaš je narod tu ljubav prema Katoličkoj Crkvi, 
kamo god je dospio, u svakom razdoblju vaše po- 
vijesti, širio. To je bilo djelo prvih redovnika i 
misionara u mračnim razdobljima Evrope, onih 
što su se uspjeli spasiti u progonstvima, izgnanika 
i misionara — ljudi i žena — prošloga i sadašnje- 
ga stoljeća. 

Došao sam k vama kao rimski biskup i pastir 
opće Crkve, da s vama proslavim to jedinstvo u 
euharistijskoj žrtvi, ovdje u Dublinu, glavnom gra- 
du Irske, prvi put u povijesti vaše zemlje. U ovaj 

čas moj položaj hodočasnika zbog Krista u ovu 
zemlju, iz koje su se toliki drugi hodočasnici zbog 
Krista, hodočasnici za Krista, razgranali po Evro- 
pi, obje Amerike, Australiji, Africi i Aziji, omogu- 
ćuje mi doživljaj velikog ganuća. Ovdje se nala- 
zim u društvu tolikih stotina tisuća Iraca, ljudi i 
žena, razmišljajući koliko se puta kroz stoljeća u 
ovoj zemlji slavila Euharistija .. .« 

Već iz tog dijela — zapravo uvoda u homiliju 
vidi se koliko papa Ivan Pavao II. voli Irce i zašto 
ih voli. Irci su prvi evropski narod, iako se jedan 
drugi veći narod diči nazivom »najstarije kćerke 
Crkve«, koji je primio kršćanstvo već sredinom V. 
stoljeća, dakle, prije Francuske. Kad govorimo o 
pokrštenju današnjih evropskih naroda, Irska vre- 
menski stoji na prvome mjestu, no jer se radilo o 
jednom malom narodu, to se nije toliko naglaša- 
valo. Sada sam Papa to naglašava pred cijelim svi- 
jetom. I mi Hrvati, kao pripadnici jednoga malog, 
često zapostavljenog naroda, možemo se tolikom 
priznanju Irskoj samo radovati. U nj Papa uklju- 
čuje sve one male narode koji su isto tako Petro- 
voj stolici i u najtežim uvjetima uvijek bili naj- 
vjerniji. 

Bilo je mnoštvo misionara, što su u Evropi VLi 
VII. stoljeća, pa i kasnije, pripadali takozvanoj ir- 
skoj dijaspori. Tako se, na primjer, u Italiji go- 
tovo svaka pokrajina još i danas diči kojim sve- 
cem iz plejade starih irskih misionara. Dosta je 
navesti svetoga Orsa u Aosti, svetoga Frediana u 
Lucci, svetoga Catalda u Tarantu, svetoga Dona- 
ta u Fiesole, svetoga Emilijana u Faenzi, svetoga 
Folca u Piacenzi. No prvi i najslavniji je od tih 

irskih misionara današnji svetac sv. Kolumban. 
On je u povijesti označen kao »div evropskog for- 
mata«. Stoga nije čudo da samo u Italiji desetak 
mjesta nose njegovo ime. 

Kolumban se rodio sredinom VI. stoljeća u ir- 
skoj pokrajini Leinstar. Humanističke i teološke 
nauke svršio je pod vodstvom svetog Comgalla u 
samostanu Bangor, na sjeveru Irske. I sam je pri- 
hvatio monaški život te kao misionar pošao na ev- 
ropsko tlo. S njim je pošla i grupica njegovih uče- 
nika, koji su posvuda širili monaški život, i to ir- 
skoga tipa. Tako je sv. Kilijan pošao u Arras, u 
Galiju, sv. Gal na Bodensko jezero, gdje je ute- 
meljio glasovitu opatiju, koja se po njemu zove 
te mu je ovjekovječila ime, sv. Rombold u Mali- 
nes, u Belgiju, sv. Livin u Gand, isto u Belgiju te 
sv. Virgilije čak u Salzburg. 

Sveti Kolumban je kao mladić prošao kroz naj- 
strožu monašku školu pod pravilom sv. Comgalla. 
U njoj je išao iz pokore u pokoru, s otoka na otok, 
jer su se najglavniji samostani u Irskoj nalazili na 
pojedinim otocima usred jezer4. U samostanu 
Bangor bio je prije puta u Evropu i sam duhovni 
učitelj mladih redovnika kroz desetak godina. 

Kolumbanove putove po Evropi teško je pra- 
titi i povjesničarima stručnjacima. On je promi- 
jenio mnogo mjesta i osnovao brojne samostane, 
ali ono što se nigdje nije mijenjalo, bila je stega 
i najveća strogost života. Strogost neka osvijetle 
samo ovi podaci: Za jednostavno ispuštanje jedno- 
ga »amen« u koru bijaše kazna od 30 udaraca. Ne- 
umjerenost u jelu plaćala bi se sedmicom dana po- 
sta o kruhu i vodi. A postovi i stega bijahu svaki- 
dašnja praksa. 

Sv. Kolumban je osnovao prve samostane u 
Luxeuilu i u Fontainesu, u Burgundiji, zatim Fa- 
remoutiers i Jouarre. Napokon je prešao Alpe te 
došao u Italiju. Pred njim je već išao glas o nje- 
govoj mudrosti i svetosti. Ispočetka je bio savjet- 
nik langobardskih kraljeva, no kasnije im se zbog 
svog protivljenja arijanskoj: herezi zamjerio. Zato 
je ostavio Lombardiju te se preselio u ligurske 
Apenine između Genove i Pavije. 

Ondje je svojim rukama, u već veoma pood- 
makloj dobi, sagradio crkvu i samostan Bobbio, 
gdje je i umro god. 615. Taj je samostan postao je- 
dan od centara zapadnoga monaštva. Obnova 
monastičkoga života, koju je poduzeo sv. Kolum- 
ban, uz početne uspjehe kasnije se zbog pretje- 
rane pokore i strogosti nekako ukočila. Njegovo 
pravilo, koje nije posjedovalo onu odmjerenost je- 
dnoga sv. Benedikta, nije ni moglo doživjeti istu 
dugovjekost kao benediktinsko. 

Unatoč tome moramo priznati istinsku veličinu 
sv. Kolumbana, no svaka je ljudska veličina — pa 
i svetačka — ograničena i po svojoj biti nužno re- 
lativna. Sv. Kolumban je bio misionar koga je 
pokretao istinski apostolski duh i velika ljubav 
prema Bogu i prema duhovnom dobru čovjeka. Bio 
je snažna ličnost. To. neka osvijetli ova zgoda. 
Zbog svoje neslomljivosti istjerala ga jeiz Luxeu- 
ila baka veoma mladoga burgundskoga kralja 
Thierria, koji je naslijedio velikodušnog i široko- 
grudnog Gontrana. Kolumban je prije ukrcavanja 
iz Nantesa svojim monasima napisao veoma lije- 
po pismo, puno snažnih misli, među inim i ovo: 
»Ako nekome oduzmete slobodu, oduzeli ste mu 
i dostojanstvo.« 

Sveti Kolumban je bio veoma dubok i duho- 
van čovjek. O tome svjedoče njegove Pouke, što 
su kasnije ušle u blago Latinske patrologije. Nje- 
gove su pouke nadahnute Svetim Pismom. Tako 
već kod njega na temelju biblijskih tekstova na- 
lazimo veoma lijepih misli o Srcu Isusovu, barem 
uključno. Polazeći od ovih tekstova: »O svi vi koji 
ste žedni, dođite na vodu; ako novaca i nemate, 
dođite! Bez novaca i bez naplate kupite vina i mli- 
jeka!« (Iz 55, 1). »Ako je tko žedan, neka dođe 
k meni; i neka pije tko vjeruje u me!« (Iv 7, 38), 
Kolumban iznosi ove lijepe misli: 

»Ljubljena braćo, ako vaša duša žeđa za bo- 
žanskim izvorom, o kojem ću vam govoriti, poti- 
čite tu žeđ, a ne gasite je! Pijte, no ne budite za- 
sićčeni! Jer nas životvorni izvor poziva i zdenac 
života kaže: Neka onaj koji je žedan dođe k meni 
i pije! Pije što? Čujte! Prorok vam kaže, sam izvor 
to ovako tumači: "Oni su me napustili, mene, izvor 
života, govori Gospodin? (Jer 2, 13). Gospodin sam, 
Isus Krist naš Bog, je dakle vrelo života, i zato 
nas poziva da ga pijemo. Pije ga tko ga ljubi; pije 
ga onaj koji se nasićuje Božjom riječju, ljubi ga i 
želi; pije ga onaj koji gori od ljubavi prema mu- 
drosti... 

Vidite odakle izvire taj izvor: on dolazi odakle 
je sišao Kruh, jer Kruh i izvor su jedno: jedini 
Sin, naš Bog, Isus Krist Gospodin, za kojim uvi- 
jek mora žeđati. Čak i ako ga blagujemo i svo- 
jom ljubavlju upravo gutamo, naša nam želja još 
uvijek uzrokuje žeđu za njim. Kao vodu s izvora, 
Pijmo ga bez prestanka beskrajnom ljubavlju, 
pijmo ga svom svojom pohlepom i naslađujmo se 

njegovom slatkom blagošću! Jer Gospodin je blag 
i dobar. Bilo da ga blagujemo ili pijemo, uvijek 
ćemo za njim gladovati i žeđati, jer on je hrana i 
pilo apsolutno neiscrpivo. Kad ga blagujemo, ne 
biva potrošen; kad ga pijemo, ne iščezava; jer naš 
je Kruh vječan i naš je izvor vjekovit, naš slatki 
izvor. Odatle ova prorokova riječ: "Svi vi koji ste 
žedni, dođite na vodu' (Iz 55, 1). On nje, uistinu, 
izvor žednih, a ne zasićenih. Žednih, koje drugdje 
proglašava blaženima (Mt 5, 6), on ih poziva: one 
koji nikad nemaju dosta za piti, no koji imaju to 
veću žeđ što ga više piju. 

Braćo, izvor mudrosti, Božju Riječ na visinama 
(Eccl 1, 5), želimo je, tražimo je, ljubimo je: u njoj 
su skrivena, kako kaže Apostol, sva blaga mudro- 
sti i znanja (Kol 2, 3); i ona poziva one koji su že- 
dni da crpe. Ako si žedan, pij na izvoru života; 
ako si gladan, jedi Kruh života! Blaženi oni koji 
gladuju za tim Kruhom i žeđaju za tim izvorom! 
Oni jedu i piju bez prestanka, a još će željeti piti 
i jesti. Kako je to dobro što se uvijek može jesti 
ili piti, a da se ne izgubi žeđ ni tek, što se nepre- 
stano može kušati ne prestajući za njim čeznuti. 
Kralj prorok to ovako izražava: 'Kušajte i vidite 
kako je dobar Gospodin (Ps 33, 9)« 


Iako sv. Kolumban: u tom tekstu nigdje izričito 
ne spominje Srce Isusovo, prema sveukupnoj kr- 
šćanskoj tradiciji znamo da je taj neiscrpivi izvor 
provreo na Veliki petak, kad je vojnik otvorio ko- 
pljem Isusovo Srce, a iz njega potekla krv i voda, 
simbol svih novozavjetnih dobara spasenja. 

Na temelju teksta iz proroka Jeremije: »Ta, 
zar sam ja Bog samo iz blizine — riječ je Jahvina 

— zar iz daljine nisam više Bog? Može li se tko 


skriti u skrovištima da ga ja ne vidim? — riječ 
je Jahvina. Ne ispunjam li ja nebo i zemlju?« (23, 
23—24) — sveti Kolumban iznosi ove misli: 


»Bog je posvuda, čitav, neizmjeran. Posvuda je 
bliz, prema svjedočanstvu što ga daje o samome 
sebi: Ja sam, kaže on, blizi, a ne daleki Bog. Bog 
koga tražimo ne stanuje, dakle, daleko od nas: mi 
ga imamo među sobom. On stanuje u nama kao 
duša u tijelu, a mi da smo za njega barem zdravi 
udovi, koje grijeh nije ubio... Pod tim uvjetom 
on, uistinu, stanuje u nama, on koji je rekao: 'Sta- 
novat ću među njima i među njima hodati (II 
Kor :6, 16). Ako nam on čini milost da stanuje u 
nama, mi smo po njemu istinski oživljeni, kao nje- 
govi živi udovi. "U njemu, kaže apostol, živimo, 
mičemo se i jesmo? (Dj ap 17, 28). 

Ali tko može slijediti Svevišnjega sve do u nje- 
gov neizrecivi i neshvatljivi bitak? Tko će istra- 
Živati Božje dubine? Tko će se usuditi rasprav- 
ljati o vječnom počelu svemira? Tko će se hvaliti 
da poznaje beskonačnoga Boga, koji sve ispunja i 
sve obuhvaća, sve proniče i sve nadilazi, sve grli, 
svemu izmiče, 'kojega nitko od ljudi nije vidio! 
(I Tim 6, 16) onakvim kakav jest? Neka, dakle, ni- 
tko ne bude preuzetan da istražuje Božju dubinu, 
'što', 'kako' i "zašto" njegova bića. Ono ne može 
biti ni izrečeno, ni istraženo, ni proniknuto. Vje- 
ruj jednostavno, ali čvrsto, da je Bog onaj koji je 
bio i koji će biti, jer Bog je nepromjenljiv. 

Tko je, dakle, Bog? Otac, Sin i Duh Sveti, Bog 
je jedan. Ne traži više o subjektu Boga! Neka oni 
koji žele saznati temelj stvari koje se odnose na 

Boga, započnu s promatranjem naravnoga reda. 
Znanje o Presvetom Trojstvu s pravom se uspore- 
đuje s dubinom mora, o kojem je Mudrost rekla: 
"Temelj dubina, tko ga može dohvatiti?" Kao što 
je dno mora nevidljivo čovjekovim pogledima, ta- 
ko božansko Trojstvo ostaje nedohvatljivo ljud- 
skom shvaćanju. Stoga, ako netko želi znati što 
mora vjerovati, neka si ne umišlja da to može uči- 
niti više umovanjem nego vjerom, jer će se Božja 
mudrost, ako je tako budemo tražili, još dalje 
povući. 

Istražuj, dakle, najvišu spoznaju ne rasprav- 
ljajući, već provodeći savršen život, ne jezikom ne- 
go vjerom što provire iz jednostavnog srca, a nije 
rezultat učenih nagađanja. Ako neizrecivoga tra- 
žiš umovanjima, on će se još više udaljiti od tebe; 
ako to činiš vjerom, mudrost će se držati ondje 
gdje boravi: na tvojim vratima; a gdje se ona na- 
lazi, može se i vidjeti... Budući da je Bog nevid- 
ljiv, mi moramo u njega vjerovati; no ipak se Bog 
na neki način može i vidjeti čistim srcem.« Pri 
tom sv. Kolumban misli na Isusove riječi: »Blago 
onima koji su čista srca, jer će Boga gledati!« (Mt 
5, 8). 


MOLITVA 


Bože, Tvojom je pomoću sveti Kolumban u sebi 
divno združio službu naviještanja Evanđelja i rad 
na promicanju monaškog života. Daj nam njego- 
vim zagovorom i primjerom Tebe iznad svega tra- 
žiti i svom se dušom zalagati da se poveća narod 
što u Te vjeruje! Po Kristu Gospodinu našemu! 
Amen! 

SVETI SPES, BISKUP 


Imena triju bogoslovnih kreposti: vjera, nada i 
ljubav, nosili su i neki sveci i svetice. Tako se u 
Rimu 1. kolovoza spominju tri mučenice, zvane 
Fides, Spes, Caritas, za koje hagiografi misle da 
su više simbolična nego stvarna imena, kao i ime 
majke tih mučenica Sofija, što na grčkom jeziku 
znači mudrost. Možda se radilo o neznanim muče- 
nicama, pa im je kršćanska pobožnost dala krasna 
imena triju bogoslovnih kreposti i jedne ćudored- 
ne. Nije to jedini takav slučaj. Poznat nam je i 
slučaj svete Četvorice okrunjenih. Radi se o muče- 
nicima, kojih su imena bila nepoznata, pa su ih 
jednostavno tako nazvali, a ono »okrunjeni« znači 
palmom i slavom mučeništva. 


Fides je ime jedne svete mučenice iz Agena, 
veoma poznato u pučkoj pobožnosti srednjega vi- 
jeka u Francuskoj. To ime i danas rado nose mno- 
ge redovnice, kao i imena Spes i Caritas. Na hrvat- 
skom imamo i narodna imena, koja isto označuju: 
Vjera ili Vera, Nada. 

Danas slavimo ime sveca, koji nosi ime Spes, 
a ta riječ znači nada. To je u katoličkom kalen- 
daru jedini slučaj da muškarac nosi takvo ime. 
Povjesničari misle ipak da je takvo ime u prvim 
vremenima kršćanstva morala nositi i koja druga 
osoba, i to u Spoletu, u Umbriji, gdje se slavi i 
sveti Spes. O današnjem svecu sačuvan je nad- 
grobni spomenik s natpisom njemu u čast, koji se 
još i danas čuva. 

Spes, biskup lijepoga umbrijskoga grada Spo- 
leta, vjerojatno se u tome gradu i rodio. To se za- 

ključuje po tome što je upravo u Spoletu ime 
Spes bilo veoma poznato i prošireno. Spes je vršio 
biskupsku službu veoma dugo, 32 godine, u koji- 
ma je mnogo toga proživio i pretrpio. Bilo je do- 
bra, no isto tako — ako ne i više — i zla. Sve 
je to dalo povoda da njegove sposobnosti, a još 
više kreposti, dođu na vidjelo, do izražaja. On je 
kao pastir duša morao u svim tim prilikama i ne- 
prilikama uvijek biti bliz svome stadu. Morao ga 
je poučavati, odgajati, braniti, što u VI. stoljeću — 
dok je još uvijek trajala seoba naroda, navale bar- 
bara — i nije bilo baš tako lako. 

Dan svečeve smrti znamo točno. To je današnji 
dan, ali godinu ne znamo točno. Stari natpisi na 
grobovima nisu bili tako precizni uvijek kao naši 
danas. Sveti Spes je bio pokopan u staroj crkvi 
sv. Petra u Spoletu. Tu je crkvu sagradio njegov 
prethodnik na biskupskoj stolici godine 419. Jedan 
dio relikvija svetoga Spesa prenesen je u ondašnju 
Francusku, u Aix-la-Chapelle a današnji Aachen 
u Njemačkoj. To govori o stanovitoj  pro- 
širenosti njegova štovanja. Svečevo ime, koje oz- 
načuje nadu, moglo je vjernike raznih krajeva 
sjedinjavati u zajedničkoj nadi u spasenje. 

24. studenoga 
SVETI KRŠEVAN, MUČENIK 


»Evo pravoga mučenika, koji je za Kristovo 
ime krv svoju prolio; nije se bojao prijetnja suda- 
čkih, i tako je ušao u kraljevstvo nebesko.« | 

Tako ulaznom pjesmom Zadrani slave danas 
blagdan svetog Krševana, latinski Krisogona, za- 
štitnika svoga grada. Koliko je taj svetac bio što- 
van i u općoj Crkvi, najbolji je dokaz da je njego- 
vo ime ušlo u Rimski kanon mise. Zadrani su svom 
zaštitniku Krševanu podigli krasnu romaničku 
crkvu, koju je 4. svibnja 1175 posvetio prvi zadar- 
ski nadbiskup Lampridije. Zadarska je biskupija 
daleko starija. Spominjem to da nas ne iznenadi 
ime prvog zadarskog nadbiskupa. Biskupija u Za- 
dru spominje se već god. 530. i 533. prigodom za- 
sjedanja Crkvenoga sabora u Saloni. U doba pro- 
vale Avara i Hrvata, Zadar ostaje pošteđen, pa se 
zato u crkvenom, političkom i narodnom pogledu 
bez prekida razvija. U njemu je bilo sjedište bi- 
zantskog carskog namjesnika. Zadarska je bisku- 
pija bila sredinom XII. stoljeća podignuta na nad- 
biskupiju i metropoliju za biskupe sufragane Oso- 
ra, Raba, Krka i Hvara. Za biskupa Hvara samo 
do godine 1181. Jedni drže da je zadarska biskupi- 
ja bila podignuta na nadbiskupiju god. 1145., tako, 
na primjer, poznati povjesničar i arheolog Don 
Frane Bulić, dok drugi drže da je to bilo godine 
1154. 

Zadar je svečanim euharistijskim slavljem do- 
stojno proslavio 800. obljetnicu posvete crkve sv. 

Krševana. Tom je zgodom zadarski nadbiskup Ma- 
rijan Oblak u prigodnoj propovijedi oertao lik i 
štovanje svetoga zaštitnika grada Zadra. Iz te pro- 
povijedi donosimo u ovom prikazu neke podatke 
i misli, koji će nam pomoći da upoznamo i toga 
sveca. 

Krševan, akvilejski mučenika iz IV. stoljeća, is- 
taknuo se u doba Dioklecijanova progonstva bes- 
kompromisnom vjerom u Isusa Krista. Predaja ga 
povezuje sa Svetom Stošijom ili Anastazijom, mu- 
čenicom. Po toj predaji on joj je bio vjeroučitelj. 
Dok je Stošija bila u tamnici, Krševan ju je svo- 
jim pismima tješio i bodrio. Krševan je sam bio 
stavljen na veliku, životnu kušnju. Bio je nago- 
varan da se odreče vjere, da apostatira. Ako to 
učini, ponuđen mu je visoki, upravni položaj: pre- 
fektura i konzulat Rimske provincije. Krševan je 
odbio tu laskavu karijeru, samo da ne zaniječe 
sebe i ne pogazi svoje vjere. Najvjerojatnije na 
današnji dan, 24. studenoga, Krševan je zbog vje- 
re bio smaknut. Odrubljena mu je glava. 

Povijesno nije moguće utvrditi koje je godine 
tijelo sv. Krševana iz Grada, pokraj Akvileje, pre- 
neseno u Zadar. Po predaji to se dogodilo god. 
649. Prvi povijesni spomen o crkvi svetog Krše- 
vana u Zadru imamo u ostavštini gradonačelnika 
— priora Andrije iz godine 918. Na temelju te 
oporuke sv. Krševan — tako se obično naziva nje- 
gova crkva — spominje se ravno prije 1057 godina. 
Tako je to bilo god 1975. Nema sumnje da je što- 
vanje sv. Krševana u Zadru starije od te godine. 


Kult sv. Krševana znači za vjerski, kulturni, 
društveni i politički život srednjovjekovnoga Za- 

dra jedan snažan dinamizam, obogaćenje i svoje- 
vrstan duhovni procvat. U prvom je redu štova- 
nje sv. Krševana obdarilo Zadar prekrasnom i 
skladnom crkvom, draguljem i ljepoticom roma- 
ničkog graditeljstva. Ona spada među najstarije i 
najljepše romaničke crkve u čitavoj našoj do- 
movini. Uz crkvu se javlja naša najstarija, naj- 
uglednija i najdužeg vijeka benediktinska opatija 
sv. Krševana u Zadru. Opatija sv. Krševana orga- 
nizira u Zadru naš najpoznatiji samostan bene- 
diktinki, Svetu Mariju, koji je do danas preživio 
sve povijesne vihore. Koliko su ta dva benediktin- 
ska samostana, sv. Krševan i sv. Marija dali vjer- 
skog i kulturnog dobra Zadru i hrvatskom na- 
rodu! 


Crkva i samostan sv. Krševana jedna su ne- 
odvojiva cjelina. Zadrani su htjeli u svome gra- 
du benediktince. Benediktinci su bili u srednjem 
vijeku u svoj Evropi uz svoje vjersko poslanje pr- 
vorazredni faktor kulture i civilizacije. Zadrani su 
htjeli u vjerskom i kulturnom pogledu ići ukorak 
s ostalom Evropom. 


Benediktinci iz Monte Cassina, kolijevke reda 
sv. Benedikta, 986. god. nisu došli u Zadar na pra- 
zno. Oni su oživjeli i nastavili samostansku tradi- 
ciju upravo na mjestu obnovljenoga sv. Krševana 
i, vjerojatno, baš benediktinsku stariju tradiciju 
u Zadru. Zanimljivo je da je prvi opat obnovlje- 
noga benediktinskog samostana sv. Krševana po 
svoj prilici Zadranin, opat Madije. Ugledna je za- 


darska obitelj Madijevaca bila u rodbinskoj vezi, 


s kraljevskom kućom Trpimirovića. Da je prvi 
opat Madije bio Zadranin, svjedoči mu ime, toliko 


218 


poznato u Zadru i Zadrani ga u ispravama nazi- 
vaju »monachum nostrum« — naš redovnik. 

Benediktinci sv. Krševana svoje su poslanje i 
očekivanje Zadrana časno ispunili. Sveti Krševan 
— samostan — je zaorao duboke brazde u vjer- 
skom, kulturnom i društvenom životu Zadra. To- 
me su dokaz crkva, skriptorij, relikvijari, darov- 
nice i sačuvani arhiv. 


Sveti Krševan je oličenje borbe Zadrana za sa- 
mostalnost i slobodu svoga grada. On je sa Za- 
drom dijelio njegovu sudbinu, sretnu i nesretnu. 
Kad je Zadar bio samostalan, Sveti Krševan je 
cvao. Kada su Zadrom vladali tuđinci: Mlečani, 
Francuzi, Austrijanci, Sveti Krševan je bio u opor- 
bi i proživljavao svoje vanjske i unutrašnje krize, 
koje su dovele do utrnuća i dokidanja samostana. 
Francuska je vladavina 1807. god. dokinula samo-: 
stan. Za vrijeme II. svjetskog rata zapaljive su 
bombe god. 1944. uništile samostansku zgradu, 
koja je od god. 1807. služila za licej i gimnaziju. 

Preko brojnih darovnica, zavjetnih darova i po- 
klona Svetom Krševanu iz drevne nam starine iz- 
ranjaju imena zadarskih biskupa i nadbiskupa, pri- 
ora i knezova, hrvatskih kraljeva i banova, obrt- 
nika i ribara. Mnoga su ta imena hrvatska. To 
svjedoči o međusobnoj povezanosti Zadra s hrvat- 
skim zaleđem. Po tome se može pratiti stapanje 
romanskog i hrvatskog življa u Zadru. 


Najveće i povijesno priznanje Zadrana mjestu 
i ulozi Svetoga Krševana u Zadru jest činjenica 
što su oni svetog mučenika Krševana odabrali za- 
štitnikom svoga grada i njegov su lik uzeli za grb, 
pečat i barjak Zadra. 

Sveti Krševan nema samo svoju veliku kul- 
turnu i društvenu povijest. Sveti Krševan ima još 
jednu veliku i svetu, tisućgodišnju povijest. Ona 
je starija od posvete crkve 1175. godine. Ta povi- 
jest nije upisana na pergamene ni pohranjena u 
zemaljske arhive. To je povijest samo Bogu zna- 


na. To je povijest vjere i ljubavi prema Bogu i - 


Crkvi. To je povijest satkana od molitava, odri- 
canja, svjedočenja za Isusove evanđeoske savjete 
poslušnosti, siromaštva i čistoće. To je povijest sto- 
ljetnih generacija, znanih i neznanih, pobožnih i 
kreposnih redovnika benediktinaca. Oni su na 
mjestu uz crkvu sv. Krševana preko 800 godina po 
Pravilu sv. Benedikta molili i radili. Oni su tu 
ljubili Boga i bližnjega. Svoj su kruh sa stran- 
cem i siromahom dijelili. Na tom se mjestu bene- 
diktinski »Opus Dei« — Božje djelo — časoslov i 
sveta misa — svednevice uzdizao kao miomirisni 
kad Bogu za blagoslov i sreću, napredak i slobo- 
du Zadra. 

Tko može proniknuti i procijeniti dalekosež- 
nost i sve blagodati te duhovne, svetokrševanske 
»pozadine« u dugoj, burnoj i ponekad tragičnoj 
povijesti Zadra? 

Zato se u najdubljem poštovanju sagibamo pred 
svetokrševanskim benediktincima, pred njihovim 
djelom i pred svima onim biskupima, priorima i 
knezovima, kraljevima i banovima, obrinicima i 
pučanima, koji su crkvu i samostan Svetoga Kr- 
ševana u Zadru učinili našom prvorazrednom vjer- 
skom i kulturnom zadužbinom. 

Ljubav i primjer starih Zadrana prema sv. 
Krševanu neka i nama bude poticaj i nadahnuće 


220 





da i mi tu zadarsku, drevnu i slavnu zadužbinu još 
više zavolimo, cijenimo i pomažemo, čuvamo i sa- 
čuvamo za nova pokoljenja na čast Bogu i na sla- 
vu svetom Krševanu, mučeniku, zaštitniku grada 
Zadra. 

Kao što je Split vezan uz svetog Dujma, Du- 
brovnik uz svetog Vlaha, Šibenik uz svetog Jako- 
va, apostola, tako je i naš Zadar vezan uz svetog 
Krševana. Slično je tako i s drugim našim grado- 
vima i selima, našim župama, gdje je vjerski ži- 
vot vezan i uz kakvog sveca, mjesnog zaštitnika. 
Dobro je uočiti i tu stranu štovanja svetaca, uo- 
čiti je i prihvatiti sa zahvalnošću Gospodinu. 


MOLITVA 


Milostiv budi, Gospodine, našim molbama, da 
se mi, koji spoznajemo da smo krivci zbog svoje 
opačine, oslobodimo po zagovoru blaženoga Krše- 
vana, mučenika Tvoga. Po Kristu Gospodinu na- 
šemu! Amen! 


SVETA MARIJA CROCIFISSA DI ROSA, 
DJEVICA 


Mnogi bolesnici po bolnicama, djeca u škola- 
ma, djevojke u ubožnicama i odgojnim zavodima 
bijahu svjedoci upravo majčinske brige sestara 
ančela ili kako se službeno zovu Ancelle della Ca- 
rita, službenice milosrđa, koje u Italiji nazivaju 
još i bolničarkama te klanjateljicama. Njih je u 
prošlom stoljeću osnovala u Bresci Marija Croci- 
fissa di Rosa. Njihovu su samaritansku ljubav već 

tada osjetili brojni ranjenici za vrijeme glasovitih 
10 dana Brescie, kad ih je dvorila i njegovala sa- 
ma utemeljiteljica s prvom skupinom svojih se- 
stara. Osjetili su je i ranjenici prvog talijanskog 
rata za nezavisnost, kao i žrtve gladi i raznih za- 
raznih bolesti. 

Marija Crocifissa Di Rosa bila je žena koja je 
imala upravo čudesnu sposobnost da spaja i uskla- 
đuje najživlju apostolsku i karitativnu djelatnost 
s izvanredno dubokim duhovnim životom, što se 
penjao do vrhunca mistike, osobito za vrijeme 
svakidašnjeg klanjanja Presvetom Sakramentu, če- 
mu su njezine ančele sve do danas ostale vjerne. 
One svako veče imaju sat klanjanja pred izlože- 
nim Svetootajstvom. Vjernici našega Dubrovnika 
i Splita to dobro znaju. 

Marija Di Rosa bijaše kćerka jednog imućnog 
industrijalca iz Brescie i jedne plemenite žene, 
rodom iz Bergama. Na krštenju je dobila ime Pa- 
ula, koje će kasnije kao redovnica promijeniti u 
Marija Crocifissa ili Raspeta. Za nju je već kao 
veoma mladu djevojku značajno da se kraj sve 
svoje duboke pobožnosti nije dijelila od društva 
i problema svoga vremena. 

Kao djevojčica primila je odgoj od sestara od 
Pohođenja. Bila je njihova gojenica. Vrativši se 
kući, učinila je veoma smion korak u svome ži- 
votu: zavjetovala je vječnu. čistoću. Bilo je to uz 
negodovanje njezina oca, koji je planirao s uda- 
jom svoje veoma darovite kćerke. No to je nego- 
dovanje bilo samo privremeno. Vidjevši duhovnu 
odraslost i zrelost svoje kćerke, a nadasve njezi- 
nu finoću, plemenitost, bio je pobijeđen i dao svoj 
pristanak na ono na što se ona odlučila. 

Kad je Paula imala 18 godina, bila je direkto- 
rica jedno sedamdesetak radnica što su radile u 
svilari njezina oca u Acquafredda, kod Mantove. Tu 
je službu obavljala ne kao ona koja ima u ruci svu 
vlast, već s istinskim osjećajem socijalne odgovor- 
nosti prema namještenim radnicima. Među njima 
je vršila pravi socijalni apostolat. Tada se Prvi put 
susrela sa stvarnim problemima radničkog staleža, 
koji su u ono doba bili veoma teški. Za buduću 
osnovateljicu jedne redovničke socijalno-karitativ- 
ne družbe bilo je to veoma značajno. 

Kad je god. 1836. buknula pošast kolere, Ma- 
rija Crocifissa se opet pokazala hrabrom, jer je u 
lazaretu dvorila zaražene bolesnike, dakako uz 
stalnu opasnost da se u tadašnjim nesavršenim hi- 
gijenskim uvjetima i sama zarazi. Odande se za 
kratko vrijeme morala vratiti kući da dvori brata, 
koji je i sam postao žrtvom pošasti, koja ga je i do- 
krajčila. Podlegao joj je i umro. 

Brzo nakon pošasti kolere svetica je u Bresci 
osnovala dvije škole za gluhonijeme, zatim je dvo- 
rila žene, smještene u jednoj ubožnici, zvanoj Casa 
d'Industria. Sve to nije joj bilo još dosta, jer nje- 
zina ljubav prema bližnjemu, prema Kristu koji 
trpi u čovjeku, nije poznavala granica ni zastoja. 
Ona se posvetila i djevojkama što su bile u stal- 
noj opasnosti za svoju djevojačku čast i poštenje. 
Bile su to one koje tadašnje društvo nije bilo ka- 
dro zbrinuti, pa su prodavale svoje tijelo i svoju 
nevinost neskrupuloznim tipovima. 


' Sva ta raznovrsna djelatnost dovela je Paulu 
di Rosa do nauma da osnuje družbu bolničarki, 
Namisao je ostvarila u Bresci, dakako uz mnogo 

poteškoća i protivljenja. U ostvarenju njezina smi- 
onog duhovnog plana zdušno i svestrano ju je po- 
magao njezin duhovni vođa Don Pinzoni, a finan- 
cijski njezin otac. Papa Pijo IX. kanonski je po- 
tvrdio novu ustanovu. Tada je Paula Di Rosa po- 
ložila u njoj redovničke zavjete uzevši ime Marije 
Crocifisse. Brzo je izabrana i za poglavaricu 18 pr- 
vih ančela, koje su skupa s njome obukle odjeću 
nove redovničke družbe. Ančele su se počele brzo 
širiti. Tako su osim u Bresci osnovane kuće u Cre- 
moni, Mantovi, Udinama, Dubrovniku, Trstu, Va- 
reseu, Desenzanu. ' 

Marija Crocifissa nije doživjela otvaranje svih 
tih kuća, kojih danas ima preko 300. Umrla je 
god. 1855. u dobi od 40 godina. Kratak, ali djeli- 
ma bogat život. Kao da je znala da neće dugo ži- 
vjeti pa se žurila da svoje dane što bolje iskupi. 
Papa Pijo XII. proglasio ju je god. 1940. blaženom, 
a svete marijanske godine 1954. i svetom. Ančele 
imadu kod nas osim u Dubrovniku na Pilama još 
i samostan u Splitu, gdje im se nalazi i provinci- 
jalat. Djeluju i na župama u Malom Lošinju, Žr- 
novnici, Vrbovcu, Viljevu, Vođincima, u župi sv. 
Nikole Tavelića u Zagrebu. I one su se poslije rata 
prilagodile našim prilikama, uklopile se u red i 
život naše mjesne Crkve čineći posvuda mnogo 
dobra. U svojoj duhovnoj majci i utemeljiteljici 
sv. Mariji Crocifissi imaju divan primjer, koji im 
služi za trajno nadahnuće. 

25. studenoga 


SVETA KATARINA, 
DJEVICA I MUČENICA 


Najpoznatija svetica Katarina u povijesti knji- 
ževnosti svakako je sv. Katarina Sienska, u povi- 
jesti duhovnosti sveta Katarina Genovska, a u pu- 
čkoj pobožnosti sveta Katarina Aleksandrijska, 
koju danas slavimo. Šteta samo što je i njezin ži- 
vot ovijen legendom, lijepom doduše, ali bi nam 
bilo daleko draže o njoj ono što je povijesno po- 
uzdano i zajamčeno. 

Za vrijeme cara Dioklecijana po svim rimskim 
provincijama bjesnilo je strašno progonstvo. Ono 
je bilo naročito okrutno u Egiptu, koji su nazivali 
»Kinom staroga: svijeta«. O tim mučenicima na- 
stali su kasnije legendarni izvještaji, takozvane 
»Passiones«, koji su gotovo uvijek više plod pobo- 
žne mašte, nego točni povijesni podaci o dotičnim 
osobama. Radilo se o legendama kojima je bilo 
više stalo do pobude, nego do povijesti. Isto, na ža- 
lost, moramo ustanoviti i za »Passio sanctae Ca- 
tharinae martyris«. 

Budući da se radilo o jednoj kršćanskoj dje- 
vici visokog položaja, veoma inteligentnoj, lijepoj, 
kako na tijelu tako i na duši, njezino je mučeni- 
štvo, što ga je podnijela u Aleksandriji, još više 
djelovalo na pučku maštu, pa se tako o njoj i ro- 
dila legenda, i to u raznim inačicama. Jedna je od 
njih i ova: 

»Maksimin Daia, koji je došao na vlast u rim- 
skim afričkim provincijama naslijedivši rođaka 

Galerija, zaljubio se u Katarinu tako jako da je 
odlučio rastaviti se od svoje žene te oženiti Ka- 
tarinu. Mlada ga je kršćanka najodlučnije odbila. 
On ju je tada suočio s pedesetoricom filozofa s na- 
mjerom da je oni uvjere kako Krist, jer je umro 
na križu, ne može biti Bog. No Katarina, služeći se 
preodlično govorničkom vještinom, a još više do- 
brim poznavanjem filozofije i teologije, pridobila 
je na svoju stranu mudrace koji, rasvijetljeni mi- 
lošću, prionuše uz kršćanstvo. U očima pogana dvo- 
struko poraženi, zadobiše mučeničku krunu, jer ih 
je Maksimin stavio na muke i pogubio. 

Ne mogavši Maksimin slomiti Katarinu, razbje- 
snio se i dao načiniti strašno mučilo: kotač s bo- 
dežima, koji će je sasjeći. No to se mučilo raspalo. 
Tada je mučenica odvedena izvan grada te joj je 
odrubljena glava.« Prema toj legendi anđeli su 
tijelo sv. Katarine prenijeli na Sinaj i ondje ga 
sahranili. Na tom mjestu podignut je kasnije slav- 
ni samostan sv. Katarine, koji postoji još i danas. 
Egipatski predsjednik Anvar El Sadat kraj tog je 
samostana 19. studenoga 1979. započeo gradnjom 
velikog religioznog centra za tri jednobožačke re- 
ligije: kršćansku, židovsku i muslimansku, da to 
mjesto, gdje je Bog u Starom zavjetu Mojsiju pre- 
dao 10 zapovijedi, bude mjestom molitve i kla- 
njanja jedinome pravome Bogu. 

U srednjem vijeku sv. Katarinu su osobito sla- 
vili studenti filozofije. Tako su i isusovci, koji su 
u Zagrebu otvorili gimnaziju, što je kasnije pre- 
rasla u sveučilište, uz svoj kolegij sagradili krasnu 
baroknu crkvu sv. Katarine, koja je biser sakral- 
ne umjetnosti. Ta se crkva naziva akademskom, a 

u njoj se već dugom tradicijom do dana današnje- 
ga veoma svečano slavi blagdan sv. Katarine. Oso- 
bito velik prinos liturgijskom oživljavanju crkve 
sv. Katarine u Zagrebu daju studenti, koji se on- 
dje skupljaju svake subote uvečer, da pjesmom 
i molitvom slave Boga. 

Legenda je o sv. Katarini obišla cijelim svije- 
tom prevedena na mnoge jezike, pa tako i na hr- 
vatski. Francisko Iveković objavio ju je u starin- 
skom hrvatskom jeziku u svojoj zbirci svetačkih 
životopisa. Taj, rekli bismo, literarni uspjeh le- 
gende o sv. Katarini učinio ju je u srednjem vije- 
ku veoma popularnom. No ne samo u srednjem 
vijeku. Sveta Katarina je u našem narodu još i 
danas veoma popularna svetica, koju kršćanski 
puk istinski štuje, a mnoge ženske nekim svetim 
ponosom nose njezino ime. 

Lik je svete Katarine simbol čiste i idealne 
mladosti, one istinske ljudske i duševne i tjelesne 
ljepote, koju je oplemenila, uzdigla i posvetila 
Kristova milost. Mnoge nam umjetničke slike pri- 
kazuju sv. Katarinu kako joj Krist pruža zaruč- 
nički prsten. Te zaruke nisu legenda, već stvar- 
nost. Mislim stvarnost po sakramentu svetog kr- 
štenja i mučeničkoj smrti, po čemu je sveta dje- 
vica i mučenica, doista, postala Kristova zaručni- 
ca, sva njegova u najidealnijem predanju i lju- 
bavi. Zato nije čudo da je upravo u blizini nje- 
zina groba nastao jedan od najstarijih samostana, 
u kojem se proživljava duhovnost utemeljena na 
evanđeoskim savjetima čistoće i djevičanstva. 

Kao malo koja svetica baš je sv. Katarina pri- 
mila izvanrednu počast u kršćanskoj umjetnosti 

od vrhunskih umjetnika koji je prikazuju kao 
kraljevnu, okrunjenu ružama, s palmom u ruci, 
uz strahovito mučilo kotača s bodežima, ili pak 
njezine zaruke s Kristom. Evropske su galerije pu- 
ne takvih slika. Pretpostavljamo da sve to nije 
samo plod mašte, a još manje tlapnje, već da se 
iza svega toga krije jedna kršćanska mučenica, po 
imenu Katarina, koja je na svoje suvremenike 
ostavila silan dojam, a oni su uspomenu na nju 
uljepšavanjem i pobožnim pretjerivanjem preno- 
sili dalje. Važna je jezgra, ono bitno: osoba, dje- 
vica, mučenica. Sve drugo samo je pokušaj da se 
izrazi ljepota ljudske osobe, koja se u cvijetu mla- 
dosti sva predala Bogu i koja je za ljubav svome 
zaručniku Isusu Kristu rado pošla u smrt. 


MOLITVA 


Bože, koji si Mojsiju dao zakon na vrhuncu 
gore Sinaja i na istom mjestu na čudesan način 
smjestio po svetim anđelima tijelo blažene Kata- 
rine, djevice i mučenice, daj, molimo, da po njezi- 
nim zaslugama i zagovoru zavrijedimo doći do br- 
da, koje je Krist, koji s tobom živi i kraljuje u vi- 
jeke vjekova! Amen! I 

26. studenoga 
SVETI IVAN BERCHMANS, REDOVNIK 


Ivan Berchmans se rodio god. 1599. u selu Die- 
stu, u današnjoj belgijskoj pokrajini Brabantu. Otac 
mu je po zanimanju bio obrtnik-kožar s dosta 
skromnim prihodima. Od god. 1612. Ivan se kao 
đak nalazio u Malinesu. Živeći u razdoblju, u ko- 
jem je u ime vjere počinjeno mnogo okrutnosti, 
mogao je tada kao i mnogi drugi isusovački đaci 
dobro upoznati povijest tolikih mučenika, pa sei 
sam želio kao vojni kapelan pridružiti vojskama 
protureformacije. Tu karijeru zbog prerane smrti 
doduše nije mogao ostvariti, ali ju je zato ostvario 
njegov mlađi brat, također isusovac. 

Ivan je bio mladić pun prirođenog poštovanja 
prema drugima, no bez infantilizma. Njegova je 
vatrena narav i odlučnost došla do izražaja u jed- 
nom pismu što ga je napisao roditeljima, kad je 
nakanio stupiti u Družbu Isusovu, a oni se toj na- 
mjeri opirali. Iz tog pisma, napisana u kolovozu 
1916. godine, kad mu je bilo 17 godina i kad je u 
srcu gajio živu želju da se što prije Bogu sasvim 
posveti te predusretne sve namjere roditelja o nje- 
mu bez njega, saznajemo kako im je obrazložio ono 
što je odlučio. Pismo im je upravio iz Malinesa 
ovako: 

»Poštovani oče i predraga majko! Već 4 mjese- 
ca Gospodin nastavlja kucati na vrata moga srca, 
koja sam ja do sada na neki način držao zatvorena. 
Od tog vremena opažam da mi ne dolazi druga mi- 
sao bilo za učenje, bilo dok počivam, bilo na šet- 
nji, bilo ako što drugo činim, osim misao koji ću 

stalež odabrati. Nakon što sam se više puta priče- 
stio te učinio dobrih djela, odlučio sam napokon 
posvetiti se Bogu, našem Gospodinu, u redovnič- 
kom staležu, dakako, ako me u tom bude pomagala 
njegova milost. 

Doduše prijatelji i roditelji običavaju teško 
podnositi, kad im odilaze oni koje ljube. No ja 
sam o svemu tome drukčije mislim. Kad bi ovdje 
preda mnom bili prisutni otac i majka sa sestrom i 
ostalim rođacima, tamo pak Bog i Gospodin naš, 
sa svojom, no kako se nadam i mojom, blaženom 
Majkom te mi rekli: "Nemoj nas ostaviti, dragi si- 
ne, to te molimo za trud i muke što smo za te pod- 
nijeli!' — Isus pak naprotiv: "Radije slijedi mene, 
koji sam se za te rodio, bio bičevima izudaran, tr- 
njem okrunjen i napokon na križ pribijen: ovih 
pet rana što vidiš, nisam li za te podnio? i zar ne 
primjećuješ da sam do sada tvoju dušu svojim ti- 
jelom hranio i svetom krvlju krijepio?' — Jao, 
predragi moji roditelji, kad o svemu tome ponov- 
no razmišljam, tako se zagrijem da bih odmah, kad 
bih mogao, u red pobjegao: niti će mi duša ni srce 
mir uživati sve dok ne otkriju svoga ljubljenoga. 

Ja sam, dakle, odlučio radosne duše prikazati 
se Isusu Kristu te njegove bojeve u njegovoj Dru- 
žbi vojevati. Sada samo očekujem da ne biste svo- 
je namisli suprotstavili Kristovima. 

Radije se preporučujem vašim svetim molitva- 
ma i molim Gospodina da me usliši i udijeli mi 
ustrajnost u svetim odlukama sve do konca života; 
a zatim da meni i vama udijeli vječni pokoj. Po- 
slušan Kristov i vaš sin. Ivan Berchmans.« 

Ivan je u Malinesu god. 1616. stupio u novici- 
jat Družbe Isusove. Bio je to veoma brojan novi- 

cijat, a na čelu mu odličan učitelj novaka. Poslije 
novicijata poglavari su Ivana poslali na studij u 
Rim, gdje je nakon kratke bolesti — bila je to groz- 
nica i zaraza crijeva — u žarkoj rimskoj vrućini 
13. kolovoza 1621. u Gospodinu preminuo. Nije mu 
se ispunio životni san da kao misionar pođe u Ki- 
nu ili da se bori protiv krivovjeraca. Gospodin se 
zadovoljio samo njegovim svjedočenjem vjernosti 


. u malom, u običnom svagdašnjem životu. 


No da je on baš u najobičnijem životu pokazao 
veličinu duha, to pokazuju njegova načela i maksi- 
me, u kojima je na jezgrovit i lapidaran način za- 
crtao svoj stav prema Bogu, prema Družbi i redov- 
ničkom zvanju, prema poglavarima i subraći, pre- 
ma obdržavanju redovničkih pravila i zakonu svla- 
davanja. 

A sada evo i što je on u tome pogledu zabilježio 
i kao cilj si postavio: 


Odnos prema Bogu: 

1. Ni o kome ovisiti i ne priljubiti se ničemu 
osim Bogu. 

. 2. Takav si i toliko vrijediš, kakav si i koliko 
vrijediš pred Bogom, a ne pred ljudima. 

3. Neka ti je stalo do Boga, pa će i Bogu stati 
do tebe. 

4. Ne dopusti da ti Bog oduzme tankoćutnost 
savjesti zbog tvoga nemara i da te prepusti neos- 
jetljivosti. 

5. Nikada se ne baviti mišlju što će biti sa 
mnom, radije ću se sasvim predati Bogu i njemu 
povjeriti. 

6. Živjet ću iz dana u dan, nikada zabrinut za 
sutrašnji dan. 


281 


7. Bit ću duhovan i pobožan čovjek. 

8. Bez duha molitve neću se smiriti u Družbi 
Isusovoj. 

9. Ako se dobro molim, neću biti u opasnosti 
da izgubim svoje zvanje; svaki otpad od Družbe 
ima tu svoj početak. 

10. Sotoni je molitva mrska, zato i upire sve 
sile da je zapriječi. 

11. Dat ću se voditi od uvjerenja da duhovni 
život i kreposti imaju veću važnost negoli učenost 
i naravni darovi ili druge stvari, koje vrijede u 
očima svijeta. 

12. U duhovnim stvarima budi onakav kakav je 
lakomac i trgovac u svojim stvarima. 

13. Znam iz iskustva da ne škodi studiju, ako 
u dane svete pričesti: posvetim pola dana, a u dru- 
ge blagdane jedan sat, svaki mjesec jedan dan du- 
hovnom životu. 

14. Tko se dobro moli, dobit će dva neba: jedno 
tu po raznim utjehama, a drugo u vječnosti. 


Stav prema Družbi i redovničkom zvanju: | 

Što mi koristi dugo živjeti u Družbi, a ne posti- 
ći svrhu, za kojom Družba ide. 

Ako ne budem svet sada, dok sam mlad, neću 
nikada biti svet. 

Mnogo ću se pouzdavati u milost svoga zvanja. 

Neću se stidjeti vršiti ono što sam naučio u no- 
vicijatu. 

Ako hoćeš biti sin blažene Djevice i Družbe, 
budi revan oko čistoće. ' 

Tako ću dugo biti pravi sin Družbe, dok budem 
čist. 

Neću biti siguran, ako ne budem imao pravu 
i sinovsku ljubav prema blaženoj Djevici. 

Ako ti je do časti Družbe, neka ti je na srcu 
čednost, a u rekreaciji duhovni razgovor. 

Tako ću biti zabrinut za čast Družbe Isusove, 
kao onaj koji je ambiciozan i zabrinut za svoju 
čast. 

Vladat ću se u Družbi kao da sam prosjak i 
kao da sam po milosti u nju pripušten; pomišljat 
ću da je za mene sve milost, štogod mi se dogodi. 

Neka ti je mio duh Instituta; toliko ćeš napre- 
dovati, koliko ga upoznaš. Duh sv. Ignacija svijetli 
iz duhovnih vježbi; pismeno je sačuvan u Konsti- 
tucijama, a djelom je postao u njegovu životu. 


Stav prema poglavarima i subraći: 


1. Nastojat ću da u svim svojim poglavarima 
pronađem Boga. 

2. Dotle ću biti pravi sin Družbe, dok budem. 
čist i poglavarima iskren. 

3. Ni o kome ovisiti i ne priljubiti se ničemu 
osim Bogu i svojim poglavarima. 

4. Nemoj tražiti da ti poglavar položi račun, kad 
ti nešto nalaže. 

5. Prema drugima budi kao majka, a prema se- 
bi kao sudac. 

6. Veoma poštivati braću i na svakom mjestu u 
odnosu prema njima biti ponizan. 

7. Pazi na sebe, a što će biti s drugima, tebe se 
ne tiče. 

8. Brižno ću se čuvati da ne bih osudio druge i 
da se ne bih miješao u stvari drugih; ako se dogodi 
nešto, što se ne može ispričati, pokazat ću sućut i 
gledat ću na sebe. 

9. Pazi, da ne bi kome od svojih poglavara bio 
težak ili da ne bi komu u Družbi bio dosadan, ne- 
go nastoj da budeš radije svima na odmor. 

10. Poglavar će većma cijeniti, ako poštivaš nje- 
govu volju malim znakovima pažnje, nego u veli- 
kim stvarima, jer to činimo već radi njih samih. 

ll. Ničega se više ne moram kloniti koliko bes- 
poslice, žalosti i pretjerane familijarnosti. 

12. Ako tko želi da ti svoje stvari povjerljivo 
priopći, daj mu na znanje da ćeš to što ti govori, 
ako ustreba, reći poglavaru. 

13. Ono što ti se na drugima ne sviđa, nemoj ni- 
kada činiti sam, nego ono što ti se sviđa. 

14. Ako ti je stalo do časti Družbe, neka ti bude 
mila krepost prave čednosti. 

15. Lakše je o duhovnim stvarima govoriti s 
malo njih nego s mnogo. 

16. Nije dobro u rekreaciji uvijek biti s istima 
nego s raznima. 

17. Izbjegavaj druženje s mlakima kao s okuže- 
nima. 


Obdržavanje pravila i svladavanje: 

1. Radije ću se dati raskinuti negoli prekršiti 
i najmanju odredbu ili pravilo. 

2. Neću se obazirati na to što drugi govore o 
obdržavanju pravila i odredaba. 

3. Dispenzu od pravila mrziti kao kugu. 

4. U svemu slijediti zajednicu te najviše mrziti 
posebnosti. 
5. Neka moja najveća pokora bude zajednički 
život. 
6. Neću olako tražiti opće dopuštenje za kakvu 
stvar. 

7. Štogod me uznemiruje, dolazi od sotone. 

8. Najvećma cijeniti male stvari. 

9. Obične stvari vršiti na neobičan način. 

10. Za male pogreške činiti veliku pokoru. 

11. Mnogo raditi, malo govoriti. 

12. Dok sam na naukama, ljubit ću sobu i dr- 
žati je se. 

13. U svemu ću biti protivan duhu svijeta. 

14. Što je svijetu slatko, neka ti bude gorko, a 
što mu je gorko, neka ti je slatko. 

15. Svim ću marom gajiti mir i veselje. 

16. Što mogu izvršiti ovaj čas, neću odgađati za 
kasnije. 

17. Nikada se neću dići od stola, a da se u čemu 
nisam svladao. 


18. Prezirati sebe pravi je put do savršenosti i 
izvor velikog mira. 

19. Ne mogu shvatiti da jedan redovnik može 
sagriješiti, jer njemu ipak manjka što bi ga moglo 
navesti na zlo. Ne, ne, ni pomisliti se ne može da 
bi redovnik mogao sagriješiti! 


Možda se danas ne bismo do u svaku pojedi- 
nost složili sa stavovima sv. Ivana Berchmansa. No 
ipak njegova čvrsta i jasna načela predstavljaju, 
sigurno, i danas veliku duhovnu i moralnu vrijed- 
nost. On ih je nastojao provoditi u djelo, a to ga je 
dovelo do velikog savršenstva. Pogledajmo stoga 
kratko što su njegova subraća o njemu mislila i 
držala: 

Da su se u Berchmansovo doba izgubila pravi- 
la o životu skolastika, dosta bi bilo pogledati na 
njega, pa bi se opet mogla napisati. 

Berchmans je savršena slika pravoga skolasti- 
ka. O kad bi je svi vidjeli! 

Kad bi Bog htio poslati jednog anđela, da nam 
bude uzorom besprijekornog skolastika, ja bih sebi 
predstavio onakva, kako je Berchmans među nama 
živio. 

Na obdržavanje naših pravila ne potiče me to- 
liko čitanje i razmišljanje o njima, koliko jedno- 
stavan pogled na Berchmansa, koji ih vjerno ob- 
država. 

Ja više neću čitati život sv. Alojzija, ta imam ga 
živa pred sobom. 


Sam Berchmans je na samrti mogao izjaviti 
svome ispovjedniku, ocu Cepariu, da se ne sjeća 
da je u pet godina redovničkoga života prekršio 
koje pravilo. 

Tu izjavu pročitao je kasnije blaženi Klaudije 
La Colombičre (1641—1682.) te o njoj razmišljao. 
Otkrivši na sebi neke pogreške, on se za njih kaje 
i moli Ivana Berchmansa da mu isprosi milost ta- 
ko sveto živjeti kako je on živio. I Klaudije La 
Colombičre doslovno nastavlja: »Cijeloga toga da- 
na bio sam prožet bolju, jer su mi pred očima leb- 
dili svi moji nedostaci protiv pravila. Plakao sam 
tri do četiri puta te se nadam s milošću Božjom da 
neću biti napastovan kršiti ih.« 

Životopis je svetoga mladića Ivana Berchmansa 
napisao otac Vergilio Capari. To je »Vita di Gio- 
vanni Berechmans, Fiammingo Religioso della Com- 
pagnia di Gesu« — Roma 1627. prvo izdanje — 6 
godina nakon svečeve smrti. Taj je životopis do- 
živio mnogo izdanja i prijevoda, a bio je prikazan 
i prihvaćen kao pravno svjedočanstvo u procesu 

beatifikacije. Prema mišljenju oca Molinaria — 
stručnjaka na tom području — taj životopis još i 
danas ide u red najboljih hagiografskih djela svih 
vremena. Posljednje izdanje doživio je god. 1921. 
u Rimu. 

Za upoznavanje nutarnjega života sv. Ivana 
Berchmansa veoma je važna studija što ju je na- 
pisao K. Schoeters. Isti je pisac napisao i odličan 
životopis toga sveca. 

Već spomenuti otac Pavao Molinari, naš živući 
suvremenik te kao generalni postulator Družbe 
Isusove odličan poznavalac Družbinih svetaca, o sv. 
Ivanu Berchmansu piše: »Ako je Ivan u kratkom 
tijeku svoga života, što ga je proživio u posve re- 
dovnim okolnostima, postigao vrhunac kanonizira- 
ne svetosti, to iznad svega valja pripisati naravno 
Božjoj milosti i providnosti, koja ga je — osim 
onoga što je imao sretan temperamenat, uzorne 
kršćanske roditelje i duhovne vođe prvog reda — 
očito vodila te ispunila milostima, među kojima 
odskače dar najsavršenije čistoće. Ne smijemo ipak 
zaboraviti da je Ivan odgovorio na te Božje darove 
najvjernijom ljubavlju i osjećajem za dužnost, što 
bijaše doista izuzetan. Odgajan već od djetinjstva 
prema načelima stare asketsko-mistične nizozem- 
sko-flamanske škole, on se kasnije posve otvorio 
ignacijanskoj duhovnoj nauci i tako postigao da je 
bio dionikom — osim duboke i žarke pobožnosti 
prema Euharistiji i blaženoj Djevici — isto tako i 
zdravog i otvorenog duhovnog realizma, koji se 
očituje u njegovoj sposobnosti odabiranja jasnog 
cilja, u biranju prikladne metode da ga slijedi te 
u brizi za njegovim ostvarenjem sve do u pojedi- 
nosti. 

Vjeran svojim načelima: 'Age quod agis;' — Ra- 
di što radiš! — i 'Maximi facere minima! — Na 
najsavršeniji način činiti i najmanje stvari — Ivan 
je uspio izvršavati obične stvari na neobičan način 
te postati svetac običnoga života u zajednici, u ko- 
jem su tako reći bila kanonizirana i pravila nje- 
gova reda. Nije u sebi imao ipak ništa od onoga 
moralizma u lošem smislu, ništa od strogog askete, 
ništa od sitničavog skrupulanta. Naprotiv, njegova 
je duhovnost bila slobodna, ugodna, radosna i ve- 
dra u Gospodinu, djelotvorna u ljubavi, topla i 
ljubazna, ona se neprestano produbljivala i pojed- 
nostavljivala, osobito pod konac života, kad je na- 
kon prethodnog razdoblja duhovne suhoće postao 
dionikom mističnog iskustva i Božje prisutnosti.« 

Zbog svega toga Ivan Berchmans je bio tako 
drag i ugodan svima u zajednici. Svetac, koga su 
svi voljeli i rado imali u svojoj blizini. 


MOLITVA 


Bože, koji nas uvijek pozivaš na ljubav prema 
Tebi i ljubiš vesela darovatelja, dopusti da Te po 
primjeru svetoga mladića Ivana u svemu sprem- 
nom dušom tražimo i Tebi ugodino! Po Kristu Go- 
spodinu našemu! Amen! 


SVETI SILVESTAR GUZZOLINI 


Približavajući se pomalo završetku crkvene li- 
turgijske godine, kad nam Crkva sve više stavlja 
pred oči eshatološke stvarnosti, a i svršetku ovoga 
našega niza »S duhovnim velikanima«, dolaze nam 

na pamet riječi sv. Tome Akvinca. On, tumačeći 
naše kršćansko »Vjerovanje«, piše i o vječnome ži- 
votu te kaže: »Napokon, život vječni sastoji se u 
ugodnu društvu svih blaženika. A to je društvo vr- 
hunski ugodno, jer će ondje svatko sa svim blaže- 
nicima uživati sva dobra. Jer, svatko ondje ljubi 
drugoga kao samoga sebe pa se i tuđem dobru ve- 
seli kao svome. Što se više povećava radost sviju, 
to je veća i radost pojedinca.« 

Mi smo kroz cijelu liturgijsku godinu već ovdje 
na zemlji, dok smo još putnici prema vječnom ži- 
votu, nastojali biti u društvu svetaca, blaženika, 
Božjih slugu i ugodnika. S njima smo nastojali 
uživati ona duhovna i milosna dobra koja nam je 
Gospodin obilno davao. S njima smo nastojali di- 
jeliti onu duhovnu radost u Bogu i od Boga, sje- 
ćajući se riječi svetog Augustina; »U obradovane 
neće ući sva radost, ali će obradovani posve ući 
u radost.« I dok smo se toga sjećali, u nama je ra- 
sla nada da ćemo »posve ući u radost«, koju ćemo 
uživati u blaženom gledanju Boga sa svim blaže- 
nima na nebu. 

Da se naše svetačko društvo što više poveća, 
upoznajmo se danas i sa sv. Silvestrom Guzzolini, 
koji je kao i toliki drugi utemeljitelji takozvanih 
reformiranih monastičkih redova, kao što su bili 
klinijevci, cisterciti, dobro uočio da staro i uvijek 
vrijedno Pravilo sv. Benedikta valja posuvremeniti 
te prilagoditi potrebama novih vremena. On je to 
učinio početkom XIII. stoljeća, kad su bili veoma 
životvorni i aktivni novi redovi: karmelićani, do- 
minikanci i franjevci. 

Silvestro Guzzolini rodio se god. 1177. u Osimu, 
u talijanskoj pokrajini Marche. Otac mu je bio za- 

ljubljen pravnik pa je i o svom sinu sanjao kako 
bi ga učinio slavnim pravnikom. Radi toga posla 
ga na studije u sveučilišne centre Paviju i Bolognu. 
Silvestar se ondje upoznao s mnogim mladim stu- 
dentima teologije, koji su bili zahvaćeni propovije- 
danjem sv. Franje i sv. Dominika, idealima novo- 
nastalih prosjačkih redova. I on se umjesto studija 
prava dao sav zanosom idealista na studij svete 
znanosti — teologije. Kad je to dočuo njegov otac, 
razljutio se te ga pozvao kući, i držao ga uza se go- 
tovo kao sužnja. Strašno je živjeti i surađivati s 
odviše autoritativnim ljudima, koji uvijek misle 
da sve mora biti onako kako oni misle i žele, po- 
gotovo ako su još uvjereni da je to i najbolje. 


Kako se nikoga na silu ne može učiniti pravni- 
kom ili bilo kojim drugim stručnjakom, radnikom, 
majstorom, ako on za to nema smisla ni volje, tako 
se ni od Silvestra na silu nije moglo učiniti prav- 
nika. On je i dalje proučavao teologiju te u roku 
od 10 godina dospio ipak do svećeničkog ređenja. 
Brzo je bio primljen i među kanonike svoga gra- 
da. Iako je morao krišom studirati teologiju, on je 
ipak stekao prilično teološko znanje, pa je izišao 
na glas i kao propovjednik i kao dobar teolog. 
Mogao je, dakle, na crkvenoj ljestvici kao sveće- 
nik lako postići veliku karijeru. Na taj bi način si- 
gurno, barem donekle, ublažio i razočaranje svoga 
oca. 

No on je drugim očima negoli oni oko njega 
gledao na svijet, pa je stoga dao prednost pusti- 
njačkom i strogo pokorničkom životu u gustim šu- 
mama Della Rossa, nedaleko Valdicastra. U samot- 
ničkom životu razmatranja i ručnoga rada imao je 

kao sudruga samo jednoga svog učenika. To ipak 
nije potrajalo dugo, jer mu i drugi dođoše. Silve- 
star je stoga opet pobjegao i sklonio se na Monte 
Fano kod Fabriana. Tamo je u samoći neko vrije- 
me ostao posve sam. Jedino mu je društvo činio 
neki star, već bolestan vuk. Ali doskora mu se i tu 
pridruži grupica učenika. Silvestar je u tome vi- 
dio jasan mig Božje Providnosti pa je sagradio ma- 
li samostan i posvetio ga Gospi. Za normu života 
uzeli su prvotno Pravilo sv. Benedikta, prilagodiv- 
ši ga svojim uvjetima i idealima, sačuvavši ipak 
onu njegovu prvotnu strogost. 

Kao nekoć sv. Benedikt u Subiacu, tako je i sv. 
Silvestar u okolici Monte Fana osnovao 12 novih 
samostana, u koje se okupilo 400 redovnika, želj- 
nih živjeti prema obnovljenom i životno osvježe- 
nom Pravilu sv. Benedikta. »Silvestrine« — kako 
ih nazvaše — odobrio je papa Inocent IV. Redov- 
nička grana sv. Silvestra nije se osušila ni uginula 
nakon njegove smrti. Ona je živa i danas svjedo- 
čeći životnu snagu Pravila sv. Benedikta, ali i sve 
ono što joj je svojom primjenom i životom dao 
sveti Silvestar Guzzolini. 


MOLITVA 


Bože, koji si se udostojao svetoga Silvestra, opa- 
ta, pozvati u samoću, dok je na otvorenu grobu 
pobožno razmišljao o ispraznosti ovoga svijeta, i 
ukrasio ga slavnim zaslugama života, ponizno Te 
molimo da po njegovu primjeru ne vežemo ne- 
uredno svoj život uz ono što je čisto zemaljsko ne- 
go uživamo u vječnoj zajednici s Tobom! Po Kri- 
stu Gospodinu našemu! Amen! 

SVETI LEONARDO DA PORTO 
MAURIZIO 


Toga franjevačkog sveca nazivaju svecem Križ- 
noga puta i Bezgrešne, fratrom koji je od potpune 
propasti spasio rimski Colosseum, tu građevinu vi- 
soku gotovo 50 metara, što se u istoj visini kao i 
brežuljak Palatin diže nad Forumom, te koji je 
najveća građevina staroga svijeta. No kad bi se 
radilo samo o tome, spasiteljska slava Koloseja 
sv. Leonarda i ne bi bila tako velika. Kolosej je 
za nas kršćane sveto mjesto, u kojem su toliki krš- 
ćani za Krista položili svoj život, poškropivši nje- 
govo tlo svojom mučeničkom krvlju. Zato je hvale 
vrijedna revnost svih koji su ga nastojali očuvati 
budućim generacijama. Povjesničari, doduše, misle 
da su dokazali kako kršćani nisu bili mučeni u Ko- 
loseju. No križni put, što ga je ondje zasadio sv. 
Leonardo, ipak je trajan spomenik svim mučeni- 
cima koji su za vrijeme progonstava poginuli u Ri- 
mu. Još se jednom vrlinom i zaslugom može dičiti 
sv. Leonardo da Porto Maurizio. On je bio vatren 
propovjednik Kristove muke. 

Leonardo se rodio god. 1676. u Porto Maurizio, 
u pokrajini Liguriji, kao sin pomorskog kapetana 
Dominika Casanove, koji ga je ostavio siročetom 
u nježnoj dobi. Doveden u Rim, svršio je svoje na- 
uke na glasovitom isusovačkom Rimskom kolegiju. 
Jednoga dana neki ga je sudrug pozvao u crkvu 
na propovijed. Tek što su na putu prema crkvi uči- 
nili nekoliko koraka, naišli su na čovjeka što se 
obješen njihao na vješalima. Vidjevši taj jezivi pri- 
zor, obojica mladića rekoše u jedan glas: »Evo pro- 
povijedi!« 

Nekoliko dana nakon toga Leonardo je slijedio 
dvojicu fratara, koji su se penjali prema samosta- 
nu sv. Bonaventure na Palatinu, gdje i sam obuče 
odijelo franjevaca, zvanih »della riformella« — ob- 
novljenih — a koje su zvali i bosonogi. Kao mladi 
franjevac tražio je da ga pošalju u misije u Kinu. 
No kardinal Coloredo mu je odgovorio: »Tvoja Ki- 
na bit će Italijal« I doista je ta zemlja koncem 
XVII. stoljeća svojom moralnom bijedom imala sve 
značajke misijske zemlje. Leonardo se kao propo- 
vjednik dao na obraćenje puka, a kao sredstvo slu- 
žile su mu teme o muci Isusovoj, osobito o križno- 
me putu, pobožnosti što su je franjevci posvuda ši- 
rili. Bio je tipičan propovjednik na temperamen- 
tan talijanski način. Njegove su propovijedi imale 
u sebi nešto dramatično i tragično. Propovijed bi 
popratio javnim bičevanjem ili bi ruku stavio na 
plamen zapaljene baklje. 


Ljudi su masovno hrlili na njegove propovijedi, 
njima redovito ostajali duboko potreseni, a on je 
bio neumoran u naviještanju pokore u duhu Kri- 
stove muke, pozivajući sve na skrušenje, obraćenje 
te istinski kršćanski život. Sam sveti Alfonso de 
Liguori govoraše o njemu: »On je najveći misi- 
onar našega stoljeća.« Nije bila rijetkost da je ci- 
jelo mnoštvo, slušajući ga, udarilo u plač i jecanje. 

Najveći dio svoje svećeničke aktivnosti Leonar- 
do je proveo u Firenzi. Križevi što su ih njegova 
subraća podigla izvan Porta di S. Miniato, često 
puta bijahu propovjedaonice na otvorenom, s ko- 
jih je naviještao Božju riječ. Kao propovjednik 
obišao je cijelu Italiju, no ipak je njegovo bojno 
polje najčešće bilo u Toskani, gdje se borio protiv 

janzenističkih hladnih shvaćanja vjere i kršćanske 
pobožnosti. O uspješnosti njegova propovijedanja 
svjedoče neke zgode. Tako su, na primjer, na Kor- 
zici na koncu jedne njegove propovijedi o Isusovoj 
muci ljudi, otvrdnuli u stoljetnoj mržnji, bacali 
od sebe ubojito oružje te se u znak pomirenja me- 
đu sobom počeli grliti i vikati: »Živio fra Leonardo, 
živio mirl« U Firenzi se u propovijedima obraćao 
svima građanima, uključivši i prostitutke. Kad je 
bio dan znak za njegovu propovijed, zatvarale su 
se čak i javne kuće. 

Za vrijeme Svete godine 1750., koju je otvorio 
papa Benedikt XIV., sv. Leonardo je 27. prosinca 
propovijedao u Koloseju o križnom putu. Bilo je 
to prvi puta da se na tom mjestu obavljao vjerski 
obred. Od te godine pa sve do danas sam Papa sva- 
ke godine na Veliki petak obavlja križni put u Ko- 
loseju. Križni put sv. Leonarda u Koloseju značio 
je preokret u povijesti toga zdanja. Do tada je ono 
služilo kao rudnik kamena, što bi ga sigurno upro- 
pastilo. A otada se smatra svetim mjestom pa je 
tako zaustavljeno i njegovo rušenje. 

Fra Leonardo je bio i veliki pobožnik Majke 
Božje, osobito njezina Bezgrešnog Začeća. Za tu se 
Marijinu povlasticu vatreno zalagao. Uvjerio je i 
samoga Papu kako bi bez troška mogao sazvati 
opći sabor. Neka načini svojevrstan referendum 
među biskupima, pa čuvši njihovo mišljenje neka 
proglasi dogmu o Bezgrešnom Začeću. Benedikt 
XIV. pripremio je za tu svrhu već jednu bulu, slu- 
žbeni Papin dokumenat, no ona ipak nikad nije 
bila objavljena. 

God. 1751. Fra Leonardo je umro u svom omi- 
ljelom samostanu sv. Bonaventure u Rimu na Pa- 

latinu. Sam Papa je išao obići njegovo mrtvo ti- 
jelo, a da se i ne govori o puku koji je nagrnuo u 
tolikom mnoštvu da su čak vojnici morali uredo- 
vati, jer su se ljudi otimali za relikvije. Papa Be- 
nedikt XIV, je tada izjavio: »Na zemlji gubimo pri- 
jatelja, na nebu dobivamo zagovornika.« Na sve- 
čevu grobu bilo je izloženo njegovo proročko pis- 
mo, pisano malo prije smrti. U njemu je navijestio 
da će jednom biti proglašena dogma o Marijinu 
Bezgrešnom Začeću. I u tom se nije prevario. Tre- 
balo je, doduše, čekati još 103 godine, no proroštvo 
se ipak ispunilo. ji 


ADAM MICKIEWICZ 


Na glavnom trgu u Krakowu diže se veličan- 
stven spomenik najvećem poljskom pjesniku i du- 
hovnom vođi poljske mladeži Adamu Mickiewiczu. 
Taj je trg bio naročito živ, pun mladih Poljaka, 
prigodom posjeta Ivana Pavla II. Poljskoj — oso- 
bito kad se zadnja tri dana putovanja Papa zadr- 
žavao u Krakowu. Mladi su, u duhu svoga veli- 
koga pjesnika i dubokoga kršćanina, bučno i odu- 
ševljeno izražavali i očitovali svoju vjernost Kri- 
stu, njegovu namjesniku na zemlji, Crkvi i Polj- 
skoj — uvijek vjernoj — koja se i danas plebisci- 
tarno opredjeljuje za Isusa Krista. 

Mickiewicz se kao Bogom obdaren genij, pun 
nadzemaljskog zanosa borio za obraćenje od mate- 
rijalizma i gajenje kreposti. On je postao svojina 
ne samo poljskoga naroda i kulture, već i cijeloga 
kršćanskoga Zapada ili barem onoga Zapada što 

je stajao i još stoji pod nekim utjecajem kršćan- 
ske kulture. Upravo na današnji dan godine 1879. 
postavljena mu je bista i u Rimu, u centru grada 
na Campidogliu. 

Mickiewicz se rodio u božićnoj radosti na sam 
Badnjak godine 1798. u Zaosie, današnja Litva. On- 
dje je proveo sretno djetinjstvo i mladost; u Litvi 
su tada bile još veoma žive uspomene na ustanak 
Kosciuzka. Mladi je Adam Mickiewicz kao četrna- 
estogodišnjak promatrao prolaz velike Napoleono- 
ve vojske na putu prema Rusiji, a koja je god. 
1812. i Poljacima ulijevala nadu u oslobođenje is- 
pod ruske čizme te u uskrsnuće Poljske kao samo- 
stalne i nezavisne države. No ta je nada bila krat- 
ka vijeka, jer je Adam već slijedeće godine morao 
promatrati žalosno povlačenje Napoleonovih  iz- 
gladnjelih i napola smrznutih vojnika, koje ubi 
ruska zima. Svi su ti duboko proživljavani dojmo- 
vi u dušu budućeg velikog pjesnika i žreca Polj- 
ske udarili neizbrisiv pečat, kojim će biti opečaće- 
na i sva njegova umjetnost, uz koju će biti neraz- 
dvojivo povezan i sav njegov život. 

Mickiewicz se god. 1815. upisao na studij na 
slavnom Sveučilištu u Vilnu, koje tada bijaše jed- 
no od najvećih kulturnih žarišta onoga dijela Ev- 
rope. Uz studij bavio se živo i drugim aktivnosti- 
ma, pa je tako s Tomom Zan osnovao društvo »Fi- 
lomati«, zatim »Filareti« i napokon onih »koji zra- 
če nadom«. Sva su ta društva prividno imala lite- 
rarnu svrhu, a u stvarnosti bijahu socijalne i poli- 
tičke težnje, vezane uz ideju narodnog ustanka 
Poljaka, koji tada bijahu bez svoje države. 

Mickiewicz je god. 1819. imenovan profesorom 
u Kaunasu. Tada je objavio prvu zbirku svojih 

pjesama, po kojima je brzo postao slavan. Njegova 
»Oda mladosti«, koju je cenzura zabranila obja- 
viti, obišla je ipak kao rukopis cijelu Poljsku. Slo- 
boda i duh se ne mogu ugušiti do kraja, pa se na- 
šlo mladih koji su tu slavnu odu prepisivali rukom 
i širili je od ruke do ruke. I tako je imala možda 
veći uspjeh nego da je bila objavljena. Nasilnici 
su tako zaslijepljeni da toga ne vide, pa im se nji- 
hove zabrane i cenzure dvostruko osvećuju. 

Ruski caristički režim upriličio je veliki poli- 
tički proces, koji je po studentskom društvu »Fila- 
reti« nazvan proces filareta. Mickiewicz je tada s 
prijateljima bio uhapšen te je u zatvoru proveo 
godinu dana. Zatim je osuđen na progon u Ru- 
siju i tako je morao napustiti svoju dragu domo- 
vinu, koju više nikad nije vidio. 

Rusko razdoblje njegova života bilo je plodno 
novim djelima. Jedan put na Krim nadahnuo ga 
je pa je ispjevao »Sonety Krymskie«, što su naj- 
ljepši soneti poljske literature. 

Mickiewicz je god. 1829. dobio vizu za izlazak 
iz Rusije pa je proputovao Njemačku, Švicarsku i 
Italiju. 

Rim ga je osvojio ne samo klasičnim uspomena- 
ma, nego i zato što je u njemu vidio jedan novi 
svijet i jedan novi humanizam. Njegov je duhovni 
odgoj bio racionalistički i volterijanski. U Rimu 
je ponovno otkrio i pronašao svijest o jednoj višoj 
stvaralačkoj sili što dolazi od vjere — a ne suprot- 
no, ne od samog »čistog razuma«, kao isključivog 
izvora spoznaje. I od sada će se time nadahnjivati 
sva njegova poezija. U »Riječima presvete Djevi- 
ce«, što ih je još prije napisao, kao i u »Djedovi- 

ma« te »Poljskoj majci«, imade doduše vjerskih 
naglasaka, no u »Vjeri i razumu« te u »Večernjem 
razgovoru« Mickiewiczevo pjesništvo se penje na 
vrhunac religiozne lirike. 


God. 1831., nakon što se uzalud pokušao vratiti 
u domovinu, koja je bila u ustanku, Mickiewicz je 
otišao u Pariz. Ondje se okupljala velika poljska 
emigracija, podijeljena u nepomirljive stranke. Ta- 
da je iz Mickiewiczeva pjesničkoga pera izišla 
»Knjiga o poljskom narodu« i »Knjiga o poljskom 
hodočašću«, puna biblijskog i proročkog naglaska, 
u kojoj poziva i to na uzvišen, idealan način na 
žrtvu, na slogu po Kristovu primjeru. Došavši u 
Dresden u društvu nekih poljskih emigranata na- 
pisao je treći dio »Djedova« i prolog. Kako je onda 
u »Djedovima« što ih je napisao još u Vilnu, oči- 
tovao osobnu bol zbog toga što se Maryla, u koju 
se bio zaljubio, voljom roditelja udala za drugoga, 
a ne za njega koji ju je silno volio, tako je sada 
očitovao svoju bol nad mučeništvom porobljene 
Poljske. On sam je sve to iskusio kroz sudski pro- 
ces, zatvor, osudu, dajući svemu tome naglaske tra- 
gične sile. Djelo je naišlo na odjek i simpatije ci- 
jele Evrope. 

Godine 1834. objavio je svoje remek-djelo »Pan 
Tadeusz«, prožeto čeznućem za ljepotom rodnoga 
kraja i uspomenama iz mladosti. Ta je poema op- 
širna slika poljskoga života iz godine 1812., a odvi- 
ja se oko idile dvoje mladih, Tadeja i Zosije, čije 
obitelji nekoć u neprijateljstvu sada se izmiruju 
u njihovoj ljubavi. 

Mickiewicz je god. 1839. bio pozvan na katedru 
latinske literature na Sveučilište u Lausanne, a 

naredne godine na katedru slavenske literature na 
College de France. Njegova predavanja išla su za 
čarobnom i privlačnom sintezom zajedničkih zna- 
čajki svih slavenskih književnosti, a u izvornim 
različitostima što proizlaze iz naravi svakoga poje- 
dinog naroda. 

Mickiewicz je burne godine 1848. — velike bu- 
ne naroda — slijedio nacionalne pokrete, bio pri- 
jatelj Mazzinia, organizirao legiju što se borila u 
prvom talijanskom ratu za oslobođenje. Nakon go- 
dine 1849. uređivao je u Parizu »Tribune des peu- 
ples«, kao što je već god. 1833. surađivao u »Polj- 
skom hodočašću«. Godine 1855. bio je zadužen da 
s jednom političkom misijom pođe u Carigrad, i ta- 
moje 26. studenoga i umro. 

Tada se već na azijskoj obali Turske nalazio 
mali poljski kutić udaljen 20 kilometara od Bey- 
koza. Taj je kutić god. 1842. osnovao Adam Ju- 
raj Czartoryski na jednom unajmljenom zemlji- 
štvu. Prvi stanovnici toga mjestanca, po Adamu 
Czartoryskom nazvana Adamopolisa, bijahu usta- 
nici iz god. 1830—31., poljski zatvorenici, koje su 
Turci otkupili iz careve vojske te vojnici iz god. 
1856. iz raspale divizije W. Zamoyskia. Danas tih 
Poljaka ima još samo 200. O njima vode duhovnu 
brigu katolički svećenici iz Istanbula. Njih je papa 
Poljak Ivan Pavao II. prigodom svoga posjeta Tur- 
skoj primio u posebnu audijenciju te im održao 
prigodni govor. 

Mrtvo tijelo Adama Mickiewicza počiva danas 
u krakovskoj katedrali na Wawelu, tom narodnom 
hramu poljske slave. Svojom snažnom ličnošću, 
divnim literarnim djelom što nadilazi čisto literar- 

nu vrijednost u uzdizanju rodoljubnih, ljudskih i 
religioznih vrijednosti, Mickiewiez je najveći pje- 
snik Poljske. On je u agoniji Poljske bio jedan od 
najsnažnijih glasova svoga ispaćenoga naroda. U 
njegovim djelima odjekuje povijest, običaji, praz- 
novjerje, vjera, borbe i bitke njegova ljubljenoga 
poljskoga naroda. 

Da barem malo okusimo nešto od njegove reli- 
giozne poezije, donosimo u prijevodu oca Marka 
Japundžića, franjevca trećoredca, jednu njegovu 
pjesmu: 


VELIKI MAJSTOR 


Ima jedan Majstor, duše u zbor svio 
I srca u pratnju on je uskladio, l 
Nategao sve je žile, kao strune, 
Vodeći po njima vjetrove i munje. 
Jednu pjesmu pjeva, svira od početka 
A svijet do sada ne zna joj sažetka. 


Majstor taj je slik?o ma neba modrini, 
Odbljesnuo slike u vode dubine. 
Uzorak kolosa izrez'o na gori, 

U podzemlju isto od metala stvori: 

A svijet kroz toliko djela i vjekova 
Nije spozn'o svojeg Stvoritelja slova. 


Ima umni Majstor, što silom božanskom 
U riječi se javi rodu čovječanskom, 

I knjiga djela njegovih što znači 

Činom i čudom on to protumači, 

Dotle za ljude on je bio svet, 

Kad brat im posta, prezre njega svijet. 

Ti, majstore zemski, što su slike tvoje 

I što rezbarije, forme bilo koje? 

Ti se tužiš kada ne cijene te braća, 
Tuojih misli djela kad netko ne shvaća? 
Pogledaj Majstora, trpi Božji sine, 

Kad prezren si od ljudske opačine. 


Mickiewicz nije doživio uskrsnuće Poljske. Pro- 
ći će još duge 63 godine do njezina uskrsnuća. No 
njegovo je pisano djelo stalno budilo i podržavalo 
nadu u život Poljske, koja ne inože umrijeti. Pri- 
mjer Mickiewicza, primjer Poljske, govori o nadi 
u uskrsnuće, govori o žarkom rodoljublju, koje ni- 
jedna sila ne može ugušiti, jer ga je u čovjekovo 
biće usadio sam svemogući Bog. Zato ovaj prikaz 
završujemo nadahnutim tekstom Mordokajeve mo- 
litve iz Esterine knjige. U njoj je sadržana Bogom 
nadahnuta najdivnija prošnja za domovinu: 

»Gospode, Gospode, kralju koji vladaš nad svi- 
me, sve je u tvojoj vlasti, i nema toga koji bi se 
mogao suprotstaviti tvojoj volji da spasiš Izraela! 

Ti si stvorio nebo i zemlju i sve što je divljenja 
vrijedno pod nebom. Gospodar si svega, i nema 
toga koji se može tebi oprijeti, Gospodine!... 

Sada, Gospodine, Bože, kralju, Bože Abraha- 
mov, poštedi narod svoj, jer gledaju samo kako bi 
nas istrijebili: žele uništiti ono što je od početka 
bila tvoja baština. 

Nemoj zanemariti posjed svoj koji si oslobodio 
iz egipatske zemlje! 

Poslušaj molitvu moju, budi milostiv nasljed- 
stvu svome i u veselje prometni plač naš, da bismo, 
ostavši živi, mogli hvalospjevima slaviti ime tvoje, 

i nemoj dopustiti da iščeznu usta onih koji te hva- 
le, o Gospode!« (Est 4, 17b-17h). 


DON GIACOMO ALBERIONE 


Osma obljetnica smrti Don Giacoma Alberione, 
koji je umro 26. studenoga 1971., proslavljena je 
svečanom  koncelebracijom u rimskom svetištu 
»Regina degli Apostoli«. To svetište Kraljice apo- 
stola htio je i ostvario je sam don Alberione, osni- 
vač velike obitelji »Famiglia Paolina«. Don Alberi- 
one je već početkom našega stoljeća shvatio po- 
trebu da se tisak, a kasnije kino, radio i televizija 
upotrijebe u službu Evanđelja. Radi toga je osno- 
vao jednu za drugom devet redovničkih i sekular- 
nih ustanova ili družbi, sve one što sačinjavaju ve- 
liku »Obitelj Paolin4«. 

Danas njegovi duhovni sinovi i kćeri, kojih ima 
oko 7.000, rade po svemu svijetu služeći se »novim 
propovjednicima«, da navijeste Krista i što više 
prošire njegov nauk. Lik i djelo don Alberiona do- 
kumentirano je prikazao u veoma živahnom stilu 
Don Antonio Ugenti. Knjiga je upravo ove dane 
— osme obljetnice smrti — izišla u izdanju »Edi- 
zioni Paoline«. Pod naslovom »Don Giacomo Al- 
berione, glas novih vremena« knjiga uklapa osni- 
vača Paolina u njegov povijesni kontekst, iznosi 
njegovu suvremenu poruku, ocrtavajući kao hitrim 
potezima kista život toga velikog svjedoka našega 
vremena. Iz nje Don Alberione izlazi ponovno kao 
»Žživ«, kao onaj što ljudima današnjice, osobito 
mladima, predlaže jedan čaroban životni ideal: 
radnika što se služi modernim sredstvima društve- 
nog obavještavanja za naviještanje Evanđelja. 

27. studenoga 
SVETI VIRGILIJE, 
BISKUP SALZBURGA 


Taj je svetac po rođenju bio Irac, monah, a za- 
tim opat samostana Aghaboe. Godine 743. napustio 
je svoj rodni otok, da »Kristu za ljubav« započne 
dugo misijsko putovanje po evropskim zemljama. 
Naviještao je Evanđelje u Bavarskoj, Koruškoj, 
Štajerskoj i Panoniji. Nakon smrti sv. Bonifacija, 
apostola Njemačke, bio je god. 755. posvećen za 
biskupa u Salzburgu, u današnjoj Austriji. 

Virgilije kao čovjek veoma velike kulture bio 
je jedan od najodličnijih učenih ljudi svoga vre- 
mena. Toliko je bio upućen i što bismo rekli »kod 
kuće« u znanostima matematike, da su ga nazivali 
»geometrom«. Bio je tvorac »teorije antipoda«, ko- 
ja se sastojala u mišljenju da nasuprot našem svi- 
jetu postoji jedan drugi svijet s drugim ljudima, 
drugim suncem i mjesecom. Kao posljedicu takva 
stava nijekao je jedinstvo ljudskoga roda, o kojem 
govori Sveto Pismo. Papa Zaharije označio je nje- 
govu teoriju kao »naopaku«. 

Virgilije nakon toga u svoj poniznosti srca na- 
pušta svoju kozmološku raspravu te se s još većim 
žarom daje na ponovno i bolje organiziranje života 
i rada svoje biskupije. Osnovao je nekoliko bene- 
diktinskih samostana, koji su postali važna i živa 
središta duhovnoga života i kulture. Među tima sa- 
mostanima i onaj je San Candido u južnom Tirolu. 

Krepost i učenost svetog Virgilija dostojno je 
proslavio u jednoj poemi glasoviti Alcuin. Ta je 
poema na sreću sačuvana do danas. Svetac je um- 

ro u svom biskupskom sjedištu u Salzburgu na da- 
našnji dan godine 784., a sahranjen je u katedrali. 
Iz njegove djelatnosti još je važno spomenuti da je 
začetnik prve katedrale u Salzburgu, kamo je go- 
dine 774. prenio relikvije svetog Ruperta, prvoga 
biskupa toga sjedišta. 


BLAŽENA DELFINA, UDOVICA 


Ime i lik ove blaženice bijahu naročito poznati 
u Francuskoj u kasnom srednjem vijeku. Ona bi- 
jaše tip dobre žene, koja je posvuda oko sebe ši- 
rila sjaj svoje duhovne dražesti, miomiris svojih 
kreposti i toplinu svoje osjećajnosti. Kod nje se 
nije radilo o nekoj upadnoj svetosti, o nečemu što 
bi u životu Crkve ostavilo tragove nečega veli- 
kog i izvanrednog. 

Delfina je bila kćerka jedinica marsejskog gro- 
fa i grofice, a rodila se god. 1283. u Puy-Michelu. 
Već je kao djevojčica bila na veliku radost i utje- 
hu svojoj obitelji. Po tadašnjem običaju već u dobi 
od 12 godina zaručena je s jednim mladim plemi- 
ćem, koji svojom plemenitošću nije zaostajao za 
njom. Bio je to Elzear, sin grofa od Ariana, i već 
od malena primio je temeljit kršćanski odgoj. 

Vjenčanje je uslijedilo 4 godine nakon zaruka. 
Bio je to brak u kojem je to dvoje živjelo u či- 
stoći, odabravši baš tu krepost kao sredstvo posti- 
zavanja kršćanskog ideala savršenstva U njihovu 
zamku Ansouis živjelo se više pokornički nego go- 
spodski, živjeli su više kao askete negoli bogati 
feudalci. 

Kad su se preselili u dvorac Puy-Michel, ušli 
su u treći red sv. Franje. Tada se njihov unutra- 
šnji život obogatio još jednom dimenzijom: lju- 
bavlju prema bližnjemu, koja se očitovala u ve- 
likoj dobrotvornosti prema siromasima. Sami su 
živjeli skromno, da bi svoja dobra mogli što obil- 
nije dijeliti bijednima. Odlikovali su se u svim dje- 
lima milosrđa. 

Kad je Elzear bio pozvan u svoje vojvodstvo 
di Ariano kao poklisar u Napuljskom anžuvinskom 
Kraljevstvu, njegova i njegove žene dobrotvornost 
postadoše još obilnije. No u tom kraju, koji je bio 
neprijateljski raspoložen prema vladarima Anžu- 
vincima, pa su bune i neredi bili na dnevnom redu, 
Elzear i Delfina postadoše i ambasadori mira i 
sloge među ljudima, postadoše u duhu Evanđelja 
pravi mirotvorci. 

Elzear je nešto kasnije umro u Parizu, i bio 
sahranjen u Provansi. Delfina ga je naprotiv du- 
go nadživjela sačuvavši njegovu uspomenu osobito 
dobrotvornim djelima i ustanovama. Doživjela je 
veliku radost da je još za njezina života Crkva 
njezina muža uvrstila u broj svetaca. Umrla je sva 
sretna u dubokoj starosti od 90 godina. Pokopa- 
na je uz svoga svetoga muža, a njoj je priznat na- 
slov blaženice. 

Promatrajući život blažene Delfine i njezina 
svetog muža Elzeara, dolaze nam na pamet riječi 
francuskog pisca Charles Pćguy-a, koji je negdje 
zapisao: »Potrebno je spasiti se zajedno, doći za- 
jedno dragome Bogu. Ne može se naći dragoga Bo- 
ga sam bez drugih. Stoga valja misliti na druge, 
malo raditi i za druge. Što će nam Gospodin reći 

ako mu se vratimo sami bez drugih?« Postoji či- 
tav niz mogućnosti za svagdašnju primjenu lju- 
bavi prema bližnjemu. Valja ih samo uočiti i pri- 
hvatiti. Svaki je čovjek moj brat, pa bih se prema 
njemu morao bratski i ponijeti, u pravoj i nehi- 
njenoj bratskoj ljubavi. To nije lako, koji put zna 
biti naročito teško. No i tada valja vježbati brat- 
sku i sestrinsku ljubav, jer nas tako uči Gospo- 
din, uči riječima, a još više svojim životom. To 
nas isto uče svojim primjerom i njegovi najbolji 
učenici i sljedbenici, Božji sveci i svetice. 

28. studenoga 


SVETI JAKOV DELLA MARCA, 
SVEĆENIK 


Sveti Jakov Markijski kao i sv. Bernardin Sien- 
ski te sv. Ivan da Capestrano bijaše veliki propo- 
vjednik svoga vremena. Otkako je na blagdan sv. 
Antuna Padovanskog god. 1422. u Firenzi u crkvi 
San Miniato, započeo propovijedanjem, ostao je 
tome vjeran sve do svoje blažene smrti 28. stu- 
denoga 1476. u Napulju. Više od pola stoljeća kr- 
stario je putovima Evrope propovijedajući posvu- 
da o imenu Isusovu, što bijaše stalna omiljela te- 
ma njegovih propovijedi, kao i njegova velikog 
učitelja sv. Bernardina Sienskog. Propovijedao je 
s velikim uspjehom u Italiji, Bosni, Češkoj i Polj- 
skoj. Često je obavljao i veoma delikatne misije 
u službi papa: Eugena IV., Nikole V. i Kalista III. 
Bila je u tome upravo poslovična njegova posluš- 
nost. Tako se jednom nalazio baš kod stola, kad 
mu stiže od Pape nalog da putuje u Ugarsku. On 
odmah ustade od stola i pođe na put. Poslušnost 
je uvijek shvaćao i tumačio u najstrožem smislu. 


Giacomo della Marca, u svijetu Domenico Gan- 
gali, rodio se god. 1394. u Monteprandoneu. Veoma 
rano je ostao bez oca pa su ga već u sedmoj go- 
dini poslali čuvati ovce. Onda to nije bio baš lak 
poao, jer je posvuda bilo vukova. Tako se i mali 
Dominik prestrašio vuka, napustio stado te pobje- 
gao u Offidu, jednom svećeniku, svome rođaku. 
Kasnije će toga vuka nazvati »Božjim anđelom, a 
ne vukom, kako mu se nekoć činjo.« 

Dominik je tada pošao u školu, koja mu je ve- 
oma dobro išla. Svršivši osnovnu i srednju školu, 
dakako u obliku svoga vremena, upisao se na Sve- 
učilište u Perugi na studij građanskog prava. Po- 
stao je bilježnik te smio nositi naslov Ser Dome- 
nico. Nastanio se u Firenzi. Na povratku u zavi- 
čajne Marche zbog nekih obiteljskih poslova za- 
ustavio se u Asizu, kolijevci franjevaštva. Ondje 
nakon razgovora s poglavarom samostana sv. Ma- 
rije Anđeoske odlučio je i sam stupiti u veliku fra- 
njevačku redovničku obitelj, u kojoj će postati jed- 
nom od njezinih sjajnih zvijezda. Redovničke za- 
vjete položio je 1. kolovoza 1416. U redu je dobio 
ime Jakov. 


Kao svećenik jednog je dana rekao Fra Ber- 
nardinu Sienskom: »Oče, ja idem propovijedati u 
Gubbio. A vi, kamo idete?« — Bernardin je od- 
govorio: »Ja ću poći u Regno.« Htio je reći, da 
ide u Abbruzze, u Aquilu. No nekoliko dana na- 
kon toga Fra Jakov je prosvijetljen doznao da je 
njegov veliki i ljubljeni duhovni učitelj otišao u 
jedan drugi Regno, ta riječ u talijanskom znači 
kraljevstvo. Prekinuo je svoju propovijed te sa 
svima za velikog pokojnika izmolio pokornički psa- 
lam »Miserere«. A zatim je izjavio: »U ovaj čas 
pao je na zemlju velik stup!« I doista je tada umro 
Bernardin Sienski. 


Fra Jakov Markijski bijaše velik pokornik. Ve- 
lik dio života proveo je u strogom postu, često 
se zadovoljavajući porcijom boba kuhana na 
vodi. Trpio je velike napati u tijelu pa je i po noći 
činio pokoru trapeći svoje tijelo. Često je bio bo- 
lestan te je tako 6 puta primio bolesničko pomaza- 

nje i to kao popudbinu za smrt. Pa ipak je kraj 
svega toga doživio 80 godina. 
Kao propovjednik u propovijedima je udarao 


po lakomosti, škrtosti i lihvi. Ta pošast je u ono 


doba veoma cvala pa su bogatstvo i novac bili u 
rukama malog broja bogataša i lihvara, koji su 
gulili narod. Te gulikože već je sv. Bernardin Si- 
enski nazivao onima koji »ispijaju Kristovu krv«. 
Da bi se što uspješnije borio protiv toga društve- 
nog zla, sv. Jakov je osnivao takozvana brda do- 
brote »Monti di Pieta«, gdje su siromasi mogli do- 
biti pomoć i zajam uz najpovoljnije uvjete. Te će 
dobrotvorne ustanove kasnije najuspješnije ši- 
riti sveti Bernardin da Feltre. 

Fra Jakova je na njegovim putovanjima pra- 
tio brat Venancije, koji pripovijeda da mu je, dok 
je propovijedao po Lombardiji, bila ponuđena bi- 
skupska stolica u Milanu, no on je to odbio. Bio je 
ponizan redovnik koji je o sebi ponizno mislio. To 
se vidi iz toga što je neprestano molio za oprošte- 
nje. Naročito je molio svoju redovničku subraću 
zbog — kako je on u poniznosti mislio — lošeg 
primjera što im je davao. Umirući je molio: »Isus, 
Marija, blagoslovljena bila Isusova muka!« Brat 
Venancije, njegov dugogodišnji pratilac, nakon 
smrti svoga duhovnog učitelja Jakova Markijskog 
napisao je njegov životopis, u kojem govori o mno- 
gim čudesima što ih je taj svetac učinio za života 
i poslije smrti. 


259 


29. studenoga 


SVETI SATURNIN I SIZINIJE, 
MUČENICI 


Saturnin, već u poodmakloj dobi, bio je za vri- 
jeme cara Maksimijana zbog svoje velike vjere 
osuđen na prisilni rad nošenja pijeska za gradnju 
Dioklecijanovih Terma na Viminalu. Đakon Sizi- 
nije s drugim kršćanima posvetio se duhovnoj i 
materijalnoj brizi za osuđenike. Otkriven u tom 
svom djelu ljubavi i požrtvovnosti, predan je pre- 
fektu Laodiciju, bačen u Mamertinsku tamnicu, 
gdje mu je uz Božju milost pošlo za rukom obra- 
titi mnogo vojnika rimske garde. Saturnin i Sizi- 
nije bili su tada podvrgnuti okrutnim ispitivanji- 
ma pred sudom u hramu Telude. Odlučno su od- 
bili zahtjev da žrtvuju poganskim bogovima. Nji- 


hov je heroizam i među prisutnima na sudu po-' 


budio veliko udivljenje pa se neki od njih obra- 
tiše na kršćanstvo. Obojici je svetih mučenika go- 
dine 304. na Nomentanskoj cesti bila odrubljena 
glava, a njihova je tjelesa na svom zemljištu na 
Salarijskoj cesti sahranio rimski bogataš Trason. 
Njima u čast podignuta je kasnije bazilika izvan 
Porta Collina. Na njoj se nalazila uklesana u mra- 
moru pjesma, što ju je u čast svetih mučenika sa- 
stavio papa Damaz (366—384), veliki poštivalac 
rimskih mučenika. 

Za vrijeme pontifikata Pija XI. (1922—1939.) 
nedaleko od Trasonova groblja sagrađena je žup- 
ska crkva sv. Saturnina pa tako Rim i danas čuva 
živu uspomenu na toga svetog mučenika. 

SVETA KATARINA LABOURE 


Među one neznatne što ih je Gospodin uzvisio, 
valja ubrojiti i sveticu čudotvorne Gospine meda- 
ljice Katarinu Labourć. Kao i u kasnijim ukaza- 
njima u Lurdu, gdje je bila Gospina odabranica 
skromna Bernardica Soubirous, tako je i u Gospi- 
nu ukazanju u noći 27. studenoga 1830. u ulici Rue 
du Bac u Parizu odabranica Bezgrešne skromna 
Katarina Labourć, osoba koja nije bila obdarena 
ni visokim intelektualnim sposobnostima ni ugled- 
nim položajem u društvu. 

Katarina Labourć, obiteljski zvana Zoe, rodila 
se godine 1806. na selu u Fains-les-Moutiers, u 
Francuskoj, u veoma brojnoj obitelji; djevojčica 
je imala desetero što braće što sestara. Rano je 
ostala bez majke. Kad je odrasla, željela je poći 
u samostan, kao i prije nje njezina starija sestra, 
i to k sestrama milosrdnicama svetoga Vinka. Otac 
ju je teška srca pustio. On je bio seljak, pa mu nije 
baš lako išlo u glavu da mu idu u samostan kćer- 
ke, koje bi mogle biti na gospodarstvu dobra ra- 
dna snaga, a kasnije se udati. 


Kad je Katarina bila još novakinja u kući 
matici u Rue du Bac u Parizu, u noći 27. stude- 
noga 1830., probudio ju je dječak obučen u bijelo, 
obasut svjetlom, te je tiho odveo u samostansku 
crkvu. Tu se novakinja duboko sabrala u moli- 
tvi. Kad je podigla glavu, primijetila je da se ras- 
vijetlila crkva. Kraj oltara ukazala joj se Gospa, 
obučena u bijelo s modrim plaštem. Lebdjela je 
nad sjajnom kuglom, oko glave joj je bilo dvana- 
est svjetala, kao dvanaest zvijezda. Na dvjema bo- 

sim nogama položene su joj dvije crvene ruže, a 
pod nogama smotana zmija. 

U visini srca nebeski bijela Gospa upravljala je 
globusom, koji je predstavljao kuglu zemaljsku. 
Kad je s vidika nestala kugla, Gospa je raširila 
ruke spustivši ih prema dolje. Prsti su joj bili ure- 
šeni dragocjenim prstenjem. Iz dragog kamenja 
na prstenju blještalo je svjetlo. Oko Gospina lika 
bilo je napisano: »Marijo, bez grijeha začeta, moli 
za nas koji se tebi utječemo!« 

Viđenje je još nadopunjavalo veliko stva »M«, 
nad kojim se nalazio križ, a pod njim dva plame- 
na srca: jedno okrunjeno trnjem, a drugo probo- 
deno mačem. Napokon je mlada novakinja čula 
glas koji joj je govorio: »Daj kovati medalju po 
ovom uzoru!« 

Taj neobični događaj u Rue du Bac dugo je 
ostao tajna. Mladoj, neukoj, neiskusnoj novakinji 
nije bilo lako ostvariti Gospinu zapovijed. Ona se 
obratila svome ispovjedniku, i on se kod pogla- 
vara zauzeo za ostvarenje toga naloga. Ipak nije 
otkrio tajnu tko je bila sretna vidjelica Bezgre- 
šne Gospe. 


Sam pariski nadbiskup 18 mjeseci kasnije dao 
je kovati takozvanu čudotvornu medaljicu. Od 
tada se po svem svijetu šire čudotvorne medalji- 
ce. Nose ih uza se milijuni pobožnih osoba stav- 
ljajući se pod zaštitu Bezgrešne. Dakako da je vi- 
đenje sestre Katarine bilo prema crkvenim pro- 
pisima strogo ispitano i tek je onda Crkva prizna- 
la vjerodostojnost toga ukazanja. Sestra Katarina, 
iako je od Gospe tako visoko odlikovana, ostala 
je uvijek ponizna. Veoma rado je radila u kuhinji, 

u praonici rublja, uz uzglavlje neizlječivih bole- 
snika. Bila je prava milosrdnica, kćerka kršćanske 
milosrdne ljubavi u duhu svetoga Vinka Paulsko- 
ga. Njezini dragulji bijahu najteži poslovi, a ima- 
la je samo jednu želju: da se po svijetu što više 
proširi čudotvorna medaljica, a s njome i čast 
Majke Božje. 

Sveto je u Gospodinu preminula u 70. godini 
života. Poslije smrti upoznao ju je kao Gospinu 
vidjelicu i odabranicu cijeli kršćanski svijet. Crkva 
je njezinu svetost i službeno priznala, proglasivši 
je blaženom i svetom. : 


U rujnu 1974., a prigodom 300. obljetnice uka- 
zanja Srca Isusova sv. Margareti Alacoque, održa- 
vao se u Paray-le-Monialu kroz nekoliko dana sve- 
ćenički kongres o štovanju Srca Isusova, na ko- 
jem je sudjelovalo nekoliko stotina svećenika, de- 
setak kardinala i tridesetak biskupa iz cijeloga svi- 
jeta. Iz Paray-le-Moniala pošlo se u Pariz, da se 
ondje pod svodovima bazilike na Montmartru kon- 
gres okruni svećeničkom posvetom Srcu Isusovu. 
Kad je kongres bio zaključen, prije nego što su se 
svećenici razišli, sakupili smo se ujutro na svetu 
misu u ulici Rue du Bac u Parizu, u crkvi gdje po- 
čiva tijelo sv. Katarine Labourć i gdje se zbilo ono 
ukazanje. Htjeli smo namjerno na tom mjestu oda- 
ti počast Majci Božjoj i njezinu bezgrešnom Srcu. 
Koncelebraciji je predsjedao i održao lijepu pro- 
povijed o značenju svećeničke posvete Marijinu 
Srcu toledski nadbiskup i španjolski primas, kar- 
dinal Marcelo Gonzales Martin. Kad smo obučeni 
za misu pjevajući ulazili u crkvu, u dvorištu pred 
crkvom načinile su nam špalir sestre sv. Vinka, 

Videći toliko mnoštvo svećenika, mnoge su, pogo- 
tovo starije, od ganuća plakale. Bila je to, doista, 
lijepa i nezaboravna svečanost, u kojoj smo se s 
poštovanjem sjetili Bezgrešne i njezine odabranice 
sv. Katarine Labourć, te ponizne duše, koju je Go- 
spodin koji uzvisuje neznatne, silno uzvisio. 


RIJEČ PEČALBARIMA 


Izgovorio ju je Ivan Pavao II. prigodom svog 
posjeta Turskoj u kapeli talijanske ambasade u 
Ankari ujutro 29. studenoga 1979. katoličkoj zaje- 
dnici što se nalazi u turskoj prijestolnici kao malo 
raspršeno stado u tuđini, među drugim narodom, 
među inovjercima. Ta riječ može poslužiti za na- 
dahnuće, pouku i ohrabrenje tolikim našim pečal- 
barima, koji se nalaze, žive, rade i trpe u tuđini, 
daleko od mile domovine. 

Nakon što je odmah na početku svoga govora 
Papa izrazio svoju neizmjernu radost što se kao 
Petrov nasljednik u apostolskom zboru može obra- 
titi onim istim riječima kojima se prije 19 sto- 
ljeća obratio i sv. Petar kršćanima što su isto onda, 
kao što to i danas, sačinjavali manjinu, Papa na- 
vodi te riječi: »Petar, apostol Isusa Krista, iza- 
branim putnicima, rašijanim među poganima Pon- 
ta, Galacije, Kapadocije, Azije i Bitinije, izabra- 
nim po predznanju Boga Oca za posvećenje koje 
ostvaruje Duh, da se pokore Isusu Kristu i budu 
poškropljeni njegovom krvi. Milost vam i mir u 
obilju!« (I Petr 1, 1—2). 

Današnja se Ankara — stara Ancyra — nalazi 
baš u Galaciji. 

I sada Ivan Pavao II. govori: »Kao Petar i ja 
bih htio najprije zahvaliti za živu nadu koja je u 
vama, a koja dolazi od uskrsloga Krista; htio bih 
potaknuti svakoga između vas da bude zahvalan 
Bogu i čvrst u vjeri, u onoj vjeri 'poslušne djece', 
čuvajući čiste svoje duše u poslušnosti prema isti- 
ni, u iskrenu bratstvu, s dobrim ponašanjem među 
narodima, da bi ljudi vidjevši vaša dobra djela 
hvalili Boga.« 

Sve te riječi smjeraju na sve ono što piše sv. 
Petar u svojoj I. poslanici u 1. i 2. glavi. Znamo da 
je ta Petrova poslanica bila upravljena dijaspori, 
to jest kršćanima u raseljeništvu u pet provincija 
Male Azije. I zato Ivan Pavao II. govoreći na mje- 
stu kamo je nekoć bila upravljena ta poslanica, 
nije mogao izabrati bolji izvor nadahnuća za ono 
što će reći današnjoj dijaspori u Turskoj. 

Toj dijaspori Papa spominje kako je apostol 
Petar smatrao potrebnim da naglasi poštovanje 
prema građanskim vlastima. »Pokoravajte se kao 
slobodni, ali ne služeći se slobodom kao izgovo- 
Tom za svoju zloću, nego kao sluge Božje!« (I Petr 
2, 16). 

I sada Ivan Pavao II. doslovno kaže: »Da, htio 
bih vas pozvati da promatrate kao naročito svoju 
ovu poslanicu, napisanu onima koji su vam pret- 
hodili u ovoj zemlji, da je ponovno i ponovno po- 
zorno čitate, razmišljajući o svakoj tvrdnji u njoj. 
Sada privlačim vašu pozornost na jednu od nje- 
zinih pobuda: 'Štujte u svojim srcima Krista kao 
Gospodina, uvijek spremni na odgovor svakomu 
tko vam zatraži razlog nade koja je u vama. Ali 
neka to bude blago i s poštovanjem, jer imate do- 
bru savjest, da se oni koji ocrnjuju vaše dobro 

vladanje u Kristu, posrame u onome u čemu vas 
kleveću! (I Petr 3, 15—16).« 

I sada Papa tim divnim riječima daje ovaj ko- 
mentar: »Te su riječi zlatno pravilo za odnose i 
kontakte što ih kršćani moraju imati sa svojim su- 
građanima druge vjere. Danas je za vas kršćane, 
koji boravite ovdje u Turskoj, vaš udes da živite 
u okviru jedne moderne države — koja za sve 
predviđa slobodno izražavanje njihove vjere, ne 
poistovjećujući se ipak ni s jednom od njih — i 
s osobama koje se u većini, iako ne dijele kršćan- 
ku vjeru, izjašnjavaju kao poslušne prema Bogu, 
podložne Bogu, dapače i sluge Božje, prema njiho- 
vim vlastitim riječima, koje se u nekom smislu 
sjedinjuju s Petrovima što sam ih naveo. Oni, da- 
kle, kao i vi imaju vjeru Abrahama u jedinoga, 
svemogućega i milosrdnoga Boga. Vi znate da se 
II. vatikanski sabor otvoreno izjasnio o tome, a i 
ja sam u svojoj prvoj enciklici "Otkupitelj čovje- 
ka' spomenuo kako je Sabor izrazio svoje pošto- 
vanje prema vjernicima Islama, kojih se vjera od- 
nosi također na Abrahamovu.« 

Nakon toga je Papa vjernicima dozvao u pa- 
met nauku II. vatikanskog sabora o odnosu prema 
muslimanima. Bitno je u toj poruci, što je i Papa 
ponovno naglasio, poštivanje religioznih vrijedno- 
sti islama. Evo njegovih riječi: »Braćo moja, kad 
mislim na duhovnu baštinu — kršćansku i musli- 
mansku — i vrijednot što je ima za čovjeka i za 
društvo, osobito njezinu sposobnost da pruža, na- 
ročito mladima, jednu orijentaciju života, da is- 
punja “prazninu što je iza sebe ostavio materijali- 
zam, da daje siguran temelj socijalnoj i pravnoj 
organizaciji, onda se pitam nije li hitno, upravo 

danas kad su kršćani i muslimani ušli u jedno no- 
vo povijesno razdoblje, priznati i razvijati one du- 
hovne veze koje nas ujedinjuju, a sve u svrhu za- 
jedničke obrane i promicanja socijalne pravde, ću- 
dorednih vrednota, mira i slobode za sve ljude — 
kako nas uostalom poziva i II. vatikanski sabor. 

Vjera u Boga, što je ispovijedaju duhovni Ab- 
rahamovi potomci: kršćani, muslimani i židovi, 
kad se iskreno proživljava, kad prožima život, po- 
staje siguran temelj dostojanstva, bratstva i slo- 
bode ljudi i počelo ispravnosti za moralno pona- 
šanje i život u društvu. A ima nešto i više: po toj 
vjeri u Boga stvoritelja čovjek se nalazi na vrhun- 
cu stvorenja.. .« 

Papa je u svom govoru. vjernicima dijaspore u 
Ankari rekao i ovo: »Htio bih iskoristiti ovaj su- 
sret i priliku što mi je nude riječi napisane od sv. 
Petra vašim kršćanskim pređima, da vas pozovem 
na razmišljanje svakog dana o dubokim korijeni- 
ma vjere u Boga, u koga vjeruju i vaši sugrađani 
muslimani, kako bi se iz njih izvuklo načelo su- 
radnje u vidu čovjekova napretka, natjecanja u 
dobru, širenju mira i bratstva u slobodnom ispo- 
vijedanju vjere vlastite svakome.« 

U želji da nas ovaj Papin govor u Ankari što 
više pouči, donosimo i ove njegove lijepe riječi, 
pouke i poticaje: »To držanje ide usporedo s tako 
zaslužnom vjernošću vaših kršćankih zajednica 
ovdje. Ta vjernost je baštinica velike prošlosti. 
Već smo govorili o poslanici sv. Petra; ona se može 
proširiti i na ljubav sv. Pavla i sv. Ivana prema 
crkvama u Maloj Aziji. Jedan profani pisac po- 


četkom II. stoljeća, Plinije Mlađi, opisao je s uđiv- 


ljenjem život Kristovih učenika u jednom svjedo- 

čanstvu što je u očima povijesti dragocjeno. No 
kako zaboraviti i ono cvjetno razdoblje što je ka- 
o snije uslijedilo, osobito u doba svetih Otaca? 

Budući da sv. Petar govori i o Kapadociji, mo- 
ja misao spontano ide k sv. Baziliju Velikom (329 
—379.), jednoj od najznačajnijih slava Crkve ovoga 
kraja, tim više što je ove godine 16 stoljeća od 
njegove smrti. Sretan sam što vam mogu navije- 
stiti objavu jednog papinskog dokumenta koji 
osvjetljuje lik toga velikog naučitelja, a koji će 
okruniti ovu značajnu obljetnicu. 

Danas, iako su vaše zajednice čedne, one su 
bogate prisutnošću raznih tradicija, a sačinjavaju 
je osobe što potječu s brojnih strana svijeta. To vam 
pruža priliku da uzajamno izražavate svoju vjeru 
i svoju nadu, a tako i ovdje pružate važno svjedo- 
čenje jedinstva i bratstva. 

Budite uvijek ponosni i hrabri u svojoj vjeri! 
Produbljujte ju! Neprestano se približavajte Kri- 
stu, ugaonom kamenu, kao živo kamenje, sigurni 
da ćete postići svrhu vaše vjere, spasenje duša. Već 
sada je Gospodin Isus učinio od vas udove svoga 
tijela. Božji Sin vas je učinio dionicima svoje bo- 
žanske naravi, on vam daje udjela u svome Duhu. 
Crpite s radošću na bogatom vrelu Euharistije! 
Neka vas ispuni njezina ljubav! Imajte također 
osjećaj da ste u zajedništvu s općom Crkvom, što 
je Papa u svojoj neznatnoj osobi predstavlja pred 
vama. Vaše je svjedočanstvo to dragocjenije, što 
vas je na broju manje, ali ne zato i manje u kva- 
liteti . . .« 

Na koncu govora Papa im je posvjedočio svoju 
duboku ljubav i povjerenje, osobito prema djeci, bo- 
lesnicima i onima koji proživljavaju razne kušnje. 

30. studenoga 
SVETI ANDRIJA, APOSTOL 


Andrija kao i brat mu Šimun Petar bijaše ri- 
bar na Genezaretskom jezeru u Kafarnaumu, kamo 
obojica dođoše iz rodne Betsaide. U apostolskom 
zboru ribari bijahu u većini, iako su bili prisutni 
i zemljoradnici kao sv. Jakov Mlađi i brat mu Juda 
Tadej, te trgovac i bankar, carinik Matej. Prvi 
koji je od dvanaestorice pošao za Isusom bijaše 
baš Andrija, zato je i on nazvan »prvopozvani«. 
Uz njega je bio i sveti Ivan Evanđelist. 

Oni su bili najprije učenici Ivana Krstitelja, 
koji je propovijedao skori dolazak Mesije. Kad je 
na Jordanu upro prstom na njega, Andrija i Ivan, 
kao pravi idealisti, približiše se k Isusu u jedno- 
stavnosti srca, onako spontano, a on ih je tako i 
Prihvatio. Bili su to iskreni i pošteni ljudi koji su 
željeli živjeti za nešto više i zato već nekako skloni 
da prihvate i slijede Isusa. Andrija je k Isusu brzo 
doveo i svoga brata Šimuna, zato ga evanđelisti 
Matej i Luka u apostolskom zboru stavljaju od- 
mah iza Šimuna Petra. Novi zavjet još u nekoliko 
zgoda spominje Andriju, tako kod umnažanja hlje- 
bova i kad su stranci u Jeruzalemu željeli vidjeti 
Isusa. 

Nakon Isusova uzašašća i silaska Duha Sveto- 
ga Sveto Pismo Andriju više ne spominje. No zato 
o njemu pišu obilno mnogi apokrifni spisi koji da- 
kako nisu vjerodostojni. Jedino ima neku vjero- 
jatnost podatak da je Andrija propovijedao Evan- 
đelje među Skitima, u današnjoj južnoj Rusiji, o 
čemu govori otac crkvene povijesti Euzebije. Za 

Andrijinu mučeničku smrt na takozvanom Andri- 
jinu križu u obliku slova X znamo jedino iz jed- 
nog spisa, zvana »Passio«, u kojem je opisano apo- 
stolovo mučeništvo. 

Predaja veli da je bio raspet u Ahaji u gradu 
Patrasu, odakle su mu relikvije prenesene u Ca- 
rigrad, a zatim u Amalfi u Italiju. Svečeva glava 
bila je god. 1462. prenesena u Rim, a vratio ju je 
natrag grčkim pravoslavnim vjernicima papa Pa- 
vao VI. Spominjemo kao naročito pouzdan povi- 
jesni podatak da se blagdan sv. Andrije slavio 30. 
studenoga već u doba sv. Grgura Nazianskoga, da- 
kle, u drugoj polovici IV. stoljeća. 

U čast sv. Andrije podignute su posvuda broj- 
ne crkve. U Rimu su najpoznatije dvije: Sant" An- 
drea della Valle i Sant' Andrea al Quirinale. Ba- 
zilika Sant' Andrea della Valle je veoma svijetla, 
visoko osvođena crkva s pokrajnim kapelama. Na 
svodu apside slikar Domenichino naslikao je pri- 
zore iz života sv. Andrije. Samo svečevo mučeni- 
štvo naslikao je slikar Preti. U planu je ta crkva 
veoma slična isusovačkoj crkvi Il Gesu, no njezina 
je kupola ipak poslije kupole sv. Petra i Panthe- 
ona najveća u Rimu. 

Na Via del Quirinale genijalni je Bernini pro- 
jektirao čudesno lijepu crkvu Sant" Andrea al 
Quirinale. Crkva je građena u obliku elipse, a nad- 
svođena je kupolom. Ona je na rimskom tlu naj- 
čistiji i najljepši primjer baroknog crkvenoga gra- 
diteljstva. Podiže se na ostacima Kvirinova hrama. 
U crkvi se nalazi grob sv. Stanislava Kostke, jer se 
uz nju nalazio isusovački novicijat, gdje je taj mla- 
di poljski svetac živio i umro. Soba u kojoj je pre- 
bivao i umro, pretvorena je u kapelu. 

Prema svetom Andriji, apostolu, u srednjem vi- 
jeku naročito su gajili veliku pobožnost Francuzi. 
Tako je za vrijeme prve križarske vojne ratni po- 
klik njezina vojskovođe Godfrida Bujonskog bio: 
»Sveti Andrija iz Patrasa!« I francuska burbonska' 
kraljevska kuća stavila se pod zaštitu toga sveca. 
A glasoviti je viteški red »Toison d'or« imao kao 
svoje zaštitnike Blaženu Djevicu, sv. Mauricija i 
sv. Andriju. Mnoga vojnička i viteška odlikovanja 
bila su načinjena u obliku Andrijina križa. 


Iz svega se toga vidi s jedne strane popular- 
nost toga sveca, a s druge opet koliko su u prijaš- 
njim vremenima kršćani bili živo povezani sa sve- 
cima. Oni su za njih bili velika stvarnost, s kojom 
su računali, kojoj su se utjecali. I možemo reći da 
je u povijesti kršćanstva štovanje svetaca, doista, 
značajan fenomen, s kojim je povezano toliko du- 
hovnoga iskustva. Uz razna povijesna zbivanja u 
Crkvi i u svijetu nalazimo često svece, bilo one koji 
su još živjeli na zemlji, bilo one već u slavi, s ko- 
jima su gradovi, pokrajine i narodi kao sa svojim 
zaštitnicima i zagovornicima bili najuže povezani. 

Mnogi su sveti Oci svojim govorima i spisima 
proslavili sv. Andriju. Od njih spominjem .samo sv. 
Ivana Zlatoustoga, a navodim dijelove iz pohval- 
nog govora sv. Andriji, što ga je izrekao veliki sv. 
Atanazije (295—373.), aleksandrijski biskup, koji je 
sav svoj život posvetio borbi protiv arijanske he- 
reze, što je nijekala božanstvo Božje Riječi, druge 
osobe Presvetoga Trojstva: 

»Andrija bijaše prvi učenik koji je Gospodina 
priznao svojim učiteljem. On je prvina apostol- 
skoga zbora. Njegov prodorni pogled zamijetio je 

Gospodinov dolazak. On je Ivanove pouke zami- 
jenio za Kristove; a na taj je način udario pečat 
Krstiteljevim riječima. On bijaše veoma cijenjeni 
Ivanov učenik: u svjetlucanju svjetiljke tražio je 
«istinu svjetla; i u njezinu nestalnom sjaju navi- 
kao se na puninu Kristova sjaja. 


Dotada je Ivan nalazeći se na obalama Jorda- 
na krštavao židovske mase, pripremajući u vodi 
lijek obraćenja Mojsijevu zakonu... No kad je 
došao Gospodin, po naumu Mudrosti sakriven, pri- 
krivajući u odjeći smrtnika sjaj svoje slave, Ivan 
ga je prepoznao. Od učitelja koji bijaše, postaje slu- 
ga i odvažni glasnik Krista prisutna pred njim. 
'Evo, govori on, Jaganjca Božjeg koji oduzima gri- 
jeh svijeta? (Iv 1, 29). Evo onoga koji oslobađa od 
smrti, evo onoga koji ruši grijeh. Ja sam poslan ne 
kao zaručnik, nego kao onaj koji ga prati. Ja sam 
došao kao sluga, a ne kao učitelj. 


Pogođen tim riječima Andrija ostavlja ondje 
svog učitelja i hrli k onome koga je navijestio. On 
je shvatio značenje tog govora i njegov jezik, gla- 
sniji od Krstiljeva. On se primiče Gospodinu, 
iz njegova koraka nazire se njegova želja, a u za- 
jedničkom hodu on sa sobom vodi Ivana Ivanđe- 
lista. Obojica ostavljaju svjetiljku te hrle prema 
suncu. Andrija je prva biljka apostolskoga vrta. 
On je onaj koji je Kristovom nauku otvorio vrata. 
On je bio prvi koji je brao plodove s polja što su 
ga obrađivali proroci. Pretičući nadu svih drugih 
on je bio prvi koji je zagrlio onoga koga su svi 
očekivali. On je prvi pokazao kako su zapovijedi 
Zakona bile ograničene na određeno razdoblje. On 
je prvi stavio točku na Mojsijev jezik i nakon Kri- 

stova dolaska više se ne može trpjeti njegova upo- 
treba; doduše ne zato što bi on prezirao učitelja 
židovskoga naroda, već zato što je više od gla- 
snika poštivao onoga koji ga je poslao. Štoviše, on 
se pojavio kao prvi koji će odati počast Mojsiju, 
budući da je prvi prepoznao onoga koga je on na- 
vijestio, rekavši "Gospodin Bog vaš podignut će 
vam proroka kao što sam ja, to je onaj koga ćete 
slušati' (Pnz 18, 15). On se oprostio od Zakona, ali 
zato da bi mu bio poslušan. 

Andrija je čuo gore spomenutu Mojsijevu ri- 
ječ. Sada sluša Ivana Krstitelja koji viče: 'Evo Ja- 
ganjea Božjeg! (Iv 1, 29). Čim ga je vidio, odmah 
spontano odlazi k njemu. On je prepoznao po pro- 
roštvu naviještenog Proroka i k onome koga je 
našao vodi za ruku svoga brata. Pokazuje Pe- 
tru blago što ga taj nije poznavao: 'Našli smo Me- 
siju' (Iv 1, 41), onoga koga smo željeli. Čekali smo 
njegov dolazak, a sada ga promatramo. Našli smo 
onoga koga nam je veliki glas prorok nalagao 
očekivati. Ovo je vrijeme dovelo do onoga koga 
je milost naviještala, onoga kome se ljubav na- 
dala da će ga vidjeti. 

Andrija je, dakle, pošao potražiti svoga brata 
Šimuna te je s njim podijelio blago svoga viđenja. 
On dovodi Petra Gospodinu. Neobično čudo! An- 
drija više nije učenik, on je već postao voditelj 
ljudi. Poučavajući, počinje učiti i tako postiže do- 
stojanstvo apostola. Našli smo Mesiju. Nakon to- 
liko noći provedenih bez sna na obali Jordana, sa- 
da smo našli svrhu svojih želja. Petar je bio spre- 
man slijediti taj zov. On je bio Andrijin brat i 
svim se žarom založio za ono što je čuo. 

Uzevši Petra sa sobom, Andrija dovodi Gospo- 
dinu svoga brata po naravi i krvi, da ga učini dio- 
nikom njegova naučavanja. To je prvi Andrijin 
podvig. On je učinio da je porastao broj učenika, 
on je predstavio Petra, u kome je Krist pronašao 
glavu svojih učenika. To je tako istinito da, kad 
se Petar kasnije bude čudesno ponašao, onda će 
to dugovati onome što je Andrija posijao. No po- 
hvala upravljena jednomu, odražava se jednako i 
na drugoga. Jer dobra jednoga pripadaju drugome 
i slave se dobrima drugoga. 

Kakvu je radost Petar pribavio svima kad je 
odmah odgovorio na Gospodinovo pitanje, preki- 
nuvši zbunjenu šutnju učenika! 'Što govore ljudi, 
kaže Isus, tko je Sin čovječji?" (Mt 16, 13). I tada, 
kao da bi bio jezik onih koji su bili pitani i kao 
da bi svi odgovorili u njemu, on sam u ime svih 
govori: "Ti si Krist, Sin Boga živoga!' (Mt 16, 6) 
U jednoj izreci on navijesti Učitelja i njegov spa- 
siteljski naum. Čudesan sklad riječi! Onih ko- 
jima se služio Andrija da bi doveo Petra, Otac ih 
je potpisao odozgora, kad je iste nadahnuo Petru. 
Andrija bijaše rekao: 'Našli smo Mesiju'. Otac dik- 
tira Petru: 'Ti si Krist, Sin Boga živoga!'« 


IZ GOVORA IVANA PAVLA JI. 
O SVETOM ANDRIJI 


Taj je govor izrekao Sveti Otac na proslavi 
svetoga Andrije u grčko-pravoslavnoj katedrali sv. 
Jurja u Carigradu, na svečev blagdan 1979., a u 
prisutnosti ekumenskog patrijarha Dimitrosa I. 

»Presveti i veoma ljubljeni brate! 'Gle, kako je 
dobro i kako je milo kao braća zajedno živjeti!'« 
— Te je riječi Papa izrekao na grčkom, a ostalo 
na francuskom jeziku. 

»Te riječi Psalmista — rekao je Papa — na- 
viru mi iz srca na ovaj dan kad sam s vama. Da, 
kako je dobro i milo kad su braća zajedno! 


Sakupili smo se na proslavu sv. Andrije, apo- 
stola, prvog pozvanog od apostola, brata Petra pr- 
vaka apostola. Ta okolnost naglašava crkveno zna- 
čenje našega današnjeg susreta. Andrija bijaše 
apostol; jedan od onih ljudi što ih je Krist iza- 
brao, da bi ih onda njegov Duh preoblikovao i 
takve poslao u svijet, kao što je i on sam bio po- 
slan od svoga Oca. Oni su bili poslani da navije- 
štaju radosnu vijest pomirenja što nam je dano u 
Kristu, da pozivaju ljude na ulazak po Kristu u 
zajedništvo s Ocem i Duhom Svetim te da tako 
ljude koji postadoše Božja djeca saberu u jedan 
veliki narod braće. Sve ujediniti u Kristu na hvalu 
i slavu Božju, to je misija apostol4, to je misija 
onih koji nakon njih bijahu izabrani i poslani, to 
je zvanje Crkve. 

Mi danas slavimo apostola, koji je od apostol4 
bio prvi pozvan, i taj nam blagdan doziva u svi- 
jest taj temeljni zahtjev našega poziva, poziva 
Crkve. 

Taj apostol, odlični zaštitnik carigradske Cr- 
kve, brat je Petrov. Istina, svi su apostoli među- 
sobno povezani novim bratstvom koje ujedinjuje 
one kojih je srce obnovljeno po Duhu Sina te ko- 
jima je povjerena služba pomirenja. No, to ne po- 
ništava, daleko od toga, one posebne veze, stvo- 

rene rođenjem i odgojem u jednoj te istoj obitelji, 
Andrija je Petrov brat. Andrija i Petar bijahu bra- 
ća, pa ih je i u krilu apostolskog zbora morala 
povezivati veća intimnost, morala u apostolskoj za- 
daći ujedinjavati uža suradnja. 

I nas danas ovdašnje slavlje poziva da između 
rimske i carigradske Crkve moraju postojati na- 
ročite veze bratstva i intimnosti, pa naravno i uža 
suradnja između dviju Crkava. 

Petar, Andrijin brat, prvak je apostola. On je 
prvi, zahvaljujući Očevu nadahnuću, u Isusu pot- 
puno prepoznao Krista, Sina Boga živoga. Poradi 
te vjere dobio je ime Petar, da bi se Crkva osla- 
njala na stijenu. On je bio zadužen da osigurava 
sklad apostolskog propovijedanja. Brat među bra- 
ćom, dobio je misiju da ih utvrđuje u vjeri; on 
prvi ima odgovornost da bdije nad jedinstvom svi- 
ju, da osigurava sklad svetih Božjih Crkava u 
vjernosti 'prema vjeri, koja je jedanput zauvijek 
predana svetima" (Juda 3). 

U tom duhu, pa prožet tim osjećajima Petrov 
nasljednik je želio na današnji dan posjetiti Cr- 
kvu, kojoj je zaštitnik sveti Andrija, i njezina ča- 
snog pastira i svu njegovu hijerarhiju i sve nje- 
gove vjernike. Htio je ovamo doći da sudjeluje u 
njezinoj molitvi. Taj posjet prvoj stolici Pravo- 
slavne Crkve jasno pokazuje volju cijele Katoličke 
Crkve da kroči naprijed u hodu prema jedinstvu 
sviju, i njezino uvjerenje da je potpuno uspostav- 
ljanje jedinstva s Pravoslavnom Crkvom bitna eta- 
pa odlučnog napretka cijelog ekumenskog pokreta. 
Naša podijeljenost nije mogla biti bez utjecaja i 
na druge diobe koje su uslijedile. . .« 

Spominjući razvoj ekumenskog pokreta od 
Ivana XXIII. pa preko Pavla VI. i patrijarha Ate- 
nagore, Ivan Pavao II. je rekao: »Usuđujem se na- 
dati da ćemo se njegova Svetost patrijarh Dimi- 
trios 1. i ja ponovno naći u molitvi zajedno i to 
taj put na grobu sv. Petra. Takvi koraci izriču 
pred Bogom i pred cijelom Božjim narodom našu 
čežnju za jedinstvom. . .« 

Dalje je Ivan Pavao II. spomenuo kako su dvije 
sestrinske Crkve rasle jedna uz drugu kao dvije 
velike i životvorne tradicije iste Crkve, koje su je- 
dna drugu nadopunjavale, čuvajući ne samo mirne 
i plodne veze, već i brigu za neophodnim zajed- 
ništvom u vjeri, molitvi i ljubavi. Drugo tisućljeće 
je stvorilo diobe i rane, koje još nisu zacijelile. 
No, Gospodin može tu ranu zacijeliti, a od nas traži 
da činimo sve što nam je moguće. 


MERYEM ANA — 
KUĆA MAJKE MARIJE 


Došašće je razdoblje crkvene godine, kad se na 
osobit način sjećamo tajne Utjelovljenja. Kako je 
s tom tajnom najuže povezana B. D. Marija, ra- 
zumljivo je da nas kao kršćane u vezi s njezinom 
osobom sve zanima. Tako je to i s njezinim sve- 
tištem u Efezu, koje Ivan Pavao II. bijaše uvrstio 
u program svoga puta u Tursku, te ga na današnji 
dan god. 1979. i posjetio. 

Na takozvanom Brdu slavuja kod Efeza nalazi 
se svetište Meryem Ana — Kuća Majke Marije. 
Radi se o crkvici, sagrađenoj u bizantskom stilu, a 

koja počiva na temeljima jedne kuće što datira iz 
I. stoljeća. Govori se — to je takozvana efeška pre- 
daja, a postoji i jeruzalemska — da je Marija, 
Majka Božja, provela ondje svoje posljednje go- 
dine, ondje umrla te odande dušom i tijelom bila 
uznesena na nebo. Kako je već Pavao VI., za vri- 
jeme svog puta u Tursku god. 1967. posjetio tu 
Kuću Majke Marije, tako je to isto učinio i Ivan 
Pavao II. Drukčije ipak od svoga prethodnika, koji 
se u Gospinu svetištu samo molio, Ivan Pavao II. 
je slavio i Euharistiju. Prije tog bogoslužnog čina 
Papa je razgledao najprije ruševine staroga grada 
Efeza na mjestu gdje je nekoć stajala bazilika Sve- 
te Marije, u kojoj je III. opći sabor svečano pro- 
glasio dogmu o Marijinu bogomajčinstvu. 

Do 1. studenoga 1950. Meryem Ana poznavao je 
samo veoma uzak krug ljudi. No kad je toga dana 
Pijo XII. proglasio dogmu o Marijinu uznesenju 
dušom i tijelom na nebo, umirovljeni švicarski žu- 
pnik iz Basela, Karl Gschwind, organizirao je iz 
Carigrada jedno hodočašće u Efez, u Gospino sve- 
tište na brdu. Švicarski je župnik imao plan da 
u svojim starim danima izbliza slijedi tragove sv. 
Ivana Evanđelista i četvrtog Evanđelja, pa se tako 
god. 1947. prvi put popeo i do Meryem Ana. Kako 
je to mjesto vidjelo događaj što ga je 1. studenoga 
1950. Pijo XII. svečano proglasio kao dogmu — 
apstrahirajući dakako od mjesta —  prečasni 
Gschwind je mislio da je došao čas da se to mje- 
sto u blizini Efeza objavi cijelom svijetu. I nje- 
gov je pothvat okrunjen uspjehom. Sva su sredstva 
društvenog priopćivanja u Turskoj donijela izvje- 
štaj o tome kako je Marija, Isusova Majka, svoje 

stare dane provela u Efezu. I od tog je dana staro 
svetište na brdašcu nedaleko mora postalo mjesto 
hodočašća, koje posjećuju ljudi iz čitavoga svijeta. 

Svećenik Karl Gschwind proslavio je 11. listo- 
pada 1979. — nekoć se upravo na taj dan slavio 
blagdan Marijina materinstva, u Efezu nekoć sve- 
čano proglašena člankom vjere — 98 godina ži- 
vota. On sa svojom tajnicom, gospodičnom Hedwig 
Schindler, koja je 16 godina mlađa od njega, sta- 
nuje u kući za stare osobe u Baselu, u ulici Ho- 
leesstrasse 119. Prigodom Papina puta u Tursku 
posjetila ga je ekipa Agencije KIPA. Kao novinari 
htjeli su saznati kako je on primio vijest o Papinu 
posjetu Efeza. Dok je o svemu tome pripovijedala 
gospodična Schindler, prečasni je Gschwind, koji 
je 14. studenoga 1967. bio imenovan kapelanom 
Njegove Svetosti, dakle, monsignorom — samo 
mirno slušao. Njegova visoka dob ne dopušta mu 
mnogo govoriti, no on je kimanjem glave odobra- 
vao ono što je njegova tajnica govorila. Tek što je 
započeo razgovor, netko je pokucao na vrata. 
Upravitelj kuće za stare osobe donio je brzojav. 
Brzojav je bio od monsignora Dominika Caloyera, 
nadbiskupa Smirne, današnji Izmir, a u njemu je 
stajalo: »Pozivam gospodina kanonika Gschwinda 


i Fundaciju, da prigodom Papina pohoda Efezu do- 


đu u Izmir i Efez.« 

Da bi se financirala obnova Marijina svetišta 
Meryem Ana te sagradila kuća za svećenike i ho- 
dočasnike, Karl Gschwind i gospođica Schindler 
utemeljili su u Baselu fundaciju »Za Efez«. Na- 
kon toga je umirovljeni župnik Gschwind zbog 
svojih zasluga bio imenovan kanonikom katedrale 

u Smirni. I kao 12 godina ranije prigodom hodo- 
čašća Pavla VI. u Meryem Ana, nadbiskup Smirne 
htio ih je opet pozvati u Efez. Oni zbog starosti 
više nisu mogli poći, no oboje su u pismu posvje- 
dočili svoju radost zbog puta Ivana Pavla IL. u 
Efez, koje je Papi ondje uručio sam nadbiskup 
Smirne. Tada je gospodična Schindler uzela u ruke 
to pismo — tada već napisano — te ga prisutnim 
novinarima pročitala. Oni su već dulje vremena 
znali da će Papa ići u Efez, no ipak nisu mislili 
da će se taj plan tako brzo ispuniti. 

U tijeku razgovora s novinarima gospodična 
Schindler je više puta potvrdila ekumensku važ- 
nost Meryem Ana. Već god. 1953. uz katoličke bi- 
skupe i kardinale stajao je kao potpora fundacije 
»Za Efez« i patrijarh Atenagora. Danas|se još oči- 
tije vidi da kršćani svih vjeroispovijesti i Crkava 
dolaze na molitvu u Efez, u to mjesto marijanskog 
svetišta iz I. stoljeća. 


No među hodočasnicima brojni su i muslimani. 
Oni dolaze iz okolice, ali također iz cijele Turske. 
Oni ondje mole po svom zakonu. Monsignor 
Gschwind ima još jedan neostvaren nacrt, naime, 
da se uz hodočasničku crkvu podigne i »Kuća stu- 
dija za islamsko-kršćanske susrete«. Bilo bi to 
mjesto za »održavanje studija, konferencija, susre- 
ta, rasprava«. Ne čini nam se neispravnim, ako bi 
se reklo, da je put Pape u Carigrad susret s Pra- 
voslavnom Crkvom, a put u Meryem Ana susret 
s islamom. Gospođica Schindler se sjeća kako se 
prije nekoliko godina bila obratila Skupštini star- 
ješina gradića Selcuk, koji ima oko 9.000 stanov- 
nika te pod koji upravno pripada i Meryem Ana. 

* Ona ih je tada oslovila: »Braćo moja!« I kad im 


je protumačila da se muslimani i kršćani klanjaju 
jednom te istom Bogu te da su svi Božja djeca, 
pa prema tome i braća, ti su se bradati ljudi počeli 
među sobom grliti, plačući od ganuća. 


Gospodična Schindler je u svom govoru s no- 
vinarima rekla da još nema »konačne povijesne 
potvrde« da je Marija svoje posljednje dane pro- 
vela baš na brdu kraj Efeza. Nova povijesna i ar- 
heološka istraživanja još su u tijeku. Ponovno ot- 
kriće svetišta bilo je moguće zahvaljujući viđenji- 
ma glasovite Ane Katarine Emmerich, iz njemačke 
pokrajine Westphalije. U jednom njezinu viđenju 
što ga je brižno zabilježio pjesnik Clemens von 
Brentano, vidjelica je vidjela malu crkvu, koju je 
nazvala »Marijinom kućom«. Na temelju tih bilje- 
žaka francuski je svećenik lVabbć€ Julien Goyet 
tražio i našao mjesto na brdu kod Efeza. Nekoliko 
godina kasnije to su mjesto posjetili oci lazaristi 
iz Izmira. Po nalogu svoga nadbiskupa oni su tada 
ispitali kršćanske stanovnike staroga Efeza, koji su 
se tada nalazili u Kirkindshe, 8 kilometara daleko 
od grada, da li oni možda što znaju? Ti su kršćani 
pripovijedali da se svake godine 15. kolovoza na 
Veliku Gospu penju na brdo, jer se ondje nalazi 
lijepo i dobro mjesto, odakle je Marija, Majka Bo- 
žja otišla u nebo. 


Slijedeći to svjedočanstvo i kršćani Smirne po- 
čeli su na Veliku Gospu hodočastiti u Meryem 
Ana. No prošlo je još mnogo godina dok svetište 
ne postade poznato i izvan uskih obližnjih granica. 
Tumači Svetoga Pisma započeli su oštru znanstve- 
nu bitku o tome da li je ili nije Marija bila uz 

Ivana u Efezu? Izgleda da ih je danas većina u pri- ' 


log Efezu, premda se ne može posve zabaciti ni 
mišljenje da je Marija svoj zemaljski vijek dovr- 
šila ipak u Jeruzalemu, gdje također postoje spo- 
menici koji svjedoče o tome. 

No činjenica je da nakon proglašenja dogme 
o Marijinu uznesenju broj hodočasnika u Meryem 
Ana raste. Tako ih je prošle godine bilo više od 
200.000, od kojih polovica bijahu muslimani. I tako 
je Meryem Ana postalo mjesto na kojem se »kr- 
šćanstvo i islam susreću mirno i na ekumenski na- 
čin«. Tko je sretan uzrok svemu tome? — Jedan 
švicarski umirovljeni župnik i njegova tajnica. No 
ako ih se o tome pita, oni jednostavno odgovaraju 
da su bili samo oruđe Božje Providnosti. 

Današnji Efez, u odnosu na veliku i slavnu pro- 
šlost, sa svojom sićušnom kršćanskom zajednicom, 
doista je malen. Grad jonske obale Male Azije pre- 
šao je god. 133. prije Krista u rimske ruke, pod 
kojima je bio najbogatiji trgovački anatolski grad. 
Efez, domovina poznatog filozofa Heraklita i dru- 
gih uglednih ličnosti, bio je i pozornica apostolske 
aktivnosti sv. Pavla, a zatim svetoga Ivana. Efe- 
ška je mjesna Crkva u I. stoljeću bila u velikoj 
časti. Kasnije su je pisci nazivali »željkovanom« i 
»prvom izgubljenom ljubavlju«, jer je u kršćan- 
stvu među prvima izgubila svoju negdašnju važnu 
ulogu. 


Neki arheolozi tvrde da se prva sakralna zgra- 
da u Efezu nalazila ondje gdje se sada vide ostaci 
bazilike sv. Ivana, dok je drugi poistovjećuju s 
»dvostrukom crkvom«, onom svete Djevice, gdje se 
god. 431. održavao III. opći sabor. 

Bazilika u kojoj se održao taj Sabor bila je »od 
pamtivijeka« posvećena svetoj Djevici. To se ja- 
sno tvrdilo bilo u pismu kojim je sazvan Efeški 
sabor, bilo na dvanaestak mjesta u saborskim do- 
kumentima. Već god. 431. bazilika Efeškog sabora 
bijaše jedina crkva posvećena Gospi. Tada još nije 
bila poznata nijedna crkva ni u Rimu, ni u Cari- 
gradu, ni u Jeruzalemu, koja bi bila posvećena 
Gospi. A kada se zna da u ono doba nijedna cr- 
kva nije mogla biti posvećena u čast kojeg sveca 
doli u mjestu gdje je on svoju dušu predao Bogu, 
onda bi se opravdano moglo i pitati nije li Marija 
ipak završila svoj čudesni zemaljski život u Efezu? 

U hodočasničkoj crkvi Meryem Ana nalazi se 
jedan Gospin kip s oštećenim rukama, a u jednoj 
maloj niši brončana svjetiljka, dar pape Pavla VI. 

U maloj sobi što sačinjava desno krilo kapele, 
a koja bi prema jednoj predaji bila spavaća soba 
Majke Božje, susreću se često i muslimani, koji 
klečeći na ćilimu te okrenuti prema Meki blago- 
slivljaju Boga što je »odabranu i očišćenu Mariju 
uzdigao nad sve žene svijeta.« 

Na maloj čistini ispred Meryem Ana Pavao VI. 
je prigodom svog hodočašća izrekao jedan govor. 
Isto je učinio, ali za vrijeme svete Mise, i Ivan 
Pavao II. 

Efeška crkva jedna je od sedam crkava što ih 
spominje Apokalipsa, a koju su proslavila pisma 
sv. Pavla i sv. Ivana. To malo kršćansko sjedište 
s tako slavnom prošlošću i danas je veoma drago 
kršćanskom srcu. 

Austrijski arheolozi, koji već desetljećima upra- 
vljaju iskapanjem staroga Efeza, došli su do ot- 

krića koja bi se mogla smatrati senzacionalnima. 
Iz njih proizlazi jedna svijetla prošlost visokoga 
društvenog i kulturnog sadržaja. Potvrđuje se i 
važnost efeškog kršćanskog centra u širenju Evan- 
đelja po čitavoj Maloj Aziji. I u tom se gradu kr- 
šćanska misao utkala u grčku kulturu. Iz tolikih 
elemenata što ih susrećemo u spisima svetih Ota- 
ca možemo zaključiti da je Efez kroz veoma dugo 
razdoblje u djelovanju Crkve prvih stoljeća igrao 
ulogu prvog reda. 


UZ SVETKOVINU KRISTA KRALJA 


Svaka svetkovina i svaki blagdan ima svoj sa- 
držaj i svoju poruku. To vrijedi i za svetkovinu 
Krista Kralja. Njezin je sadržaj Pavao izrekao u 
poslanici Kološanina ovako: »Krist je savršena sli- 
ka Boga nevidljivoga, prvorođenac svakoga stvo- 
renja, jer je u njemu sve stvoreno — sve na nebu 
i na zemlji; vidljivo i nevidljivo, bilo prijestolja, 
bilo gospodstva, bilo poglavarstva, bilo vlasti; sve 
je stvoreno po njemu i za njega. On je prije svega, 
i sve se u njemu drži u redu. On je i Glava Tijela, 
Crkve: on je početak, prvorođenac od mrtvih, da 
u svemu bude prvi, jer Bog odluči u njemu na- 
staniti svu Puninu, i po njemu pomiriti za nj sve 
što je na zemlji ili na nebu, uspostavljajući mir 
krvlju njegova križa« (1, 15—20). 

A poruka je svetkovine Krista Kralja da je 
Krist naš konačni Kralj i Gospodar, kome smo je- 
dinome konačno svi odgovorni. Nadalje, da je sva- 
kome od nas dan zadatak da prema svojim moguć- 

nostima ostvarujemo Kristovo kraljevstvo već 
ovdje na zemlji. 

Kako to konkretno možemo ostvarivati, poka- 
zuje nam Matejevo Evanđelje, glava 25, 31—46, a 
koje Crkva u Godini A svojim vjernicima čita baš 
na svetkovinu Krista Kralja. 

Veoma zanimljiv, konkretan i pristupačan na- 
čin ostvarivanja Kristova kraljevstva pokazuje 
nam i Ren€ Voillaume, koji nas uči da svakome do- 
nosimo bratsku ljubav Isusa Krista. Takvo nešto 
uči nas i Novi Zavjet. 

»Sve što želite da ljudi čine vama, činite i vi 
njima! U tome je sav Zakon i Proroci« (Mt 7, 12). 

»Nikomu ništa ne budite dužni, osim da ljubite 
jedan drugoga, jer tko ljubi bližnjega, ispunio je 
Zakon. Uistinu: 'Ne učini preljuba! Ne ubij! Ne 
ukradi! Ne poželi! — i ako ima koja druga zapo- 
vijed — sadržana je u ovoj riječi: 'Ljubi bližnjega 
svoga kao samoga sebe! Ljubav ne čini bližnjemu 
zla. Dakle: ljubav je ispunjeni Zakon« (Rim 18, 8 
—10). Taj tekst pokazuje kako je ljubav srž svih 
zapovijedi. 

»Što se nas tiče, mi ljubimo, jer je on nas lju- 
bio prije. Ako netko tvrdi: 'Ljubim Boga', a mrzi 
svog brata, lažac je; jer tko ne ljubi svoga brata 
koga vidi, ne može ljubiti Boga koga ne vidi. Ovu 
zapovijed imamo od njega: tko ljubi Boga, neka 
ljubi i svoga brata!« (I Iv 4, 19-21). 

Otac Renć Voillaume (rođen 1905.) u svjetlu 
života i pouka Charlesa de Foucaulda i vjeran nje- 
govu duhu, osnovao je u listopadu 1933., u El Abi- 
odhu u Sahari, prvo bratstvo Male Isusove braće. 
U svojim djelima »U srcu masa« i »Pisma brat- 

stvima« istančanim smislom za iskonsku duhov- 
nost u najsiromašnijim ljudima otkriva lik Kri- 
sta koji pati. On piše: »Valja imati na umu da je 


svaki čovjek Božja slika, dakle, nešto apsolutno . 


pisano malim slovom. Zbog toga nije gubitak vre- 
mena ljubiti najmanjega između ljudi kao brata, 
kao da bi sam bio na svijetu: kakva god bila nje- 
gova moralna bijeda, usudio bih se reći da je isto 
tako vrijedan ljubavi kao i Bog sam. Isus želi da 
budete predani ljubavi svoje braće... .« 

DODATAK 


Prilozi za upoznavanje svetosti u Hrvata 








HRVATSKI ISUSOVAC — MISIONAR 
U TIBETU I U INDIJI 
OTAC NIKOLA RATKAJ 


Čitatelji niza »S duhovnim velikanima... .« si- 
gurno se sjećaju dvaju krasnih pisama, što sam ih 
objavio 25. veljače, na smrtni dan isusovca, oca 
Nikole Ratkaja, a napisala ih njegova plemenita 
majka Eufrozina. Već tada sam želio što više sa- 
znati o tome našem hrvatskom misionaru XVII. sto- 
ljeća, koji je ne manje od 38 godina proboravio. u 
Indiji i Tibetu. Tada je to bila, doista, samo pusta 
želja, jer o njemu nisam imao pouzdanih poda- 
taka. Sada sam do njih došao te želim da i naši 
suvremenici bolje upoznaju toga našega duhov- 
noga velikana. 

Ivan Bojničić, koji je god. 1925. u »Vjesniku 
kraljevskog državnog arkiva u Zagrebu« (1), prvi 
put u latinskom izvorniku objavio 7 Ratkajevih pi- 
sama iz Indije, kaže za njihova autora ovo: »Sva- 
kako, bio je Nikola barun Rattkay vrijedan sin 
našega naroda, koji potpunoma zaslužuje trajnu 
uspomenu.« Ona će biti to trajnija, što o njemu 
budemo više znali. Stoga prije negoli u hrvatskom 
prijevodu iznesem neka Ratkajeva u mnogom po- 
gledu veoma zanimljiva pisma, koja se čuvaju u 
Državnom arhivu u Zagrebu među spisima Zagre- 
bačkog isusovačkog kolegija, želim nešto podrob- 
nije o njemu samome reći. 

Bit će to velikim dijelom ono što je o njemu 
već napisao u »Vjesniku kraljevskog državnog ar- 
kiva u Zagrebu« Ivan Bojničić, ali nadopunjeno 
i drugim podacima i refleksijama, što će sliku na- 
šega junaka učiniti još potpunijom. 

Srednjoazijska zemlja Tibet, »krov svijeta«, 
koja se od god. 1950. kao neka autonomna oblast 
nalazi u sklopu kontinentalne Kine, bila je u Evro- 
pi sve do najnovijih vremena, osobito do istra- 
živanja slavnoga Šveđanina Svena Hedina (1865— 
1952.), samo malo poznata te još i danas veoma te- 
ško pristupačna. Sven Anders Hedin pretežno je 
istraživao Prednju i Centralnu Aziju te o rezul- 
tatima svoga istraživanja i o svojim ekspedicija- 
ma objavio 64 sveska. 9 svezaka pod naslovom 
»Southern Tibet« govore samo o Južnom Tibetu. 
Od god. 1200. do 1870. bilo je u Tibetu samo če- 
trnaestak Evropljana, među njima samo sedmorica 
u glavnom gradu Lhasi, »budističkom Rimu«. Za- 
to je tim zanimljivije da je već u prvoj polovini 
XVII. stoljeća jedan hrvatski isusovac aristokrat- 
skoga podrijetla boravio u bajoslovnom Tibetu te 
o tome ostavio i pismene obavijesti, koje su za po- 
vijest zemljopisa ne bez zanimljivosti. Bio je to 
otac Nikola Rattkay od Velikog Tabora. 

Barun Nikola Ratkaj (Rattkay i Rathkay) od 
Velikog Tabora rodio se baš na samu Novu Go- 
dinu 1601. u gradu Velikom Taboru, u Hrvatskom 
zagorju. Otac mu, barun Đuro Rattkay, bijaše sin 
prvoga baruna Petra Ratikaya. Majka mu bijaše 
grofica Eufrozina P4llfy, kćerka grofa Ivana 
Pa4llfya, kapetana gradova Tata i Leva, u Ugar- 
skoj, te njegove supruge, Katarine, plemenite K6- 

rosy. O ljepoti Eufrazinine duše najrječitije go- 
vore njezina dva biser-pisma, što ih je upravila 
svome sinu Nikoli, isusovcu, kad je on odlučio kao 
misionar poći u Indiju. Pisma očituju ženu i maj- 
ku skroz naskroz prožetu kršćanskim načelima i 
duhom najproživljenije vjere. Ona pokazuju maj- 
ku u odnosu prema redovničkom i misionarskom 
zvanju sina. 

Bojničić je podatke o Ratkajevu životu uzeo di- 
jelom iz njegovih 7 pisama, što ih je objavio, a 
dijelom iz isusovačkoga arhiva u Španjolskoj. 

Nikola Ratkaj bio je već u 14. godini đak isu- 
sovačkog Kolegija u Zagrebu, možda još i ranije. 
Tu će ustanovu tako zavoljeti da će s njom cijeli 
život ostati povezan, a njoj će pokloniti i svoj dio 
baštine, za koju se s braćom tako borio. Ta žilava 
borba, za koju doznajemo iz njegovih pisama, nije 
bila za neki njegov osobni interes ili korist, već 
za dobro one visokoškolske ustanove koja je za 
kulturu hrvatskog naroda postala tako zaslužna. 
Za ono dobro što je ona učinila dugujemo zahval- 
nost i ocu Ratkaju, koji je u pismu iz Goe 29. 
ožujka 1630. čitavo svoje baštinsko pravo predao 
isusovačkom redu, odnosno zagrebačkom isusova- 
čkom Kolegiju — kako to svjedoči sedmo po redu 
pismo, što ga je objavio Bojničić. Isusovci su se 
god. 1631. konačno s braćom Pavlom i Sigismun- 
dom Ratkajem nagodili, tako da su im oni u ime ba- 
štine svoga brata isplatili 2.000 zlatnih forinti. Ta 
svota odgovara svoti od 4 milijuna dinara, dakako 
u vrijednosti koju je ta svota imala godine 1925. 

Nikola je veoma mlad 83. svibnja 1614. stupio 
u isusovački novicijat u Brnu. Majka Eufrozina u 

pismu sinu o tome piše: »Znam, premili moj Ni- 
kola, da se dogodilo protiv očekivanja sviju nas, 
kada si stupio u ovaj sveti red.« 


Ratkaj je u Brnu u kolegijskoj matici zapisan 
»Taborensis Croata« — Hrvat iz Tabora. Nakon 
novicijata Ratkaj je u Grazu studirao filozofiju, a 
onda je bio poslan u Rim, na slavni isusovački 
»Collegium Romanum«. Kolegijska matica o nje- 
mu piše ovako: »Nikola Radkay iz Ugarske, 22 go- 
dine star, primljen u red 3. svibnja 1614. Učio je 
jednu godinu retoriku, tri godine filozofiju, a sad 
prvu godinu teologiju.« Kako je u Rimu zatekao 
na studiju još sv. Ivana Berchmansa i s njim bio 
velik prijatelj, onda je došao u Vječni grad prije 
18. kolovoza 1621., tj. prije smrti mladoga flaman- 
skoga sveca, Ne treba nas čuditi što u Rimu za 
Ratkaja piše da je iz Ugarske. Tada je Hrvatska 
bila pod ugarskom krunom sv. Stjepana, pa su ta- 
dašnji pisani dokumenti i Hrvate često navodili 
kao da su iz Ugarske. To je nepopravljiva sudbi- 
na svih naroda koji nemaju svoje vlastite države. 

Nikola Ratkaj gajio je u srcu želju za misija- 
ma, pa je zamolio generala reda da bude poslan 
u misije. Molbi mu je bilo udovoljeno, pa je ne 
dovršivši još teološki studij god. 1623. bio poslan 
u Indiju. Bilo je to teško i dugo putovanje, u ko- 
jem je valjalo preko rta Dobre nade oploviti Afri- 
ku. O tome putovanju imamo dva zapisa. Prvi je 
od talijanskog isusovca, oca Brune Bruni (1590— 
1640.), koji 3. listopada 1623. piše iz Mozambiquea 
ocu generalu kroz kakve je sve nevolje morala 
proći lađa što ih je vozila u Indiju. O našem Rat- 
kaju piše ovo: »Il fratello Nicolo Rackay non fu 

quasi mai lasciato dalla sua febre gquartana«. — 
Frater, tako se prije ređenja zovu isusovački sko- 
lastici, Nikola Ratkaj, — prezime malo iskrivljeno, 
što je tada bila česta pojava — gotovo nije nikad 
imao mira od svoje groznice. Bila je to malarija, 
koja je bolesnika napadala redovito svaki četvrti 
dan, odatle joj i ime »la febre quartana«. Taj dra- 
gocjeni podatak objavio je glasoviti isusovački po- 
vjesničar Beccari u 12. svesku svog monumental- 
nog djela »Rerum Ethiopicarum Scriptores Occi- 
dentales«. Djelo je izišlo u Rimu godine 1912. 

Drugi je zapis od patrijarha Mendeza, koji je 9. 
listopada 1624. pisao isusovačkom generalu, ocu 
Muciju Vitelleschi o svome i svojih sudrugova bo- 
ravku u Mozambiqueu. Ondje su glad i bolest uni- 
štile živote gotovo 500 vojnika, dok su svi oci 
Družbe Isusove ostali pošteđeni, Među isusovcima 
nalazio se i naš Ratkaj. Mendez dalje piše kako je 
strašna oluja nekoliko lađa potopila u samoj luci, 
dok su se neke nasukale. »Kad su se napokon po- 
javili pogodni vjetrovi, doplovili smo u Gou 28. 
svibnja.« 


Eto, to je bila duga i mučna »Odisejada«, u 
kojoj je sudjelovao i naš Ratkaj, dok nije napo- 
kon sretno stigao u Gou, glavni grad portugalske 
Indije, kažem portugalske, jer je tada Indija bila 
u vlasti Portugalaca. Kršćanska povijest Goe po- 
činje dolaskom Portugalaca god. 1498. Potkralj Al- 
burquerque odabrao je god. 1510. Gou kao glav- 
nu bazu novoga portugalskog Imperija Istoka i 
tako taj grad postade vjerska i politička metro- 
pola. Premda je ondje bilo već nekih tragova kr- 
šćanstva, s evangelizacijom Goe i Indije započeli su 

franjevci, domikanci i augustinci. Jurisdikcija 
ili crkvena vlast nadbiskupije u Goi protezala se 
na cijeli Istok od rta Dobre nade pa sve do Kine 
i Japana. : 

Prvi isusovac, koji je god. 1542. došao u Gou, 
bio je sveti Franjo Ksaverski, a za njim su onda 
došli i drugi te ondje i po cijeloj Indiji, Japanu i 
Kini razvili veliku djelatnost. Tijelo sv. Franje 
Ksaverskoga i danas počiva u bazilici Buon Gesu 
* u staroj prijestolnici Velha Cidade — stari dio Goe. 
Papa Leon XIII. (1878—1903.) podijelio je god. 
1886. bulom »Humanae salutis auctor« nadbiskupu 
Goe naslov patrijarha Istočne Indije. Taj naslov 
nadbiskup Goe nosi još i danas. 


Došavši u Gou Ratkaj je, kako i sam o tome u 
pismu piše, 21. rujna 1624. od naslovnog etiop- 
skog patrijarha bio zaređen za svećenika. Svoju 
prvu misu s velikom je pobožnošću, duhovnom 
utjehom i svečanošću služio nad moćima apostola 
Indije i Japana sv. Franje Ksaverskoga. Od tada 
je pa sve do konca života kao misionar djelovao 
u Indiji, osim onog kratkog boravka u Tibetu. 

Iako je bio daleko od rodnoga kraja, nije ga 
zaboravio. Osobito nije mogao zaboraviti dragi za- 
grebački Kolegij, s kojim se revno dopisivao. Na 
sreću, nekoliko je tih pisama u Zagrebu i saču- 
vano do danas. U prvome od njih, koje donosimo 
u hrvatskom prijevodu, datiranom u Goi 5. veljače 
1625. te upravljeno rektoru zagrebačkog Kolegija, 
Ratkaj opisuje kako ga je teško pogodila i potre- 
sla vijest o smrti njegove majke. Ona je umrla god. 
1623. Zagrebački isusovački Kolegij smatrao ju je 
svojom majkom, jer ga je u teškim godinama nje- 

govih početaka zdušno pomagala. Iz Vaninova 
djela »Isusovci i hrvatski narod«, I. svezak, sa- 
znajemo: »Kako je ljubila isusovački red, željela 
je da bude prva pokopana u crkvi sv. Katarine. 
Želji joj je udovoljeno, pa je u kositrenom lijesu 
sahranjena pod oltarom Majke Božje. Za potrebe 
crkve sv. Katarine još je za života poklonila 2000 
moravskih forinti investiranih u Hradecu, od ko- 
jih je Kolegij prve kamate dobio istom god. 1630., 
a u oporuci zapisala je Kolegiju 1000 forinti, zlatnu 
škrinjicu urešenu dragim kamenjem, osim toga to- 
liko srebra koliko je dostajalo da se izradi lik Ras- 
petoga, te šest konja kojima se običavala voziti. 
Biskup Domitrović odslužio je za pokojnicu zadu- 
šnicu i izrekao pogrebnu besjedu. Na 8. veljače 
odslužio je i Kolegij svečanu misu zadušnicu po- 
stavivši u crkvi krasan odar, dok su crkveni zi- 
dovi bili ukrašeni raznim slikanim emblemima.« 
Nikola Ratkaj svojoj nezaboravnoj majci sa- 
čuvao je uvijek zahvalnu uspomenu. Iz njegova 
prvog pisma doznajemo kako je na putu u Indiju 
bio teško bolestan, no došavši u Indiju, lijepo se 
oporavio, dovršio teološki studij i bio zaređen za 
svećenika. A sada dolazi ono najzanimljivije, on 
se polako priprema za svoj misijski rad. Ići će ili 
u Etiopiju ili u Kogor. Vjerojatnije u Kogor.Ionda 
u pismu opisuje tu zemlju, kamo će i on poći, da u 
znatnoj mjeri obogati anale svoga reda. Iz njegova 
pisma razabiremo da se radi o Tibetu. Opisujući 
dalje tu zemlju, vidi se da je Ratkaj kao i mnogo 
pisaca i putnika poslije njega krivo shvaćao i tu- 
mačio budizam, koji doduše ima nekih čisto vanj- 
skih sličnosti s kršćanstvom. Tu veliku zemlju, 

kako piše Ratkaj, otkrio je teškom mukom i uz 
pogibelj »jedan od naših otaca«. Bio je to otac An- 
drade, o kojem valja ovdje nešto reći. 


Slavni misionar te istraživač Tibeta Antonio 
de Andrade rodio se god. 1580. u Oleirosu, u po- 
krajini Beira Alta, u Portugalu. U dobi od 16 go- 
dina stupio je 16. prosinca 1596. u Družbu Isuso- 
vu. Već 4 godine kasnije nalazimo ga kao misio- 
nara na otoku Salette. Kao poglavar misije u Agri 
od 1621. do 1624. odlučio je prokrstariti Himalaye 
te kao prvi Evropljanin novog vijeka prodrijeti u 
Tibet. Put je onamo započeo 30. ožujka 1624., a već 
je u kolovozu iste godine stigao na područje jed- 
nog tibetskog kneza. Došao je do gradića Tsapa- 
rang, u dolini Sutleja. Mjesni ga je vladar veoma 
lijepo primio te mu dopustio naviještati Evanđelje. 
Vrativši se natrag u Agru, otputovao je opet 17. 
lipnja 1625. u Tibet, u Tsaparang, sjedište nove 
tibetske misije, gdje je radilo drugih 5 portugal- 
skih i 1 francuski isusovački misionar. 

Naš Ratkaj je god. 1626. s još trojicom braće 
poslan u tibetsku misiju. Ti su isusovci navodno 
ondje imali znamenitih uspjeha te su mogli po- 
krstiti mnogo Tibetanaca. Nikola Ratkaj nije dugo 
ostao u Tibetu, jer ga već koncem god. 1627. nala- 
zimo opet u Kolegiju sv. Pavla u Goi. Tamo ga u 
maticama nazivaju »Padre Nicolao Jorge Italia- 
no«. Kad ni danas mnogi u Evropi ne znaju gdje 
je Hrvatska ili da postoje i Hrvati, ne čudimo se 
da su u Indiji XVII. stoljeća našega Ratkaja sma- 
trali Talijanom. U istoj se matici za oca _ Nikolu 
Ratkaja kaže da je kroz 2 godine poučavao teolo- 
giju, da je star 27 godina te da se 14 godina nalazi 

u Družbi. Ratkaj piše još god. 1629. da živi samo 
za misiju u Tibetu. 

U pismu od 15. ožujka 1629., pisanom u Goi 
te upravljenom rektoru zagrebačkog Kolegija, Rat- 
kaj opet opširno opisuje tibetsku misiju. Piše da 
je tamo već više od stotinu kršćana, te da u krš- 
ćanstvu poučavaju i samu kraljicu. Nadalje, da su 
tamošnji lame skloni isusovačkome redu kao i sam 
kralj i njegovi velikaši. Svi se oni zanimaju za ši- 
renje kršćanstva. Po Ratkajevu pismu izgleda, 
kako je on mislio, da u Tibetu ima više kraljev- 
stava, nad kojima stoji jedan vrhovni kralj. Tu se 
vjerojatno radi o Dalai-Lami, vjerskom i politič- 
kom vrhovnom poglavaru Tibeta. Prema Raikaju 
isusovce je navodno pozvao taj vrhovni tibetski 
kralj u svoj glavni grad, koji je od njihova bora- 
višta udaljen 40 dana puta. Taj grad Lhasa, bio bi 
tako velik da ga čovjek ne može obići ni za osam 
dana. 


Dalai-Lamu u Lhasi Ratkaj uspoređuje s pa- 
pom u Rimu i njegovom ulogom u katoličkom svi- 
jetu. Dalai-Lama je u upravnim i pravosudnim 
stvarima nad svima vrhovni. Okružuju ga njegovi 
vikari, koji odgovaraju našim biskupima, te u nje- 
govo ime upravljaju okolišnim kraljevstvima. Taj 
vrhovni vladar nosi na glavi krunu, koja je veoma 
slična biskupskim mitrama. Isto tako, prema opi- 
su oca Ratkaja, on navodno samo jedanput godi- 
šnje »čita misu«, no kojim obredom to njemu nije 
poznato. Jedino sa sigurnošću može tvrditi da tom 
prigodom upotrebljava kruh i kalež. U tome glav- 
nome gradu Tibeta ima i visokih škola, u kojima 
se studenti među ostalim poučavaju i u svetim 

knjigama. Nakon svršenih nauka dobivaju od vr- 
hovnoga Lame čast doktora. Na žalost, Ratkaj te 
škole dalje više ne opisuje. 

Tibetska isusovačka misija dovršila se bez us- 
pjeha, i to po Ratkajevim tvrdnjama zbog građan- 
skih ratova, koji su tom zemljom bjesnili. 

To je mišljenje posve u skladu s onim što po- 
vjesničari pišu i o ocu Andradeu, osnivaču tibetske 
misije. I oni kažu da je ta misija nadživjela samo 
malo godina nakon odlaska oca Andradea iz Tibeta, 
jer su u toj zemlji nastale bune i ratovi. Otac An- 
drade je bio pozvan u Gou za poglavara provin- 
cije, koja je brojila 300 isusovačkih misionara, ra- 
zasutih od Himalaya do granica Malabara i Per- 
zije te na istočnim obalama Afrike. Završivši svoj 
provincijalat, koji je trajao od god. 1630. do 1633., 
Andrade je postao rektorom kolegija sv. Pavla u 
Goi. On se prvi put odvažio na put u Tibet s jed- 
nim bratom pomoćnikom zbog vijesti o toj zemlji, 
koje su širili trgovci. Nije ju nikako mogao više 
zaboraviti pa se opet spremao na put u Tibet kao 
rektor kolegija sv. Pavla u Goi. No taj je put bio 
ometen, jer je nenadano umro 19. ožujka 1634., 
izgleda otrovan od jednog izopačenog kršćanina. 

De Andrade je o oba svoja putovanja u Tibet 
napisao dva izvještaja, koji su svuda po Evropi bili 
veoma traženi te prevedeni na španjolski, francu- 
Ski, poljski i talijanski jezik. Talijanski prijevod 
izdan je u Rimu god. 1628. pod naslovom »Relati- 
one del nuovo scoprimento del gran Cataio, ovvero 
regno Tibet« — Izvještaj o novom otkriću veli- 
kog Kataja ili kraljevstva Tibet. Objavljene su u 
Rimu god. 1627. i njegove »Lettere annue del Ti- 

bet 1626«. Tko bi imao vremena i mogućnosti da 
čita i proučava te spise, doznao bi mnogo toga o 
prilikama kad je išao u Tibet i naš Ratkaj. 


Nadamo se da ćemo o našem Ratkaju mnogo 
više doznati, kad Historijski institut Družbe Isu- 
sove u Rimu bude u »Monumenta historica Socie- 
tatis Jesu« objavio veoma bogat arhivski materi- 
jal o onome razdoblju misijskoga isusovačkoga dje- 
lovanja u Indiji, u kojem je u toj zemlji djelovao 
taj naš znameniti misionar. No do toga valja još 
čekati, jer još nije potpuno dovršeno izdanje ar- 
hivske građe o misijama u Indiji u XVI. stoljeću. 
Povjesničar, Švicarac 0. Josip Wicki, koji godina- 
ma radi u Historijskom institutu Družbe Isusove 
u Rimu, svojim znanjem prilično mi je ulio svje- 
tla u traganju za ovim našim duhovnim velika- 
nom, na čemu sam mu veoma zahvalan. 


Po smrti svoga oca Đure i majke Eufrozine naš 
je Nikola od svoje braće Pavla i Sigismunda mo- 
rao dobiti svoj dio ostavštine, no brača su oklije- 
vala s diobom. Da bi konačno došao do svog dijela 
gradova Velikog i Malog Tabora, Stubice i Susjed- 


- grada, o. Nikola je pisao iz Indije god. 1625. i 1629. 


rektoru zagrebačkog isusovačkog Kolegija, tada- 
šnjemu banu grofu Sigismundu Erdčdiju, dapače 
i samome caru Ferdinandu. God. 1629. poslao je 
zagrebačkom  rektoru i pismenu punomoć u toj 
stvari. I ta je punomoć, kako dobro primjećuje 
Bojničić, veoma zanimljiva i po svom obliku i po 
sadržaju. Pisana je na žutom indijskom papiru u 
Goi, u Indiji, dne 15. ožujka 1629. Pisao ju je po 
»portugalsko-indijskom običaju« bilježnik Franjo 
Rodericius. Kao svjedoci bili su prisutni te ispravu 

potvrdili: portugalsko-indijski potkralj Ljudevit de 
Britto a Menese; nadbiskup Goe i primas čitave 
Indije Fray Sebastian de San Pedro; vrhovni in- 
kvizitor pape i kralja Juan de Delgado; čitav me- 
tropolitanski kaptol u Goi te konzuli i suci istoga 
grada. Svi su oni potpisali punomoć uz vlastoruč- 
nu klauzulu te je providjeli svojim pečatima. 
Kako je mlad otišao iz domovine, čini se da je 
naš Ratkaj samo još slabo razumio svoj materinji 


jezik, jer u jednom pismu zagrebačkom rektoru pi- ' 


še da osim latinskoga znade još portugalski jezik 
te moli da mu se uvijek piše latinski. Sve smo te 
podatke naveli da se s većom lakoćom mogu čitati 
njegova pisma i dokumenti što ih objavljujemo u 
hrvatskom prijevodu. 

O daljnjem tijeku života oca Nikole Ratkaja iz 
raznih isusovačkih arhiva saznajemo da je god. 
1633. postao župnikom na Salsetti, nekoliko kilo- 
metara sjeverno od Bombaya, te za onih 12 sela, 
koja su u duhovnom pogledu pripadala isusovač- 
kom kolegiju u Thani (Thanaha). Godine 1639. po- 
ložio je svečanu profesiju. Godine 1641. još ga uvi- 
jek nalazimo kao župnika na Salsetti. No župni- 
kovo je isto tako u selima nedaleko Bandore i 
sjeverno do Bacaima. 

Da je u redu uživao ugled i povjerenje, doka- 
zom je što je god. 1653. bio rektor kolegija u Cha- 
ulu, južno od Bombaya, a prije toga bio je neko 
vrijeme vicerektor u kolegiju u Damaunu. Na tom 
se mjestu nalazio do god. 1658. U siječnju i stude- 
nom 1659. spominje se opet kao župnik u Bando- 
ri. U jednom pisanom dokumentu u studenom 1659. 
kaže se da je nekoć bio vizitator sjevera za kole- 

promise. 


gije i župe od Chaula do Diua. Godine 1660. bio je 
župnik u Tannahi, a umro je na glasu svetosti 25. 
veljače 1662. . 

Isusovac Josef Stčeklein izdao je god. 1728. u 
Augsburgu na njemačkom jeziku veliko djelo o 
isusovačkim misijama u Istočnoj i Zapadnoj Indiji. 
U njemu spominje i našega oca Nikolu Ratkaja te 
kaže da je umro »ne bez posmrtne slave svetosti«. 
Tako je i on uz velikog pučkog misionara oca Jurja | 
Muliha jedna svetačka pojava među hrvatskim isu- 
sovcima iz stare Družbe. 

Da bismo što bolje razumjeli njegova pisma, na- 
pominjemo da su mučenici koje on spominje da 
su g. 1622. bili mučeni u Japanu bili blaženi Karlo 
Spinola, koji je poginuo 10. rujna 1622. te još 31 
iz njegove grupe, no neki od njih u: razdoblju iz- 
među 1617. i 1632. godine. Sve te mučenike pro- 
glasio je blaženima papa Pijo IX. godine 1867., a 
njihov se spomendan u Družbi slavi 4. veljače. O 
njima sam pisao za njihov spomendan. 

Tko se želi baviti istraživanjem života oca Ni- 
kole Ratkaja, važno je da još uoči kako je on do- 
puštenjem svojih poglavara iz nekih razloga na- 
pustio svoje obiteljsko prezime barun4 Rattkay te 
se nazivao »Nicolaus Georgii«, a Portugalci su ga 
zvali Nikolaus Jorge. Na to me je prvi upozorio 0. 
Wicki, a kad sam dobio fotokopiju Ratkajevih pi- 
sama, onda sam se uvjerio kako je rečeni otac 
vrstan poznavalac isusovačkih misionara u Indiji: 

Mislim da je otac Nikola Ratkaj duhovna ve- 
ličina našega naroda, koja bi zavrijedila da je još 
bolje upoznamo. Možda bi njegov život i misijsko 
djelovanje kakvome mladome učenjaku mogli pru- 

žiti mnogo građe za licencijatsku ili čak za dok- 
torsku tezu. Sigurno, da bi to bio vrijedan i kori- 
stan posao, kojim bi se obogatila spoznaja o jed- 
nom našem veoma zanimljivom misionaru. Dok do 
toga ne dođe, zadovoljimo se i ovim u ovom sve- 
sku »S duhovnim velikanima«, koje upotpunjeno 
onim što sam objavio 25. veljače, to jest za nje- 
gov smrtni dan, daje ipak priličan uvid u njegovu 
ličnost. 

A sada, da još staro povežemo s novim, prošlo 
sa sadašnjim, te postanemo »nalik na domačina 
koji iz svoje riznice vadi novo i staro« (Mt 18, 52), 
donosimo i najnovije podatke o prisutnosti Družbe 
Isusove u Indiji danas. Ti su podaci veoma utješni, 
no da je do njih moglo doći, bili su potrebni rad 
i žrtve tolikih prijašnjih misionara, u koje se ubra- 
ja i naš Raikaj. I on je kasnijem razvoju Družbe 
u Indiji dao svoj dragocjeni obol. 


U Isusovačkom godišnjaku 1979—1980. sadašnji 
regionalni asistent Indijske asistencije, Indijac o. 
Kazimir Gnanadickam ovako je opisao sadašnje 
stanje Družbe u Indiji: »Nije rijetkost vidjeti ljude 
kako širom otvaraju oči kad čuju da su isusovci 
Indijske asistencije (koja obuhvaća i Sri Lanku i 
Nepal) sa svojih 3.116 članova po broju na drugom 
mjestu u Družbi, odmah iza Sjedinjenih Američkih 
Država. Taj brojčani rast ima svoje tumačenje u 
činjenici da je sv. Franjo Ksaverski, najuniver- 
zalniji od prvih Ignacijevih sudrugova, bio onaj koji 
je u Indiji udario temelje Družbe, onako kao što 
je sv. Toma, apostol, zasijao prvo sjeme kršćan- 
stva. Zanimljivo je uočiti osjećaj što ga velike kr- 
šćanske zajednice u Indiji gaje prema svojim osni- 

vačima, osobito 4 velike zajednice: ona u Kerali 
nalazi glavni motiv svoje životnosti u sv. Tomi; one 
u Goi i Tamil Barhathi u svetom Franji Ksaver- 
skom; tamulsko pučanstvo u sv. Ivanu de Britto; 
Chota Nagpur u ocu Lievensu. 

Za sv. Ignacija i njegove prve sudrugove govo- 
riti o 'misijama' značilo je govoriti o Indijama, 
Istočnoj i Zapadnoj. I doista bijaše na stotine onih 
koji su slijedeći stope sv. Franje Ksaverskoga dali 
svoj život i svoj rad na pomoć Crkvi Indije, da bi 
ona dospjela do onog stupnja razvoja na kojem se 
danas nalazi... 

Danas Indijska asistencija Družbe Isusove broji 
16 upravnih jedinica, svaka sa svojim višim po- 
glavarom: 5 provincija, 6 vice-provincija, 5 ovisnih 
regija. U njima je 77,4% isusovaca indijskog po- 
drijetla. Od 19 viših poglavara 15 ih je Indijaca. 
Sve te brojke pokazuju životnu snagu današnje 
Indijske asistencije Družbe Isusove.« 

Do nje nije došlo preko noći, već dugim nese- 
bičnim radom i žrtvama tolikih generacija. Dobro 
je uočiti kakvu su ulogu u tome razvoju imale ve- 
like svetačke ličnosti počevši od sv. Tome, aposto- 
la, pa preko sv. Franje Ksaverskoga, sv. Ivana de 
Britto, do oca Lievensa u XIX. stoljeću. Isto je tako 
dobro uočiti kako je primjer tih ličnosti poput ma- 
gneta djelovao na druge, koji su ih onda slijedili. 
To je tako očito u životu svetoga Ivana de Britto 
(slavi se 4. veljače), koji je bio tako pobožan pre- 
ma svetom Franji Ksaverskom, koji je po njegovu 
primjeru pošao u Indiju i ondje se žrtvovao do 
svoje mučeničke smrti. To je očito i kod našega oca 
Ratkaja, koji je želio svoje mladomisničko slavlje 
proslaviti baš na grobu sv. Franje Ksaverskoga. 

Velike ličnosti, sveci, uvijek označuju jednu 
epohu, oni su na životnome putu Crkve veliki svje- 
tionici, koji pokazuju put u luku spasenja. Zato je 
nadasve korisno uočiti ih, upoznati ih. I to je je- 
dan od onih spasonosnih zakona po kojima živi i 
razvija se organizam Kristova kraljevstva na ze- 
mlji. 


I. 
Goa u Indiji, 5. veljače 1625. 


Ocu rektoru Zagrebačkog kolegija. 
Velečasni u Kristu Oče! 
Milost i ljubav našega Gospodina! 


Smrt veoma pobožne majke, koliko mi je ma- 
kar i protiv moje volje izranila dušu, riječima nije 
moguće opisati; ne bi li ona sama, koja je drugima 
liječila rane, mogla pružiti lijek i mojoj rani, koja 
će zbog prevelikog gubitka s vremenom postati još 
teža. Jedino je što može ublažiti bol: utjeha ne- 
umrlog sjećanja na krepost pokojnice. No vidim 
isto tako da se u tolikoj boli moram radovati; jer 
imam olakšicu što ću je staviti na tu najveću ne- 
volju, a to je mir. Ona, naime, živi sebi i nebu 
(kako se je nadati), neka, dakle, nama i svima, a 
meni prvome bude samo kao da je iščezla. Da tako, 
naime, o njoj mogu pobožno vjerovati, čini uspo- 
mena njezine prema Bogu tako jedinstvene, tako 
revne i zato trajne bogoljubnosti i pobožnosti; za- 
tim onaj njezin veliki prezir ljudskih stvari, a ne 
manji i same sebe; onaj njezin u najvećim pote- 
škoćama uzvišen duh, koji urešen tolikim i takvim 
odlikama kršćanskih kreposti, što bi drugo i mo- 

gao obećavati doli besmrtnog života, dužne na- 
grade tolikoj kreposti. Da me pak oživljene po- 
hvale takve majke bez nje još više ne oslabe, te 
pomisao na veličinu gubitka i osjećaj lišenosti još 
više ne izrane, prelazim na drugu stvar. 

Zahvaljujući nebu već ozdravljam od dvogo- 
dišnje bolesti, koja me je cijelim putem teško mu- 
čila (bila je to malarija, koja ga je napadala svaki 
četvrti dan) te pomalo dokončavam svoj studij teo- 
logije, koji će — nadam se — biti gotov koncem 
ove godine. 

Međutim se pomno pripremam za misiju ili u 
Etiopiji ili u Kogoru, mislim ipak da ću ići u ovu 
posljednju, koja je nedavno otkrivena, a otvorena 
je prema Kini; njezinu veličinu i prostranost i ne 
treba opisivati; bit će zgodnije to učiniti kad bu- 
dem ondje, makar da o njoj Anali Družbe nešto 
i naslućuju. To kraljevstvo graniči s Kinom i Mon- 
golijom; dapače je usred njih, svojom veličanstve- 
nošću baš im mnogo ne popuštajući. Njegovi se sta- 
novnici priznaju polukršćanima, jer priznaju troj- 
stvenog i jedinog Boga, utjelovljenje Sina Božjega, 
u Majci Božjoj časte plodno djevičanstvo, služe se 
nekim sakramentima, kao ispovijeđu, ipak samo u 
nekim slučajevima; njihov Lamba (Lama), tako na- 
zivaju klerike, koji upravljaju crkvama ili bogo- 
moljama, ispovijedaju siromaštvo i uzdržljivost. 
Oni se u pojedine dane sastaju dva sata prije izla- 
ska sunca na božanski časoslov, a isto tako i pre- 
ko dana četiri do pet puta, popraćen glazbom, ona- 
kvom kakvom se i mi služimo u našim zbornim i 
katedralnim crkvama. Kako kažu, oni štuju troj- 
stvenog i jedinog Boga. Ipak između tih znakova 

prave vjere nalazi se i mnoštvo drugih lažnih. To 
je kraljevstvo sada uz najveće napore i pogibli prvi 
otkrio jedan od naših otaca, a ono nam obećava 
veliku žetvu. (Bio je to Portugalac, otac Antonio 
de Andrade.) 

Što se tiče kućnih poslova, a ponajviše baštine 
koju od braće valja tražiti, obojici sam pisao o toj 
stvari, pisao sam i caru, da ukoliko se braća poka- 
žu tvrdima, on sam se udostoji upotrijebiti svoj 
autoritet, što mislim da ipak neće biti potrebno. 
Budući da ja tome činu ne mogu prisustvovati, 
molim Vašu velečasnost da bi to umjesto mene 
učinili; stoga Vam u svoje ime u svemu dajem vlast 
ili kako se to kaže punomoć da prema pravima 
kraljevstva moj dio od baštinskih dobara, bilo u 
naravi bilo u novcu, od gospode braće Pavla i Si- 
gismunda mojim autoritetom uz dobru nagodbu 
tražite. Nikad se, naime, nisam odrekao svoga re- 
dovitog prava, što ga imam kao jedan od njih, te 
želim da mi se ono vrati u pokretnim dobrima 
tako i u nekretnini. Sve to Vaša velečasnost kao 
polog može čuvati u Vašem Kolegiju, sve dok od 
Vaše velečasnosti ne budem obaviješten o količini 
baštine, pa tek onda odredim za koje će se svrhe 
upotrijebiti. To ipak ne činim sada, kako zbog toga 
što ne znam koliko će takva baština iznositi, tako 
zbog toga što će to biti lakše učiniti kad sve bude 
unovčeno. Vašu velečasnost molim da me što prije 
o toj stvari obavijesti. Uostalom, ako gospoda bra- 
ća ne budu platili sve u gotovu novcu, nego samo 
djelomično, a drugi dio u nekretnini, Vaša vele- 
časnost moći će u potpunosti upravljati tim dobri- 
ma, dok ja nešto ne odredim, osim ako bi bilo pri- 
kladnije izmijeniti ih ili prodati. Dobivši za njih 

jednaku vrijednost u novcu, moći ćete međutim 
uživanje tih nepokretnih dobara upotrijebiti za 
svoj Kolegij, osim ako bi se činilo da valja druk- 
čije činiti. Molim Vašu velečasnost da se za tu stvar 
pokaže brižnim, pa ako ustreba, utecite se i samo- 
me caru, kome sam o toj stvari već pisao, ili dru- 
gim javnim vlastima, naročito presvijetlom gospo- 


dinu banu Hrvatske, koga ponizno molim da svo- 


jim ugledom bude u prilog ovome poslu. Od Vaše 
velečasnosti očekujem pismo, u kojem ćete me oba- 
vijestiti o čitavoj stvari i što je moguće prije o 
količini moga dijela bilo u pokretnim bilo u ne- 
pokretnim dobrima, da bih s njima raspolagao, 
kako mi se u Gospodinu već bude činilo. 

Prošle godine bio sam od prečasnog patrijarha 
Etiopije — Alfonsa Mendesa — na dan sv. Mateja 
zaređen za svećenika; prvu misu svečano sam slu- 
žio u našem Kolegiju, u prisutnosti gotovo svih 
otaca i braće što u njemu borave te uz glazbu Sje- 
meništa svete Fides. Želio sam to učiniti uz tijelo 
sv. Franje Ksaverskoga. Sjetio sam se tada, kako 
je i trebalo, Vaše velečasnosti te čitavog Zagre- 
bačkog kolegija, što i sada uvijek činim, nadajući 
se istome od Vaše velečasnosti i svih Vaših, što će 
za mene biti i daleko više nego što zaslužujem. No- 
vosti što ću ih poslati s ovog istoka, iako ih imam, 
na njima ipak sjedim, jer će to — kako se nadam 
— učiniti otac asistent, kome će sve biti poslano. 
Iz Japana i Kine ove godine još ništa novo k na- 
ma nije donešeno, što je i razlog da Vam neću po- 
slati ništa od malih darova. Brodovi se, naime, iz 
Kine i Japana još ne očekuju. Prije dvije godine, 
naime, godine 1622. četrnaestorica od naših bili 

su u Japanu za Kristovo ime živi spaljeni, isto to- 
liko i iz drugih redova, s premnogim drugim svje- 
tovnjacima, kojih broj doseže gotovo tri stotine, 
mučeni dijelom na isti, dijelom na drugi način. 
Nadam se da će Vam broj mučeništava biti poslan 
od oca asistenta. Slijedeće godine, ako Bog da, za- 
jedno s malim darovima pisat ću o mnogim novim 
stvarima. Odavde je prije dva mjeseca otplovilo 
8 brodova silne veličine, o kojima sam Vam pisao 
već prošle godine, opisavši njihovu veličinu, po- 
ložaj, jakost itd. Svaki od njih vozi po 50 ili 60 
ratnih oružja, kojih je mjedena kugla teška 70 ili 
80 libara... 

Pozdravljam velečasnog oca Stjepana Rattkaya 
(to je brat Nikolina oca, također isusovac), čija je 
uspomena kod mene blagoslovljena, bio živ bio 
mrtav, i sve druge oce i braću Kolegija, moleći od 
sviju otaca na moju nakanu najmanje dvije mise, 
a od braće 2 ili 3 krunice, s nekim drugim djeli- 
ma pobožnosti. Uostalom, živo želim upoznati sta- 
nje Vaše austrijske i češke provincije, a osobito 
starih prijatelja, koje sve neka predobri i preve- 
liki Bog na slavu svoga imena dugo u zdravlju 
očuva. Pisma koja mi želi pisati Vaša velečasnost 
ili tko drugi, neka upravi na ovaj, a ne na drugi 
način: Ocu Nikoli Georgi, Družbe Isusove, itd. Iz 
nekih, naime, razloga s dopuštenjem našeg preča- 
snog oca generala promijenio sam prezime. 


Dano u Goi, 5. veljače 1625. 


Vaše velečasnosti u Kristu nedostojni 
Nikola Georgi, nekoć Rattkay, 


vlastitom rukom. 

Ni jedno pismo o smrti presvijetle gospođe maj- 
ke ni od koga iz onih strana pa ni od oca Fara, 
nisam primio; možda su se pogubila. Stoga napo- 
minjem ako netko ovamo želi pisati, neka to uči- 
ni na dva ili tri puta, da bi se pismo moglo poni- 
jeti raznim brodovima. Ako neki od njih i nesta- 
ne, neće svi, pa će se tako sačuvati barem jedno 
ili više pisama. Saznao sam iz pisma velečasnog 
oca asistenta Germanije da je na zadušnicama pre- 
svijetle gospođe majke bio govornik zagrebački pre- 
časni (sam biskup). Neka mu se u moje i cijele 
obitelji ime dostojno zahvali, o čemu sam već opo- 
menuo i gospodu braću. Očekujem od Vaše vele- 
časnosti da mi javi od kakve je bolesti i kakvom je 
smrću umrla presvijetla gospođa majka. 


Na hrptu: Velečasnom u Kristu Ocu N., rektoru 
Zagrebačkog kolegija Družbe Isusove, tko god 
on bio! 

Iz Istočne Indije 
Prvim putem 
Zagreb 
Bilješka od druge ruke: Predano 5. veljače 1625. 
Primljeno 7. kolovoza 1626., jednu i pol 
godinu nakon što je predano. 


II. 
Goa u Indiji, 1. ožujka 1629. 
Preuzvišeni i presvijetli gospodine bane! 
Vaše presvijetlo Gospodstvo, bez sumnje, već 


znade da su moja braća Pavao i Sigismund, pošto 
je umrla presvijetla i uzvišena naša gospođa maj- 

ka Eufrozina Pallfy, ima tome već 6 ili 7 godina, 
u diobi i dijeljenju baštinjenih dobara na mene po- 
sve zaboravili, kao da sam se ja kada odrekao 
svoga prava ili kao da nisam njihov brat, što je 
oboje i po njihovu priznanju očito posve lažno. I 
tako su onaj zakoniti dio baštine i dobara, što po 
pravu pripada meni, silom oteli; ustanovio sam ta- 
kođer da mi i dalje niječu baštinu, iako sam je po- 
novno i ponovno zahtijevao, bilo preko pisama, 
bilo preko moga otpravnika ili ovlaštenika, preča- 
snoga oca rektora Zagrebačkoga kolegija, kome 
sam povjerio brigu i dao punomoć da me u tome 
poslu zastupa. Kojim pravom kraljevstva ili kojom 
pred Bogom savješću to učiniše, a i još čine, nije 
mi poznato?! Možda, jer sam odsutan te živim u 
ovim najudaljenijim krajevima Indije, ne davši 
se iscrpsti naporima, brinući se samo za duše, pa 
me drže nevrijednim baštine, koja mi se kao jed- 
nom od braće duguje pravom naravi? Stoga neka 
mi ni odsutnom ne niječu ono što bi mi, svakako, 
htjeli ili ne htjeli, dali, da sam prisutan u kraljev- 
stvu Slavonije ili Hrvatske ili Ugarske. Ili možda 
misle, jer sam redovnik Družbe, da sam lišen svoga 
prava, ili kao da sam ja kada u toj stvari odstu- 
pio od svoga prava? Posve su u zabludi: nikako se 
ne mogu odreći onoga što daje samo narav, nikad 
se toga nisam odrekao, a neka znaju da nikada to 
neću ni učiniti. Primi, dakle, presvijetli gospodine 
Bane, ovu moju pismenu molbu, u kojoj se pozi- 
vam na pravdu Tvoje vrhovne službe, da osiguraš 
moj zakoniti dio, bilo u pokretnim bilo u nepo- 
kretnim dobrima, kao i sve plodove tih dobara kroz 
zadnjih 6 ili 7 godina, što su ih oni nasilno prisvo- 
jili, premda sam to od njih tražio i zahtijevao kao 

\ svoje pravo; molim Te dobrohotno da me usli- 


\šiš, kao što to običavaš činiti svima. Stoga molim 
a ono što mi pripada, u što je moguće kraćem 
roku, bilo prijateljski, bilo pravno, gospoda braća 
vrate velečasnom ocu rektoru Zagrebačkog kole- 
gija, tko god sada vršio tu službu, a kome sam u 
tome poslu dao svu punomoć, učinivši ga svojim 
otpravnikom i opunomoćenikom. Na taj način za- 
uvijek ćeš me zadužiti te najsavršenije izvršiti 
pravdu, koja ide u tvoju službu. Ta zato si Ban da 
sve ono što je pravo i pravedno, odbacivši i pre- 
zrevši svaki mamac, bilo prijateljstva, bilo rod- 
binskih veza — a što sve izopačuje dušu — sudiš 
i vršiš. Predobri Bog neka Vaše presvijetlo Go- 
spodstvo i sve Vaše, kao i čitavo kraljevstvo, sa- 

čuva i učini sretnim na mnogo ljeta. 

Dano u ovoj Istočnoj Indiji, 1. ožujka 1629. 

Nikola Georgy, nekoć Rattkay, v. r. 


Na hrptu: Preuzvišenom i presvijetlom gospodinu 
banu Slavonije, tko god on bio. 
Prvim putem Iz Indije 


III. 
Goa u Indiji, 15. ožujka 1629. 


Ocu rektoru zagrebačkog kolegija. 
Velečasni u Kristu Oče! 
Mir Kristov! 


Pismo Vaše velečasnosti od 14. studenoga 1626. 
godine primio sam s velikom radošću u lipnju pro- 
šle godine. Iz njega sam saznao mnogo toga što me 
djelomice obodrilo, a djelomice rastužilo. Za sve 
koliko mogu, zahvaljujem. Vašu velečasnost molim 

za pismo svake godine te obećajem da ću i ja svaki / 
put uzvratiti. Radujem se što su svi u kolegiju / 
zdravi, u prvom redu Vaša velečasnost. I ja sam 
isto tako zdrav. Bogu neka je hvala! Čitavim svo- 
jim bićem bavim se spasavanjem duša, naporima 
ipak ne iscrpljen. Molite, jer s Božjom voljom 
mnogo me čeka i velik je put preda mnom. Smrt 
uzvišenog gospodina Petra Gall, a još više smrt 
sestre Eufrozine, koja živi Bogu, kako od svoje 
strane piše otac Stjepan, prošela je moju dušu 
onim osjećajem koji se priliči. Gospodinovi smo, 
jedno nam preostaje, da nas on po svojoj blagosti 
blaženom besmrtnošću njima pridruži. 

lako ima malo indijskih novosti, i to malo pri- 
mite. Tibetska misija, za koju predan i posvećen 
živim, iz dana u dan sve više raste. Kraljica će se 
uskoro pokrstiti spasonosnom vodom i zato se po- 
učava u vjeri. Nju će, kako se nadamo, drugi sli- 
jediti. Imamo već više od 100 kršćana. I sami re- 
dovnici, koje nazivaju Lamama, dosta su nam do- 
bro naklonjeni, a pogotovo kralj i ostali velikaši. 
Svi danonoćno nastoje oko rasta našega pothvata 
i naše vjere. Pozvani već od drugoga kralja, koji 
je od ovoga udaljen 15 dana puta, naši su oci na 
njegov trošak sagradili veličanstvenu crkvu. Što- 
više, doskora će otac superior Tibetske misije poći 
u još udaljenije kraljevstvo, što je od ovoga uda- 
ljeno više-manje 40 dana puta. Isto je tako onamo 
pozvan molbama kralja. On prebiva u gradu takve 
veličine, koji se jedva može obići za 8 dana. Grad 
je bogat i veličanstven. U njemu prebiva vrhovni 
Lama, kako ga zovu, a on odgovara onom što je 
nama rimski biskup. O njemu ovo jedinstveno i 
novo čujte! On je u vlasti najviši, a tu vlast pri- 

općuje svojim namjesnicima, Što su razasuti po 
okolišnim kraljevstvima. Ti namjesnici, niži od 
njega, odgovaraju onome što su kod nas evropski 
biskupi. No oni su viši od svih drugih klerika i 
redovnika njegova kraljevstva, kojima stoje na če- 
lu. Vrhovni Lama na glavi nosi krunu što je slič- 
na biskupskoj. Pripovijeda se da on jedanput na 
godinu govori misu, ali kojim obredom nije mi po- 
znato, Sigurno je da se u njoj služi kruhom i ka- 
ležom. U onom gradu postoje akademske studije 
po običaju te zemlje, u kojima se proučavaju pro- 
fane i svete knjige, a sam vrhovni Lama svoje kle- 
rike i redovnike kad nakon prethodnih javnih ras- 
prava (disputacija) završe studije, koji to zaslu- 
žuju, odlikuje i nagrađuje. Ostalo ću opisati kad 
stigne otac poglavar. Uostalom, ustanove i običaje 
tibetskoga naroda opisao sam dostatno i u pojedi- 
nosti, koliko se sjećam, prijašnjih godina. Zato to 
ove godine ne ponavljam. 

Jedino dodajem: da je ovdašnji kralj svome 
bratu, koji u ovome kraljevstvu zamjenjuje vr- 
hovnog Lamu (što odgovara našem biskupu), za- 
branio primati i odgajati nove klerike, nove Lame 
i redovnike, i to zato da svojim prevelikim mno- 
štvom ne bi ometali propovijedanje kršćanske vje- 
re. To nije doduše javno rekao, već je kao razlog 
naveo hitnu potrebu velikog broja vojnika, da bi 
se obranio od okolišnih neprijatelja. A i suvišno 
je toliko mnoštvo klerika i redovnika. I zbog toga 
je zapovjedio da ih više od 3.000 odloži kleričku 
i redovničku odoru te uzmu oružje. 


Mogorska misija nešto se zbog ratova smanji- 
la, jer gdje zveči oružje, ondje šute duhovne stvar- 

nosti. U Japanu su trojica od naših otaca s mno- 
gim drugima zbog vjere bili živi spaljeni. O osta- 
lim misijama, budući da još nisu doplovile lađe, 
nemam ništa novo iznijeti. U svjetovnom pogledu 
stanje Indije isto je kao i prijašnjih godina. Pro- 
šle godine na blagdan sv. Tome, apostola, dva su 
portugalska čamca, bolje čamčića, napala u samoj 
suratskoj luci oveću englesku lađu te ognjem i 
mačem sve opustošila, ubivši više od 80 Holan- 
deza i Engleza, a ono što su im otela procjenjuje 
se vrijednošću od 60.000 forinti. Toliko o Indiji! 

Sada prelazim na glavnu temu ovoga pisma. 
Iako nisam vješt u sastavljanju pravnih pisama, 
ipak sam ga, pokupivši sve ono iz pisma Vašoj ve- 
lečasnosti, sastavio što sam bolje mogao, te ga ša- 
ljem Vašoj velečasnosti. Pismo je potvrđeno peča- 
tima obiju vlasti, naime, potkralja Indije, grada 
Goe, nadbiskupa primasa i metropolita čitave Indije 
te kaptola iz Goe. Možda ću dodati, premda to ne 
smatram potrebnim, i pečate presvijetlih inkvizito- 
ra svete Rimske Crkve i kralja Španjolske u ovoj 
Indiji...« — (I sada Ratkaj od oca rektora Zagre- 
bačkog kolegija traži da sve poduzme što je u nje- 
govoj moći, kako bi mu braća dala njegov dio ba- 
štine, dajući mu opet svu punomoć). 

Zatim nastavlja: »Pišem također presvijetlom 
banu Hrvatske, tko god bio. Neka isto učini i Va- 
ša velečasnost te ga u moje zamoli da taj posao što 
prije okonča pa da za tu svrhu sakupi i sve one u 
moje ime koji moraju posredovati. Tako držim 
uputnim da Vaša velečasnost o toj stvari piše caru 
i kralju Ugarske, moleći ga u svoje i moje ime da 
najkraćim putem riješi taj posao i privede ga do 
željenog cilja. Ove godine, ako dopusti vrijeme, 

pisat ću mu, to sam učinio i prijašnjih godina, ali 
nisam dobio odgovor. Neka napokon učini što mu 
se bude činilo, niti drukčije nego kao da bih i ja 
ondje bio nazočan te od poduzetoga neka ne odu- 
stane sve dok ne završi. Molim da to učini što prije 
te me o svemu pojedinačno obavijesti, osobito o 
količini i kakvoći. 

Pišem latinskim jezikom gospođi Barbari Pallfy 
(bila je to sestra njegove majke, a supruga baru- 
na Zdenka Schampacha). Pišem joj latinski, jer u 
svemu drugome nisam dosta vješt, osim u portu- 
galskom jeziku, pa stoga molim i za odgovor na 
latinskom jeziku. U pismu gospođi tetki molim mi- 
lostinju za ovu tibetsku misiju, kojoj sam posve- 
ćen, 4 ili 5 tisuća talira, jer je bogata. 

Molim Vašu velečasnost, da sami, ako možete, 
ili po drugome koji će to dobro učiniti, protuma- 
čite joj pismo te je potaknete kao i gospodina Sam- 
pocha, njezina muža, i jednome i drugome se obra- 
ćam za tu milostinju. Protumačite im veličinu toga 
čina, besmrinu slavu, itd. 


I ako im se bude svidjelo, neka pošalju milo- 
stinju preko trgovaca ili preko prokuratora pro- 
vincije pišući što prije u Rim ocu asistentu, da je 
on istim putem što prije pošalje meni u Indiju 
(kako se to svaki dan običava činiti). Ako Bog da 
svoj posao s braćom sretno dovršim, nadam se da 
će i zagrebački Kolegij i crkva dobiti svoju na- 
gradu. Stvar valja Bogu preporučiti. Međutim se 
radujem uspjesima koje opisujete. Opominjem Va- 
šu velečasnost, ako braća plodove što su ih dosada 
od zakonitog dijela baštine primili, ne mogu od- 
mah sve odjedanput predati, bilo u novcu ili na 

koji drugi način, neka to onda učine pomalo tije- 
kom točno određenog vremena. Isto tako, ako uop- 
će sve ne mogu isplatiti, ako se Vašoj velečasnosti 
bude učinilo shodnim, može im jedan dio otpustiti, 
no mislim, ako je moguće, da im se ništa ne otpu- 
sti. Službeno je pismo na latinskom jeziku po por- 
tugalsko-indijskom običaju sastavio također javni 
bilježnik slavnoga grada Goe, metropole cijele 
Indije, da bi se moglo shvatiti i razumjeti. Uosta- 
lom u cijelom tom poslu neka Vaša velečasnost 
učini ono što joj se bude činilo najboljim u Go- 
spodinu. Neka radi s carem i drugima da se sve 
što prije izvrši. Vašoj Velečasnosti preporučujem 
se u sv. molitve i žrtve. 


Dano u Indiji 15. ožujka 1629. 


Vaše velečasnosti sluga Nikola Georgy, 
nekoć Rattkay, v. r. 


SADRŽAJ OSTALIH RATKAJEVIH PISAMA 


Ostalu arhivsku građu o našem Nikoli Ratkaju 
ne kanim prevoditi, jer je po sadržaju gotovo ista 
s onim što se nalazi u prva tri na hrvatski preve- 
dena pisma. 

Četvrto pismo zapravo je pravni dokumenat o 
Ratkajevoj baštini i o punomoći koju on u po- 
gledu nje daje rektoru zagrebačkog Kolegija. Tu 
je ispravu potpisao i on »Nicolaus Georgy olim 
Rattkay m. p.«, a uz njega i one ličnosti što ih spo- 
minje u prijašnjem pismu. Isprava je napisana u 
Goi, 15. ožujka 1629. Počinje riječima: »U ime 
Gospodnje!« 

Peto pismo, pisano u Goi, 26. ožujka 1629. Rat- 
kaj je upravio hrvatskom banu moleći ga za po- 
sredovanje u sporu oko svoje baštine. Pismo poči- 
nje ovako: »Moji mi poglavari nalažu da po sta- 
rom običaju naše Družbe učinim posljednju odred- 
bu o svojim dobrima...« To je posve u skladu s 
praksom, koja još i danas postoji u redu. Prije po- 
sljednjih zavjeta isusovac mora srediti pitanje ba- 
štine. To može učiniti na razne načine. Može se 
nje naprosto odreći, može izraziti želju u što da 
se ona upotrijebi. Danas je stvar mnogo jednostav- 
nija, nego u prijašnja vremena kad su u Družbu 
stupali plemićki sinovi, koji su obično postajali ba- 
štinici bogate baštine, kako je to bio tipičan slučaj 
našega Ratkaja. 

Šesto Ratkajevo pismo, pisano u Goi, 27. ožujka 
1629. upravljeno je o istom predmetu opet rek- 
toru zagrebačkog Kolegija. 

Sedmo pismo, pisano u Goi, 29. ožujka 1630. 
upravljeno je »iz Istočne Indije u Zagreb, veleča- 
snom ocu Jurju Dobronoky, rektoru zagrebačkog 
Kolegija Družbe Isusove«. U njemu je riječ o rije- 
šenom pitanju njegove baštine. Piše opet i o po- 
morskim bitkama između Portugalaca s jedne te 
Engleza i Holandeza s druge strane. Iz tog opisa 
kao i iz prijašnjega izbija osjećaj da se radilo ne 
samo o suprotnim političkim silama, već isto tako 
suprotnima i u vjerskom pogledu, jer su Portugalci 
katolici, a Englezi i Holandezi inovjerci, anglikan- 
ci i kalvini. Osjećaj reformacije i protureformacije 
bio je tako jak da se odražavao na svim područ- 
jima. 

I u tome pismu Nikola Ratkaj poimence po- 
zdravlja svog rođaka oca Stjepana Ratkaja, kome 

i inače piše, te ostale oce i braću zagrebačkog Ko- 
legija. Pismo završava ovako: »Zbogom, moj oče, 
i Bogu me svesrdno preporučite! Mnogo mi s onih 
strana i o mojim rođacima pomno napišite!« 

Na dnu pisma nalazi se bilješka, napisana u Za- 
grebu, a glasi ovako: »Pismo o konačnoj namjeni 
baštine oca Nikole Ratkaja primljeno je 4. velja- 
če 1632.« I tako je naš slavni misionar, skinuvši 
sa sebe tu neugodnu brigu, mogao u Indiji na njivi 
Gospodnjoj nesmetano još punih 30 godina raditi. 


OTAC ANTUN PUNTIGAM 


Ima duša, koje možda osobno poznajemo, kao 
i onih za koje smo doznali iz pripovijedanja, iz 
knjiga, članaka, zapisa, za koje želimo da nikad ne 
padnu u zaborav. Toliko su nam se svidjele, svo- 
jim primjerom, idealizmom na nas djelovale, da 
su naprosto postale naši životni pratioci, suputnici, 
u društvu kojih i mi proživljavamo svoje ideale, 
tako slične njihovima, osjećajući s njima napro- 
sto neku duhovnu srodnost, pa jer su nam tako 
prirasle srcu, iz punine srca rado o njima govo- 
rimo i spominjemo ih. Mislim da je jedna takva 
duša bio i isusovac otac Antun Puntigam, po rodu 
i odgoju Austrijanac, ali koji je ipak najživotnije 
sile svoga života utrošio u dobro hrvatske mladeži, 
osobito one u Bosni, gdje je dugi niz godina bio 
odgojitelj u travničkom Sjemeništu i sarajevskoj 
Bogosloviji, no vršeći silan utjecaj i zračeći ide- 
alizam daleko izvan okvira sjemenišnih prostorija. 
O njemu sam u više navrata već pisao, pa tako i 

na njegov smrtni dan 4. rujna, no jer sada ras- 
polažem s još više potrebne građe o njemu iz pera 
Adolfa Innerkoflera, koji je nakon smrti trojice 
svećenika napisao kratak njihov životopis pod na- 
slovom »Drei Wiener Priester, dahingeschieden im 
Ruf der Heiligkeit« — Tri bečka svećenika, koja 
su umrla na glasu svetosti, a među njima je i »P. 
Anton Puntigam, S. J., ein Apostel der Jugend« — 
O. Antun Puntingam, DI., apostol mladeži, to že- 
lim tog divnog i toliko zaslužnog svećenika opšir- 
nije opisati. Neka njegova uspomena i danas među 
nama bude trajna i neka nas njegov primjer po- 
tiče, da onakvim elanom kao on u svoje vrijeme 
i mi danas u svoje ostvarujemo svoje kršćanske 
ideale. 

Jedan je prijatelj oca Puntigama ovako ocrtao 
njegov značaj: »Otac Puntigam je bio jedan od naj- 
ljubaznijih ljudi što sam ih poznavao. Uvijek pri- 
jazan, živahan u izražaju lica i u kretnjama, uslu- 
žan i pažljiv, uvijek poletan i vedar, utjelovljeni 
idealist. Zbog toga je nailazio kod velikih i malih, 
kod mlada i stara, na ljubazno prihvaćanje, razu- 
mijevanje i spremnost na pomoć. Njega je napro- 
sto valjalo voljeti. Njegovi dečki u Travniku i u 
Sarajevu bili su mu privrženi kao dobrom ocu. 
Đaci i šegrti bili su mu u istoj ljubavi privrženi. 
No on je bio i kao stvoren za apostola mladeži: po- 
božan i veseo, agilan i poduzetan, bogat novim mi- 
slima i prijedlozima. U savršenoj nesebičnosti po- 
put jednog Don Bosca sav se predavao na službu 
mladeži. Zbog toga su ga srca dječaka radosno ob- 
lijetala u neograničenom pouzdanju.« 

S time će se lako složiti svi koji su patra Pun- 
tigama poznavali. Gotovo isto o ocu Puntigamu 

čuo sam od oca Rudolfa Patća, a čitao u jednom 
rukopisu pokojnoga oca Srećka Dragičevića, koji 
je uz drugo zapisao da bi otac Puntigam sve dao 
za mladež. 

Njegov su duh zaokupljali veliki planovi. On 
je u Sarajevu, glavnom gradu Bosne, planirao po- 
dignuti veliki omladinski dom za sve potrebe du- 
šobrižništva mladih kao i za obrazovanje naroda. 
Uz dom se imala podignuti i lijepa crkva. Svi su 
građevinski nacrti za to bili gotovi, pripremljeno 
gradilište, prikupljena znatna novčana svota. Da 
se nacrt ostvario, bilo bi to za odgoj mladeži sjaj- 
no djelo. Prvi svjetski rat sa svojim posljedicama 
čitav je taj plan bacio u vodu. O. Puntigam, »ne- 
popravljivi optimist«, ni tada se nije dao slomiti. 
Vrativši se u Beč i nalazeći se u krugu svoje su- 
braće i prijatelja, izgledao je tako kao da bi im 
mogao javiti:, 

»Moj je omladinski dom gotov.« A ipak nije 
tako bilo, već je započeto djelo, započeto uz nebro- 
jene žrtve i nade, bilo zauvijek uništeno. No sveci 
su čudni ljudi. Oni na ruševinama svojih planova 
i životnih djela smažu još snage za pjevanje »Te 
Deuma«. Takav je bio i otac Puntigam, »der Ide- 
alist reinsten Wassers«, kako piše o njemu Adolf 
Innerkofler, a što bi značilo najčistiji, nepatvoreni 
idealist. On se ni čim nije dao slomiti, ostao je 
uvijek pun nade i posve predan Gospodinu, 

Posljednjih 6 godina života o. Puntigam je pro- 
veo u Beču. Tjelesno prilično iscrpljen i slomljen, 
ali duhom ispravan i nikad besposlen. Dao se na 
ono što je tada mogao još činiti. Tada je osnovao 
»Euharistijski savez naroda«, veliku molitvenu za- 

jednicu za ujedinjenje svih naroda u pravoj vjeri 
u Isusa Krista. Lijep pothvat, a ideja vodilja nije 
mu ni danas zastarjela, štoviše, poslije II. vatikan- 
skog sabora, nakon Konstitucije o Crkvi i pasto- 
ralne o Crkvi u suvremenom svijetu, postaje vrlo 
aktualna, čak hitno potrebna. Zadaća je Crkve da 
promiče jedinstvo velike ljudske obitelji narod4 
u Isusu Kristu. To je bila već Pavlova želja »sve 
ujediniti u Kristu kao u glavi«, o njoj je razma- 
trao u Manresi sv. Ignacije u razmatranju o po- 
zivu Krista Kralja, o njoj nam govori svetkovina 
Krasta Kralja, koju je u posljednjoj godini živo- 
ta oca Puntigama uveo papa Pijo XI. napisavši 
i veoma značajnu encikliku »Quas primas«. 


U posljednjim godinama života o. Puntigam se 
dao neumorno i na pisanje te je napisao nekoliko 
knjižica, koje su veoma proširene. Pričao mi je 
otac Pate kako je njega kao mladog isusovca, a 
i druge, o. Puntigam svojski poticao na pisanje. 
»Pišite samo, pišite i postat ćete pisci!« On sam, 
kad više nije imao sila ni mogućnosti za velike 
vanjske pothvate, postao je apostol pera. Pisao je 
tako reći do posljednjeg daha, uz tjelesne muke i 
boli, sve dok ga sile nisu posve izdale. I tako je 
sve više rastao u onom tako dragocjenom heroizmu 
kršćanske strpljivosti. Kad je na tijelu podnosio 
najteže muke, njegovo je lice odsijevalo ipak ve- 
drom smirenošću. 

Posljednje sedmice života otac Puntigam je pro- 
veo u bolnici. Za sve svoje posjetitelje bio je uvi- 
jek onaj stari, dobri, vedri, prijazni otac Puntigam. 
I njegova je smrt, kako piše Innerkofler, bila je- 
dinstveno lijepa, kao preobražena nebeskom poezi- 

jom. Dok su nazočne redovnice bolničarke pjevale 
»Grosser Gott, wir loben Dich« — Tebe Boga hva- 
limo: duša je oca Puntigama 4. rujna 1926. na prvu 
subotu u mjesecu, na dan drage Gospe, poletjela u 
Očev zagrljaj, na Isusove proslavljene grudi, k 
onom Srcu koje otac Puntigam tako ljubljaše i za 
koje osobito u našoj domovini kao apostol mladeži 
toliko revnovaše. 

Već ovaj letimičan pogled na njegov život po- 
kazuje da se radi o izvanredno lijepoj i bogatoj 
ličnosti, koju je vrijedno još bolje upoznati. Zato 
ćemo se pobliže upoznati s pojedinim etapama nje- 
gova života. 

Antun Puntigam bijaše pravi seljački sin zele- 
ne Štajerske, koji se rodio usred raspjevanog Go- 
spina mjeseca svibnja 1859, u seocu Salsach, župa 
Straden. Budući zaljubljenik mladosti, tipičan ide- 
alist, nije se ni mogao roditi u drugom mjesecu, 
nego u onom kad u Božjoj prirodi sve cvate, pjeva, 
buja, vri od života. A kada se na selima živjelo još 
onim tihim, patrijarhalnim, lijepim, idiličnim ži- 
votom, onda se ljepota prirode još ljepše osjećala, 
još dublje proživljavala. Obitelj Puntigam bila je 
brojna. Kad je Innerkofler pisao Puntigamov živo- 
topis, bijahu još na životu jedna njegova sestra, 
karmelićanka u Grazu, jedan brat, kao brat po- 
moćnik u Družbi Isusovoj u St. Andra, u Koruškoj 
te dva brata seljaci u rodnome selu. 


Tonerl, kako su po domaću zvali Antuna, bi- 
jaše između djece najživahniji. Ta ga živahnost 
neće nikada ostaviti. Iz očiju mu se krijesila ne- 
vinost, bezazlenost i nasmijana radost. U osnovnoj 
školi među dječacima bijaše pravi junačina u sva- 

kom pogledu, junak u onome što je dobro i lijepo. 
Zato nije čudo da mu se veoma rano rodila želja 
za svećeništvom. Da se ona može ostvariti, poslali 
su ga u Dječačko biskupsko sjemenište u Graz, 
metropolu Štajerske. I u sjemeništu bijaše vedar 
dječak, pun smisla za igru i šalu, no uz to iskreno 
pobožan, uzorno marljiv, pa je zbog toga bio ob- 
ljubljen i od sudrugova i od odgojitelja. Svi su ga 
imali veoma rado. Zato je mnogima bilo teško i 
pomalo nevoljko, kad je već nakon VI. razreda 
gimnazije ostavio sjemenište te pošao za višim ide- 
alom, za zvijezdom svoga zvanja, koja ga je od- 
vela u novicijat Družbe Isusove u St. Andra. Go- 
spodin ga je želio imati u svojoj Družbi, a Antun 
se najspremnije i najidealnije odazvao; on je tre- 
bao jednoga dana postati dobri otac Puntigam. 
Anton Puntigam pošao je god. 1879. iz svoje 
Štajerske u ništa manje lijepu Korušku, St. Andr&, 
stari biskupski gradić u Labudskoj dolini, da on- 
dje obavi svoj dvogodišnji novicijat i tako kao mu- 
dar čovjek postavi dobre temelje zgradi svoga re- 
dovničkoga zvanja. Imao je odličnoga i u mnogom 
pogledu veoma zanimljivoga učitelja novaka. Bio 
je to otac Emil von Biilow, nekoć pruski barun, po 
vjeri protestant, koji je prešao na katoličku vjeru 
te stupio u Družbu Isusovu. Bijaše to fin, ozbiljan, 
pruski uredan i temeljit gospodin, koji je imao 
veliko iskustvo o tadašnjem svijetu, ali ništa ma- 
nje i duhovnog iskustva o Bogu i duhovnim stva- 
rima. Bila je to Družba Isusova nešto drukčija od 
današnje, koju neki isusovci kritiziraju, no oni tri- 
jezniji ipak priznaju da joj se ne može poreći či- 
njenica da je odgojila velik broj isusovaca, koji 
su na veoma ozbiljan i velikodušan, upravo heroj- 

ski način, proživljavali svoje redovničko zvanje, 
svojim životom svjedočili i učinili mnogo dobra. 
Pater von Biilow bio je tipičan predstavnik te 
Družbe. Pod njegovim duhovnim vodstvom u no- 
vicijatu, a i kasnije već kao svećenik u trećoj pro- 
baciji u Lainzu — XIII. Bezirk Beča — mladi je 
Puntigam mnogo pokročio u duhovnoj izgradnji, 
stekao onu toliko potrebnu vrlinu upornosti u os- 
tvarivanju pothvata. Od njega kao obraćenika s 
protestantizma baštinio je i veliko zanimanje za 
obraćenike, a tim se apostolatom podrobnije i ba- 
vio posljednjih godina svoga života. 

Svršivši novicijat, Puntigam je još ostao u St. 
Andra na studiju retorike, na kojem se proučavalo 
i vježbalo ne samo umijeće govorništva, nego i je- 
zici, oni stari klasični: latinski i grčki, ali i živi mo- 
derni njemački jezik s gramatikom i literaturom, 
da bi se budući isusovački apostoli što više osposo- 
bili za apostolat riječi i pera. U tome su stari isu- 
sovci bili glasoviti i te su takozvane humanističke 
nauke davale sjaj njihovu odgoju. Nakon retori- 
ke Puntigam je pošao u Požun, današnju Brati- 
slavu, na trogodišnji studij skolastičke filozofije, 
da se upozna s Aristotelovom logikom i metafizi- 
kom, no i s filozofijom velikih srednjovjekovnih 
skolastičkih filozofa, osobito sv. Tome Akvinsko- 
ga. Predavanja su bila na latinskom, održavale su 
se redovite tjedne dispute i repeticije, a nekoliko 
puta na godinu i svečane dispute. Učilo se ozbilj- 
no, ne zanemarujući pri tom ni najmanje duhovni 
život i nutarnju izgradnju isusovaca, koji u sebi 
mora stopiti u skladnu cjelinu duhovni, intelektu- 
alni i apostolski odgoj. Družba nije nikad žalila 

vremena za što solidniju izgradnju svojih članova, 
u čemu je i bila uvijek njezina snaga. 

Nakon završenog studija filozofije po običaju 
Družbe Puntigam je pošao u magisterij, na praksu 
u odgojiteljskom radu. Ta praksa traje najmanje 
godinu dana, no može se produžiti i na nekoliko 
godina. U prijašnja vremena rijetki su prošli samo 
s jednom godinom magisterija. Puntigama su po- 
glavari poslali u magisterij u Travnik, u Bosnu, 
u tamošnje Dječačko sjemenište, što ga je osnovao 
Prvi vrhbosanski nadbiskup, veliki Stadler. Sjeme- 
nište je započelo radom god. 1882, i djelovalo plo- 
donosno sve do g. 1945., kad su isusovci iz Trav- 
nika bili protjerani, a sjemenište nacionalizirano. 
U razdoblju od 65 godina izredao se u njemu velik 
broj isusovaca odgojitelja, a jedan je od tih bio i 
Puntigam, koji je u tome zavodu ostavio neizbri- 
sive tragove. On je, došavši u magisterij u Travnik, 
odmah zavolio Bosnu, zavolio čitav hrvatski na- 
rod, njegovu kulturu, njegov jezik, koji je u krat- 
kom roku naučio tako dobro da je odmah na po- 
četku u prva dva razreda mogao držati obuku na 
hrvatskom jeziku. 

Innerkofler o tome piše: »Vatreni, prirodno 
snažni hrvatski dječaci bili su osvojeni srdačnom, 
oduševljenom ljubavlju prema uvijek vedrom, lju- 
baznom i punom razumijevanja ocu Puntigamu. 
On je bio sjajan magister i odgojitelj koji je osva- 
jao srca. Te je uspjehe imao već kao klerik.« Iz 
kućnog dnevnika Travničkog sjemeništa, koji se 
na sreću sačuvao, a danas se nalazi u posjedu Mu- 
zeja u Travniku, moglo bi se mnogo toga saznati 
i o tim godinama Puntigamova magisterija. No taj 
posao prepuštamo povjesničarima, ako ih još bude. 

Poslije magisterija Puntigam se vratio u Au- 
striju na studij teologije. Godine 1895. bio je zare- 
đen za svećenika te uskoro opet poslan u Travnik. 
Kako tada još nije postojala hrvatska isusovačka 
provincija, a zbog neznatnog broja hrvatskih isu- 
sovaca nije ni mogla postojati, za austrijsku pro- 
vinciju pod koju su potpadali Travnik i Sarajevo 
bili su isusovci vješti hrvatskom jeziku više nego 
dragocjeni, pogotovo ako su se još kao Puntigam 
znali savršeno prilagoditi sredini u kojoj su dje- 
lovali. 

Za njega je sada nastupilo razdoblje od 13 go- 
djna veoma uspješnoga odgojnoga rada u Bosni. 
Kao generalni prefekt u travničkom Sjemeništu 
imao je tako reći svu sjemenišnu mladež u svojim 
rukama. No on je djelovao i na tolike mlade izvan 
sjemeništa, osobito svojim životopisom Petra Bar- 
barića, koji je za tadašnje doba bio pisan jezikom 
što je osvajao. Knjiga je u isto vrijeme izišla na 
njemačkom i hrvatskom jeziku i veoma se proši- 
rila, a bila je prevedena i na talijanski, mađarski, 
slovenski i češki jezik. Nije rijetkost da za tim ži- 
votopisom netko još i danas posegne, kao glaso- 
viti pisac iz isusovačkog kolegija pisaca u Rimu 
»La Civilta Cattolica«, otac Domenico Mondrone. 

Tko želi više doznati o odnosu oca Puntigama 
prema Petru Barbariću, neka samo čita Barbariće- 
ve životopise i ostale spise što su o njemu do sada 
objavljeni. O tome sam do sada u više navrata pi- 
sao, pa se ne želim ponavljati. Spominjem samo 
jedno: da nije bilo oca Puntigama, možda bi Pe- 
tar Barbarić pao posve u zaborav. A ovako zahva- 
ljujući njemu, možda ćemo ga jednom slaviti i na 

oltarima. On nam je prvim životopisom Petra Bar- 
barića oteo zaboravu toga našega velikana duha, 
koji je mnogima služio kao uzor vjernosti u zva- 
nju, vjernosti u malim svagdašnjim dužnostima. 

Otac Puntigam je bio duša i organizator velike 
i svečane posvete hrvatske mladeži god. 1900. na 
početku ovoga našega stoljeća Presvetom Srcu Isu- 
sovu. Jedan njegov tadašnji travnički gojenac, Pe- 
tar Perica, kasnije isusovac, ispjevao je za tu zgodu 
pjesmu posvetnicu »Do nebesa nek se ori«, koja je 
sve do danas ostala najraširenija crkvena pučka 
popijevka..Sam Puntigam je o posvetnom slavlju 
hrvatske mladeži god. 1900. napisao i objavio spo- 
men-knjigu, punu dragocjenih podataka o tome 
događaju. 

Ljubav i oduševljenje prema Kristu otac Punti- 
gam želio je očitovati i jednim spomenikom. Zato 
je na jednoj uzvisini u travničkoj okolici dao po- 
dignuti visoki križ, koji je bio veoma svečano bla- 
goslovljen. To je za neke uskogrudne krugove ta- 
dašnje Bosne, višenacionalne i višekonfesionalne 
zemlje bio izazov, pa su tražili od austrijskih vlasti 
da se otac Puntigam ukloni iz Bosne. I tako je on 
u punom muževnom zamahu svojih poslova morao 
ostaviti Bosnu i poći u Beč. 

Bio je to za njega pravi glavosijek. U takvoj 
tjeskobi, kad ljudska riječ pruža slabu utjehu, jed- 
nog je dana šetao u parku, u Kalksburgu kod Beča, 
te opazio puža kako lagano puže preko puta, uzeo 
ga je u ruku te ga lagano postavio na travu. Tada 
mu je nenadano došla ova misao: »Gledaj, baš tako 
si i ti u Božjoj ruci. Bog je uništio sve tvoje pla- 
nove, ali kao što sam ja sada uzeo ovu životinjicu 

i oprezno je postavio na travu, tako i još bolje Bog 
bdije nada mnom.« I odmah ga je prošla sva po- 
tištenost, a on je u potpunom miru svu svoju bu- 
dućnost s pouzdanjem stavio u očinsku Božju Pro- 
vidnost. 

Njegova nada i pouzdanje ne bijahu varavi. Go- 
spodin je odredio da on opet bude pozvan u nje- 
govu predragu Bosnu, no taj put kao profesor teo- 
logije u Nadbiskupsko bogoslovno sjemenište u 
Sarajevo. To je kao centar Bosne bilo još priklad- 
nije mjesto za njegovu djelatnost na dobro mladeži 
iz cijele zemlje. To je razdoblje Puntigamova živo- 
ta Innerkofler označio kao »Hochbliite«, a što znači 
cvat. 

Puntigamu je više od svega drugoga bilo stalo 
do duša, a osobito do duša mladih. On je bio svom 
dušom svećenik i samo svećenik i zato je takav 
stav posve naravan. Današnji papa Ivan Pavao II. 
u svojim pismima, nagovorima svećenicima nepre- 
stano baš to ponavlja: »La Chiesa vi vuole preti e 
niente altro che pretil« — Crkva hoće da budete 
svećenici i ništa drugo nego svećenici. Taj je ideal 
otac Puntigam u svom svećeničkom životu trajno 
i na odličan način ostvarivao. To svjedoči sav nje- 
gov apostolski rad, svi njegovi ostvareni i neostva- 
reni pothvati. U takvome je duhu odgajao travni- 
čke sjemeništarce i sarajevske bogoslove i zato ni- 
je čudo da je kao odgojitelj odgojio čitav niz mar- 
kanitnih svećeničkih ličnosti. 

Uz rad na sarajevskoj Bogosloviji o. Puntigam 
je odmah počeo okupljati po Sarajevu đake i šegr- 
te te za njih osnovao živu i aktivnu Marijinu kon- 
gregaciju sa zadatkom da im pomogne u izgrađiva- 

nju vlastite ličnosti, u produbljivanju kršćanskoga 
života, u osposobljavanju za apostolat. Za svoje 
kongreganiste kao dalekovidni vođa mladeži stvo- 
rio je prikladan dom, mjesto okupljanja mladih. 
Tu se s njima redovito sastajao, posvećujući im 
svoje vrijeme, šaleći se s njima, igrajući i pjevaju- 
ći, no držao bi im i veoma zanimljiva predavanja, 
nagovore što su mlade zahvaćali u srce, a s mno- 
gima je od njih često razgovarao u četiri oba, rje- 
šavajući njihove probleme, dajući im mudre i ko- 
risne savjete. 

Da bi svoje mlade pridobio za često primanje 
svete pričesti, pobrinuo se i zato da bi odmah mogli 
dobiti i doručak. To je tada kad se pričešćivalo sa- 
mo prije podne i kad se morao prije pričesti od 
ponoći održavati najstroži euharistijski post, za đa- 
ke i šegrte koji su morali odmah u školu ili na po- 
sao, bilo važno. Iz toga je nastala i menza sv. An- 
tuna, koja je za đake i šegrte pribavljala besplatnu 
prehranu. Za taj svoj socijalni pothvat, kojega su 
blagodati uživali toliki siromašni učenici, 0. Punti- 
gam je imao veliki broj dobrotvora, koji su ga zdu- 
šno i velikodušno novčano pomagali. Tako mu je 
redovito davao novčane priloge i jedan sarajevski 
Židov. Na taj je način Puntigam dolazio u dodir s 
tolikima, što nije ostalo bez blagotvornog utjecaja. 
Iz njegova se rada kao samo od sebe razvilo veliko 
djelo socijalne skrbi za mladež i bosanski puk. U 
povezanosti s tadašnjim aristokratskim krugovima 
Austrijske Monarhije on je stvorio udruženje »Hil- 
fsaktion fiir Bosnien« — bila je to pomoć za po- 
stupni razvoj tada veoma nerazvijene i zaostale 
Bosne. Može se danas o tome misliti i piskarati što 
se hoće, sigurno je to da je otac Puntigam želio na- 

šemu narodu, pogotovo mladeži u Bosni, samo do- 
bro i da je to konkretnim djelima socijalne skrbi 
i dokazao. Onda nije čudo da je njegovim radom 
u Sarajevu porastao ugled Katoličke Crkve i kod 
nekatolika, 

On je za tadašnju prilično siromašnu Katoli- 
čku Crkvu u Bosni prosio tako reći po cijelom ka- 
toličkom svijetu. Za mnoge je župe, kapele i sa- 
mostane skupljao potrebne crkvene predmete. 
Prostoriju u kojoj se sakupljeno privremeno ču- 
valo nazvao je »riznicom siromašnog Spasitelja«. 
U Bosni se tad govorilo: »Idite k patru Punti- 
gamu!« . 

Uz taj svestrani rad 0. Puntigam je još uvijek 
pronalazio vremena i za pisanje. Svojim knjižica- 
ma, člancima po časopisima, bio je njegov apo- 
stolat među mladeži u Bosni poznat po cijelom ka- 
toličkom svijetu. On je, naime, mnogo pisao i na 
njemačkom, što je bilo pristupačno daleko većoj 
čitalačkoj publici. 

Mnogo je i putovao, nastupao, držao predava- 
nja. Tako je na Marijanskom kongresu god. 1910. 
u Salzburgu održao izvanredno snažan govor, da 
su svi sudionici Kongresa samo. o Bosni govorili, 
a jedna je učiteljica Slovenka odmah sa šeširom u 
ruci pošla od osobe do osobe te za pothvate oca 
Puntigama sakupila svotu od 700 kruna. 


Križ, što ga je otac Puntigam podigao u trav- 
ničkoj okolici, razvio se u pravu Kalvariju s kri- 
žnim putem te ono mjesto postade neko malo pro- 
štenište na čast Muke Isusove. Sve to govori o 
onome »magis« — više — iz knjižice Duhovnih 
vježbi sv. Ignacija, kojim je o. Puntigam kao pra- 

vi Ignacijev sin skroz-naskroz bio prožet i koji 
ga sve do posljednjega daha nije puštao na miru. 
On se poput sv. Pavla i tolikih apostolskih duša 
za Kristovu stvar zalagao i opet preobilno zauzi- 
mao, da to izrazim baš Pavlovim rječnikom. 

O. Puntigam je planirao u Sarajevu sagraditi 
jednu veliku crkvu, a kraj nje velik dom za mla- 
dež s dvoranama za predavanja, za studij, za kino 
te jedan centar za pučko obrazovanje. Sve je to 
planirao u vihoru I. svjetskog rata. Zadivljuje 
kako je za svoje vrijeme bio moderan, gotovo bih 
se usudio reći da je u sebi imao neke sličnosti u 
Pilaniranju velikih pothvata s Maksimilijanom 
Kolbeom. Za taj je plan pridobio u Beču mnoge 
prijatelje i zagovornike. Čak mu je u prilog nje- 
gova fonda austrijska pošta tiskala posebne po- 
štanske marke, a prihod od prodaje tih maraka 
išao.je vcu Puntigamu. Njegov originalni propa- 
gandni plakat »Ziegelbogen« — luk opek4 — obi- 
šao je cijelu Evropu, pa i Ameriku. Dakako da je 
ishod I. svjetskog rata god. 1918. uništio čitavo 
djelo oca Puntigama. On se tada privremeno opet 
vratio u Beč, u isusovački kolegij u Kalksburg. 

Nakon kratkog vremena bio je od poglavara 
opet poslan u Hrvatsku i to ovaj put u Split, u ta- 
mošnju isusovačku rezidenciju na Manušu. Ondje 
je radio god. 1919. i 1920. i to, jasno, među mla- 
dima, koje okupljaše u Kongregaciji i u Orato- 
riju. U posve novo nastalim prilikama nije se više 
snalazio, pa je zamolio poglavare da se vrati u 
Austriju. Isusovački bečki provincijal, otac Leifert, 
uslišao mu je molbu izjavivši: »Meni je potrebno 
još deset Puntigama.« I tako se otac Puntigam de- 
finitivno vratio u svoju domovinu, ne zaboraviv- 

ši nikad onu zemlju kojoj je poklonio svoje naj- 
ljepše godine, svoj zanos, svoju ljubav, svoje vri- 
jeme, svoje talente, svoj dragocjeni rad. Nije je- 
dini isusovac koji je doživio i ono što je bilo teško 
i bolno. 

Došavši u ljetu god. 1920. u Beč, bio je odre- 
đen za redovničku zajednicu uz crkvu sv. Petra 
Kanizija. I to bijaše posljednja postaja njegova ži- 
vota. Imao je tada 61 godinu, no nakon onako ne- 
umornog rada bio je već prilično iscrpljen. U be- 
čkoj rezidenciji uz pastoralni rad vodio je i dvije 
dječje Kongregacije. No tada je iskreno priznao: 
»Da se može posvetiti mladeži, valja biti zdrav i 
svjež. Jedanput dolazi vrijeme kad čovjek za to 
više nema snage.« 

Pa ipak baš u toj dobi, u jesen njegova života, 
dušu je oca Puntigama zaokupljala jedna velika 
misao: Valjalo bi sve narode okupiti i ujediniti oko 
Isusa Kralja u svetohraništu. Svi.bi narodi morali 
postati jedno u Kristu. Da bi to i ostvario, otac 
Puntigam je tada oko sebe okupio čitavu vojsku 
molitelja, koja će se boriti za Srce Isusovo u sve- 
tohraništu. I tako je on osnovao onaj glasoviti 
»Eucharistischer Vo&lkerbund« — Euharistijski sa- 
vez narod4, koji se veoma brzo popeo na 50.000 
članova. Innerkofler kaže o tome: »Sam Bog zna 
koliko je time učinio dobra dušama. Na djelu oči- 
to bijaše Božji blagoslov. Tražitelji Boga obraćali 
su se za savjet i pomoć ocu Puntigamu, da im on 
pokaže put prema istini. A on je to činio od srca 
rado. I kad je bilo potrebno, pomagao im jeiu 
vremenitim potrebama.« 

Neumorni je otac Puntigam u Beču uz pasto- 
ralni rad, uz vodstvo Kongregacija i Euharistij- 

skog saveza narod& našao vremena još i za pisa- 
nje, opet se — i to u još većoj mjeri — bavio apo- 
stolatom pera. On nije bio pisac po zvanju ili pri- 
rodnoj sklonosti. Ali je postao duhovni pisac iz 
svojih apostolskih pobuda, koje su ga tjerale da i 
preko tog sredstva djeluje za proširenje Kristova 
kraljevstva. Njegova je riječ bila jasna i jedno- 
stavna, no jer je proizlazila iz jednog velikog ljud- 
skog srca, osvajala je mnoge, stekla je mnogo či- 
talaca, prijatelja, a njegove knjige mnogo dobro- 
tvora. Zato je običavao govoriti: »Novca mi ni- 
kad ne manjka.« On je znao otvoriti ne samo srca, 
nego i novčanike, a novac je išao za ostvarenje 
njegovih velikih planova. 

Još u svojim mladim godinama 0. Puntigam je 
pokrenuo vlastiti listić »Die Stimmen aus Bosni- 
en« (Glas iz Bosne). Bio je to originalan i zanim- 
ljiv list, koji se popeo na nakladu od 10.000 pri- 
mjeraka. Nakon rata taj je list prekrstio u »Bal- 
zanstimmen« (Glas Balkana), a svrha mu je tada 
bila ekumenska, rad na kršćanskom jedinstvu, jer 
je na Balkanu velik dio kršćana pravoslavne vje- 
re, koji žive odijeljeni od Katoličke Crkve. Pokre- 
nuo je i časopis »Der Eucharistische Včlkerbund«, 
koji je uz onu glavnu ideju služio i pokretu obra- 
ćenika, a izlazio je 12 puta na godinu. 

»Uz svoju djelatnost kao suradnik raznih li- 
stova te uz izdavanje vlastitog časopisa tjerala ga 
je ljubav prema narodu i mladeži i na razne dru- 
ge spisateljske radove. Njegova prva knjižica opi- 
sala je životni lik jednoga idealnog travničkog đa- 
ka; ona nosi naslov: "Peter Barbarić, ein Studen- 
tenideal'. Iz te su knjige na tisuće đaka zadobili 
ljubav prema čistoći i oduševljenje za visoke ži- 

votne ideale«, piše Adolf Innerkofler, a mislim 
da to u potpunosti odgovara stvarnosti. Svoje sam 
mišljenje o tome stekao na temelju tolikih svje- 
dočanstava i zapisa u dokumentima za beatifika- 
ciju Petra Barbarića. 

S ništa manjim oduševljenjem bila je primlje- 
na i druga Puntigamova oveća knjižica »Kroz olu- 
je mladosti«, izdana na njemačkom te prevedena 
i na hrvatski jezik. Iskusni odgojitelj mladeži go- 
vori u njoj tako uvjerljivo i toplo i lijepo o bla- 
goslovu kreposti mladenačke čistoće, da je zaslu- 
žio priznanje mnogih pastoralnih radnika i odgo- 
jitelja. I ta je knjiga među mladima učinila mno- 
go dobra. Iz nje na svakoj stranici govori prija- 
telj mladeži, koji joj svojski želi pomoći u njezi- 
nim proljetnim olujama. 

Svoje duhovno-religiozne članke, što ih je već 
prije objavio po raznim glasnicima, Puntigam je 
sakupio zajedno te objavio u knjizi »Der Wandel 
zu Gott« (Obraćenje Bogu). 

Uz to je izdao još nekoliko manjih knjižica, ko- 
je su također bile veoma proširene. Tako npr. 
»Klein Peter, ein Apostel der Kinderkommunion« 
(Mali Perica, apostol dječje pričesti). Ta je knji- 
žica izišla u nakladi od 150.000 primjeraka. Izišla 
je i u hrvatskom prijevodu. Zatim životopis dje- 
čaka: »Vitus, eine Friihlingsblume Gottes« (Vid, 
proljetni Božji cvijet), a u hrvatskom prijevodu 
»Živko, dijete Euharistije« — koja je kasnije izišla 
pod naslovom »Eine Kindesseele« (Jedna dječja 
duša). Ta je knjižica prva njemačko jezično podru- 
čje upoznala s dječakom Guidom de Fontgallant. 
Započeo je i izdavanjem zbirke »Neue Konver- 

titenbilder« (Novi likovi obraćenika) izdavši prvi 
sveščić, a kasnije su izdana još 4 od 32 do 64 stra- 
nice. Svi su ti spisi izišli u Nakladi »Fahne Ma- 
riens«. 

Nalazeći se već u danima svoje bolesti, otac 
Puntigam je pisao svoje memoare »Lebenserinne- 
rungen«, u kojima je neusiljeno opisao radosti i 
žalosti, planove i djela svoga života, svojih 66 na- 
dasve plodnih i stvaralačkih godina. Koliko mi je 
poznato, taj »opširni rukopis koji se čita neobično 
napeto i uzbudljivo« — kako kaže Innerkofler — 
nije bio tiskan. Ako je negdje sačuvan, mogao bi 
odlično poslužiti za jedan opširniji kritički Pun- 
tigamov životopis. 

Posljednje djelo što ga je 0. Puntigam već te- 
ško bolestan pisao, bile su njegove duhovne vje- 
žbe za mlade. Uz teške tjelesne patnje diktirao ih 
je u pero svome vjernom tajniku, g. Frey-u. Dje- 
lo je tiskano pod naslovom »Exerzitien fiir Laien« 
(Duhovne vježbe za laike) u poznatoj nakladi Fe- 
lizian Rauch, Innsbruck. Prevedeno je i na hrvat- 
ski, ali je ostalo u rukopisu. Šteta! I iz tog djela 
u svakom retku više od samih riječi govori onaj 
duh i ona ljubav apostola mladeži, čija je živa ri- 
ječ znala biti još življa i toplija od one pisane. 

Prije nego prijeđemo na opisivanje smrti oca 
Puntigama, želimo ga prikazati još i kao čovjeka 
duboke i proživljene pobožnosti, koja je prožimala | 
čitav njegov unutrašnji i vanjski život. U sredi- 
štu njegova života stajao je božanski Spasitelj 
Isus Krist sa svojom bezgraničnom ljubavlju, sa 
svojim Srcem, koje želi zagrliti sve ljude. Jedna 
je iskra iz tog žarkog ognjišta ljubavi Srca Isu- 

sova pala i u srce oca Puntigama te ga ražarila 
u ljubavi prema čovjeku, a osobito mladeži. Da je 
on dočekao encikliku Ivana Pavla II. »Otkupitelj 
čovjeka«, koliko bi mu ona govorila! On joj je 
svojom pobožnošću, svojim duhom, svojim apo- 
stolskim radom za čovjeka nekako prethodio. 

Poput današnjega Pape, iz čijeg je srca izišla 
enciklika »Otkupitelj čovjeka«, otac Puntigam je 
isto tako kao i on djetinjim srcem štovao Majku 
Božju i širio njezinu slavu, osobito osnivajući i 
vodeći Marijine kongregacije. On je bio pravi apo- 
stol cvatućih Marijinih kongregacija, on je veo- 
ma brzo uočio njihovu veliku odgojnu vrijednost, 
one su mu bile odlično apostolsko sredstvo za od- 
goj, izgradnju i pravilno usmjerenje mladeži. Tu 
je mladež oduševljavao za čarobnu ljepotu Bez- 
grešne, pokazujući na njezinu primjeru divotu i 
ljepotu čistoga naraštaja. On, koji je bio seljački 
sin, uzrastao uz zelena, cvjetna polja Štajerske, 
kad nije bilo još onoga što mi danas nazivamo eko- 
loškim problemom, zagađenošću okoline, razumio 
je dobro ljepotu ljiljana u polju, ruža u vrtu, lje- 
potu netaknute, djevičanske prirode, koja je kra- 
san simbol ljepote, čistoće srca, nevinosti ljudskih 
očiju. On, zaljubljenik ljepote, nije mogao ne biti 
kao pravi Božji trubadur i zaljubljenik One koja 
je sva čista, sva lijepa, sva netaknuta, Bezgrešna 
Djevica i Majka, pravo utjelovljenje ljepote i ne- 
vinosti. 

Ljubav prema Srcu Isusovu, ljubav prema Go- 
spi bijahu dva vrela koja su neprestano natapala 
Puntigamov duhovni život, čineći ga neobično plo- 
dnim. Iz tih je izvora crpio uvijek novu snagu za 

rad, crpio jakost u poteškoćama, neuspjesima i 
glavosjecima, crpio nadu kad je izgledalo sve bez- 
nadno, crpio onaj neuništivi životni polet, crpio 
onu požrtvovnost kojom se nesebično drugima da- 
vao. Innerkofler piše o njemu: »Nikada ga nitko 
nije vidio žalosna ili neraspoložena, nikad nestrp- 
ljiva ili nabusita. Ta vedrina i srdačnost njegove 
ćudi bijahu odsjev Božjega mira u njegovoj duši.« 
A taj se mir, možemo mirne duše reći, izlijevao 
u njegovu dušu iz Božjega Srca preko Majke Ma- 
rije. I zato nije čudo da su dva posljednja dana 
njegova života bila prvi petak i prva subota u 
mjesecu, 3. i 4. rujna 1926. godine. Na Gospinu 
prvu subotu, 4. rujna 1926. godine, zaklopio je svo- 
je umorne i od bolesti ispaćene oči te pošao u za- 
grljaj dvaju srdaca: Isusova i Marijina, koja je u 
životu tako žarko ljubio. 

Kako je u zemaljskome životu Isusu i Mariji 
bio najbliži sv. Josip, posve je razumljivo da je 
jedan duboko pobožan pater Puntigam bio i velik 
pobožnik sv. Josipa. Njemu je naročito preporu- 
čivao svoje velike apostolske pothvate. U poseb- 
noj je bilježnici bilježio svoje preporuke sv. Jo- 
sipu i svoja uslišanja što ih je zadobio po njegovu 
zagovoru. Ima ih među njima i takvih koja grani- 
če s čudom. On je jednostavnošću djeteta i s ne- 
ograničenim predanjem i pouzdanjem sv. Josipu, 
glavaru svete Obitelji, sve svoje brige izručivao, 
kao što je to prije njega činila i jedna sv. Tere- 
zija Avilska i zato velik dio njegovih ostvarenih 
pothvata valja zahvaliti zagovoru svetoga Josipa. 


Od svetaca otac Puntigam je još naročito što- 
vao sv. Malu Tereziju. Dajmo riječ njemu samo- 

me, neka nam o tome nešto ispripovjedi. »Zapo- 
čeo sam 83. prosinca 1925. devetnicu Maloj Tereziji 
s molbom da mi odozgor baci jednu malu ružu, 
tj. isprosi jednu milost, koju baš ona drži da će 
mi biti naročito važna i korisna. Molio sam dnev- 
no na tu nakanu 24 Slava Ocu u čast Presvetom 
Trojstvu, a kao zahvalnost za sve milosti koje od 
Trojedinoga Boga kroz njezine 24 godine života 
bijahu dane njoj samoj. Bio sam veoma znatiže- 
ljan hoće li mi Svetica zaista izmoliti tu milost. 
Stoga sam je zamolio, ako to nije nedolično, neka 
mi za to dadne jedan znak. Smatrat ću takvim 
znakom ako mi po nekome za vrijeme devetnice 
pošalje jednu svježu rascvalu ružu. Bio sam ve- 
oma znatiželjan hoće li mi dati takav znak. I 
stvarno, treći dan devetnice došla mi je jedna do- 
bra duša iz ureda Euharistijskog saveza naroda te 
mi donijela čudesno lijepu, s dugačkom stapkom 
crvenu ružu. Moje iznenađenje bijaše veliko. 

Upitao sam: Kako ste došli na to da mi do- 
nesete ružu? Gospođica je odgovorila: 'Imala sam 
rođendan te sam na dar primila ruža i tada mi je 
došla namisao da i vama jednu od njih donesem. 
Vas će to, sigurno, obradovati. 

Može to biti slučaj, ali još nikad mi inače ni- 
tko nije donio ma i jednu jedinu ružu, i to još u 
zimi za vrijeme dubokog snijega i 10 stupnjeva 
hladnoće.« — Lijepo molim svoje čitatelje da taj 
događaj ne mjere današnjom sveopćom  raspro- 
stranjenošću staklenika s centralnim grijanjem. 
Čime, dakako, ne želim nijekati da su se i god. 
1925. i u zimi uzgajale ruže, no ne u tolikoj mjeri 
kao danas. 

I otac Puntigam nastavlja svoje pripovijeda- 
nje: »Jelom dolazi do teka. 24. prosinca započeo 
sam novu devetnicu moleći za dvije milosti. Za 
prvu nisam želio nikakav znak, jer sam uslišanje 
mogao pipati; ali za drugu milost. Ovaj put sam 
kao znak predložio bijelu ružu; o tome nitko ni- 
šta nije znao. I gle! Četvrti dan dođe mi k postelji 
sestra bolničarka Živka s bijelom ružom u ruci 
govoreći; "To je nešto od Male Terezije, ona vas 
mnogo pozdravlja. Radosno začuđen upitao sam: 
Ali otkuda nosite tu malu ružu? Sestra je odgo- 
vorila: 'Bila sam u kapelici gdje je izložen i urešen 
kip Male Svetice. Posve protivno svom običaju 
došla sam k oltariću i gle opazih kako je s oltara 
pala ruža. Htjela sam je opet natrag gore posta- 
viti, no nisam znala kamo, pa mi je došla misao 
da je vama donesem!" — Tako mi je sveta Mala 
Terezija sama sa svog oltara dala željeni znak. Ni- 
je li to dražesno? Moglo bi se reći slučajno; no 
ja utemeljeno mislim da mi je Mala Svetica dala 
stvaran znak one milosti koju mi je izmolila.« Slu- 
šajući to pripovijedanje samoga oca Puntigama, 
možemo reći da su sveci uvijek jednostavni kao 
djeca. Takva je bila sama sveta Mala Terezija, 
koju je on tako štovao, takvi su bili svi oni koji 
su prihvatili Isusovu poruku da pred Bogom bu- 
demo kao djeca. 

U zadnjih pet godina života Gospodin nije slao 
ocu Puntigamu samo ruže, nego i trnje. Zahva- 
tila ga je veoma teška bolest: jedna vrsta raka 
na žlijezdama, koja mu je zadala mnogo boli, te- 
ških dana i neprospavanih noći. Šest puta je mo- 
rao biti podvrgnut operaciji; a nakon toga su se 
ponovno javljale teške boli. 

Kaže naša poslovica: »Na muci se poznaju ju- 
naci!« Tako se i u patnji pokazala sva ona unu- 
trašnja izgrađenost i snaga duha oca Puntigama, 
koji je predan Gospodinu hrabro nosio svoj križ. 
Unatoč patnji bijaše vedar i Bogu posve predan. 
I zato se u njegovoj blizini svatko dobro osjećao. 

Nalazeći se u teškim patnjama, diktirao je u 
pero svoje posljednje nagovore »Exerzitien fiir die 
ma&nliche Jugend« (Duhovne vježbe za mušku 
mladež). Knjiga je kasnije tiskana pod naslovom 
»Exerzitien fiir di Laien«, a sadrži 27 predavanja 
za duhovne vježbe, naročito prikladnih za mla- 
dež. Ima 158 stranica. Rukopis je sam odnio ocu 
provincijalu rekavši mu: »Donosim vam svoju po- 
sljednju knjigu.« Otac provincijal smiješeći se 
odvratio mu je: »O, vama će već opet nešto pa- 
sti na pamet.« A njemu će na to otac Puntigam: 
»Ne, ne, sada više neću pisatil« Tako je i bilo. 

On je već po deveti put morao poći u bolnicu 
sestara franjevki, u Hartmannovoj ulici u Beču. 
Otac Werner je ovako opisao taj događaj: »Nikad 
neću zaboraviti kako se oprostio od isusovačke ku- 
će 'Canisiushaus'. Duboko pognut, zbog velikih boli 
upravo svinut, zadnjih se mjeseci neprestano po 
kući povlačio. Sada je stajao preda mnom posve 
malen, sa šeširom, štapom i kaputom. Tek što smo 
izišli iz sobe i vrata iza sebe zatvorili, on se. us- 
pravio, štap podigao u vis te počeo pjevati, samo 
da bi od nas otjerao žalost. Pjevao je pjesmu: 
*Kako se lijepo živi, tiha kućo... ! 

U bolnici je rekao sestrama da je sada više 
živ neće ostaviti. A kad bude došla smrt, onda 
neka mu pjevaju "Te Deum' i jednu poznatu ma- 

rijansku pjesmu "Mariju ljubiti'. Mogu mu u ruku 
staviti i onu bijelu ružu, što mu je prošloga pro- 
sinca poslala sveta Mala Terezija. 

Otac Puntigam je zadnji put došao u bolnicu 
10. kolovoza 1926. Stalne groznice tako su ga osla- 
bile da bi samo noću malo živnuo. Sakramente 
umirućih primio je 25. kolovoza. 


Došao je napokon i 4. rujna 1926. Bila je su- 
bota. Oko podneva donijeli su mu od papinskog 
nuncija apostolski blagoslov, a on već na umoru 
dugim stiskom ruke izrazio je svoju zahvalnost. 
Oko 3 sata poslije podne sestre su mu otpjevale 
pjesmu 'Mariju ljubiti. On je samo zahvalno gle- 
dao. Oko pola pet započeše molitvama za umiruće, 
a onda je došla na red pjesma 'Te Deum'. Kod 
treće kitice umirući je digao ruku, u kojoj je dr- 
žao ružu sv. Terezije, zatim ju je spustio na srce. 
I sada je došlo ono posljednje: suza na oko, izdi- 
saj i o. Puntigam je izdahnuo dušu« — završava 
0. Werner opisivanjem njegove smrti, 

Otac Antun Puntigam, apostol mladeži, je umro. 
»Svaki je dan dobar da se rodimo i da umremo« 
rekao je jednom papa Ivan XXIII. Četvrti rujna 
1926. godine bio je isto tako. Bio je to dobar dan 
da otac Puntigam umre, a netko drugi da se rodi. 


Dr. RUDOLF ECKERT 
(1889—1915.) 


Mahnićev katolički pokret dao je divnih mla- 
dih apostola koji su svojim životom i radom zaista 


bili pravi duhovni velikani, a među njima posebno 

mladi pravnik i novinar dr. Rudolf Eckert. Vri- 
jedno je upoznati ga pa uvrštavamo u našu zbirku 
duhovnih velikana ovaj prikaz što ga je ljubazno 
napisao prof. Radovan Grgec. 


Raspoloženje hrvatske katoličke javnosti nakon 
smrti dr. Rudolfa Eckerta, koji je umro navršivši 
tek dvadeset i šest godina života, izrazio je Milan 
Pavelić u pjesmi »Dragulj«, objavljenoj u časopisu 
»Luč«. U njoj čitamo i ove stihove: 


Sve želje naše uzalud su bile, 
Gromove snijuć mi smo mučno spali, 
U bolnici su sestre suze lile, 

A treći pijetli zoru zvali, i 

Kad skonča put mu i Kalvarija 

I usnu s klikom: Isus, Marija... 


Dr. Rudolf Eckert umro je kao žrtva prvoga 
svjetskog rata (pošto je zbog bolesti bio otpušten 
iz vojske) 12. III. 1915. u riječkoj bolnici. Kad je 
osjetio da mu se približuje smrtni čas, rekao je pri- 
sutnoj sestri: »Molite, ja ću umrijeti!« I odmah na- 
kon toga umro je s riječima koje navodi u svojoj 
pjesmi Milan Pavelić, hrvatski katolički pjesnik, 
koji je kasnije i dr. Ivanu Merzu posvetio poznatu 
pjesmu »Lovac Srca Isusova«. 

Zaista, možemo biti ponosni i Bogu zahvalni što 
su početkom ovog stoljeća među nama živjela dva 
intelektualca, koji su, tako reći u cvijetu mladosti, 
umrli na glasu svetosti. Kao i Merz odlikovao se 
Eckert evanđeoskim siromaštvom, poniznošću i po- 
božnošću u osobnom životu te požrtvovnošću i hra- 
brošću u borbi za unošenje kršćanskih vrijednosti 
u javni život, dakle upravo onim vrlinama koje 

moraju biti pred očima i današnjim katoličkim la- 
icima ako žele da nakon Drugoga vatikanskog kon- 
cila u vršenju svojih kršćanskih i staleških dužno- 
sti budu doista zreli i ravnopravni članovi naroda 
Božjega, tj. Crkve. Kao i Merz bio je Eckert pravi 
»hrvatski rodoljub s njemačkim prezimenom«. To 
je i naslov knjige koju je pred dvadesetak godina 
o životu i radu dr. Rudolfa Eckerta napisao nje- 
gov prijatelj i suborac prof. Petar Grgec kao dio 
ciklusa »Svjetovnjaci u hrvatskom katoličkom po- 
kretu« (u rukopisu). 


O Eckertovoj pobožnosti, duhovnosti i veliko- 
dušnosti dali su posebno svjedočanstvo njegovi is- 
povjednici, kao što je bio isusovac p. Petar Bock, 
njegovi katehete u srednjoj školi, voditelji Mari- 
jine kongregacije kojoj je Rudolf pripadao i riječki 
kapucini koji su ga primili u Treći red sv. Franje. 
Iako je Eckert živio vrlo kratko, svi se slažu s miš- 
ljenjem da ga možemo ubrojiti u najistaknutije pr- 
vake hrvatskoga katoličkog pokreta i u velikane 
našega duhovnog života. 


Rodio se 27. II. 1889. u Travniku, gdje je zapo- 
čeo osnovno školovanje, koje je završio u Stocu, 
kamo mu je otac po potrebi službe bio premješten. 
Gimnaziju je završio u Sarajevu, gdje je upoznao 
svojega kasnijeg velikog prijatelja Petra Rogulju, 
najistaknutiju ličnost pokreta. Neko je vrijeme stu- 
dirao u Pragu, u Miinchen-Gladbachu (danas M&n- 
chen-Gladbach) i u Louvainu, a diplomirao je i 
doktorirao u Zagrebu s odlikom iz svih predmeta, 
za što je dobio priznanje »sub auspiciis regis«. Kad 
je Eckert položio zadnji rigoroz, dekan Pravnoga 
fakulteta dr. Andrassy čestitao mu je u ime ispitne 

komisije rekavši da dotad nitko u Zagrebu nije 
na ispitu pokazao toliko znanja i stručne spreme 
kao Rudolf Eckert. 


Poznat je Eckertov rad »Determinizam i inde- 
terminizam u kriminalistici«. Bavio se naročito so- 
cijalnom naukom i bio urednik »Luči« za društve- 
na pitanja. Predsjednik »Domagoja« postao je 
1910., a zatim je bio član Seniorata, koji je bio vod- 
stvo katoličkog pokreta. Svega sebe dao je u radu 
za katolički pokret. Bio je poznati predavač koji 
se isticao mirnoćom i staloženošću izlaganja. Sura- 
đivao je i u Mahnićevoj »Hrvatskoj Straži« i u je- 
ronimskoj »Danici«, Nakon završenog fakulteta od- 
bio je sveučilišnu karijeru i postao glavni urednik 
»Riječkih novina«. 1911. umrli su mu otac i majka, 
koju je nježno ljubio i prije smrti uzeo k sebi. 1913. 
mobiliziran je Eckert kao vojni dobrovoljac. Prije 
smrti bio je zbog bolesti dva puta superarbitriran 
(oslobođen vojne službe). Grob mu se nalazi na 
Trsatu. 


Teško je bilo naći čovjeka koji je uz sve javne 
dužnosti posvetio toliko brige i pažnje svojim naj- 
bližima, svojem stručnom usavršavanju, izgradnji 
svoje osobne duhovnosti. Bio je Eckert primjer pot- 
punog kršćanina. Znao je da bez rodoljublja ne 
može biti pravoga kršćanskog humanizma. Svojoj 
domovini Hrvatskoj posvetio je nezaboravne stra- 
nice. Bio je protivnik Khuena i Cuvaja i osobiti 
poštovalac uspomene na Zrinske i Frankopane. Ži- 
vio je vrlo skromno, isticao se strpljivošću u pat- 
nji, revnošću u molitvi, karakternošću i svetošću 
života. Kao što je i živio, tako je i umro. Dao je 
primjer svim katoličkim vjernicima kako u svim 

vremenima, pa i onda kada im je otežan ili one- 
mogućen pristup u javni život, mogu savjesnim vr- 
šenjem staleških dužnosti, molitvom i žrtvom, ak- 
cijom i kontemplacijom prenositi Kristovu poruku 
svojim suvremenicima. 


Radovan Grgec 

POGOVOR 


Kad sam pisao pogovor prvom svesku ovoga 
niza »S duhovnim velikanima kroz Advent i Bo- 
Žić«, iznio sam podatak da je u velikoj zbirci »Bi- 
bliotheca Sanctorum« obrađeno 15.000 članaka, uz 
suradnju 500 suradnika. Tada sam, uz veliku ne- 
izvjesnost, u srcu gajio želju ne da sam učinim 
nešto slično, ali barem da za svaki dan u godini 
obradim pokojeg velikana duha. Prvi je svezak, ne 
mojom krivnjom, dugo ležao u rukopisu i čekao na 
tisak, što svakako baš nije bio poticaj za daljnje 
pisanje. Napokon je uz razne peripetije god. 1974. 
izišao iz tiska. Onda sam se u grčevitoj brzini, 
ispočetka uz veoma skromnu literaturu na raspo- 
laganju, dao na daljnje pisanje. I, eto, napokon 
sam uz Božju pomoć, obavljajući mnoge druge slu- 
žbe i poslove, uz malo slobodnog vremena i po- 
trebnog mira za pisanje, niz sretno priveo kraju. 
Velik poticaj na ustrajnost u započetom pothvatu 
davala su mi brojna pisma čitatelja. Hvala svima 
koji su mi pisali ili me usmeno na pisanje poticali. 
I oni u ovome dovršenom djelu imaju svoj udio. 

Stara je mudrost zabilježila da nitko nije sudac 
u vlastitom poslu. To vrijedi i za mene, pa stoga 
ne želim izricati sud o onome što sam napisao. 
Spominjem jedino da je u 12 svezaka obrađeno 
800 naslova, dakle, približno i toliki broj ličnosti, 
koje su zavrijedile da ih nikada ne zaboravimo. 

Neka je vječna hvala Božjoj Providnosti, koja je 
blago sve tako upravljala da je ovaj pothvat mo- 
gao biti ostvaren. Ako se još k tome duše njime 
na duhovno i ćudoredno izgrađivanje budu trajno 
koristile, onda će se uloženo vrijeme, trud i tro- 
škovi, zaista, isplatiti. Neka sve koji budu čitali 
ovu svetačku zbirku prati zagovor svetaca, bla- 
ženika, Božjih ugodnika u njoj opisanih! 

U Rimu, 12. prosinca 1979., na spomendan 

svete Ivane Franciske Fr&ćmyot de Chantal. 


Pisac 

ABECEDNI POPIS SVIH IMENA 


Ovdje su navedena imena svih osoba i blagdana 
koji se nalaze u 12 svezaka »S duhovnim velikani- 
ma«. Uz ime osobe ili blagdana prvi broj. označuje 
svezak, odnosno mjesec, a drugi stranicu. 


Abraham Jednostavni, 
SV., pust., 10 - 257 
Abraham, sv., pust. 
10 - 256 
Adalbert, sv., biskup 
4-1181 
Adam Mickiewicz 11 - 
245 
Adelhajda, sv., 2 - 60 
Adolf, sv., biskup, 2 - 114 
Agab, sv., prorok, 2 - 108 
Agapije, sv. 9 - 190 | 
Agata, sv., dj. i m. 
2-57 
Agaton, sv., papa 1 - 60 
Agneza, sv., (vidi Janja) 
Agneza od Montepulciana, 
sv. 4 - 157 
Agneza Praška, sv., (vidi 
Janja) 
Agrikola, sv., biskup, 
2 - 196 
Ahil, sv., muč. 5 - 138 
Akvila, sv., 7 - 113 
Albert Veliki, sv., biskup, 
ll - 143 
Albin, sv., biskup, 3 - 11 
Aleksandar Haleški, bl, 
8 - 246 


Aleksije, sv., 7 - 185 

Aleta, bl., 4 - 33 

Alfonz de Liguori, sv., 
8-11 

Alfonz Ratisbonne, 
5 - 76 

Alfonz Rodriguez, bl, 
muč., 11 - 

Alfons Rodriguez, sv., 
redovnik, 10 - 269 

Alix Le Clerc, bl., 5 - 60 

Alojzije Gonzaga, sv., 
6 - 199 

Alojzije Stepinac, zagr. 
nadb., 2 - 94 

Amando, sv., 2 - 66 

Ambrozije, sv., biskup, 
12 - T1 

Amfiloh, sv., muč., 3 -229 

Amos, Sv., prorok, 3 - 254 

Ana, sv., majka BI. Dj. 
Marije, 7 - 241 

Anna Katarina Emme- 
rick, 2 - 83 

Anastazije Solinski, sv., 
muč. 8 - 303 

Andrija, sv., apostol, 
11 - 269, 12 - 9. 

Andrija Beltrami, 
12 - 236 

Andrija Bobola, sv., 
muč., 5 - 170 

Andrija Corsini, biskup, 
2 - 54 

Andrija Hubert Fournet, 
sv., 5 - 148 

Anđela iz Foligna, bl, 

. 1-30 

Anđela Merici, sv. 
1 - 163 

Anđeli Čuvari, sv. 
10 - 38 

Angelo iz Acria, bli. 
10 - 267 

Antim, sv., biskup 
4 - 210 

Antonin, sv., biskup 
5 - 117 

Ante Antić, 8 - 29 '* 

Antun Baldinueci, bf? 
7-32 

Antun Bauer, nadb. 
zagr., 12 - 80 

Antun Marija Claret, 
sv., biskup, 10 - 245 

Antun Marija Gianelli, 
sv., biskup, 6 - 62 

Antun Marija Zaccaria, 
SV., 7 - 79 

Antun, sv., opat, 1.- 94 

Antun Padovanski, Sv., 
6 - 102 

Antun Puntigam, 9 - 41, 
11 - 318 

Anzelmo, sv., biskup, 
4 - 163 

Apolonija, sv., djevica, 
2-82 

Ardelio Della Bella, 

12 - 40 

Arkadije, sv., 1 - 69 

Arno, sv., 1 - 143 

Arnold, sv., 2 - 6 

Atanazije, sv., biskup, 
5-35 

August Czartoryski 
10 - 142 

August Klemens von Ga- 
len, biskup, 3 - 188 

Augustin, sv., biskup, 
8 - 338 

Augustin Bea, biskup, 
11 - 

Augustin Engleski, sv., 
5-277 

Augustin Kažotić, sv., 
biskup zagr. 8 - 27 

Avelin Ćepulić, 2 - 20 


B 


Bacho, sv., muč. 10 - 113 
Badnjak, 12 - 195 
Barbara, sv., dj. i muč. 
12 - 47 
Barnaba, sv., apostol 
6 - 90 
Bartol, sv., apostol, : 
8 - 266 A 
Bartolomej Holzhauser, 
5 - 220 
Bazilije Veliki, sv., 
biskup 1 - 15 
Beda Časni, sv., 5 - 251 
Benedikt, sv., opat, zašt. 
Evrope, 7 - 130 
Benedikt od Aniane, sv., 
2 - 102 
Benedikt XI., bl., papa, 
7 - 110 
Benedikt XII., bl., papa, 
4 - 201 





Benedikt XV., papa, 
1 - 129 
Benedikt Josip Labre, sv., 
4 - 129 
Benedikt Rogačić, 5 - 313 
Benjamin de Arriba y 
Castro, 3 - 55 
Berlinda, sv., djevica, 
2 - 33 
Bernard, sv., opat, 8 - 214 
Bernard od Mentone, sv., 
6 - 135 
Bernardica Soubirous, sv., 
djevica, 4 - 181 
Bernardin Realino, sv., 


7-25 
Bernardin Sienski, sv., 
5 - 215 


Berta, Sv., 7 - 67 
Bezgrešno Začeće BI. 
Dj. Marije, 12 - 83 
Bizancije, sv., muč., 
2 - 214 
Blagovijest, 3 - 207 
Blandina, sv., muč, 6 - 35 
Blaž, sv., biskup i muč,, 
2 - 26 
Bogojavljenje, 1 - 44 
Eogorodice Marije, sv., 
svetkovina, 1 - 9 
Bonaventura, sv., biskup- 
7 - 165 
Bonaventura iz Potenze, 
bl., 10 - 2583 
Bonifacije, sv., biskup i 
muč., 6 - 53 
Bonozije, sv., biskup, 
2 - 135 
Boris, sV., muč., 9 - 53 
Božić — Isusovo rođenje, 
12 - 201 


Brcko, sv., biskup, 
11-71. 
Brigita Švedska, sv., 
7 - 214 
Brno Džamanjić, 4 - 158 
Bruno, sv., 10 - 90 
Bruno iz Segnia, sv., 
biskup, 7 - 192 


C 


Camille Pouliot, 8 - 95 

Cassiodor, 3 - 245 

Cecilija, sv., dj. i muč., 
ll - 

Celestin I., sv., papa, 
4 - 43 

Celestin V., Sv., papa, 
5 - 205 

Celzo, sv., muč., 7 - 254 

Ces" re Baronio, 6 - 281 
“arije iz Nazianza, sv., 
3 - 59 

Charitas Pirkheimer, 
8 - 212 

Charles de Foucauld, 
12 - 19 

Ciprijan Lisica, 4 - 303 

Contardo Ferrini, bl. 
10 - 203 

Corrado Colfalonieri iz 
Piacenze, sv., 2 - 149 


Č 


Četrdeset mučenika, 
B - T1 


Ćć 


Ćiril Aleksandrijski, sv., 
biskup, 6 - 249 

Ćiril Jeruzalemski, sv., 
biskup, 3 - 143 

Čiril i Metodije, sv., slav. 
apost., 7 - 72 


D 


Damaščanski mučenici, 
7 - 125 
Damaz, sv., papa, 12 - 112 
Damjan i Kuzma, sv., 
muč., 9 - 221 
Damjan Josip de Veuster, 
4 - 122 
Danica Širola, 5 - 320, 
6 - 303 i 313, 7 - 289 
Danijel Aleksije Brotier, 
2 - 210 
Delfina, bl., udovica, 11 - 
254 
Demetrije, sv., muč., 
4 - 65 
Dionizije, sv., muč. 
10 - 116 
Dionizije Kartuzijanac, 
3-83 
Dobri Razbojnik, 3 - 211 
Dominik, sv., 8 - 67 
Dominik Cam, bl., muč., 
3 - 76. 
Dominik Savio, sv. 
3 - 67 ž 
Dominik Tuoc, bl., muč., 
4-23 
Donat, sv., muč., 2 - 134 
Donat Zadarski, sv., 
biskup, 2 - 186 
Duhovi, 6 - 287 
Dujam Solinski, sv., muč., 
5 - 84 

E 


Edigna, bl., djevica, 
2 - 197 
Edith Stein, 8 - 77 
Edmund Campion, sv., 
muč., 12 - 15 
Eduard, sv., kralj, 10 - 148 
Efrem Sirski, sv., 6 - 78 
Egidije Asiški, bl, 
4 - 183 


. Egidije, sv., opat, 9 - 23 


Eleuterije, sv., biskup 
2 - 153 

Elizabeta Picenardi, bl. 
2 -151 

Elizabeta Portugalska, 


SV., 7 - 64 
Elizabeta iz Schčnaua, 
sv., 6 - 168 


Elizabeta Ugarska, Sv., 
ll - 168 
Ema Krška, sv., 6 - 254 
Emerik, sv., 11 - 59 
Emigdije, sv., muč. 8 - 75 
Emilija Marija Vilka de 
Rodat, sv., 9 - 186 
Emilija de Vialar, sv., 
8 - 269 
Erhard, sv., biskup, 1 - 57 
Etelbert, sv., kralj, 


2 - 182 
Etiopski mučenici- 
6 - 122 


Eufrazija, sv. 3 - 94 

Eufrazija Fabris Barban, 
10 - 78 

Eugen Mazenod, bl, 
biskup, 5 - 226 

Eugen Zaninović, franje- 
vac, 8 - 313 





Euherije, sv., biskup, 
2 - 153 

Eustahije, sv., 9 - 190 

Euzebije, sv., biskup, 
12 - 141 

Euzebije Srijemski, Sv., 
muč., 4 - 224 

Euzebije Verčelski, sv., 
8 - 22 

Evermond, sv., biskup, 
2 - 136 


F 


Fabijan, sv., papa, 
1 - 113 

Felicijan i Primo, sv., 
muč., 6 - 82 

Feliks iz Cantalice, sv., 
5 - 194 

Feliks Solinski, sv., muč. 
5 - 192%, 

Feliks de Valois, sv., 
ll - 183 

Ferdinand IIL, sv., kralj, 
5 - 288 

Fidelis iz Sigmaringena, 
muč., 4 - 188 

Filet, sv., 3 - 229 

Filip i Jakov, sv., apo- 
stoli, 5 - 43 

Filip Benicij, sv., 8 - 261 

Filip Jeningen, 2 - 78 

Filip Neri, sv., 5 - 270 

Filogenije, sv., 12 - 163 

Florijan, sv., muč., 5 - 53 

Franciska Cabrini, sv. 
12 - 179 

Franciska Rimska, sv., 
3-58" 

Francois Mauriac, 9 - 24 


Frano Krsto Frankopan, 
4 - 253 
Franjo Asiški, sv., 10 - 64 
Franjo Beller, 6 - 21 
Franjo Bianchi, sv. 
1 - 192 
Franjo de Geronimo, sv., 
5 - 132 
Franjo Ksaverski, sv. 
12 - 33 : 
Franjo Pacheco, bl., muč., 
2-46 
Franjo Paulski, sv. 4 - 17 
Franjo Saleški, sv., bis- 


kup, 1 - 139 
Franjo Solano, sv., 
7 - 159 


Franjo Regis Clet, bl,, 
muč., 2 - 140 

Friedrich Schwendimann, 
10 - 171 

Friedrich von .Spee, 
8 - 61 


G 


Gabrijel Arkanđeo, sv., 
9 - 252 
Gabrijel Lalemant, Sv., 
muč. 3 - 134 
Gabrijel od Žalosne Go- 
spe, sv., 2 - 199 
Gaudencije Osorski, sv., 
biskup, 6 - 20 
Genoveva, sv. 1 - 25 
Georges Longhaye, 9 - 71 
Gerlach, sv., 1 - 35 
Germana Cousin, sv., 
6 - 137 
Gertruda, sv., djevica, 
ll - 152 

Gervazije i Protazije, sv., 
muč., 6 - 178 

Giacomo Alberione, 11 - 
252 

Giovanni Luigi Balbiano, 
3 - 197 

Gleb, sv., muč., 9 - 58 

Gorkumski mučenici, sv., 
7 - 118 

Gothard, sv., biskup, 
5 - 69 

Gracija iz Mula, bl, 
11 - 

Grgur Barbarigo, sv., 
biskup, 6 - 157 

Grgur Nazijanski, sv., 
biskup, 1 - 15 

Grgur II, sv., papa 
2 - 100 

Grgur III, sv., papa, 
12 - 106 

Grgur VII, sv., papa, 
5 - 257 

Grgur Veliki, sv., papa, 
9 - 33 


H 


Hedviga, sv., 10 - 198 
Heinrich Hahn, 3 - 78 
Helena Guerra, bl. 4 - 73 
Henri Ghćon, 6 - 114. 
Henrik, sv., 7 - 147 
Henrik Suzo, bl., 1 - 154 
Heribert, sv., biskup, 
3 - 121 
Herman Josip, sv., 4 - 48 
Herman iz Reichenaua, 
bl., 7 - 196 
Hermenegildo, sv., muč, 
4 - 105 

Hijacint, sv., 8 - 189 

Hijacint Marescotti, sv., 
1 - 182 

Hilar, sv., papa, 2 - 206 

Hilarije, sv., biskup., 
1-72 

Hilarije i Tacijan, sv., 
muč. 3 - 120 

Hilarion iz Gaze, sv., 
10 - 232 

Hildegarda, sv., 9 - 158 

Hipolit Galantini, bl., 
3 - 174 

Hozana Kotorska, bl., 
4 - 213 

Hrvoje Krstić, 11 - 64 

Hubert Lyautey, 7 - 247 

Hugo, sv., biskup, 4 - 15 


I 


Ignacije Ishino, 8 - 196 
Ignacije Antiohijski, sv., 

muč., 10 - 198, 12 - 161 
Ignacije iz Laconia, sv., 

5 - 135 
Ignacije Lojola, sv., 

7 - 296 
Ilija, sv., prorok, 7 - 200 
Ime Marijino, 9 - 98 
Inocent XI., bl., papa, 

8 - 128 
Irenej, sv., muč., 6 - 263 
Irenej Srijemski, sv., 


muč., 3 - 214 
Ivan, sv., apostol 
12 - 217 


Ivan Avila, sv., 5 - 122 

Ivan Berchmans, sv., 11 - 
229 

Ivan od Boga, sv., 3 - 52 


Ivan Bosco, sv., 1 - 184 

Ivan de Brćbeuf, sv., 
muč., 10 - 212 

Ivan de Britto, sv., muč., 
2-8387 

Ivan del Castillo, bl, 
muč., 11 - 

Ivan Damaščanski, sv., 
3 - 230 

Ivan Dominici, bl., 6 - 84 

Ivan Duns Scot, 11 - 


Ivan Eudes, sv., 8 - 204 


Ivan od sv. Fakunda, 
SV., 6 - 97 

Ivan iz Fiesole, Beato 
Angelico, 2 - 143 > 

Ivan Fischer, sv., biskup 
i muč., 6 - 211 

Ivan Franjo Regis, sv., 
7-36 

Ivan Gabrijel Perboyre, 


bl., 9 - 94 

Ivan Gualberto, sv., 
7 - 143 

Ivan Josip od Križa, 
SV., 3 - 34 


Ivan Just Lanspreg, 
8 - 112 
Ivan Kapistran, sv., 
10 - 238 
Ivan Kasijan, sv., 7 - 221 
Ivan Kentski, sv., 
12 - 187 
Ivan od Križa, sv., 
12 - 124 
Ivan Krstitelj, sv., — 
rođenje, 6 - 230 
mučeništvo, 8 - 346 
Ivan Krstitelj de Rossi, 
SV., 5 - 236 


Ivan Krstitelj de la Salle, 
Sv., 4 - 46 : 

Ivan Leonarđdi, sv., 10 - 117 

Ivan Macias, sv., 9 - 179 

Ivan Marija Vianney, 


sv., 8 - 37 
Ivan de Matha, sv., 
12 - 145 


Ivan Martin Moyš, bl, 
5 - 63 

Ivan Merz, 5 - 127 

Ivan Nepomuk, sv., 
5 - 179 

Ivan Neuman, sv., 
biskup, 6 - 184 

Ivan Ogilvie, sv., muč, 
11-657 

Ivan, sv., trogirski, 
biskup, 11 - 156 

Ivan I, sv., papa, 5 - 190 

Ivan XXIII., papa, 

6 - 42 

Ivan Pavao I, papa, 
9 - 246 

Ivan i Pavao, sv., muč., 
6 - 246 

Ivan Ratkaj, 4 - 273 

Ivan Ruysbroeck, bl., 
12 - 25 

Ivan Sarkanđer, bl., muč., 
3 - 136 

Ivan Tauler, 9 - 29 


Ivan od Triora, sv., 
2 - 137 

Ivan Zlatousti, sv., 
biskup, 9 - 103 


Ivana Franciska Fr€myot 
de Chantal, sv., 12-115 


Ivana Marija de Mailić, 
bl., 3 - 242 

Izak Jogues, sv., muč., 
10 - 212 

Izidor Bistrović, 12 - 51 

Izidor, sv., ratar 5 - 164 

Izidor Seviljski, sv., 
biskup 4 - 29 


J 


Jacques Benigne Bossuet 
4-85 

Jakov i Filip, sv., apostoli 
5 - 43 ' 

Jakov Berthieu, bl., 
2-51 

Jakov Bidermann 8 - 231 

Jakov della Marca, sv., 
11 - 

Jakov Stariji, sv., 
apostol 7 - 238 

Jakov iz Viterba, bl., 


3-99 
Jakov Zadranin, bl., 
4-21 


Janja, sv., djevica i muč. 
1 -119 

Janja Praška, bl., 3 - 40 

Januarije, sV., muč. 
9 - 184 

Jeane D'Arc, sv., djevica 
5 - 291 

Jelena, hrvatska kraljica 
3 - 73 š 

Jeronim, sv., 9 - 258 

Jeronim Emilijani, sv., 
2 - 73 

Jeronim Ghirarđucci, bl., 
3 - 85 

Joakim i Ana, sv., 
roditelja BDM 7 - 241 

Johann Adam Mščhleri 
4-92 

John Henri Newman 
8 - 117 
Jordan Mai 2 - 154 
Josip, Sv., zaručnik BDM 
3 - 154 
Josip, radnik, sv., 5 - 15 
Josip iz Arimateje, sv., 
3 - 132 
Josip Anchieta 3 - 167 
Josip Benedikt Cottolen- 
£0, SV., 4 - 247 
Josip Cafasso, sv., 6 - 225 
Josip od Calasanze, sv., 
8 - 289 
Josip iz Copertina, sv., 
9 -175 
Josip Gorres 1 - 176 
Josip Juraj Strossmayer, 
biskup đakovački 
4 - 59 
Josip Kentenich 9 - 122 
Josip Lang, biskup 11 - 
18 
Josip Marija Tomasi, bl, 
3 - 202 
Josip Moscati, bl., 4 - 80 
Josip Oriol, sv. 3 - 195 
Josip Pignatelli, sv., 11 - 
139 
Josip Tchang-Ta-Pong, 
bl, muč. 3 - 87 
Jozafat, sv., biskup i muč. 
il - 119 


Juda Tadej, sv., apostol 
10 - 259 
Julijan Maunoir, bl, 
1- 171, 7-29 
Julijana, sv., muč. 2 - 128 


Julijana Billiart, sv., 
4-56 











Julijana Falconieri, sv., 
6 - 181 

Julijana iz Ličgea, sv., 
4 - 38 

Julije Klović 1 - 41 

Juraj, sv., muč. 4 - 178 

Justin Filozof, sv., muč. 
6 - 13 

Justin de Jakobis, sv., 
7- 281 

Justo, sv., muč. 11 - 25 


K 


Kajetan, sv., 8 - 56 
Kajo, sv., papa 4 - 175 
Kalist I., sv., papa i muč. 
10 - 151 
Kamilo de Lellis, sv., 
7 - 152 
Karlo Boromejski, sv., 
biskup 11 - 
Karlo Spinola, bl., muč. 
2 - 46 
Karlo Veliki, car 1 - 173 
Karmelićanke iz Campi- 
egnea, bl, 7 - 187 
Karmelska Gospa 7 - 178 
Karpos, sv., muč. 4 - 100 
Katarina, sv., dj. i muč. 
11 - 225 
Katarina Bolonjska, sv., 
3 - 62 
Katarina Kosača, 
bos. kraljica 10 - 250 
Katarina Labourć, sv., 
11 - 261 


.Katarina de Ricci, sv., 


2-16 
Katarina Sienska, sv., 
4 - 233 


Katarina Švedska, sv., 
3 - 200 
Katarina Tekakwitha 
4 - 145 
Kazimir, sv., 3 - 25 
Kilijan, Koloman i Tot- 
man, sv., muč 7 - 116 
Klara, sv., 8 - 106 
Klara iz Montefalca, sv., 
8 - 193 
Klara di Rimini, bl., 
2 - 88 
Klaudije de la 
Colombiere, bl., 2 - 116 
Klemencija od Hohenbur- 
ga, bl., 3 - 178 
Klement I., sv., papa 
i muč. 11 - 
Klement X., papa 3 - 171 
Klement Marija Hofbauer, 
SV., 3 - 102 
Koleta, sv., 3 - 37 
Kolumban, sv., opat 11 - 
204 
Kontardo Ferrini, bl. (vidi 
pod C) 
Konrad Adenauer 9 - 165 
Konrad von Parzham, sv., 
4 - 168 
Kordovski, sv., mučenici, 
7 - 246 
Kornelije, sv., biskup 
2-13 
Kornelije, sv., papa 
9 - 144 
Krescenciza Marija HGss, 
bl,. 4 - 39 
Krist Kralj 11 - 284 
Kristijana, sv., 12 - 187 
Kristofor, SV., muč 
5 - 106 

Krsto Frankopan 4 - 293 
Krševan, sv., muč. 
ll - 215 
Krštenje Isusovo 1 - 64 
Kunigunda, sv. 3 - 20 
Kuzma i Damjan, sv., 
muč. 9 - 221 
Kvirin Sisački, sv., biskup 
i muč. 6 - 49 
L 
Ladislav, sv., kralj 
6 - 256 
Leon II., sv., papa 7 - 62 
Leon IX., sv., papa 
4-1151 
Leon Mangin, bl., muč. 
2-54 
Leon Veliki, sv., papa 
l1 - 95 
Leonard, sv., pustinjak 
11 - 62 
Leonardo Murialdo, sv., 
3 - 250 
Leonardo da Porio Ma- 
urizio, sv., 11 - 242 
Leonida, sv., muč. 4 - 176 
Leopold Mandić, bl, 
5 - 141 
Liberan, sv., biskup 
7. - 219 
Lidija, sv., 3 - 229 
Lidvina, sv., 4 - 109 
Lino, sv., papa 9 - 209 
Liudger, sv., 3 - 219 
Loretska Gospa 12 - 109 
Louis Marie Grignon de 
Monfort, sv., 4 - 227 
Lovro, sv., muč. 8 - 98 
Lovro iz Brindisija, sv., 
7 - 206 

Lovro Giustiniani, sv., 
9-47 

Lucija, sv., dj. i muč. 
12 - 120 

Lucija Filippini, sv., 
3 - 216 


 Ludano, sv., 2 - 105 


Lujo Bertran, sv., 10 - 137 
Lujza de Marillac, sv., 
3-11 
Luka Evanđelist, sv., 
10 - 207 
Lurdska Gospa 2 - 97 
Luis de Lećn 8 - 262 
Lutgarda Brabantska, sv., 
6 - 143 


LJ 


Ljudevit, sv., kralj 

8 - 281 

Ljudevit de la Puente 
2 - 129 


M 


Magdalena od Isusa 
8 - 336 

Magdalena de Pazzi, sv. 
5 - 263 

Makarije, sv., opat 
1-22 

Makedonij, sv., muč. 
3 - 229 

Maksimilijan, sv., biskup 
2 - 159 

Maksimilijan Kolbe, bl., 
muč. 8 - 143 

Malahija, sv., biskup 11 - 
31 

Mapalik, sv., muč. 4 - 139 


m 
“ 
K 





Marcel, sv., papa i muč. 
1-89 

Marcelin i Petar, sv., muč. 
6 - 34 

Margareta Ebner, bl, 
6 - 193 

Margareta Kortotidka, SV., 
2 - 168 

Margareta Marija 
Alacoque, sv., 10 - 186 


Margareta Škotska, sv., 
11 - 148 

Margareta Ward, bl., muč. 
8 - 350 


BLAŽENA DJEVICA 
MARIJA 
Bezgrešno Začeće 12 - 83 
Blagovijest 8 - 207 
Gospa od brze pomoći 
1-51 
Gospa od sv. Krunice 
10 - 97 
Gospa, otkupiteljica 
robova 9 - 212 
Ime Marijino 9 - 98 
Karmelska Gospa 7 - 178 
Loretska Gospa 12 - 109 
Lurdska Gospa 2 - 97 
Majka dobrog savjeta ' 
4 — 204 
Mala Gospa 9 - 67 
Marija Kraljica 8 - 250 
Marija, Kraljica a 
5 — 306 
Marija, Majka Družbe 
Isusove 4 - 172 
Mariologija u otačko doba 
5 - 39 
Maryem Ana — 


Kuća Majke Marije 11 - 
277 

Očekivanje poroda 
12 - 151 : 

Pohod 81. Dj. Marije 
Elizabeti 5 - 297. , 

Prikazanje Bl. Dj. Marije 
u hramu 11 - 186 

Snježna Gospa 8 - 44 

Srce Marijino 6 - 299, 
9 - 15 

Svetkovina sv. Bogorodice 
Marije 1 - 9 

Velika Gospa 8 - 154 

Zaruke Bl. Dj. Marije sa 
sv. Josipom 1 - 134 

Žalosna Gospa 5 - 5, 
9 - 119 

Marija Agredska 5 - 244 

Marija Ana od Isusa, bl, 
4 - 141 

Marija Bartolomeja 
Bagnesi, bl. 5 - 281 

Marija Bertilla Boscardin, 
Sv., 10 - 225 

Marija od Brabanta 
1-101 

Marija Crocifissa di Rosa, 
sv., 11 - 221 

Marija Dominika 
Mazzarello, sv., 5 - 158 

Marija Egipatska, sv., 
4 - 20 

Marija Eufrazija Pelletier, 
SV., 4 - 194 

Marija Goretti, sv., dj. i . 
muč. 7 - 93 

Marija Katarina Kasper, 
bl, 8 - 163 

Marija Katarina od sv. 
Ruže Troiani 5 - 79 

Marija Kleofina, sv., 
4 - 66 
Marija Magdalena, sv., 
7 - 210 
Marija Magdalena Postel, 
SV., 7 - 180 
Marija de Mattias, bl, 
8 - 229 
Marija Mihaela od Presv. 
Sakram., SV., 8 - 296 
Marija Ruža Molas y 
Vallvć, bl., 6 - 95 
Marija Saloma, sv., 
10 - 234 
Marija od Bož. Srca Isu- 
sova, bl. 6 - 74 
Marija Terezija, osnov. 
karm. Srca Isusova 
9 - 192 
Marija Terezija Ledo- 
chowska, bl., 7 - 101 
Marija Terezija 
Soubiran, bl, 6 - 64 
Marija Terezija Scherer 
6 - 150 
Marija od Utjelovljenja, 
bl., 4 - 148 
Marin iz Kotora, bl, 
12 - 76 
Marko Evanđelist, sv., 
4 - 197 
Marko iz Aviana 8 - 138 
Marko Križevčanin, bl, 
muč. 9 - 60 
Marko i Marcelijan, sv., 
muč. 6 - 167 
Marko Marulić 1 - 38 
Marko Tvrdeić 8 - 275 
Marta, sv., 7 - 256 
Martin, sv., biskup 11 - 
Martin I., sv., papa i muč. 
44 - 97 

Martin de Porres, sv., 
11-27 
Martina, sv., dj. i muč. 
1 - 180 
Matt Talbot 6 - 68 
Matej, sv., apostol 
9 - 199 
Matija, sv., apostol, 
5 - 152 
Matija Jović 1 - 75 
Matilda, sv., 3 - 97 
Matilda von Hackenborn, 
sv., 11 - 
Mauricije Csak, bl., 
8 - 173 
Mavro, sv., 10 - 87 
Mavro Porečki, sv., 
biskup 11 - 191 
Medardo, sv., biskup 
6 - T1 


Metodije i Ćiril, sv., slav. 


ap. 1 - 72 
Meinard Josip Gebard 
Eugster 6 - 124 
Mihael Arkanđeo, sv., 
9 - 252 
Mihael Garicoits, sv., 
5 - 155 
Mihael de Sanctis, sv., 
4 - 69 
Miltijad, sv., papa 
12 - 104 
Modest, sv., 2 - 58 
Modest, sv., biskup 
2 - 182 
Monika, sv., 8 - 320 
Montan i Maksima, sv., 
muč. 3 - 219 
Mucijan Marija Wiaux, 
.bl., 7 - 19 


Mučenici iz Arrasa, bl. 
6 - 259 

Mučenici vjernosti Kristu, 
Crkvi i Papi 7 - 227 


N 


Navještenje Gospodnje 
3 - 207 
Mučenici iz Arrasa, bl, 
Nazarije, sv., muč. 7 - 254 
Nerej, sv., muč., 5 - 138 
Nevina djeca 12 - 222 
Nicefor, sv., 3 - 91 
Nikola, sv., biskup 
12 - 64 
Nikola Arsenjev 9 - 112 
Nikola Buljan 8 - 305 
Nikola von Fliie, sv., 
9 - 216 
Nikola Owen, sv., muč. 
3 - 183 
Nikola Ratkaj 2 - 187, 
11 - 289 
Nikola Tavelić, sv., muč. 
11 - 133 
Nikola iz Tolentina, Ssv., 
9-87 
Nikola Wiseman 2 - 119 
Nithard, sv., muč, 2 - 32 
Nivard, bl, 2 - 68 
Nona, sv., 8 - 47 
Norbert, sv. 6 - 58 
Nunzio Sulprizio, bl., 
5 - 73 


O 


Odilija, sv. 12 - 121 

Odilo, sv., opat 1 - 11 

Oliver Plunkett, sv., muč. 
7 - 136 : 


Onezim, sv., 2 - 126 
Optat Milevitanski, sv., 
biskup 6 - 50 
Oreste Fontanella 
3 - 223 
Oskar, sv., biskup 2 - 28 
Oton Bamberški, sv., 
biskup 6 - 278 


P 


Pahomije, sv., opat 

5 - 109 
Pankracije, sv., muč. 

5 - 138 
Paolo Antonio Capelloni 

10 - 156 
Pashazije Radbertus, Sv., 

opat 4 - 207 
Paškal Baylon, Sv., 

5 - 185 : 
Patrik, sv., biskup, 3 - 125 
Paul Claudel 2 - 178 . 
Paula, sv., udovica 

1 - 160 
Paulin Nolanski, Sv., 

6 - 206 
Paulina Jaricot 5 - 49 
Pavao, sv., apostol 

6 - 270 

obraćenje 1 - 151 
Pavao Pustinjak, sv., 

1-84 
Pavao i Ivan, sv., ruč, 

6 - 246 
Pavao Khoan, bl., muč. 

4 - 231 
Pavao Kolarić 3 - 185 
Pavao od Križa, sv., 

10 - 219 
Pavao Loc, bl, muč. 

2 - 109 

Pavao Miki, sv., muč. 
2 - 62 
Pavao VI., papa 11 - 99 
Pavao Verdunski, sv., 
biskup 2 - 76 
Pedro Kasui, muč. 5 - 213 
Perpetua i Felicita, sv., 
muč, 3 - 45 
Petar, sv., apostol, 6 - 270 
Petar Barbarić 1 - 87, 
2- 121,3 - 117,4 - 117, 
5 - 167 i 210, 6 - 140, 
7 - 175, 8 - 170, 9 - 139, 
10 - 173 
Petar Chanel, sv., muč., 
4 - 220 
Petar Claver, sv., 9 - 78 
Pier Damiani, sv., 2 - 156 
Petar Faber, bl, 8 - 17 
Petar Fourier, sv., 12 - 94 
Petar Josip de Clorivičre 
10 - 159 
Petar Marija Josip 
Coudrin 3 - 237 
Petar Julijan Eymard, sv., 
8 - 13 < 
Petar Kanavelović 
1-92 
Petar Kanizije, sv., 
12 - 167 
Petar Krizolog, sv., 
7 - 264, 12 - 44 
Petar Renato, bl., muč.“ 
3-22 
Petar iz Verone, sv., muč. 
4 - 238 
Petar Zrinjski — pogibija 
4 - 253 1: 
Pierre de Bćrulle 10 - 44 
Pijo V., sv. papa 4 - 243 
Pijo IX., papa 2 - 69 

Pijo. X., sv., papa 8 - 236 

Pijo XI., papa 2 - 90 

Pijo XII., papa 3 - 17, 
10 - 123 

Placid, sv., 10 - 86 

Placida Viel, bl, 3 - 27 

Polikarp, sv., biskup i 
muč. 2 - 173 

Polion, sv., vinkovački 
muč. 4 - 224, 5 - 284 

Pomoćnici, sv., 6 - 131. 

Poncijan i Hipolit, sv., 
muč. 8 - 136 

Porfirije, sv., biskup 
2 - 194 , 

Posveta bazilika sv. 
Petra i Pavla 11 - 175 

Posveta Lateranske 
bazilike 11 - 86 

Preobraženje Isusovo 
8 - 50 

Prikazanje Isusovo u 
hramu — Svijećnica 
2-11 

Primo, sv., muč. 6 - 82 

Priscila i Akvila, sv., . 
7 - 113 

Prosper Akvitanski, sv., 
6 - 240 

Protazije i Gervazije, sv., 
muč. 6 - 178 

Prvomučenici Rimske 
Crkve 6 - 276 

Prvi petak 3 - 5,4 - 9, 
5-5, 6-5, 7-5, 
8-5, 9-5, 10-65, 
u - 


R 


Rabban Youssef 
Bousnaya 9 - 237 





Rafael Arkanđeo, sv., 
9 - 252 
Rafaela Marija od Presv. 
Srca, sv., 5 - 198 
Rajmund Lullus, bl., muč. 
7-58 
Rajmund Nonat, sv., 
8 - 354 


Rajmund Penjafortski, sv. 


1-47 
Reginald Orleanski, bl., 
2 - 106 
Remigije Isor€, bl, muč. 
7 - 198 
Rikard Friedl 2 - 201 
Rikard, sv., biskup 
4-25 
Rita iz Cascie, sv., 
5 - 230 
Robert Bellarmino, sv., 
9 - 151 
Robert Southwell, sv., 
muč. 2 - 162 
Roger Le Fort, bl, 3 - 13 
Rok, sv., 8 - 182 
Rok Gonzales, bl., muč. 
ll - 
Roman, sv., opat 2 - 205 
Romano Guardini 10.- 28 
Romedije, sv., 1 - 85 
Romuald, sv., 6 - 173 
Rozalija, sv., djevica 
9 - 39 
Rudolf Acquaviva, bl., 
muč. 2 - 43 
Rudolf iz Berna, bl, 
4 - 143 
Rupert, sv., 3 - 236 
Ruža Limska, sv., 8 - 254 
Ruža Venerini, bl., 5 - 88 


Ss 


Saba, sv., opat 12 - 56 
Salvator d'Horta, sv., 
3 - 147 
Saturnin i Sizinije, sv., 
muč. 11 - 260 
Sebaldo Niirnberški, sv., 
8 - 209 
Sebastijan, sv., muč. 
1 -115 
Sedam sv. Utemeljitelja 
2 - 132 
Serafin, sv., 10 - 145 
Serapion Thmujski, sv., 
biskup 3 - 177 
Sever iz Antiohije 
10 - 263 : 
Siksto, sv., muč., 8 - 55 
Siksto IIL, sv., papa 
3 - 241 
Silvestar, sv., papa 
12 - 241 ' 
Silvestar Guzzolini, sv., 
11 - 238 
Simplicije, sv., papa 
3 - 16 
Sinerot, sv., srijemski 
muč. 2 - 177 
Skolastika, sv., djevica 
2 - 85 
Spasovo — Uzašašće 
Isusovo 5 - 302 
Spes, sv., biskup 11 - 218 
Spomen vjernih mrtvih 
— Dušni dan 11 - 22 
Srce Isusovo 6 - 294, 
7-43 
Srđ i Bacho, sv., muč. 
10 - 113 
Srijemski mučenici, sv., 
11-47 

Stanislav, sv., biskup i 
muč. 4 - 72 

Stanislav Kazimierczyk, 
bl. 5 - 47 

Stanislav Kostka, sv. 11 - 
124 

Stara godina 12 - 246 

Stjepan Prvomučenik, sv., 
12 - 206 

Stjepan Bauerlein 8 - 84 

Stjepan, sv., kralj 8 - 223 

Stjepan I., sv., papa 
8 - 24 

Sveci i blaženici Družbe 
Isusove 11 - 55 

Svi Sveti 11 - 11 

Svijećnica 2 - 11 


Š 


Šimun i Juda Tadej, sv., 
apostoli 10 - 259 
Šimun, sv., biskup i muč. 
2 - 142 
Šimun Filipović Fra 
5 - 113 
Šimun, sv., starac 
10 - 105 
Šimun Stock, sv., 5 - 178 


T 


Tacijan, sv., muč. 3 - 120 
Tarzicije, sv., muč. 
8 - 161 
Teodolinda, sv., 1 - 126 
Teofan Venard, bl., muč. 
2 - 18 
Teopisto i Teopista, sv., 


muč. 9 - 190 
Teoprep, Sv., muč. 
3 - 229 

Terezija Ansurez, sv., 
4 - 199 
Terezija Avilska, sv., 
10 - 165 
Terezija Couderec, sv., 
9 - 223 
Terezija Majka 
iz Kalkute 8 - 325 
Terezija Margareta, sv., 
od Presv. Srca 3 - 48 
Terezija od Djeteta Isusa, 
sv., 10 - 15 
Timotej i Tito, sv., 
biskupi 1 - 156 
Tjedan molitve 
za jedinstvo 1 - 103 
Toma, sv., apostol 7 - 55 
Toma Akvinski, sv., 
1 - 168 
Toma Becket, sv., biskup 
i muč. 12 - 226 


"Toma od Lancastera 


3 - 178 
Toma More, sv., muč. 
6 - 218 
Toma od Villanove, sv., 
9 - 205 
Tosso, sv., biskup 1 - 91 
Totnan, SV., muč. 7 - 116 
Tri Kralja 1 - 46 
Tripun, sv., muč. 2 - 35 
Presv. Trojstvo 6 - 290 
Turibije Mongrovejski, sv. 
3 - 190 


U 


Ugandski mučenici, sv., 
6 - 37 
Ulrich, sv., biskup 7 - 68 
Urban II., bl., papa 
7 - 260 





Urban V., bl., papa 
12 - 157 

Uršula, sv., dj. i muč. 
10 - 229 

Uzvišenje sv. Križa 
9 - 115 


V 


Valentin, sv., muč. 2 - 112 
Valentin, sv., 1 - 49 
Vendelin, sv., pust. 
10 - 224 
Vendelin Vošnjak 3 - 152 
Veronika Giuliani, sv., 
7-1121 
Vid, sv., muč, 6 - 128 
Vigilije, sv., biskup 
6 - 247 
Villana Botti, bl., 2 - 209 
Vilibald, sv., 7 - 106 
Vilim, sv., 6 - 242 
Vinko, sv., đakon i muč. 
1-124 
Vinko Ferrerski, sv., 
4 - 36 
Vinko Lerinski, sv., 
5 - 241 


Vinko Palotti, sv., 1 - 127 
Vinko Paulski, sv. 9 - 229 
rus Salzburški, sv., 
Vjenceslav, sv., muč., 
9 - 241 
Vladimir, sv., muč, 
5 - 283 
Vladimir Kijevski, sv., 
7-1171 


W 
Wilhelm Emmanuel von 
Ketteler 6 - 235 
NY 
Yves De Montcheuil 
8 - 102 
Z 
Zaharija, sv., prorok 
9-57 


Zenon Veronski, sv., 
4-77 

